
Zăcea pe o parte, înfășurată în mușchi și tufiş. 

Tânţarii îi țiuiau în jurul capului, respira anevoie și mai erau doar 
câteva răsuflări până la neant. Un ochi privea în sus, spre cer, către 
firişoare de nori ale căror margini străluceau trandafiriu și portocaliu. 

Era perioada caldă a anului. Când cerul nu se întunecă niciodată. 

Simţea de câteva zile mirosul infecţiei, dar nu asta avea s-o ucidă. Nici 
foamea. Acum se simţea sătulă. Pentru prima oară după multă vreme. 

Rana nu voia să se vindece, oricât încercase s-o curețe. Durerea și 
fierbințeala porniseră în sus pe picior. Haita se adaptase ritmului ei. O 
vreme, cel puţin. Trei dintre puii săi au plecat cu ceilalți, însă cel mai mic a 
rămas în urmă, cu ea. Sortit pieirii. 

Ea nu mai putea să vâneze și el nu învățase. 

Nu mai ajungea la elanii tineri, care erau o pradă ușoară în vremea 
luminii. Până și prăzile mici îi scăpau. Prea devreme pentru fructe de 
pădure, care la ananghie mai retezau un pic din colții foamei. Ieri au găsit 
niște carne, ascunsă pe jumătate, cu un miros care instinctiv a îndemnat-o 
să fugă, dar i-a ținut pe amândoi în viaţă. Pe coastă în sus, la marginea 
pădurii, au găsit mai multă. Mult mai multă. Hălci uriașe, mai mult decât 
puteau ei să mănânce. 

Așa că a zăbovit pe acolo cu cel mic până ce el a încetinit pasul, 
scheunând, împleticindu-se, și în cele din urmă nu s-a mai putut ţine pe 
picioare. 

A stat cu el până ce a fost sigură că e mort, apoi și-a văzut de drum. Nu 
departe. Spasmele și tremuratul făceau să nu mai poată merge. S-a 
prăbușit pe mușchi și a zăcut pe o parte. 

În căldură. În lumină. În lumina fără sfârșit. 


Totul a mers după plan. 

Mai întâi, sosirea. 

Să ajungă primii, să oprească jeepul și Mercedesul negru unul lângă 
altul într-un luminiș brăzdat de făgașe din mijlocul pădurii, folosit de 
camioane şi de culegători ca să încarce și să întoarcă mașinile dintr-o 
mișcare, apoi au așezat răcitoarele cu fața spre drumul forestier îngust 
pe care tocmai veniseră. Făgașele de sub ele, cântecul păsărilor de 
noapte din jur, singurul sunet în tăcerea absolută până ce zgomotul 
motoarelor a anunțat sosirea finlandezilor. 

A apărut un Volvo XC90, și el negru. Vadim i-a văzut pe Artiom și 
Mihail cum își iau armele și coboară din Mercedes, în vreme ce el și 
Liuba ieșeau din jeep, îi plăcea de Liuba și avea impresia că și ei îi 
place de el. Ieșiseră de câteva ori împreună la o bere, iar când au 
întrebat-o cu cine vrea să meargă în mașină l-a ales pe el. O clipă s-a 
gândit să-i zică să aștepte în maşină, să se adăpostească, să spună că a 
avut presimţirea că ar putea să iasă rău. Dar în cazul ăsta ce ar fi făcut 
după aceea? 

Să fugă împreună? Să trăiască fericiți pe veci? 

Ar fi fost imposibil după ce ea știa ce se întâmplase, nu l-ar fi trădat 
niciodată pe Zagornii. Nu-l plăcea pe el chiar atât de mult, era sigur 
de asta. Așa că n-a zis nimic. 

Volvoul a oprit la câțiva metri de ei și din ei au ieșit patru 
finlandezi. Toţi înarmaţi. Au privit în jur, bănuitori, în vreme ce se 
răsfirau. 

Totul era nemișcat. 

Calmul dinaintea furtunii. 

Căpetenia grupului, un bărbat voinic tuns zero și cu un tatuaj tribal 
în jurul unui ochi, i-a făcut semn cu capul celui mai scund și firav 
dintre cei patru, care şi-a pus pistolul în toc, s-a dus la spatele mașinii 
şi a deschis portbagajul. Vadim a făcut și el câțiva pași în spate și a 
deschis portbagajul jeepului. 

Până acum totul mergea conform planului lor. 

Acum era vremea planului său. 

Un glonț dintr-o armă cu amortizor a intrat sub ochiul 
finlandezului solid aflat cel mai aproape de mașină. Explozia bruscă 
de oase, sânge și creier, pe când proiectilul ieșea prin partea din spate 
a capului, i-a făcut pe ceilalți să reacționeze instinctiv. 

Toţi au început să tragă în același timp. 

Toţi, în afară de Vadim, care s-a aruncat la adăpost în spatele 
jeepului. 

Bărbatul cu tatuaj a scos un răcnet, a apăsat pe trăgaci și l-a 
doborât pe loc pe Mihail cu patru sau cinci gloanțe în piept. Artiom i-a 
răspuns trăgând în el. Tatuatul a fost lovit de două gloanțe, s-a dat 
înapoi împleticit, dar şi-a recăpătat echilibrul și a întors arma spre 


Artiom, care s-a aruncat în spatele Mercedesului. Câteva gloanţe i-au 
lovit picioarele mai jos de șold. Ţipând de durere, a aterizat pe 
pietrișul uscat. Tatuatul a continuat să sângereze, să răcnească și să 
tragă în vreme ce se îndrepta spre Volvo, hotărât să scape de acolo cu 
viață. Însă peste o secundă a căzut în genunchi horcăind, a scăpat din 
mână arma și și-a apăsat mâinile pe ce îi mai rămăsese din gât. 

Undeva au mai fost trase nişte focuri, s-au mai auzit ţipete. 

Artiom s-a așezat în capul oaselor, încercând să oprească sângele 
care îi țâşnea din coapsă în ritmul galopului inimii. Apoi altă serie de 
împușcături şi a încremenit, cu ochii disperaţi goliți de viață, cu 
buzele alcătuind niște vorbe fără sunet înainte să-i cadă capul în piept. 

Cel de-al treilea finlandez se aruncase la adăpostul unui șanț puțin 
adânc, de unde se vedea bine în spatele mașinilor. O rafală din arma 
lui semiautomată îl lovise pe Artiom în spate. Vadim și-a dat seama că 
şi el trebuie să fi fost vizibil şi a dat ocol repede jeepului ca să se 
ascundă după una dintre roțile lui mari. Când a ajuns în dreptul 
portierelor l-a văzut pe cel mai mărunt dintre finlandezi zăcând mort. 

Liuba nu se vedea nicăieri. 

Dinspre șanțul de la marginea pădurii s-a auzit altă rafală și 
gloanţele au lovit metalul din spatele roții, găurind cauciucul. Unul a 
trecut prin cauciuc și l-a lovit într-o parte, chiar deasupra fesei. 
Durerea a fost ca un fulger fierbinte prin trup. A închis ochii, și-a 
înghițit un țipăt, şi-a rezemat fruntea de genunchi și s-a făcut cât de 
mic putea. Pe când dădea drumul încet aerului din piept, și-a dat 
seama că focurile de armă încetaseră. 

Era liniște. Liniște deplină. 

Nicio mișcare, nicio voce, niciun răcnet de durere sau de trădare, 
niciun ciripit, nimic. De parcă locul însuși și-ar fi ţinut răsuflarea. 

S-a uitat cu băgare de seamă din spatele jeepului. 

Tot liniște. Și nemișcare. 

Încet, încet, şi-a ridicat capul ca să vadă mai bine. Soarele atârna 
sub copaci, dar tot deasupra orizontului, scena din fața sa era scăldată 
în acea lumină aparte, blândă, a soarelui de la miezul nopții. 

S-a ridicat cu grijă în picioare, avea încă un glonț înfipt în mușchi, 
însă nu părea să fi vătămat vreun organ vital. A apăsat cu mâna pe 
rană. Sânge, dar nu mai mult decât ar fi putut opri cu o compresă. 

— Liuba?! 

Ea se rezema de bara de protecție din spate a mașinii finlandezilor, 
răsuflând precipitat, cu partea din față a tricoului gri de sub jachetă 
plină de sânge, cu pistolul încă în mâna dreaptă. Vadim a evaluat 
rana. Sângele curgea în ritm constant, așa că nu era atinsă vreo arteră. 
Nu erau bule de aer, așa că probabil plămânii îi erau nevătămați. 
Poate că avea să scape cu viaţă. 

— Cine a tras în noi? a întrebat ea gâfâind, prinzând cu mâna 


însângerată jacheta lui Vadim. Cine mama dracului a început să tragă? 

— E cu noi. 

— Ce? Ce vrei să zici cu „e cu noi”? Cine dracu” este? 

— Haide. 

I-a luat cu blândeţe pistolul din mână și l-a băgat în buzunarul său, 
apoi s-a ridicat în picioare, s-a aplecat în față și a ajutat-o să se ridice. 
Ea s-a strâmbat de durerea efortului, dar a izbutit să se țină pe 
picioare. Cu braţul pe după mijlocul ei și cu braţul ei pe după gât s-au 
dus în zona deschisă dintre mașini. Când au ajuns la ridicătura pe care 
căzuse finlandezul tatuat, Vadim s-a oprit, a îndepărtat cu blândețe 
braţul Liubei, şi-a luat brațul de pe mijlocul ei și a făcut doi pași mari 
în spate. 

— Îmi pare rău... 

Privirea Liubei a fost întâi nedumerită, dar curând și-a dat seama ce 
se petrece, de ce a adus-o acolo. Peste câteva secunde un glonț i-a 
străbătut tâmpla și a fost azvârlită la pământ. 

Vadim și-a apăsat mâna pe rana din şale și și-a întins oasele, oftând 
adânc. 

În cele din urmă, totul a mers conform planului. 


Orașul se trezea. 

Așa cum face întotdeauna. Cum a făcut întotdeauna. 

Tratatul din Fredrikshamn, 1809. O semnătură, și Suedia a pierdut 
o treime din teritoriu, un sfert din populație. Ţarul Rusiei a luat 
Finlanda și, ca atare, Torneă, cel mai mare centru comercial din 
regiune, și un nou hotar a fost trasat pe mijlocul râului. Dintr-odată, 
Suedia nu mai avea niciun oraș în acea zonă. E nevoie de unul, toată 
lumea era de acord, dar unde ar trebui să fie? Au fost numeroase 
propuneri, discuţiile s-au lungit. Pe când ei încercau să se hotărască, 
orașul aștepta răbdător și creștea, de la un sătuc cu câteva ferme la un 
târgușor și, în cele din urmă, a căpătat statutul de oraș. 1842, anul în 
care s-a născut. 

Haparanda, de la Haaparanta, cum îi spune în finlandeză lui 
Aspstrand. 

Au urmat ani buni, când orașul a crescut atât de repede, încât a 
început să scârțâie pe la încheieturi. Întotdeauna îi mergea mai bine 
când lucrurile mergeau rău altundeva. A fi un oraș neutru lângă un 
hotar în vreme de război aduce avantaje. Din când în când era singura 
poartă deschisă spre Rusia. Urechea acului între răsărit și apus. 

Materiale, scrisori, produse, persoane. 

Legale, ilegale, vii, valoroase, primejdioase. 

Orice ar fi fost, traficul lumii trecea prin el. Prospera. Înflorea. 

În zilele noastre e un pic mai ostenit. Cu siguranță e mai liniștit. 
Încetul cu încetul, se împuţinează. Nu în mod spectaculos, atâta doar 
că în fiecare an mor și pleacă din el mai mulți oameni decât se nasc 
sau se mută în el. 

Îşi cunoaște oamenii. Le împărtășește vieţile, vede și ştie. Își 
amintește și așteaptă. El are nevoie de toți. E un oraș, nu există decât 
atâta vreme cât oamenii aleg să locuiască în el. Ca un zeu care dispare 
în clipa în care nu mai crede nimeni în el. 

Așa încât îi primește cu braţele deschise pe cei noi și îi jeleşte pe 
cei care dispar, în vreme ce se întinde liniștit și răbdător lângă 
curgerea veșnică a râului. 


Erau o mulțime de locuri de parcare, aşa că Hannah l-a ales pe cel 
mai apropiat de magazinul cu articole pentru sport, a coborât din 
mașină și s-a uitat în jur, în vreme ce își așeza mai bine cămașa 
uniformei. După ce plecase de la secţie avusese un bufeu și, cu toate 
că n-a durat decât un minut, încă îi ardea faţa şi sudoarea i se 
prelingea pe spate. 

Nici vremea nu era de ajutor. 

A treisprezecea zi însorită, cu temperaturi de peste douăzeci de 
grade Celsius, neobișnuit de caldă pentru jumătatea lui iunie atât de 
sus în nord. O astfel de vreme mai însemna și că centrul comercial de 
lângă autostrada E4 - zeci de magazine înşirate, care nădăjduiau să-i 
ademenească pe clienţii din Ikea de alături — era mai puțin aglomerat 
decât de obicei. Nu le mergea prea bine astăzi, a observat Hannah în 
vreme ce se îndrepta spre magazinul cu articole pentru sport. 

Înăuntru era mai răcoare. Câţiva clienți erau împrăștiați printre 
suporturile rotunde de oțel de sub pancarte care anunțau reduceri de 
40-70% la hainele care atârnau pe ele. Hannah a ridicat mâna în chip 
de salut pentru femeia de la casă. N-o cunoștea, dar știa cine este. 
Tarja Burell, măritată cu Harald, fratele mai mic al lui Carin de la 
recepţie. Salutului i s-a răspuns cu un semn cu capul spre interiorul 
magazinului. Hannah a văzut imediat de ce fusese chemată acolo. 

Un tânăr, l-a recunoscut și pe el. Jonathan, sau mai scurt Jonte, dar 
nu-și amintea în clipa aceea numele de familie, ceea ce însemna că nu 
se numără printre cei mai frecvenți oaspeţi ai celulelor din arest. A 
mers mai departe spre vrafurile de cutii cu încălțăminte, în fața unui 
perete pe care erau așezate după număr. Tânărul a făcut câțiva pași 
împleticiți spre un bărbat și o femeie de vreo treizeci de ani care 
încercau din răsputeri să se ferească fără să-i dea satisfacția că îi 
alungă, adică se prefăceau că el nu este acolo. 

— Ce-ar fi să stăm un pic de vorbă? 

Jonte s-a răsucit spre Hannah. Dacă fața ca de ceară și mișcările 
smucite nu i-ar fi spus deja cu ce are de-a face — un bărbat care suferă 
de simptome grave de sevraj —, atunci pupilele dilatate nu i-ar mai fi 
lăsat nicio îndoială. Heroină, probabil. Sau Subutex. Traficul și, prin 
urmare, consumul, crescuseră semnificativ în ultimii ani. 

— Ce-i? a zis tânărul, cu un fornăit ofuscat. 

— Vreau doar să stăm un pic de vorbă, hai cu mine afară. 

— N-am făcut nimic. 

— O să discutăm despre asta. Afară. 

I-a pus cu blândețe mâna pe umăr și el i-a împins-o atât de violent, 
încât aproape că s-a dezechilibrat și a trebuit să facă un pas în spate ca 
să nu cadă. 

— a-ţi dracului mâinile de pe mine. Nu fac decât să cer bani, a zis 
tânărul ridicând din umeri. Cerşesc. Asta nu-i... nu-i delict. 


— Bine, dar dacă nu capețţi, ce faci atunci? 

— Ce vrei să zici? 

Hannah vedea cum se trudește să-şi aducă o expresie indiferentă în 
ochii care îi fugeau în toate părțile. 

— I-ai ameninţat că îi biciuiești. 

— Da, dar... n-am făcut-o. 

— Nu, dar nu poţi să ameninţi oamenii, aşa că acum vii cu mine. 

I-a pus din nou cu blândeţe mâna pe umăr și reacţia a fost aceeași, 
o smucitură violentă în spate care părea să fie o surpriză totală pentru 
restul corpului. 

— a-ţi degetele alea umflate de pe mine. 

— Bine, a zis Hannah și a luat mâna de pe umărul lui. Atunci vii cu 
mine? 

— Da, dar nu mă atinge. 

Hannah s-a tras deoparte și i-a făcut semn cu mâna să treacă 
înainte. El a mers clătinându-se spre ușă. Pe când treceau pe lângă o 
cutie cu lenjerie de corp cu marca magazinului, a înșfăcat câteva 
pachete și a încercat să le vâre sub jachetă. 

— Serios? l-a întrebat Hannah, obosită. Crezi că mi-am lăsat afară 
câinele care mă călăuzeşte? 

— Ce? a răspuns Jonte, fără să priceapă. 

Hannah a oftat, a luat pachetele și le-a aruncat înapoi în cutie. I-a 
dat un brânci, semn că se săturase. Bărbatul a părut să înțeleagă și s-a 
îndreptat spre ieșire fără să mai protesteze. 

Când au ieșit în lumina aspră a soarelui, el s-a oprit și a ridicat 
mâna ca să-și apere ochii sensibili. Hannah i-a mai dat un mic brânci 
care l-a îndreptat spre mașina de poliție parcată. La jumătatea 
drumului, el s-a oprit, şi-a pus o mână pe abdomen și s-a aplecat un 
pic. Pe frunte i-au apărut broboane mari de sudoare. 

— Nu mi-e bine. 

— Asta pentru că ai înghițit o grămadă de porcării. 

Jonte n-a răspuns, însă Hannah l-a văzut făcând cu capul un semn 
care părea de aprobare înainte să meargă mai departe. 

L-a pus să urce pe bancheta din spate și curând erau pe drum. Când 
făcea la stânga la sensul giratoriu a aruncat o privire spre mâinile sale 
de pe volan. Ce-i drept, verigheta îi era mai strâmtă decât atunci când 
o pusese pe inelar, și nici vorbă să mai încapă în rochia de mireasă, 
dacă ar fi vrut, cine știe de ce, s-o facă, dar degetele ei nu erau 
umflate. Ea nu era umflată. Poate că se mai rotunjise în jurul taliei în 
ultimul an, însă acum câteva săptămâni își introdusese înălțimea și 
greutatea într-unul dintre acele calculatoare ale indicelui de masă 
corporală online. Avea doar 27. 

La următorul sens giratoriu a pornit semnalizatorul din stânga, 
întrebându-se dacă să-i spună sau nu bărbatului din spate că IMC-ul ei 


este egal cu IQ-ul lui. O privire în oglinda retrovizoare i-a arătat că 
probabil n-ar auzi-o, capul pasagerului fiind lăsat pe piept, ca şi cum 
ar fi dormit. 

Drumul a continuat în tăcere. Curând erau de cealaltă parte a 
şoselei E4, mergând spre centrul orașului, care era aproape pustiu. 
Clienţii din Ikea rareori ajungeau în zona centrului vechi de pe 
cealaltă parte a şoselei E4, care, în anumite privințe, era o linie de 
demarcaţie la fel de valabilă ca granița reală cu Finlanda, aflată la 
câteva sute de metri distanță. 

A virat la dreapta în fața unei clădiri roșii cu două etaje unde era 
sediul ziarului local din Haparanda, care în ultima vreme apărea doar 
de două ori pe săptămână. Apoi s-a îndreptat spre o clădire cu 
înfăţişare anonimă pe care poliția o împărțea, printre altele, cu Fiscul 
și Agenţia de Asigurări Sociale. 

A ocupat unul dintre cele două locuri din garaj și a oprit motorul. 
Ușile garajului s-au închis în urma sa pe când ieșea din mașină. S-a 
aplecat asupra banchetei din spate și l-a zgâlțâit pe tânărul așezat 
acolo, ca să-l trezească. Cu un pic de efort, el a reușit să coboare din 
mașină și a pornit spre ușile care duceau spre arest fără să trebuiască 
să-i arate calea. Brusc, s-a oprit și a pus o mână pe capota mașinii, 
gemând. Hannah s-a apropiat de el și i-a văzut privirea goală când s-a 
răsucit spre ea. Fără niciun avertisment, jetul de vomă a împroșcat-o 
sub bărbie, și i-a simţit căldura prin pânza cămășii, pe când se scurgea 
în jos. Duhoarea a izbit-o pe loc. 

— Fir-ar să fie! 

A reușit să păşească într-o parte înainte ca următorul jet de vomă 
să aterizeze lângă ea, stropindu-i doar pantofii și partea de jos a 
pantalonilor. 

Tânărul şi-a îndreptat spatele, a răsuflat adânc și a zâmbit, ușurat. 
Hannah s-a străduit să respire pe gură în vreme ce deschidea ușa spre 
zona în care se făceau formalitățile înainte ca oamenii să fie duși într- 
una dintre cele patru celule, care acum erau goale. Femeia pe care au 
arestat-o săptămâna trecută pentru posesie de droguri fusese pusă sub 
acuzare și transferată la Luleå, iar în acest weekend au avut un caz de 
conducere sub influența alcoolului, au dat două amenzi - una pentru 
conducerea unui vehicul neînregistrat și alta pentru încălcarea 
regulamentului în privința remorcilor —, iar duminică dimineața le-au 
dat o mână de ajutor celor de pe ambulanţă în cazul unei femei bete 
care își fracturase încheietura mâinii și au găsit un ren călcat de 
mașină. 

Nimic care să ocupe o celulă din arest. 

Morgan Berg pornise pe coridor cu o cană de cafea în mână, dar a 
făcut un pas înapoi când a dat cu ochii de ceea ce venea spre el. 

— Închide-l, a ordonat Hannah, împingându-l pe Jonte spre 


bancheta prinsă de zid din faţa micului birou de recepție. 

Fără să mai aștepte vreun răspuns sau vreo obiecţie, s-a răsucit, și-a 
scos cardul și a deschis ușa din spatele său. Un coridor scurt, dulapuri 
de plastic albastru de-a lungul unui perete, câteva scaune din loc în 
loc, încă o banchetă prinsă de zid. Ţevi și cabluri pe tavan. Îi dădea 
vizitatorului impresia că se află într-un gang, însă era vestiarul 
bărbaţilor, prin care trebuia, din nefericire, să treci ca să ajungi la 
spațiul mult mai mic rezervat femeilor. Totuși, dat fiind că nu erau 
decât trei angajate, de obicei nu era o problemă. 

Hannah s-a dus la dulapul său și a început să-şi dea jos hainele. Nu- 
şi dădea seama dacă era doar duhoarea, sau chiar îi ajunsese un pic de 
vomă în gură. Și-a stăpânit greața. Întotdeauna avusese probleme cu 
ea: când copiii erau mici, Thomas era cel care trebuia să intervină 
când ei vomitau. Şi-a smuls cămașa și a aruncat-o pe jos, dezgustată. 
S-a aplecat și şi-a scos cu violență pantofii și șosetele. Era în sutien și 
pantalonii de uniformă când a sunat telefonul. A fost tentată să nu 
răspundă, dar apoi a văzut ecranul. 

Prefix din Uppsala. 

Unde învăța Gabriel. 

Nu era numărul lui, dar ar fi putut fi un prieten, sau poate că și-a 
pierdut telefonul. Poate că s-a întâmplat ceva. A răspuns scurt: 

— Sunt Hannah. 

— Ăăă, salut, ești Hannah... Wester? 

Era clar că vocea de la telefon s-a străduit să găsească numele de 
familie înainte să-l rostească. 

— Da, cu cine vorbesc? 

— Scuze, numele meu este Benny Svensân și sun de la INMV. 

Bărbatul a tăcut un pic, ca şi cum se întreba dacă ar trebui să 
explice ce este INMV, dar a hotărât să continue. 

— Aș vrea să vorbim despre lupi. Tu te ocupi de asta, aşa-i? 

Presupunea că da. 

Era investigatorul principal într-un caz care implica vânarea ilegală 
a lupilor. Un excursionist german a sunat miercuri, supărat, și a 
raportat într-o engleză nu prea bună că a găsit un lup mort. După ce 
au vorbit o vreme, au reușit să scoată de la el locul. Când au ajuns 
acolo, s-a dovedit că nu era doar un lup mort, ci doi. O lupoaică și 
puiul ei, la mai puţin de un kilometru unul de altul. Niciun semn 
vizibil de vătămare, dar părea improbabil să fi murit din cauze fireşti 
la distanță de câteva sute de metri între ei. În orice caz, au respectat 
protocolul și au trimis cadavrele la Institutul Naţional de Medicină 
Veterinară, şi se părea că Benny Svensen primise sarcina să-i raporteze 
ei rezultatele. 

— Așa este, a confirmat Hannah, înfrânându-și impulsul de a 
scuipa. Dacă este vorba despre lupoaica și puiul ei găsiți miercuri 


lângă Kattilasaari. 

— Da, ei sunt, în acest moment nu avem alți lupi. 

— Cum aș fi putut să știu asta? 

— Nu, sigur, dar... 

— Las-o baltă, ce doreşti? 

Îi părea rău că răspunsese la telefon, nu-și dorea nimic mai mult 
decât să-şi dea jos restul hainelor și să intre sub duș cât mai curând 
posibil. De asemenea, ştia ce o să spună el. Lupii fuseseră otrăviți. Asta 
ar face să fie un delict de vânătoare și probabil cazul ar fi închis de 
îndată ce șeful ei l-ar prezenta procurorului din Luleå. Necesita multe 
resurse, cu prioritate redusă și cu procent scăzut de rezolvare. Lupii 
erau văzuți rar în zonă și nu existau rezervaţii de care să știe ea, dar 
din când în când se rătăceau pe acolo din alte părți ale Suediei, din 
Rusia, Finlanda și Norvegia. lar dacă erau descoperiţi, nu dura mult 
până să „dispară”. 

— Cauza morţii este otrăvirea, l-a auzit pe Benny zicând, și era ca 
şi cum ar fi putut să vadă raportul de autopsie. 

— Bine, acum știu, a zis ea în vreme ce îşi descheia pantalonii și 
începea să și-i scoată. Sunt cam ocupată acum, ai putea să-mi trimiți 
raportul, te rog? 

Nelăsând nicio îndoială că vrea să încheie convorbirea. Sau așa a 
crezut. Însă Benny Svensén părea că nu-și dă seama. 

— Mai e ceva. 

— Ce e? s-a răţoit ea, neputând să-și înfrâneze nerăbdarea. 

Însă când a auzit ce avea el de spus, a încremenit, a uitat că e pe 
jumătate despuiată și plină de vomă. Nu era sigură că a auzit bine. 

Nu se poate să fi auzit bine. 


— A mâncat un om? 

Gordon Backman Niska a repetat vorbele lui Hannah, holbându-se. 
Din vocea lui se ghicea că nu vrea s-o creadă, dar se gândea și la 
consecințe, dacă era adevărat. 

— Amândoi au mâncat, după spusele celor de la INMV, a 
încuviințat din cap Hannah. 

Gordon a oftat din greu, s-a ridicat sprinten de pe scaunul său 
ergonomie, s-a dus la fereastră și a privit spre Strandvăgen și parcarea 
de peste drum. La treizeci și șase de ani, era cel mai tânăr șef al 
poliției care fusese vreodată în Haparanda, iar felul în care cădea pe el 
cămașa bleu arăta că, probabil, era și cel mai atletic. Dacă mai era 
nevoie de alte dovezi, certificate de la trei competiţii Iron Man și 
patru Swedish Classics atârnau deasupra bibliotecii joase din spatele 
mesei de lucru. Hannah și Morgan au așteptat în tăcere până ce 
Gordon și-a vârât sub buza de sus o doză de tutun. 

Uneori Hannah simţea gustul tutunului când îi vâra limba în gură. 
Nu-i plăcea. 

— Au omorât şi au mâncat un om, a continuat Gordon, obosit, în 
vreme ce implicaţiile acestui lucru începeau să devină clare. 

Atenţia. Titlurile din presă. 

Problema animalelor de pradă în general și a lupilor în special 
învrăjbea Suedia, iar dezbaterea era tot mai aprigă din an în an. Erau 
la ordinea zilei amenințările, hărțuirile, tiradele online din ambele 
tabere. Din când în când distrugere de bunuri și violență. Nu încape 
îndoială că cei care urau lupii ar fi în al nouălea cer dacă, în loc să 
vorbească despre un vânător mort sau atacuri asupra oamenilor în 
munții din Kazahstan, ar putea arăta cu degetul un lup care chiar a 
ucis un om în Suedia. Dar s-ar intensifica și împotrivirea, s-ar polariza 
şi mai mult, s-ar întinde la lucruri care n-au nimic de-a face cu 
vânătoarea. În secția de poliţie a lui Gordon Backman Niska erau 
mulți vânători. 

— Au mâncat pe cineva, a răspuns Hannah. Nu știm dacă l-au 
omorât. 

— Cum altfel s-a întâmplat? a ripostat Gordon și s-a răsucit spre ei. 

— Cineva ar fi putut să moară acolo din alte motive, a zis Hannah, 
ridicând din umeri. Un excursionist sau pescar a avut un atac de cord, 
sau cine știe ce. 

Era posibil, desigur, însă auzea ea însăși cât de șubred sună, lucru 
confirmat de Gordon cu o privire sceptică. 

— Nu pare prea probabil, nu? 

— Nici ca ei să ucidă pe cineva nu sună prea probabil, a obiectat 
Morgan cu vocea lui joasă, calmă. În afară de femeia care a murit la 
Kolmården, de mai bine de două sute de ani în Suedia n-a mai fost 
omorât cineva de un lup. 


Nici Hannah, nici Gordon nu s-au gândit să-l întrebe pe Morgan de 
unde știe asta. Erau obișnuiți cu faptul că știe multe despre o grămadă 
de lucruri. A câștigat de trei ori câte 10.000 de coroane la Cine știe 
câștigă. În 2003 a concurat la Vrei să fii milionar, la TV4, şi a mers 
până la capăt. A câștigat trei milioane de coroane și îi mai rămăseseră 
două variante ajutătoare. Toată lumea din Haparanda știa, dar nimeni 
- şi cu atât mai puţin Morgan - nu vorbea despre asta. 

— Avem norocul să fie un lup suedez care are un dispozitiv de 
urmărire, a zis Hannah. 

Gordon i-a aruncat o privire care însemna că ar trebui să explice. 

— Carnea de om din stomacurile lor era acolo de o zi și jumătate, 
poate chiar mai puţin, au spus cei de la INMV. Dacă cei din 
administrația comitatului i-au urmărit, am putea găsi restul 
cadavrului. 

— Cât poate parcurge un lup în treizeci şi șase de ore? 

— Între 20 şi 45 de kilometri pe zi, a răspuns Morgan. 

— Femela era rănită, a intervenit Hannah. Nu putea merge așa de 
repede. 

— O femelă rănită, cu puiul, a încuviințat din cap Morgan. Asta 
schimbă un pic situaţia. În acest caz o să atace ceea ce poate să 
prindă. E încetinită... 

— Cât de detaliată e imaginea GPS, sau din satelit, sau ce or folosi 
ei în prezent? a oftat Gordon, dându-și seama ce sugera colegul său. 

— Nu ştiu, a dat Morgan un răspuns neașteptat. Pot să sun și să 
aflu. 

— Sună. Află cine e însărcinat cu urmărirea acelui lup și încearcă 
să obţii o hartă cât mai detaliată. 

Morgan s-a tras de barba enormă, de parcă ar fi vrut să adauge 
ceva, apoi a încuviințat din cap și a ieşit fără să mai spună nimic. 

Gordon a trecut pe lângă Hannah până la peretele pe care atârna o 
hartă a circumscripției alături de o tablă albă, care acum era acoperită 
cu programările turelor și concediilor. Nu încăpea îndoială că Gordon 
are cel mai mare birou din clădire. Dacă ea făcea doi pași dincolo de 
masa ei de lucru, dădea cu nasul în zid. 

— Unde am dat de lupi? 

Hannah s-a apropiat, a găsit repede locul şi a arătat spre un punct 
aflat la vreo cinci kilometri nord-vest de Haparanda, iar pe hartă, la 
câțiva centimetri de Kattilasaari. Gordon a venit în spatele ei. 
Aproape, atât de aproape, că îi simţea căldura trupului. 

— A vomitat cineva pe tine azi? 

Hannah s-a răsucit spre el, mirosindu-și gulerul cămășii curate. 

— Duhnesc? 

— Nu, doar am auzit despre asta. 

— A fost Jonte... l-a stârnit ceva. 


— Jonte Lundin. 

— Întocmai. Lundin. S-a uitat din nou la hartă. I-am găsit aici. 

— Treizeci și şase de ore, să zicem treizeci de kilometri pe zi, 
înseamnă o rază de patruzeci și cinci de kilometri. 

Gordon a citit scara hărţii, a luat o riglă și un creion de pe birou, a 
măsurat, a desenat un cerc și s-a uitat la rezultat. 

— E al naibii de multă pădure. O să avem nevoie de mai mulți 
oameni. 

— Poate că ar trebui să așteptăm să vedem întâi ce găseşte Morgan. 
Dacă acele dispozitive de urmărire nu au destulă precizie, n-o să-l 
găsim niciodată. 

— Era un bărbat, ştim asta? 

Hannah s-a gândit la discuţia cu Benny Svensen. Nu zisese decât 
„om”, nu de care sex. 

— Nu, îmi pare rău, n-a spus. 

— Au fost rapoarte de persoane dispărute? 

Hannah a clătinat din cap. Gordon a oftat din nou și, cu o ultimă 
privire spre hartă, s-a întors la birou și s-a așezat. 

— Bine, o să așteptăm veștile de la Morgan și apoi hotărâm ce 
facem. 

Era clar că ședința s-a încheiat. Hannah a încuviințat din cap, a 
pornit spre ușă, dar s-a oprit chiar când să pășească pe coridor. 

— Știu că știi, dar chiar ar trebui să ținem asta pentru noi trei până 
ce vom fi siguri cu ce avem de-a face. 

Ochii negri ai lui Gordon aveau în ei o seriozitate pe care rareori o 
văzuse la el. De obicei era mai aproape de râs, relaxat, cu toate că își 
lua munca în serios destul de mult ca să-și păstreze autoritatea. 
Hannah a încuviințat iarăși din cap, a ieșit din biroul lui și a mers pe 
coridor. I-a dat prin cap că până atunci fusese o zi de tot rahatul. 


Zece oameni. 

Gordon nu-și amintea să mai fi avut vreodată atâția oameni în sala 
de şedinţe de la etaj. Încăpeau toți în jurul mesei lungi din lemn 
gălbui, însă Morgan tot a preferat să se rezeme de biblioteca înaltă 
până în tavan care acoperea un perete, ticsită cu cărți vechi, ale căror 
cotoare de piele maro și neagră, tocite de vreme și folosire, făceau 
încăperea să pară mai degrabă o arhivă decât sala de ședințe modernă 
care era, de fapt. Cărțile dominau spaţiul. Cărțile și o emblemă 
enormă a poliției atârnată pe peretele mai mic, înconjurată de şiruri 
de fotografii îngălbenite ale foştilor șefi ai poliţiei, la care toți stăteau 
acum cu spatele, cu ochii ţintă la Gordon, aflat în faţa unui ecran 
desfășurat în celălalt capăt al încăperii. Proiectorul bâzâia pe tavan și 
arăta o hartă cu o linie albastră subțire șerpuind prin nordul Suediei 
până ce se oprea chiar lângă Haparanda. 

— La ce ne uităm? a întrebat Roger Hammar, cel mai înalt și mai 
slăbănog angajat al secţiei, căruia, în ciuda - sau datorită — înfățișării 
deșirate şi a vocii de bas, toată lumea îi zicea „Lurch1”, o referință pe 
care n-o pricepe cineva care are mai puţin de patruzeci de ani. În loc 
să răspundă, Gordon s-a răsucit spre unul dintre cei patru oameni din 
încăpere care nu erau polițiști și a făcut un semn scurt cu capul. 

Era Jens, un tânăr energic din consiliul de administraţie districtual 
din Luleå, care, când Morgan l-a rugat să le trimită harta prin e-mail, 
a propus s-o aducă el însuși și să le-o explice. 

Morgan a încercat să-i spună cu calm că probabil ar fi în stare 
foarte bine să-și dea seama singuri cum funcționează harta, însă Jens a 
insistat. A zis că este deja în mașină. Morgan a presupus că de obicei 
n-are parte de prea multă distracţie la consiliul de administrație din 
Luleă. 

— Săptămâna trecută ați găsit doi lupi morţi aici, a zis Jens, 
îndreptându-şi spatele pe scaun, în vreme ce aţintea spre hartă un 
laser. 

Gordon a auzit-o pe Hannah oftând pe locul ei, lângă fereastră, 
alături de P-O2, care era cu zece ani mai tânăr decât Hannah, însă 
părul alb ca de cretă, faţa slabă și pielea care părea să se fi lăsat un pic 
îl făceau să pară în pragul pensionării. Gordon s-a uitat la Hannah, 
care îşi dădea ochii peste cap, era evident că gândesc același lucru în 
vreme ce punctulețul roșu apărea lângă Kattilasaari. Cât de greu i-ar fi 
fost lui Jens să se ridice și să arate cu degetul pe hartă? Și cât de 
ridicol era laserul ăla? 

— După cum știți, unul dintre ei avea un transmițător, așa că știm 
pe unde a umblat. Punctul roșu a început să urmărească linia albastră. 
Lupoaica făcea parte dintr-o haită mai mare care venea din sud, 
rătăcind până aici, la est de Storuman, în sus între Arvidsjaur și 
Arjeplog, spre o zonă aflată chiar lângă Jokkmokk, unde ea s-a 


despărțit de haită, îndreptându-se spre sud-est, și probabil ar fi mers 
până în Finlanda, însă a murit aici. Punctul era din nou lângă 
Kattilasaari. A încetat să se miște la ora 4.33, și aţi vrut să știți unde a 
fost cu o zi și jumătate înainte de asta. A lăsat punctulețul să 
poposească pe la nord de Vitvattnet. În acel moment era aici. În cele 
treizeci și șase de ore a mers patruzeci şi unu de kilometri. 

Jens a stins laserul și s-a lăsat iar pe spătar, părând mulțumit de 
contribuţia sa. În încăpere era o liniște neobișnuită, până ce Roger a 
vorbit iar. 

— Bun, de ce ne uităm la asta? De ce urmărim traseul unui lup 
mort? 

Întrebare îndreptățită, dat fiind că Gordon îi adusese acolo fără 
nicio explicație, convins că e cu atât mai bine cu cât știu mai puțini 
oameni. 

Dar acum era vremea. 

Șase polițiști și patru civili. 

Sunase la Kalix să ceară întăriri, dar când nu i le-au putut da l-a 
chemat pe Adrian, fratele său, care ştia să-și țină gura, iar Morgan și-a 
invitat vecinii să fie voluntari, o pereche în vârstă de şaizeci de ani, 
oameni pe care îi cunoştea bine și băga mâna în foc pentru ei. Și mai 
era Jens de la consiliul de administrație. Când Morgan i-a spus că Jens 
insistase să vină aici el însuși, Gordon a bănuit că trebuie să fie dintre 
cei care încearcă să se arate mai interesanți decât sunt. 

Folosirea laserului nu făcuse prea mult ca să schimbe acea 
impresie. Cu siguranţă exista pe undeva un cont de Twitter pe care nu 
trebuia să fie dezvăluită această informaţie, așa că Gordon s-a uitat 
drept în ochii lui. 

— Până ce vom ști exact ce s-a întâmplat, absolut nimic din ceea ce 
sunt pe cale să spun nu poate să iasă din această încăpere, a început 
el, şi a văzut cum toți își înclină capul aprobator. Lupii pe care i-am 
găsit mâncaseră părți dintr-un om. 

— Ce părți? a întrebat Jens. 

Gordon i-a aruncat o privire care spunea „Ce naiba îți veni să pui 
așa întrebare?” 

— Are vreo importanță? a întrebat el retoric și s-a răsucit înapoi 
spre ceilalți. Trebuie să găsim restul. 


Trecuseră zece minute de când văzuseră o altă mașină. Mergeau 
constant cu 80 de kilometri pe oră. Drumul se întindea drept în fața 
lor prin verdeață. De cum a dispărut zăpada, primăvara a transformat 
totul într-un verde viu de vară. Până și șanțurile erau pline de flori. 
Pentru Hannah, ele nu erau decât licăriri anonime de culoare: albe, 
liliachii și albastre. Thomas ar fi știut, cu siguranță, numele lor, poate 
că şi Gordon. Ea n-a întrebat niciodată. 

Fără să vadă cu adevărat, se uita pe geamul mașinii la pădurea 
rară. Molizii erau întunecaţi, mohorâţi și înconjurați de mult mai 
numeroșii copaci cu frunze noi, de un verde diafan. Din când în când, 
o întrerupere a formei, un lumini cu copacii tăiați, un câmp vălurit 
sau o pajiște, și zărea în depărtare munţii. Nu se ițeau niciodată 
deasupra vârfurilor copacilor, se înălțau și ei verzi, dând impresia 
unui val care înaintează, un val moale, fără nimic solid sau dur în el. 

Un talaz de pădure. Peste tot, doar pădure. 

Priveliștea îi dădea o senzaţie de pace, de liniște. Era uşor să-și 
închipuie ciripitul păsărilor în depărtare amestecându-se cu foșnetul 
blând al vântului prin copaci. Să-şi închipuie și să tânjească după asta. 

De cum au plecat din Haparanda, Jens a început să vorbească 
despre munca sa, cum a ajuns acolo, ideile sale de schimbare și 
îmbunătăţire a departamentului, reacţiile pe care le iscase, că s-ar 
putea să pară plictisitor, însă în realitate este foarte interesant. Nu la 
fel de interesant ca asta, desigur, dar tot era. Dacă se dovedea că un 
lup a omorât într-adevăr un om, avea să afecteze în mod inevitabil 
viitoarele hotărâri ale consiliului de administrație în privința 
vânătorii. În ceea ce-l privea, nu văzuse niciodată un cadavru, dar 
presupunea că mulți oameni nu văzuseră până la această vârstă. 

Hannah avea paisprezece ani când a văzut prima oară un mort, dar 
n-a spus-o. 

Nimeni n-a spus nimic. 

Întrebările politicoase care au urmat și răspunsurile monosilabice 
din partea ei și a lui Gordon încetaseră de mult, în ultimele 
cincisprezece minute a fost doar un monolog de pe bancheta din spate. 
Lucru de care Jens a părut să-și dea seama când mai rămăseseră doar 
câteva minute până la destinaţie. 

— Prietena mea crede că vorbesc prea mult, a zis el, aproape 
scuzându-se. 

— Prietena ta are dreptate, a constatat Hannah. 

Jens a încuviințat din cap la împunsătura nu prea subtilă și a 
amuţit. Hannah l-a văzut pe Gordon aruncându-i o privire, cu un 
zâmbet amuzat. Era cam chinuitor să-l aibă pe Jens în mașină, dar el a 
fost mai folositor decât se așteptaseră. Le-a descărcat harta pe 
telefoane, s-a asigurat că sunt conectaţi la aceiași sateliți folosiți la 
urmărirea animalelor, care acum le-ar fi spus dacă se abăteau cu mai 


mult de câțiva metri de la traseu. Nici Hannah, nici Gordon nu 
pricepeau cu adevărat cum funcționează, dar important era că 
funcționează. 

Morgan își ducea vecinii spre locul de lângă Kattilasaari unde 
fuseseră găsiți lupii și aveau să urmeze traseul spre nord-vest. Lurch, 
P-O şi Ludwig din secţie îl luaseră cu ei pe fratele lui Gordon în 
punctul în care animalele traversaseră drumul 398 dintre Rutajărvi și 
Lapptrăsket. Acolo aveau să se despartă. Doi o luau spre sud-est și 
sperau să se întâlnească după zece kilometri cu Morgan și vecinii lui. 
Ceilalți doi aveau să urmeze pista spre nord-vest ca să se întâlnească 
cu Gordon, Hannah și Jens cam la aceeași distanță. Ideea era ca cele 
patru grupuri să acopere fiecare cam zece kilometri și, dacă totul 
mergea conform planului, ar fi trebuit să găsească în două sau trei ore 
cadavrul. 

Au intrat în Vitvattnet dinspre sud și au parcat în fața gării roșii. La 
fel ca multe alte orășele din Suedia, acest sat a înflorit când a ajuns în 
el calea ferată și, la fel ca multe altele, şi-a pierdut din populaţie, s-a 
micșorat şi și-a pierdut importanța când calea ferată a dispărut. 
Odinioară avea și un oficiu poștal, o biserică, prăvălii, cafenele, o 
benzinărie și propria şcoală, în ziua de azi mai rămăseseră un magazin 
mic şi două pompe de benzină. 

Hannah a coborât din mașină. Nu se afla pentru prima oară în 
Vitvattnet, dar, la fel ca în celelalte dăţi, n-a văzut nici ţipenie de om. 
Munca, învățătura, cumpărăturile, distracţiile, toate se făceau 
altundeva. Gordon s-a apropiat de ea şi i-a dat un spray împotriva 
ţânţarilor. Încă nu era vremea lor şi ea nu vedea niciun țânțar în 
parcare, dar printre copaci, printre tufe umbroase, altfel aveau să stea 
lucrurile. 

Jens și-a scos tableta, au traversat șinele de cale ferată și au intrat 
în pădure pe partea cealaltă. 

— Acum suntem pe traseul lor, a zis Jens și s-a oprit după ce 
merseseră vreo câteva sute de metri drept spre nord. 

Un punct pe ecran în mijlocul liniei subţiri albastre. 

— Mergem într-acolo, a continuat, arătând printre copaci spre sud- 
est. 

Și au început drumeția. 

Jens mergea cu capul aplecat, cu ochii la ecran. Hannah și Gordon 
îl încadrau, cercetând cu privirea solul, peste rădăcini și crengi căzute, 
cele mai multe acoperite de mușchi verde, moale, tufe de merișoare și 
afine. Hannah se gândea la Thomas. De ce nu l-a sunat când aveau 
nevoie de mai mulți oameni? Lui îi plăceau lucrurile astea: să vâneze, 
să pescuiască, să fie în natură. Câteodată, când copiii erau mici, 
mergea cu el, afișând un pic de entuziasm fals. Nu voia ca lipsa ei de 
încântare la ieşirea în natură să-i molipsească pe copii. Se prefăcea că 


îi place să stea printre țânțari - care întotdeauna o înțepau pe ea, 
niciodată pe Thomas —, în vreun adăpost de vânătoare sau pe vreun 
lac îngheţat, bând cafea călâie dintr-o cană de plastic și mâncând 
sandvișuri uscate. 

Asta a fost cu multă vreme în urmă. 

Au mers mai departe, cu ochii în jos, fără multe vorbe. Din când în 
când, Jens le regla traseul. Coroanele copacilor ascundeau cea mai 
mare parte a luminii soarelui, însă tot era foarte cald în pădurea în 
care nu bătea aproape deloc vântul. Hannah și-a descheiat primii doi 
nasturi ai cămășii de uniformă, în vreme ce ochii îi cercetau dintr-o 
parte în alta solul presărat cu verde al pădurii. Au traversat drumul 
spre Bodtrăsk și au intrat printre copacii din partea cealaltă. Hannah a 
alungat cu mâinile câteva muște uriaşe care bâzâiau în jurul ei. 
Senzația de prospețime a dușului făcut la secţie pierise de mult. 
Transpirată, gâfâind, s-a uitat la ceilalți doi. Jens era concentrat pe 
ecran. Gordon părea cu totul în largul său. 

După mai puţin de o oră — Jens a spus că merseseră vreo patru 
kilometri — câteva ciori negre uriașe au zburat la apropierea lor și 
Hannah a știut imediat că găsiseră ceea ce căutau. 

— Stai aici, i-a spus lui Jens, în vreme ce ea şi Gordon mergeau mai 
departe. 

„Îngropat” nu era cuvântul potrivit, cadavrul era ascuns doar în 
parte sub molizi, mușchi și crenguțe. Câteva pietre mai mici fuseseră 
puse deasupra ca să ţină totul pe loc. Persoana zăcea pe spate, cu un 
braț ieșind de sub tufă. Mâinii îi lipseau degetele, în afară de cel mare, 
şi fuseseră smulse hălci din partea neacoperită. La prima vedere, 
rănile păreau să fie făcute de lupi. Mai în sus, spre umăr și gât, și pe 
latura care nu era în întregime acoperită mai erau răni mici, provocate 
de clonţul păsărilor. Un roi de muște bâzâia în jurul leșului. Un miros 
dulceag, greu, le-a umplut nările când s-au apropiat. N-ar fi trebuit să 
atingă nimic, pentru că nu încăpea îndoială că persoana pe care o 
găsiseră era moartă, iar tehnicienii criminaliști ar fi vrut ca locul să fie 
cât mai puţin contaminat, însă Gordon a înaintat și a dat deoparte cu 
atenţie tufele și crengile care acopereau faţa. 

— E bărbat, a zis după ce a înlăturat destule dintre ele. 

— Și, în afară de cazul în care acei lupi au fost într-adevăr speciali, 
nu l-au omorât ei, a făcut Hannah semn cu capul spre mormântul 
improvizat. Se pare că avem o crimă. 

— Da, și poate că așa e cel mai bine, a zis Gordon, făcând câțiva 
pași înapoi. Va trebui să o raportăm, să aducem aici oamenii. Ştii 
exact unde suntem, așa-i? 

Gordon s-a întors spre Jens, care stătea încă acolo unde îi 
spuseseră. El a încuviințat din cap, palid și tăcut. 

— Dă-mi coordonatele, a zis Gordon, scoțându-și telefonul. 


Hannah s-a uitat în jur. Cu câteva sute de metri înainte traversaseră 
un drum mic. Ar trebui să continue nu prea departe la dreapta sa. A 
plecat de acolo prin pădure. 

După un minut a ieșit pe un drum forestier îngust. De fapt, nu mai 
mult decât două făgașe de cauciucuri care mergeau înainte și un loc 
de refugiu pe buza șanțului pentru mașinile care veneau din când în 
când în sens invers. Hannah și-a șters sudoarea de pe frunte și s-a uitat 
în spate spre pădurea din care tocmai ieșise. Dacă bărbatul n-a fost 
ucis acolo unde l-au găsit, dacă au adus aici cadavrul ca să-l îngroape, 
ar fi parcat cam unde stătea ea, cu câțiva metri mai încolo sau 
încoace. Fără să știe cu adevărat ce caută, a început să înainteze încet. 

Urme de sânge? Ceva pierdut? Urme de cauciucuri, poate. 

Nu era mare nădejde de așa ceva. Drumul era uscat și tare după 
săptămâni întregi fără ploaie. A mai făcut câţiva pași de-a lungul 
șanțului, apoi s-a oprit brusc şi s-a aplecat. 

Cioburi. De diferite culori. 

Albe, roșii și galbene, transparente. 

Și-a stăpânit impulsul de a le ridica, dar era sigură că sunt de la o 
mașină. Faruri, lumini de frână și semnalizatoare, ceea ce indica 
lovituri atât în față, cât și în spate. 

Şi două mașini. 

Hannah a intrat în șanț. Genunchii i-au protestat un pic când s-a 
lăsat pe vine lângă un pietroi care se ițea din malul aflat spre pădure 
al şanțului. Albastru închis pe o muchie. O dâră de vopsea. N-avea 
cum să știe de câtă vreme era acolo, însă apropierea de cioburile de 
sticlă o făceau să presupună că a ajuns acolo în același timp. 

S-a ridicat în picioare și s-a uitat în jur, de parcă drumul pustiu ar fi 
putut să-i spună mai multe despre cele întâmplate acolo. Vântul 
aducea din pădure frânturi din discuţia lui Gordon cu comandamentul 
din Luleå. Uneori, ea se repezea să tragă concluzii, își dădea seama de 
asta, însă era sigură de un lucru. 

N-a venit nimeni aici ca să arunce un cadavru. 

Două mașini s-au ciocnit, cineva a murit în accident și persoana din 
cealaltă mașină a hotărât la iuțeală să scape de cadavru. L-a târât în 
pădure, l-a acoperit ca să nu fie văzut de pe drum și apoi a plecat. 

Hannah s-a oprit. Amândouă mașinile dispăruseră. 

Așa că trebuie să fi fost cel puţin doi oameni în cealaltă mașină. 
Sau poate că nu. Cineva ar fi putut să conducă propria mașină și apoi 
să se întoarcă și s-o ducă de acolo pe a victimei. Tras de păr, dar nu 
imposibil, pe aceste drumuri izolate puteai acţiona ore în şir fără să fii 
văzut și deranjat. 

Hannah a fost silită să admită că singurul lucru de care putea să fie 
sigură era că un om a murit și alt om, sau mai mulți, a făcut tot ce 
putea ca să se asigure că nu găsește nimeni cadavrul. Și poate că ar fi 


reușit dacă doi lupi n-ar fi fost otrăviți la doar treizeci de kilometri de 
aici. 


Katia aștepta. 

Se pricepea de minune să aștepte. 

Îşi petrecuse o mare parte din copilărie făcând exact asta. 1 se 
inculcase ideea că răbdarea este cheia succesului. Când alți oameni 
voiau ca timpul să treacă mai repede, știa că ei se străduiesc să nu se 
gândească la nimic. Că încearcă să-și golească mintea cu totul, 
retrăgându-se în ei. 

Ea, nu. Se plictisea prea repede ca să facă asta. 

Așa că s-a plimbat prin apartamentul străin. Două camere și 
bucătărie la etajul șase din unsprezece, la periferia Sankt 
Petersburgului. Fusese deja în dormitorul mic, se așezase pe patul 
dublu cu cuvertură croșetată și două perne decorative, cercetase cu 
curiozitate cele câteva lucruri de pe noptieră, care i-au spus că acest 
apartament este al unei femei evlavioase, cu ochelari de citit și fără 
viață sexuală activă. 

Pe biroul de lângă fereastră era o fotografie a unui bărbat pe care l- 
a recunoscut. 

Stanislav Kuzneţov. 

Mai erau și câteva articole de machiaj simple în fața unei oglinzi. 
Fără să se gândească, le-a schimbat locul, aşa încât cutiile să fie 
aranjate întâi după mărime, apoi după formă (rotundă, pătrată), apoi 
cele trei rujuri așezate de la culoarea cea mai deschisă la cea mai 
închisă, tot timpul uitându-se pe fereastră spre celelalte blocuri cu 
unsprezece etaje care înconjurau o curte cu prea puțini copaci și prea 
puţină verdeață ca să te atragă, în afară de cazul în care ai copii mici 
pe care să-i duci pe terenul de joacă sărăcăcios şi părăginit. 

Lenjerie de corp, şosete, maiouri, batiste, eșarfe și basmale în cele 
două sertare ale comodei. Katia și-a petrecut câteva minute 
împăturindu-le şi așezându-le în teancuri ordonate, după care a 
deschis șifonierul. 

Rochii, bluze şi fuste. 

Nu prea multe. A reașezat repede umerașele, aşa încât diferitele 
tipuri de haine să atârne laolaltă, de la stânga la dreapta: bluze, fuste, 
rochii. Cu o ultimă privire spre obiectele de artă banale de pe pereţii 
verde închis, a ieșit din dormitor și s-a dus în living. 

O canapea cu trei locuri, evident din anii '90, având în faţă o 
măsuță de cafea pătată. Sub măsuţă, un covor miţos verde, mohorât. 
Un fotoliu ponosit. Totul aranjat în jurul unui televizor de pe perete, 
înconjurat de o bibliotecă închisă la culoare în care numărul 
albumelor de fotografii era aproape la fel de mare ca al cărților, și alte 
fotografii înrămate cu persoane care a presupus că sunt rude apropiate 
şi rubedenii îndepărtate. 

Katia a luat la întâmplare un album și s-a cufundat în fotoliu. 
Conţinutul era de la sfârşitul anilor '70, bănuia, pentru că băiatul, care 


avea să fie Stanislav, părea să aibă şase sau șapte ani. El și sora lui mai 
mare erau în cele mai multe dintre fotografii, uneori împreună cu un 
bărbat care Katia a presupus că este tatăl lor, despre care știa că a 
murit într-un accident de mașină în urmă cu opt ani. Într-una dintre 
fotografii stătea în cadrul ușii unei căsuțe undeva, la țară, mijindu-și 
ochii în lumina soarelui, cu mâna streașină la frunte și zâmbind larg. 

Din senin, i s-a ivit în minte o imagine a bărbatului căruia mulți ani 
i-a zis ea „tată”. Și el stătea în cadrul ușii, dar fără zâmbet și, cu 
siguranță, fără soare. 

A alungat pe dată gândul, a închis albumul, s-a ridicat și l-a pus la 
loc pe raft, apoi s-a dus la fereastră. 

Circulația intensă de pe ulița Afonskaia era un huruit îndepărtat. 
Înainte să iasă din living a vârât degetul într-un ghiveci de pe pervaz, 
a constatat că are nevoie de apă și s-a dus în baie. Tapet impermeabil 
cenușiu și podea din plastic cu o nuanță un pic mai deschisă. Șase 
plăci de faianță albe formând un dreptunghi deasupra chiuvetei. O 
cadă adâncă, dar scurtă, cu gheare de fier împodobite și o perdea de 
duș cu îngerași. 

Pentru o clipă a fost iar în sala cea mare. 

Cele douăsprezece căzi înşirate, cu apa lor la patru grade. 

S-a răsucit spre dulăpiorul de deasupra chiuvetei, înainte să-l 
deschidă s-a văzut pentru o clipă în oglinda de pe ușă. Cu părul negru 
tuns într-un bob scurt, sprâncenele bine desenate deasupra ochilor 
căprui, pomeţii înalți. Nasul drept, buzele pline. Fără machiaj, ca 
întotdeauna, în afară de cazul în care i-o cerea munca. Ştia că e 
considerată frumoasă, și asta făcea să fie mai ușor, mai simplu, să se 
apropie. Mai ales bărbaţii erau vulnerabili, dar de-a lungul anilor și-a 
dat seama că oricine, indiferent de sex, e mai deschis și mai binevoitor 
cu oamenii frumoși. 

În dulăpiorul din baie era harababură. A lăsat jos capacul WC-ului, 
a început să scoată obiectele și să le pună pe el. Bandaje, pastă de 
dinți, aţă dentară, spray nazal, deodorant, creme, foarfecă de unghii, 
pilă pentru călcâie, agrafe, clipsuri, săruri de baie, șerveţele, 
medicamente (unele cu rețetă, altele nu). Tot nimic care să arate că 
femeia al cărei dulăpior îl golea acum ar fi avut viață sexuală. Însă 
avea candidoză, dacă era să judece după unul dintre tuburile pe care 
le așeza acum pe scaunul WC-ului. 

Când dulăpiorul a fost gol, Katia l-a șters cu câteva bucăţi de hârtie 
igienică ude și a pus totul la loc pe baza unui sistem în care articolele 
erau împărțite în patru grupuri mari: medicamente, îngrijire 
corporală, îngrijirea părului, altele. 

Mulțumită de felul în care își petrecuse ultimele douăzeci de 
minute, s-a dus în bucătăria mică. Ar putea să mănânce ceva, și-a dat 
ea seama. A deschis frigiderul și a scos unt, brânză, ouă și o bere. În 


vreme ce ouăle fierbeau pe plită a deschis ușile bufetului vernil, 
căutând pâine, farfurii și tacâmuri. A găsit ce căuta și a aşternut masa 
mică de lângă fereastră. Ziarul la care scria Kuzneţov zăcea într-un coş 
de nuiele pe podea. L-a luat și l-a pus lângă farfurioara pe care și-o 
pregătise. Când ouăle au fost gata le-a clătit cu apă rece și a pus 
cratița pe un suport. 

Apoi s-a așezat să mănânce, citind. Şi-a dat seama că ar fi plăcut cu 
muzică și a pornit în căutarea unui radio sau așa ceva. N-a găsit, dar 
probabil că era mai bine. Dacă s-ar fi auzit muzică din apartament 
când veneau ar fi putut să-și dea seama că ceva nu-i în ordine. Dar nu 
credea că vor ajunge înainte de câteva ore. 

Așa că a așteptat. 

Se pricepea de minune să aștepte. 


Restul după-amiezii zburase. 

Hannah s-a întors în locul în care găsiseră cadavrul tocmai când 
Gordon încheia convorbirea. 

— Ce au zis cei din Luleå? 

— Cei de la delicte grave preiau cazul. 

Nu era tocmai o surpriză. Un cadavru îngropat era considerat crimă 
până la proba contrarie, iar crimele erau trimise la Luleă. 

— Cine-i acolo? 

— Erixon. 

Erixon cu „X”. Cu prenumele Alexander, aşa că lumea îi zicea X. 
Hannah îl cunoștea. Îl cunoștea și îi plăcea de el. Fusese investigatorul 
principal în alte câteva cazuri de-a lungul anilor. Cel mai recent, când 
au pescuit un cadavru din Kukkolaforsen, în primăvara trecută. 

I-a spus și lui ce a găsit mai departe pe drum, și că bănuia că au 
fost implicate două vehicule, dintre care unul albastru. Gordon a 
ascultat și a încuviințat din cap, apoi a rugat-o să aducă mașina din 
Vitvattnet. 

— Ia-l cu tine, a zis, arătând cu capul spre Jens, care stătea fără să 
facă nimic, cu totul inutil, lângă un copac scos din rădăcini din 
apropiere. 

— Trebuie? 

— Da. 

— Haide, i-a făcut ea semn cu mâna și s-au întors pe unde veniseră, 
în vreme ce Gordon a început să-i sune pe ceilalți ca să le spună să 
înceteze căutarea și să se întoarcă în oraș. 

Peste patruzeci de minute, Hannah a oprit nu departe de locul în 
care au găsit cadavrul. Jens trebuia să aștepte în mașină, în vreme ce 
ea și Gordon blocau drumul și zona din jurul mormântului din pădure. 
Criminaliștii mai aveau o oră până să ajungă, probabil mai mult — 
dezavantajul de a fi un oraș mic era că cele mai multe dintre resurse 
se aflau la cel puţin o sută cincizeci de kilometri —, așa că Gordon i-a 
spus să-l ducă pe Jens înapoi și să ia ceva de mâncare. Pe când mergea 
spre mașină a început să simtă că faţa și gâtul i se înfierbântă, simţea 
dogoarea răspândindu-i-se prin trup, în vreme ce fiecare por se 
deschidea și sudoarea se prelingea. N-avea nevoie să se uite în oglindă 
ca să știe că trebuie să fie roșie și transpirată când s-a așezat lângă 
Jens şi a pornit mașina. A dat aerul condiționat la maximum, 
înfrânându-și impulsul de a coborî geamurile. 

Pentru a doua oară astăzi. 

Fusese destul de rău când le avea o dată pe săptămână, așa avea să 
fie de acum înainte? Era ca și cum ar fi fost la sală de două ori pe zi, 
dar fără niciunul dintre beneficii. Doar transpiraţia și fața ca sfecla. 

— Pot să dau un pic de căldură? a zis Jens după câțiva kilometri. 

— Nu, nu poți. 


— E cam frig. 

— Când corpul tău va hotărî să-și bată joc de tine în fiecare zi, 
atunci o să poți să stabileşti tu temperatura din mașină, bine? 

Jens a încuviințat din cap fără să priceapă nimic, a încercat să 
vorbească cu ea despre evenimentele din ultimele ore, însă mârâielile 
monosilabice cu care îi răspundea erau și mai puţin încurajatoare 
decât la venire, așa că a tăcut. De-abia când au ajuns în parcarea din 
fața secţiei de poliţie și el a ieșit din mașină a deschis iar gura. 

— Poate că-mi poți spune și mie cum merg lucrurile. 

— De ce? 

— Sunt curios, mă simt implicat. 

— Sigur, a minţit Hannah fără efort, ca să pună capăt mai repede 
acestei discuţii. Morgan are telefonul tău, o să te ținem la curent. 
Condu cu grijă. 

I-a făcut semn cu mâna, bucuroasă să-l vadă pentru ultima dată, și 
s-a dus la băcănia Coop. De fapt, prefera Ica Maxi, însă Coop era mai 
aproape. S-a dus la rafturile cu hrană preparată ca să aleagă cina. 
Gordon ar vrea ceva sănătos. Așadar, salată de creveţi pentru el. Tot 
ce îi părea ei bun trebuia să fie reîncălzit, așa că a ales o lipie cu carne 
de pui. O baghetă mică pentru Gordon, două sticle de coca-cola și o 
pungă de chipsuri nacho au completat cumpărăturile. 

Când a ajuns înapoi, câteva mașini erau parcate în afara barierelor. 
Criminaliștii erau acolo. Gordon le spusese ce știau ei, medicul pe care 
îl aduseseră a declarat acel corp mort și acum își vedeau de treabă. 
Gordon și Hannah, acum de prisos, s-au așezat pe o piatră din afara 
barierelor ca să mănânce, privindu-și colegii la lucru. Nu vorbeau 
mult. Totul era încremenit. Soarele era încă sus pe cer, gâzele 
zumzăiau în căldură și din când în când pluteau până la ei frânturi din 
discuţiile scurte și încete între oamenii care lucrau dincolo de bariere. 

Când au terminat de mâncat, Hannah s-a oferit să se întoarcă și să 
se apuce de hârțogărie, cu siguranță era destul dacă rămânea doar 
unul dintre ei. Gordon putea să se întoarcă împreună cu criminaliștii. 

După două ore și jumătate, el i-a bătut în tocul ușii, tocmai când 
termina documentul la care lucrase. 

— Eşti tot aici, a observat el, lăsându-se să cadă pe scaunul pentru 
vizitatori. 

— Gata să plec. Tocmai te-ai întors? 

— Da, au umblat prin jumătate de pădure. 

— Ştim cine este? 

Gordon a clătinat din cap și și-a înăbușit cu mâna un căscat. 

— Niciun act de identitate, nimic. 

— Care este pasul următor? Dăm publicităţii o fotografie? 

— O să discutăm asta mâine, X și cu mine. 

Gordon s-a ridicat în picioare, ca și cum abia când s-a așezat și-a 


dat seama cât de obosit este. Hannah a închis computerul, apoi s-a 
ridicat și au mers împreună pe coridor. 

— Cauza morţii din raportul preliminar este gâtul frânt. 

— De cât timp zăcea acolo? 

— Se pare că e greu de spus. A ajuns hrană pentru lupi acum o 
săptămână, așa că e acolo de cel puţin atâta timp. 

Erau la capătul coridorului. Biroul lui Gordon era chiar înaintea 
ușilor care dădeau spre scări. 

— Ne vedem mâine, a zis el, cu un semn din cap spre birou, 
arătând că mai stă. 

Spre surprinderea sa, Hannah și-a dat seama că se aștepta să-i ceară 
să-l aştepte, poate chiar să se ofere să-i țină tovărăşie pe drum spre 
casă. Poate chiar sperase asta. 

Enervant, și nu o caracteriza. 

— Fără îndoială, a zis, a împins ușa și a dispărut în jos pe scări. 

Peste o clipă a ieşit pe ușa de sticlă și a răsuflat adânc când s-a 
închis în spatele său. 

Lumină ca ziua, liniște ca noaptea. 

Câteva mașini pe E4, dar nu atât de multe încât să acopere sunetul 
râului sau cântecul păsărilor pe când mergea spre casă. Și-a dat seama 
brusc că n-a vorbit cu Thomas toată ziua, nu i-a spus ce s-a întâmplat 
sau de ce ajunge așa de târziu. Dar, ce-i drept, nici el n-a sunat-o să 
întrebe. Acum era prea târziu. Cu siguranţă se dusese la culcare. 

A mers mai departe pe Strandgatan, a cotit pe Packhusgatan, pe 
lângă biblioteca publică. Thomas se ducea acolo tot timpul când erau 
copiii mici, ea doar din când în când. Trecuseră câţiva ani de când a 
împrumutat o carte. De fapt, de când a citit una. A luat-o la stânga pe 
Storgatan, nu cea mai circulată stradă din lume în orice moment al 
zilei, dar la miezul nopţii dintr-o zi de luni din iunie era complet 
pustie. A mers pe lângă casa mare de lemn galben în care erau „Odd 
Fellow” și alte câteva magazine mici. Şi-a dat seama că îi este foame 
când a trecut prin dreptul unei cafenele închise. Era mult de la lipia cu 
pui şi chipsuri. La următoarea intersecţie s-a oprit. În mod normal o 
lua la dreapta pe Köpmansgatan, trecea de piață, de Hotelul 
Municipal, de turnul de apă și mai departe spre casă. Dar ceva 
zgrepțăna în partea din spate a minții. 

Un accident cu fugă de la locul faptei. Două mașini implicate. 

Nu că ar fi avut mari speranţe să fie acolo, dar n-avea ce să strice 
dacă dădea o fugă. Arunca o privire. De obicei erau câteva mașini 
parcate în față. 

Așa că a mers drept înainte, pe lângă două bănci și punctul 
comercial H.M. Hermansons, clădirea cea mare albastră-cenușie care 
era acolo din 1832 și care, împreună cu casa ca un conac și celelalte 


douăsprezece clădiri, ocupa un întreg cvartal. Apoi magazinele au 
lăsat locul unor clădiri de cărămidă impersonale cu două etaje, care ar 
fi putut să fie în orice oraș, cu toate că se ivea din când în când câte o 
casă veche de lemn care se străduia să amintească lumii de zilele de 
glorie trăite de Storgatan. Hannah a luat-o la dreapta pe Fabriksgatan 
şi s-a uitat prin curtea din spatele primei case joase şi roșii. 

Intuiţia părea să dea roade. Luminile erau aprinse în atelierul auto. 
A cercetat mașinile parcate afară înainte să deschidă ușa mică de 
metal de lângă poarta mare și murdară a garajului, pe care scria că în 
zilele de lucru se închide la ora 19. 

Miros de mașini, benzină și gaze de eșapament. Au răsunat primele 
note din Fiir Elise, semnalând că intră cineva în atelier și acoperind o 
clipă muzica din anii '80 de la radio. Înăuntru erau patru maşini. 
Niciuna albastru-închis. 

— Ce cauţi aici? 

UV s-a ivit din groapa de inspecţie, și-a șters mâinile cu o cârpă, 
dar n-a încercat să se apropie sau să-i strângă mâna. Nu din pricină că 
avea mâinile murdare. Se mai întâlniseră. De multe ori. Până acum 
câțiva ani nu erau pe acolo multe găinării în care să nu fie amestecat 
cumva UV. 

Furturi, spargeri, tăinuire de bunuri furate, contrabandă cu alcool... 

Se zvonea că i se zicea — sau că voia să i se zică — UV pentru că era 
Ultra Violentul din Haparanda. Dacă era așa, era al naibii de stupid, 
își zicea Hannah. 

În urmă cu cinci ani intrase la închisoare într-o operațiune 
desfășurată de ei împreună cu finlandezii. Fusese condamnat la trei 
ani de închisoare pentru un delict grav: 1.500 de tablete de Subutex 
aduse din Franţa. 

Pe atunci, piața era mult mai mare în Finlanda, însă acum asta se 
schimbase. Baza de clienți crescuse în Haparanda, în întregul 
Norrbotten. Mai ales în rândul tinerilor ca acela pe care Hannah îl 
întâlnise de dimineaţă. Erau mulți ca el, prea mulți, fără o ţintă în 
viaţă, fără planuri, fără serviciu. Haparanda avea cea mai mare rată a 
şomajului din regiune. De departe cea mai mare. Parte a unui cerc 
vicios. Statisticile naţionale pentru elevii din clasa a noua arătau asta 
limpede. Fetele aveau rezultate mult mai bune decât băieţii la orice 
materie. Băieții erau mult sub media naţională, mult sub nivelul 
fetelor. Rămâneau în urmă. Erau lăsați în urmă când tinerele plecau în 
alte localităţi la facultate. 

Haparanda nu era singurul orășel care suferea de această tendință, 
dar asta nu făcea ca problema să fie mai ușoară. 

Când UV a fost eliberat din închisoare, după doi ani, a devenit tată, 
a părăsit cu totul lumea delincvenţilor, a preluat un atelier de 


reparaţii auto și iată-l aici, muncind de zor după miezul nopții. 

— Lucrezi până târziu, a zis Hannah, făcând câţiva pași în încăpere. 

UV s-a rezemat de una dintre mașini, și-a încrucișat braţele pe piept 
şi s-a uitat la ea. 

— Ce vrei? a întrebat cu glas obosit. 

— Ai avut pe aici săptămâna trecută mașini tamponate? a întrebat 
Hannah şi s-a răsucit spre el ca să-i vadă reacţia. 

Ar fi bine să meargă drept la țintă. 

— Nu. 

Hannah s-a oprit brusc. Din difuzoare răsunau primele măsuri, ușor 
de recunoscut, ale temei muzicale din filmul Celebritate. Tobele și 
sintetizatorul efervescent. A amuţit, răsuflând adânc ca să-și vină în 
fire. 

— Poţi să închizi radioul? 

— De ce? 

— Închide-l, pur și simplu, te rog. 

Tonul ei nu îndemna la alte obiecţii sau întrebări. UV a ridicat din 
umeri și s-a supus. Hannah a închis o clipă ochii, iritată că nu era în 
stare să controleze asta, că zidurile pe care le construise încă puteau fi 
dărâmate cu atâta ușurință. Tot ce avea de-a face cu mama sa și, 
desigur, cu Elin... 

— Acum e bine? i-a întrerupt UV gândurile. 

— Da. Mulţumesc. 

Acum, că era linişte, și-a revenit iute, gata să dea deoparte 
gândurile nedorite și să se întoarcă la caz. 

— Așadar, nicio mașină strivită? 

— Nu. 

— Una de culoare albastru-închis. 

— Nu, a zis UV şi a subliniat cu o clătinare a capului. Nici albastru- 
închis, nici de altă culoare. Nicio stricăciune provocată de o ciocnire. 

— Eşti sigur? 

— Absolut sigur. 

Ea a stat acolo și s-a uitat în jur, socotind dacă există vreo cale de a 
verifica, și și-a dat seama că nu, nu acum, în orice caz. 

— Dacă apare vreuna, dă-mi de ştire. 

S-a dus la el și i-a dat o carte de vizită. El nu s-a ostenit s-o ia. 

— Știu unde te găsesc. 

Ea s-a uitat drept în ochii lui în vreme ce punea cartea de vizită în 
buzunar, apoi s-a răsucit și a pornit spre ușă. 

— Salutări lui Tompa, l-a auzit zicând când punea mâna pe clanță. 

S-a oprit. Nimeni nu-i zicea soțului ei „Tompa”. Cât de bine îl 
cunoștea el pe UV? Ar fi trebuit să înțeleagă ceva din acea vorbă de 
despărțire? Altceva decât că era limpede că știe cine-i ea și cu cine e 
măritată? A hotărât s-o lase baltă și a împins ușa. Für Elise a urmărit-o 


afară din atelier. S-a îndreptat spre casă. 

UV a aşteptat până s-a închis ușa și a fost sigur că ea nu se întoarce 
și abia apoi și-a dat frâu liber enervării şi neliniştii. ÎI lăsaseră în pace 
de când a ieşit din închisoare. Avea nevoie să știe toată lumea că 
părăsise acea viață, acum era un om cumsecade. N-avea chef să-i 
roiască în jur polițaii. Nu-i voia acolo. 

Reacţionau la faptul că lucrează până târziu? 

Începeau să iscodească? Începeau iar să-l bănuiască de ceva? 

N-ar fi fost în atelier așa de târziu dacă n-ar fi trebuit, dacă cei de 
la biroul de asistență socială n-ar fi făcut o „nouă evaluare”. 

Nu se schimbase nimic. 

Lovis încă nu-și putea ţine capul sus, nu vorbea, nu râdea, era 
esențialmente oarbă, hrănită printr-un tub, și avea crize de epilepsie, 
uneori câteva pe zi. La patru ani, în multe privințe era mai puțin 
dezvoltată decât un nou-născut, dar ei tot scăzuseră nivelul asistenţei 
pe care o primea. El și Stina au făcut petiţii şi contestaţii, la Primărie 
şi peste tot, însă hotărârea era definitivă, așa că au fost siliți să se 
descurce cum puteau. 

Făceau totul în schimburi, unul era întotdeauna acasă cu Lovis, 
douăzeci și patru de ore din douăzeci și patru. 

N-a mers. 

Stina s-a îmbolnăvit, a trebuit să lucreze cu jumătate de normă, 
până ce a intrat în concediu medical. El a încercat să lucreze cât de 
mult putea, dar fuseseră îngenuncheați și, ca să supraviețuiască, 
plăteau pentru ajutor atunci când aveau nevoie. 

Ceea ce era adesea. Era scump. 

Atelierul auto mergea bine, dar tot aveau nevoie de mai mult decât 
poți câștiga din întreținerea mașinilor și schimbarea uleiului și 
cauciucurilor. Așa încât, atunci când n-au mai avut încotro, el și-a 
căutat vechile contacte din Finlanda și a luat-o de la capăt. 

La scară mai mică. Și în niciun caz droguri. 

În prezent, cea mai mare parte a veniturilor sale suplimentare 
venea de la mașini ca Mercedesurile S. Ciocnite în SUA iarna trecută, 
plătite de asigurări, vândute și trimise în Europa. Până acum, totul 
perfect legal. UV le repara, de obicei cu piese furate, și avea grijă să 
ajungă pe piaţa suedeză sau finlandeză. Vândute la mâna a doua, cu 
uzura normală. Nu ştia să fi fost vreo ciocnire în urmă cu câteva luni 
în Florida. Nu-i ieșeau prea mulți bani din asta, dar orice era de 
ajutor. 

Și uite-o că vine, polițista. Întrebând de maşini ciocnite. 

A hotărât să lase să treacă o zi sau două, să vadă cum se aşază 
lucrurile. Știa el ce știa, dar încă nu și ce anume ar trebui să facă cu 
acea informaţie. Singurul lucru sigur era că nu se poate întoarce la 


închisoare. Stina și Lovis n-ar fi supraviețuit fără el. 


Goală, s-a ridicat din pat şi s-a dus la baie. Ştia că o privește. 
Tocmai făcuseră dragoste. Ea se pricepea la asta, învățase s-o facă cu 
aceeași conștiinciozitate ca orice altceva. El fusese mai bun decât se 
aştepta. 

Katia l-a ales în barul unui hotel. Om de afaceri, străin. Probabil 
patruzeci și cinci de ani, cu înfățișare oarecare, ochi căprui, părul 
negru tuns frumos, barbă de câteva zile, iar sub jacheta neobișnuită și 
cămașa bleu, descheiată la gât, părea să fi avut destul de multă grijă 
de sine. Stătea singur cu laptopul. Înainte să-l abordeze s-a uitat dacă 
are verighetă. Nu că i-ar fi păsat dacă el înșela pe cineva, dar 
întotdeauna era mai ușor dacă nu trebuia ca el să facă o alegere. În cel 
mai rău caz, pe bărbat îl apucau remușcările în ultima clipă, spre 
sfârșitul serii, și nu voia să-și piardă timpul dacă el nu avea să se culce 
cu ea. S-a dus la el și l-a întrebat în engleză dacă e liber locul din fața 
lui, s-a prezentat ca Nadia. 

Îl chema Simon. Simon Nuhr. 

Din Miinchen, după cum s-a dovedit. 

— Vorbesc un pic germana, a zis ea cu un accent rusesc greoi. 

Putea să vorbească germana fluent, fără urmă de accent. Germana 
şi alte cinci limbi, și se putea face înțeleasă în încă șase sau șapte. Se 
bucura că are ocazia să exerseze germana, i-a spus lui, făcând câteva 
greșeli simple, de care el a râs și a corectat-o. L-a întrebat dacă îi 
poate oferi ea ceva de băut, dar el a ţinut să plătească. 

— Atunci un pahar de vin alb, te rog. 

El a comandat o bere. Au toastat pe deasupra laptopului său închis. 
Ea i-a zâmbit încurajator și a dirijat iscusit conversaţia. Era limpede că 
își dă seama că nu-i de nasul lui, după cum arată, și părea să se bucure 
sincer de compania ei, era plin de atenţii, ca și cum nu-i venea să 
creadă ce noroc dăduse peste el. Și totuși, sau poate tocmai de aceea, 
a șovăit când ea, după câteva ore petrecute împreună, i-a propus să 
meargă undeva unde să fie singuri. 

— Nu sunt prostituată, a zis. 

El s-a îmbujorat și a bâlbâit un protest, că nu crezuse că ar fi. 
Minţea. Când o femeie tânără și atrăgătoare se prezintă singură unui 
om de afaceri într-un hotel din Sankt Petersburg, occidentalii cred că 
asta înseamnă că e prostituată. Poate și șantajistă. Unele firme chiar 
își avertizează angajaţii, ea ştia asta. Aşa că acum el şovăia. Își 
pierduse curajul. De-abia se întâlniseră, așa că a spune că îi place de el 
sau că are alte sentimente mai profunde ar fi părut ciudat și suspect, 
însă dacă voia să capete ceea ce dorea trebuia să-i alunge teama că va 
fi drogat, jefuit sau mai rău. 

A încercat cu adevărul. Sau o variantă a lui. 

S-a aplecat în față, a coborât vocea și a trecut la engleză. 

— Azi am terminat un proiect mare, a zis, privindu-l în ochi. Nu 


sunt de aici, mâine mă întorc acasă, vreau să mă destind în noaptea 
asta şi îmi place să fac dragoste. 

ÎI privea cu o expresie sfidătoare. 

Prea mult? Prea direct? 

Se părea că nu. Simon Nuhr a încuviințat din cap, neputând să-și 
oprească un zâmbet când i-a spus că are o cameră la etajul trei. 

Katia s-a întors din baie. Simon era culcat în patul dublu, privind-o 
într-un fel — chiar dacă el nu-și dădea seama de asta — care arăta că 
încă nu-i vine să creadă ce noroc are. L-a lăsat să o privească. 

— Pot să deschid televizorul? a întrebat în germana ei stricată și a 
luat telecomanda de pe biroul mic. 

— Vrei să te uiţi acum la televizor? a răspuns el, aruncând o privire 
spre ceas. 

— Tu vrei să dormi? a întrebat, făcând dinadins o greşeală 
gramaticală, cu un aer care spunea că nu-l va deranja cu televizorul 
dacă el nu vrea. 

— Nu, nu, ne putem uita la televizor. 

Ea s-a întors în pat și s-a întins lângă el. Și-a pus o pernă la spate. 
Cu telecomanda într-o mână și cealaltă pe abdomenul lui. Îi simţea 
mușchii întărindu-se la atingere. Și-a pus un picior peste ale lui, 
atingându-i penisul cu partea din afară a coapsei, și a început să caute 
printre canale până a dat de ştiri. 

Se desfăşura o mare acţiune de salvare într-un bloc de locuințe 
aproape distrus. O parte se prăbuşise, de parcă ar fi călcat-o un uriaș, 
făcând-o una cu pământul, în vreme ce jumătatea cealaltă din cele 
zece etaje ale clădirii rămânea neatinsă. Echipe de salvare căutau prin 
moloz supraviețuitorii. Reporterul coordonator de la știri și textul care 
se derula în partea de jos a ecranului spuneau același lucru. Acum era 
confirmat faptul că jurnalistul Stanislav Kuzneţov și colega lui Galina 
Sokolova au murit în explozia de gaz care a distrus mari părți dintr-un 
bloc de locuinţe de pe ulița Afonskaia. 

— Ce s-a întâmplat? a întrebat Simon făcând semn cu capul spre 
televizor, unde și vorbele, și textul erau în rusă. 

— Explozie de gaz. Un jurnalist foarte cunoscut, critic al 
Kremlinului, și amanta lui au murit în vreme ce și-o trăgeau în 
apartamentul mamei lui. 

— Au zis asta? a întrebat Simon surprins. Că a fost necredincios? 

— Nu, dar eu știu. 

Telefonul ei a piuit pe noptieră. Ea l-a luat, s-a uitat la ecran. Îşi 
primise plata. Şi-a îngăduit un zâmbet satisfăcut. 

— Veşti bune? 

— Da. 

A pus telefonul la loc, a luat telecomanda, a oprit sonorul 
televizorului și a început să-şi miște în jos mâna care fusese pe 


abdomenul lui. 


Încet, revine la viață. 

Haparanda. 

În vreme ce soarele se înalță în a doua săptămână de cer fără nori, 
orașul este dezvăluit fără cruțare ca primadona îmbătrânită care este. 
Are nevoie de un pic de ajutor, de un pic de tandrețe, dăruire și pe 
alocuri ceva concret şi simplu ca vopsea, noi plăci de lemn sau ţigle ca 
să-i ascundă defectele, să acopere faptul că nu mai respiră cu aceeași 
vitalitate și optimism ca odinioară. 

Duce dorul vremurilor vechi? Sigur că da. 

Au fost momente în care i se părea că se află în centrul universului. 
Chiar era. O adevărată metropolă în nordul îndepărtat. Pe când spioni, 
contrabandiști, revoluționari, prostituate, aventurieri și artiști veneau 
din toate părțile să se adune în el. Se discutau aici politică 
internațională, afacerile şi soarta omenirii; erau aprobate, aranjate în 
camerele din Hotelul Municipal. 

În aprilie 1917, Lenin s-a oprit acolo, la înapoierea din exilul din 
Elveţia. Sănii trase de cai l-au dus peste gheață la Torneå şi apoi mai 
departe, la Petrograd, spre octombrie și rolul său în istorie. Ceea ce 
crezi despre asta depinde de cine ești; orașul nu-i atribuie vreo 
valoare, doar constată. A fost o vreme când toată lumea părea să-l 
cunoască, știa unde se află și voia să meargă acolo. 

Soarele se ridică și mai sus, alungând umbrele, vechi și noi. 
Încălzind pământul din cimitirul în care Valborg Karlsson pune flori 
proaspete pe mormântul soțului său în lumina dimineții. Îi este dor de 
el. Tot timpul. Se trezește devreme, mai ales vara, vine aici în fiecare 
zi. Face asta de nouă ani, fără să știe că o asistentă din căminul de 
bătrâni în care era soțul său l-a omorât cu o injecție cu insulină. 

Micul apartament în care Jonathan „Jonte” Lundin, transpirat și cu 
o umbră de zâmbet pe buze, doarme în pat îmbrăcat complet, e deja 
cald și înăbușitor și miroase a gunoi. Vor trece câteva ore până să se 
trezească și să ia de la capăt necontenita căutare a drogurilor. Până 
atunci va fi uitat că a visat, neputând să-și amintească sentimentul 
abstract de libertate deplină și de fericire pe care nu l-a mai avut de 
mulți ani în starea de trezie. 

În casa din Klövervägen, Jennie şi Tobias Wallgren fac dragoste de 
dimineață cu duioșie şi entuziasm. S-au cununat la biserica din 
Haparanda cu numai două săptămâni în urmă. Tobias și-a jurat că o 
să-i fie credincios după căsătorie, lucru pe care n-a fost în stare să-l 
facă în cei patru ani de când erau împreună și cei doi în care au fost 
logodiţi. Până acum nu-și călcase jurământul. Făceau dragoste fără să 
se protejeze, și Tobias a ejaculat, cu un geamăt lung, în pernă. Unul 
dintre spermatozoizii lui o să-și croiască drum spre ovulul lui Jennie și 
ea o să rămână însărcinată cu un copil pe care peste douăzeci și trei 
de ani o să-l cunoască toată lumea nu doar din Haparanda, ci din 


întreaga Suedie. 

Stina Laurin stă în ușa dormitorului fiicei sale. Acum Lovis doarme 
adânc, însă noaptea trecută a avut o criză. Era noaptea Stinei, însă 
Dennis s-a trezit oricum și a ajutat-o. Cu toate că muncise până târziu. 
Arăta așa de obosit când a pornit înapoi spre atelier de dimineaţă, însă 
aveau mai multă nevoie de bani decât avea el de somn. Așa cum se 
întâmplă atât de des în ultima vreme, se întreabă cât mai pot suporta, 
şi când vin acele gânduri nu-l mai poate ţine deoparte pe cel interzis. 
Că nu-și iubește fiica şi că le-ar fi mai bine fără ea. Și se urăște pentru 
asta. 

Într-una dintre casele joase, verzi, de pe Kornvăgen, Krista Raivio, 
în vreme ce taie pâine pentru micul-dejun al fiului său, încearcă să 
găsească o explicaţie pe care să le-o dea colegilor despre vânătăi și 
ochiul umflat. Se întreabă, aşa cum face adesea, cum ar fi să înfigă 
cuțitul acesta ascuţit în pieptul soțului său violent. Vor mai trece trei 
ani până să afle. 

Sandra Fransson iese din casă, în vreme ce Kenneth încă doarme la 
etaj, şi se duce la lucru. Abia așteaptă pauza de prânz, când o să se 
ducă la centrul comercial Rajalla din Torneă, la câteva sute de metri 
peste râu, dincolo de graniță, și o să cumpere vaza pe care și-o dorește 
atât de mult. Are șaizeci de euro împăturiți în buzunarul din față al 
pantalonilor. Ştie că n-ar trebui, dar o să-și facă o bucurie. Are nevoie 
să-și facă o bucurie, o merită. La fel cu cei mai mulți locuitori din 
Haparanda, se uită în sus la cerul albastru și presupune că o să fie altă 
zi frumoasă. 

Nu știe, nimeni nu știe, că norii întunecaţi încep să se adune înspre 
răsărit. 


Încă dinainte să se răsucească, Hannah ştie că cealaltă parte a 
patului o să fie goală. Aşa se întâmplă în aceste zile. Chiar și în 
weekend. Thomas se culca devreme, uneori chiar și de la nouă. 
Dormea adânc, întors cu spatele, când se ducea ea la culcare, după 
câteva ore. Uneori auzea alarma sunând la ora cinci, dar de obicei n-o 
auzea. În ultima vreme nici nu mai era sigură că o punea să sune. El se 
trezea, oricum. 

Ritmuri circadiene diferite. 

EI fusese întotdeauna matinal, făcea gimnastică, făcea duș, pregătea 
copiii pentru școală, toate înainte să plece la serviciu. În ceea ce o 
privea, prețuia acele ore de singurătate când seara trecea în noapte, 
când copiii dormeau și în casă era liniște. Timpul ei. 

Dar tot se vedeau, își vorbeau. 

Ieri n-au vorbit deloc. 

Hannah s-a dat jos din pat, şi-a pus o pereche de blugi și un 
pulover, s-a dus în bucătărie, a aruncat din obișnuinţă o privire spre 
masă, deși știa că n-o să fie niciun bilet, apoi a deschis dulapurile, a 
scos cafeaua măcinată și a umplut cafetiera. Pe când aștepta să fiarbă, 
s-a uitat peste prima pagină a ziarului de dimineață, care-i era încă 
adus lui Thomas în cutia poștală. Nimic despre bărbatul pe care l-au 
găsit ieri în pădure. Nu trebuia să răsfoiască mai departe ca să știe 
asta: dacă ar fi ajuns în ziar ar fi fost o știre de prima pagină. A luat 
mobilul, a format un număr și a ţinut telefonul între falcă și umăr în 
vreme ce deschidea frigiderul. Thomas a răspuns la al doilea sunet. 

— Salut, ce faci? a zis ea. 

— Muncesc - sau, mai degrabă, sunt la muncă, e liniște pe aici. 

Hannah și-l imagina, rezemat pe spătarul scaunului de la birou, cu 
picioarele pe piedestalul de sub masa de lucru ordonată. Biroul lui era 
în ultima clădire de pe Stationsgatan care dădea spre gara ca un palat, 
construită cu multă încredere și optimism în timpul Primului Război 
Mondial. Sau Casa Tineretului, cum i s-a spus mulți ani, de când n-au 
mai circulat trenuri de pasageri, în 1992, iar orașul n-a mai folosit-o 
ca gară. Se zvonea că vor reveni trenurile de pasageri, dar cei mai 
mulți ziceau că vor crede când vor vedea cu ochii lor. 

— Ieri am găsit un cadavru, a zis Hannah, scoțând din frigider unt, 
brânză și suc. 

— Zău? 

— Da, de aceea n-am ajuns acasă. 

— Bine. 

Nu era reacția pe care o așteptase. Se așteptase ca el să-și îndrepte 
spatele pe scaun, să se aplece în faţă şi să-i ceară să povestească totul. 
Nu doar un „Bine”. 

Întotdeauna fusese sincer interesat. Nu doar în anii petrecuţi la 
Stockholm, ci și după ce se întorseseră în nord. Cu toate că ea n-a 


vânat niciodată ucigași în serie vicleni și n-a participat la alte cazuri 
interesante, el păruse întotdeauna interesat de munca ei. Mult mai 
mult decât era ea de a lui. I se părea că nu prea erau multe de spus 
despre contabilitate. 

— Se poate să fi fost un accident cu fugă de la locul faptei, iar 
șoferul l-a ascuns și l-a îngropat în pădure, a continuat, în ciuda 
răspunsului lui fără vlagă, în vreme ce ungea cu unt două felii de 
pâine crocantă. 

— Aveţi vreun suspect? 

— Nu, nu știm nici măcar cine este victima. 

— Cine l-a găsit? 

— Noi. Nişte lupi au mâncat din el și... e poveste lungă. 

— Va trebui să mi-o spui diseară. O să fii acasă? 

— Depinde de ceea ce se întâmplă, însă da, așa cred. 

— Bine, ne vedem atunci. 

Era clar că vrea să încheie convorbirea. Vrea să închidă. Revin 
gândurile ei dinainte să se scoale din pat. Nu numai că n-au vorbit 
deloc ieri, dar care a fost ultima dată când au făcut ceva împreună? 
Nu putea să-și amintească. Să se vadă, da, să fie acasă în același timp, 
sigur, dar chiar să facă ceva împreună, doar ei doi...? 

De obicei nu mergeau la prea multe evenimente locale culturale, 
sau sportive, sau distracţii, dar din când în când Thomas vedea ceva în 
ziar și propunea să meargă. Apoi și-a dat brusc seama că el nu mai 
făcea asta. De când? 

— De unde îl cunoști pe UV? a întrebat ea și a început să taie felii 
de brânză, nedorind să încheie discuţia. 

— Pe cine? 

— Pe UV. Dennis Niemi. 

— Mecanicul? 

— Da. 

— Fl repară mașinile firmei, și mașina noastră, și scuterul, când 
este nevoie. De ce? 

— A, nimic, am vorbit ieri cu el şi mi-a spus să-ți transmit salutări. 

Nu era tot adevărul, dar era mai simplu așa. Faptul că a auzit 
numele lui Thomas în atelierul lui UV i-a amintit o impresie pe care o 
avea de o vreme, că n-are nicio idee cu ce se ocupă el zilele astea. 

Cum îşi petrece timpul, când sau cu cine. 

Nu doar alt ritm circadian. Aproape că trăiau vieţi separate. 

În ultimul an, el era plecat mult mai mult ca de obicei. Îşi petrecea 
mai mult timp la serviciu sau vânând, pescuind, sus în cabană, mai 
mult timp cu fiul surorii lui. Alte lucruri îi rețineau atenţia. 

Poate că și altcineva. 

Ea nu credea asta, dar nu putea să fie sigură. Cu siguranţă făceau 
mai rar dragoste. Hannah crezuse că va fi invers după ce Alicia, cea 


mai mică dintre copii, se mutase de acasă, anul trecut. Abia aștepta 
asta. Mulţi ani fuseseră siliți să se furișeze, să aștepte acele ocazii 
destul de rare în care erau singuri acasă, ca să nu-i stingherească pe 
adolescenţii sensibili cu viața sexuală a părinţilor lor. Pe la începutul 
anului hotărâse să-şi noteze pe telefon când făceau dragoste, 
adăugând un simplu „d” la dată. Până acum erau doi de „d” în 
calendar. Cel mai recent, pe 8 aprilie. Acum erau destul de departe în 
iunie. 

— Ce ai făcut ieri? a întrebat. 

A alungat iute şi eficient gândul că el poate că s-a săturat în cele 
din urmă de ea. Sau de ei ca pereche. 

— Nimic deosebit. 

— N-ai sunat. 

— Am presupus că muncești, n-am vrut să te deranjez. 

Ea s-a întors la unt și brânză. Și-a amintit cum era odinioară. Când 
de-abia se căsătoriseră și se mutaseră de curând la Stockholm. Pe 
atunci, ea n-avea mobil, aproape nimeni nu avea. În schimb avea 
pager, şi când suna, ea încerca să ajungă cât mai repede la un telefon. 

Thomas era acasă cu Flin, poate că se întâmplase ceva, dar nu. El 
voia doar să vadă ce face, să țină legătura. 

Uneori nu voia decât să-i audă vocea. 

Nu-i păsa că ea muncește. Că o deranjează. 

— Bine, a zis ea scurt. 

— Da. 

— Dar te văd diseară. 

— Da, vin acasă la ora obişnuită. 

Ea a închis telefonul, l-a pus pe blat și a început să mănânce micul- 
dejun. A răsfoit ziarul. Fără vreun efort, conversaţia din această 
dimineaţă s-a îndepărtat. 

Gânditul prea mult nu făcea nimic să fie mai bine. 


După un pic mai mult de douăzeci de minute de mers pe jos, 
Hannah a deschis ușa de la intrare, a salutat-o pe Carin, care era la 
recepție, și-a scos cardul, a tastat codul și a intrat să-și îmbrace 
uniforma. 

În drum spre ședința de dimineaţă a auzit pași pe scări în urma ei. 
S-a oprit şi l-a așteptat pe Gordon, care se apropia zâmbind, cu un 
dosar subţire în mână. 

— Bună, nu-i și X cu tine? a întrebat ea, presupunând că ancheta 
încă era clasificată ca investigare a unei crime, chiar dacă eticheta de 
crimă avea, foarte probabil, să fie înlocuită cu omor prin imprudenţă, 
în afară de cazul în care șoferul era beat, și atunci ar fi putut fi vorba 
despre ucidere din culpă. 

Presupunând că ar reuși să-l găsească. 

— Aşteaptă rapoartele de la medicul legist și de la criminaliști, abia 
apoi vine, a răspuns Gordon. Aşa că se presupune că trebuie să ne 
continuăm munca și să-l ținem la curent. 

— Ieri m-am oprit pe la UV, a zis ea în vreme ce se îndreptau spre 
mica bucătărie. 

— Când? 

— În drum spre casă. Mașini ciocnite, știi tu, aşa că m-am gândit la 
el. 

— S-a retras din afaceri, nu-i așa? 

— Asta zice el, dar era în atelier după miezul nopții. 

— Probabil are mult de lucru. 

— Trebuie să fie plăcut să ai o părere atât de bună despre omenire. 

Hannah i-a zâmbit și a deschis ușa spre zona spațioasă din fața sălii 
de ședințe. P-O stătea ca un buldog trist pe canapeaua mare, albastră, 
din colț, absorbit cu totul de telefon, dar s-a ridicat când i-a văzut. 
Lurch stătea lângă masa lungă de la perete, așteptând să-și termine 
ciclul cafetiera. 

— Bună, băieţi, i-a salutat Hannah. 

— Salut, a răspuns Lurch, înhățând cana. 

Gordon a intrat direct în sală, urmat de Roger și P-O. Hannah a 
apăsat butonul pentru o cană mare de cafea, foarte tare și fără lapte. 

În sala de şedinţe s-a așezat lângă Morgan, care a înclinat capul 
spre ea. În faţa lor stăteau Lurch, P-O Și Ludwig Simonsson, cel mai 
nou recrut. Acum era acolo de aproape un an. Era din Smâland, 
studiase în Växjö, făcuse antrenamentul în Kalix, apoi se combinase cu 
o finlandeză care locuia în Haparanda. Mamă singură. Ea și fiica ei nu 
vorbeau suedeza, Ludwig nu vorbea finlandeza. Dar el a învățat 
repede, înțelegea tot mai bine. Ceea ce ușura lucrurile, și nu doar la 
nivelul personal. O treime dintre locuitorii din Haparanda se 
născuseră în Finlanda. Patru din cinci aveau rădăcini finlandeze. 


Uneori i se zicea „cel mai finlandez oraș din Suedia”, ceea ce nu era 
acceptat fără crâcnire de felia mică din populație care nu vorbea decât 
suedeza. Orice s-ar zice, orașul era acum esențialmente bilingv și era 
din ce în ce mai greu să te descurci fără limba finlandeză. 

— Medicul legist și criminaliștii încă n-au terminat, a început 
Gordon, şi rumoarea din încăpere a încetat pe loc. Însă au găsit o 
mulțime de lucruri în acest scurt timp. Dacă începem cu autopsia... 

A deschis dosarul subțire din mână și a luat un document din el. 

— Cum spuneam, e un raport preliminar, însă cauza morții pare să 
fie ruperea gâtului. Vătămările suferite la picioare arată că a fost lovit 
de o mașină. 

— Așadar, era afară din maşină când a fost lovit, a intervenit 
Hannah, mai degrabă constatând decât întrebând. 

— Aşa se pare. De asemenea, avea o rană de glonț. Deasupra fesei, 
în dreapta. Glonţul era încă acolo. 

Gordon a răsfoit dosarul, a luat alt raport. 

— Tehnicienii spun că este de calibrul 7,62 mm. 

— Pușştile de asalt finlandeze încă mai au acel calibru, i-a informat 
Morgan. 

— Niciun act de identitate, nimic în buzunare, în afară de o cutie 
cu chibrituri rusești și ţigări rusești, iar unele dintre haine sunt 
cumpărate din Rusia, a continuat Gordon. Așa că probabil e rus, cu 
toate că nu apare în evidența noastră, a încheiat el și a închis dosarul. 

— Ce naiba căuta acolo? a întrebat P-O, fără să se adreseze cuiva 
anume. 

— Făcea contrabandă cu ceva, a sugerat Lurch, iar ceilalți au 
răspuns cu o înclinare a capului. 

Dacă exista o graniță, exista și contrabandă. 

Haparanda nu făcea excepţie. 

Droguri, desigur, dar cea mai mare parte a contrabandei era din 
vina UE, pentru că scosese în afara legii tutunul sub formă de snus3 
din toate țările membre, în afara Suediei. Un produs pe care e interzis 
să-l vinzi, e imposibil să-l cumperi în mod legal, dar care poate fi găsit 
din belșug, în mod legitim, la o distanță de doar câteva sute de metri. 
Era inevitabil să fie marfă de contrabandă. Comerțul cu snus a atras nu 
doar tineri aventuroși care încercau să facă nişte bani trecând cu 
mașina granița cu un pic mai mult snus decât era legal. Dacă duceai o 
cantitate destul de mare puteai face o grămadă de bani. Așa că ideea 
unui contrabandist rus pe un drum lăturalnic nu era deloc trasă de 
păr. 

— Știm dacă vopseaua de pe pietroi e de la o mașină? a zis 
Hannah. 

— Încă nu. Probabil mai târziu în cursul zilei. 

— Dar cu siguranţă trebuie să fi fost cineva din partea locului care 


l-a lovit. 

— Pentru că? a ripostat Ludwig. 

— Trebuie să ştii de drumeagul ăla păcătos, nicio hartă sau GPS nu 
te-ar conduce acolo. 

— Bună observaţie, așa că hai să ne concentrăm pe zona Ovre. O să 
fac rost de nişte oameni ca să mergem din casă în casă. 

Hannah a încuviințat din cap. Trebuia să înceapă de undeva, și asta 
limita zona de căutare, chiar dacă erau acolo douăzeci de sate cu mai 
mult de 350 de locuitori, răspândite pe o arie cu circumferința de 
douăzeci sau treizeci de kilometri. 

— N-au fost doi ruși implicați în focurile de armă de lângă 
Rovaniemi acum o săptămână sau două? a zis Morgan, părând să se 
gândească încă la pușca de asalt finlandeză și la ruși. 

Toată lumea știa la ce se referă. Un trafic de droguri care o luase 
razna. Poliţia finlandeză nu ceruse ajutor, așa că asta era cam tot ce 
știau. 

— Ar putea oare să fie legate între ele? a întrebat Ludwig, ca de 
obicei cu diftongii și „r”-ul dur din dialectul său din Småland. 

— N-ar strica să verificăm. 

— Pot s-o fac eu, s-a oferit Hannah, și n-a obiectat nimeni. 

— Rovaniemi, asta înseamnă că vor fi acolo și finlandezii? 

— Vom vedea, a răspuns Gordon, uitându-se iar la toţi cei din jurul 
mesei. Am găsit ce a mai rămas din carnea care i-a otrăvit pe lupi. 

— Zău? a întrebat Hannah, surprinsă. Când? 

— Ieri, după ce aţi găsit cadavrul, am căutat mai departe împreună 
cu vecinii mei, a zis Morgan, băgând în gură un biscuit întreg. 

— Şi? 

Morgan a mestecat, a înghițit biscuitul cu o gură de cafea și i-a 
răspuns cu o ridicare din umeri. 

— Nimic special. Era pe un povârniş. Reuşise să mai omoare niște 
păsări și o vulpe. 

— Știm cine a pus-o acolo? a întrebat P-O. 

— Nu, dar pământul de alături e al lui Hellgren. 

Toţi, în afară de Ludwig, au încuviințat din cap aproape în același 
timp. Nu era nevoie ca Morgan să mai spună ceva. 

Anton Hellgren. 

Bănuit de încălcări grave ale regulamentului de vânătoare, de 
braconaj, de cruzime faţă de animale. 

Acuzat de vânătoare ilegală de râşi, vulturi, glutoni și urși. 

Anchetat de câteva ori, dar niciodată condamnat sau măcar 
judecat. 

— Ştim ce fel de otravă era? a întrebat Ludwig. Îi putem da de 
urmă? 

— Cei de la INMV au spus că lupii au murit din cauza otrăvirii cu 


alfa-cloraloză, a răspuns Hannah. Cu alte cuvinte, otravă de șobolani 
obișnuită. Așa că nu, probabil nu. 

— Ce ar trebui să facem? a întrebat P-O, răsucindu-se iar spre 
Gordon. 

— Nimic în privinţa lui Hellgren, cel puțin nu pe moment, a zis 
Gordon și şi-a strâns hârtiile din față. Hannah o să ţină legătura cu 
finlandezii, noi, ceilalți, avem treburile noastre. După ședință va fi o 
scurtă conferință de presă, aşa că să sperăm că vom căpăta după aceea 
niște indicii utile. 

— Crezi că o să ajungem pe prima pagină? a întrebat Morgan cu un 
zâmbet îndărătul bărbii uriașe. 

— Ar fi preferabil să nu. 

— „Gangster rus mâncat de lupi”, a zis Morgan, subliniind cu mâna 
fiecare cuvânt. 

— N-o să spunem nimic despre naţionalitate sau lupi, aşa că n-o să 
sune așa, a zis Gordon și s-a ridicat, zâmbind. 

Şedinţa se sfârşise. 

— Ce păcat, era un titlu perfect. Ruși și lupi, cu siguranță ar speria 
lumea mai mult decât poveștile alea cu „durerea ta de cap ar putea fi 
o tumoare” pe care le publică în fiecare vară. 

— Gangster rus mâncat de lupi, cum s-ar zice în finlandeză, 
Ludwig? a întrebat Lurch. 

Colegul lor a chibzuit o vreme, mișcându-și buzele în tăcere. 

— Eşti pe aproape; de-acum, în orice clipă, tu și prietena ta o să fiți 
în stare să vorbiți unul cu altul, a zis Morgan zâmbind și a pus o mână 
pe umărul colegului. 


Ar trebui să plouă, și-a zis Sami Ritola rezemat de un mesteacăn, 
fumând. 

Ar trebui să fie o ploaie torențială, umbrele negre, bărbați 
posomorâți în haine de piele, polițai fotografiind pe ascuns pe fundal, 
văduva și copiii ei în picioare lângă mormântul deschis. Ar fi putut să 
fie ca într-un film. Dacă ar fi plouat. 

Dar nu ploua. 

Ceremonia se încheiase. Unul câte unul, bărbaţii aspri își prezentau 
condoleanţele văduvei şi celor doi copii, șoptind câteva cuvinte, 
înclinându-și capul, cu o mână consolatoare pe umărul sau brațul ei, 
unii dădeau și primeau o îmbrăţișare. Sami a strivit ţigara, și-a golit 
plămânii de fum şi s-a pregătit. Fuseseră identificate șase dintre cele 
şapte cadavre din luminișul de lângă Rovaniemi. Patru dintre morți 
erau membri ai MC Sudet, o bandă de motocicliști mai veche, care 
existase mult înainte de Outlaws și Bandidos, Shark Riders, Satudarah 
sau cum și-or mai zice bandele noi din zilele astea. În ultimii zece ani, 
numărul bandelor criminale de motocicliști din Finlanda s-a dublat, 
însă MC Sudet a rezistat, chiar s-a mărit, în ciuda concurenței. Se 
zvonea că unul dintre motive era cruzimea lor, celălalt era legătura cu 
rușii. 

Valeri Zagornii. 

Foarte puternic. Foarte, foarte periculos. 

Matti Husu, cu barbă roşie, care de opt ani era șeful bandei, cobora 
pe cărare spre parcare, unde motocicletele erau înşiruite într-o 
prezentare simetrică impresionantă. Călcâiele cizmelor lui sunau pe 
asfalt. Sami și-a părăsit locul de sub mesteacăn și a alunecat tăcut 
alături de el. 

Matti i-a aruncat lui Sami o privire care spunea exact ce crede 
despre prezenţa lui aici, fără să încetinească pasul. 

— Frumoasă înmormântare. 

Sami s-a uitat peste umăr. Ceilalți din bandă veneau în spate, cu 
toții privindu-l dezaprobator. A făcut semn cu capul spre mormântul 
din spatele lor. 

— Pentti, ce mai om! Grozav tatuajul tribal din jurul ochiului, 
foarte cool. S-a răsucit din nou spre Matti. L-a făcut înainte sau după 
Mike Tyson, știi cumva? 

— Nu vorbi despre el. 

— Atunci despre ce ar trebui să vorbim? 

— Despre nimic, n-avem nimic de discutat. 

— Ba avem, şi cum zic eu întotdeauna: putem s-o facem aici sau la 
secţie. 

A scos din buzunar un pachet de ţigări și i-a oferit una lui Matti, 
care, după un moment de șovăială, a luat-o, oftând. S-a oprit şi le-a 
făcut semn celorlalți să meargă mai departe, în vreme ce Sami scotea 


o brichetă și aprindea ţigările. 

— Dorim același lucru, a zis, suflând fumul. Cineva i-a zburat gâtul 
lui Pentti. Se poate zice așa? I-a zburat gâtul... Cine mama dracului se 
sinchisește, oricum, asta a făcut. Și i-a omorât pe ceilalți. Vrem să știm 
cine. 

Matti n-a zis nimic, doar a tras din ţigară și s-a uitat la ceilalți din 
bandă care așteptau lângă motociclete. 

— La faţa locului a fost un jeep rusesc, a continuat Sami. Am reușit 
să mai identificăm doi. Amândoi ruși. Ce s-a întâmplat? 

— Nu ştii? Pari să le ştii pe toate. 

— Haide, zău, ajută-mă un pic aici. 

— N-o să-l găsești niciodată. 

— Pe el. Știi cine a făcut-o? 

Matti s-a uitat la el în tăcere, o privire care însemna că spusese deja 
prea mult. Sami a clătinat din cap și i-a aruncat șefului de bandă 
bărbos o privire neliniștită. 

— Matti, uite care-i treaba. Oamenii din Uleă au preluat deja 
această anchetă și, dacă rămâne în ziare, curând ajunge la Helsinki. 
Sunt interese politice, știi tu, să strângem şurubul cu bandele, cu 
crima organizată şi așa mai departe. O să primim mai mulți oameni, 
mai multe resurse, o să vă supraveghem necontenit. Și o să vă fie mai 
greu să faceţi afaceri. 

A tăcut, a tras din țigară și s-a uitat în ochii lui Matti, cântărind ce 
efect avusese micul său discurs. Cel puţin, părea că îi dăduse lui Matti 
ceva la care să se gândească. 

— Ai un ţânţar pe frunte. 

— Ce? 

— Un ţânţțar, a repetat Sami, arătând cu degetul. Pe frunte. Aș 
putea să-l alung, dar atunci m-ar împușca oamenii tăi. 

Matti şi-a trecut enervat mâna peste frunte, s-a uitat la degete și a 
făcut mișcarea invers. 

— Spune-ne ce știi, o să avem noi grijă de el, tu poţi să-ți vezi de 
ale tale ca de obicei, toată lumea iese în câștig. 

— Las-o baltă, Sami. E mort. 

Sami a prins privirea șefului bandei. Și-a simțit pulsul luând-o la 
galop. 

Ce era asta? Mărturisea? Era cu putinţă ca teoria pe care o auzise și 
o respinsese aproape imediat să fie adevărată? Trebuia să afle mai 
multe, cum ar fi când a murit și, mai important... 

— Unde e?... Şi unde e... ştii tu. 

— E mort. Numai că încă nu știe. 

Matti l-a bătut pe umăr, a aruncat pe jos ce mai rămăsese din ţigară 
şi s-a îndreptat spre motocicletă. Ceilalţi au pornit motoarele când l-au 
văzut venind, însă nimeni n-ar fi îndrăznit să plece înainte să 


pornească Matti. Pe când plecau, motoarele au sfâșiat liniștea 
cimitirului. 

Sami s-a dus înapoi, privind cum văduva și cei doi copii mici sunt 
conduși cu grijă spre o mașină de către două persoane care erau, 
probabil, părinţii ei. Era păcat, desigur, pentru ea, pentru copii, însă 
Pentti își petrecuse în închisoare 14 dintre cei 38 de ani ai săi, fusese 
de două ori înjunghiat, o dată împușcat, așa că faptul că n-a ajuns să 
iasă la pensie n-avea cum să fie o surpriză pentru ea. 

Telefonul i-a zumzăit în buzunar, l-a scos și s-a uitat la ecran. Îl 
sunau cei din Suedia. 


— O dată, de două ori, de trei ori... și adjudecat pentru șaizeci și 
cinci de coroane. 

Licitatorul unsuros a izbit cu ciocănelul în bucata de lemn pe care o 
avea în mână și și-a șters fruntea cu o batistă înainte să anunțe 
următorul obiect licitat. René stătea la marginea din dreapta, cât mai 
departe posibil de ferestrele unde perdelele înflorate se străduiau 
zadarnic să țină afară soarele arzător. În sală era o căldură sufocantă, 
ventilatorul uriaș de pe tavan care se rotea leneș mai mult împărțea 
căldura decât s-o alunge. Şi-a făcut vânt cu un catalog al licitaţiei 
împăturit, nevrând să-și scoată blazerul la două rânduri de nasturi, 
bleumarin, și să șadă acolo doar în cămașă. 

Mergea des la licitaţiile din Askogen. Nu era singurul. Sala galbenă 
era ticsită. Cei mai mulți erau aici ca să se distreze, să aibă ceva de 
făcut, să aibă şansa unui chilipir, să găsească ieftin ceva care le place 
sau de care au nevoie. Mai veneau uneori și colecționari. René îi 
recunoștea cel puțin pe doi dintre ei. Amândoi erau domni în jur de 
cincizeci de ani, pe care îi văzuse la licitaţii din fermele învecinate. 
Încercau să ascundă ceea ce ştiau ca să nu crească interesul altora, 
însă René îi citise de mult. Știau exact pentru ce să liciteze și la ce 
preţ. 

Întocmai ca René, cu toate că din motive complet diferite. 

Astăzi erau scoase la licitaţie două moșteniri. Prin toată sala și sus 
pe mica scenă erau împrăștiate piese de mobilier, porțelanuri, 
electrocasnice, lămpi, decorațiuni, obiecte de artă, covoare, unelte, 
oglinzi și așa-zisele „cutii cu solduri”, care erau licitate acum. Cutii cu 
diferite mărunțișuri puse laolaltă, de valoare prea mică pentru a fi 
vândute separat. 

— Și aici avem „cutia cu solduri” numărul patru, a zis bărbatul 
transpirat, în vreme ce colegul lui ridica la vedere obiectele. Un delfin 
de sticlă, trei cești cu farfurioare, un glob cu ninsoare, un suport 
pentru oale din metal și un pitic de grădină mic cu o roabă, printre 
altele. O grămadă de lucruri drăguțe. Zice cineva douăzeci de 
coroane? 

René a așteptat, s-a uitat în jur, avea o idee despre cine ar putea să 
liciteze. O femeie din al doilea rând a ridicat mâna. Era dintre cei de 
pe lista lui René, participase deja la licitarea unei „lămpi cu lavă”, 
unui goblen cu Mona Lisa și uneia dintre „cutiile cu solduri” dinainte. 

— Aud douăzeci de coroane, a confirmat licitatorul. 

— Treizeci, a zis Ren€. 

Licitatorul a anunţat suma și s-a uitat la femeie, care a adăugat 
zece. 

— Patruzeci de coroane, a zis el, întorcându-se spre René, care a 
ridicat mâna și a încuviințat din cap. 

— Cincizeci. 


Femeia s-a răsucit să vadă cine licitează împotriva sa. Ren€ și-a 
lăsat buzele să schițeze un zâmbet. Licitatorul a repetat oferta lui 
René. Femeia a clătinat din cap. 

— Nimeni altcineva?... O dată, de două ori, de trei ori și vândută 
cu cincizeci de coroane. 

Pe când treceau la „cutia cu solduri” numărul cinci, René s-a dus în 
față și a plătit. În numerar. Era al treilea lot la care licitase astăzi, 
acum era destul. Cu cutia sub braț a ieșit din sală, a trecut pe lângă 
cafeneaua aglomerată și a ajuns la Toyota sa Yaris vișinie, veche de 
cinci ani. A pus cutia în portbagaj, alături de lucrurile pe care le 
cumpărase înainte, a pornit mașina și a luat-o spre Haparanda. 

După ce a ajuns la drumul principal a stabilit viteza de croazieră la 
90 de kilometri la oră și a intrat în ritmul traficului. O mașină 
obișnuită printre alte mașini obișnuite. 

Anonimitate. Exista ceva mai bun? 

Erau deja peste doi ani de când făcea afaceri în Haparanda. Locuia 
într-un apartament cu un dormitor din centru. Lucra cu jumătate de 
normă la restaurantul specializat în hamburgeri Max. Le spusese 
colegilor că în restul timpului făcea cursuri la distanță. Arhivistică și 
știința informaţiilor la Mittuniversitet. Anume alesese cursul de care 
credea că nimeni nu va fi atât de interesat ca să pună întrebări. Nu 
participa la nicio activitate, nu ieșea cu ei la bere, nu mergea la filme 
sau în vizită la cineva. N-avea iubită sau iubit. Ştia că ceilalți de la 
serviciu îl consideră cam ciudat cu felul lui cuviincios de a se îmbrăca 
şi vorba domoală, şi nu mai încercau de mult să-l includă în planurile 
lor. Asta îi convenea de minune. 

Numai zece oameni din Haparanda știau că el există. Și dintre ei 
numai patru știau ce face el cu adevărat. 

Alții aflați în locul lui voiau să știe cât mai mulți oameni — câtă 
vreme erau oamenii „potriviți”, desigur - cu ce se ocupă. Aveau 
nevoie să fie temuţi și admirați. După părerea lui René, ei n-aveau alt 
obiectiv decât să le fie gâdilat egoul. Acel soi de confirmare era ceva 
ce lui nu-i trebuia și la care nu tânjea. 

Ştia cine este şi de ce este. 

Avea succes deoarece era ambițios şi deștept. 

La cincisprezece ani părinții îl duseseră la control. Pe tot parcursul 
copilăriei fusese deosebit, ciudat, lup singuratic care nu-și făcea 
prieteni. Apoi, după câteva incidente la școală - pe care o ura —, 
părinţii au început să pună sub semnul întrebării capacitatea lui de 
empatie. Previzibil, s-au gândit că el trebuie să fie cel care are o 
problemă, nu ei, oamenii lipsiți de imaginaţie, de ambiţie, cu nivel 
redus al inteligenţei în casa cărora crescuse. 

După o baterie de teste, examinări și vizite costisitoare la psiholog, 
au căpătat ce doreau. Nu, nu un fiu recunoscător, care își dădea seama 


că greșește, care pe viitor avea să facă tot ce-i stă în puteri ca să nu 
urască fiecare clipă din existenţa lor de clasă medie tâmpită. Nu, au 
căpătat ceva mai bun. Un diagnostic. O confirmare a ceea ce ei știau 
dintotdeauna. 

Că era bolnav. 

Un sociopat superior. Sau psihopat, diferența nu era prea clară. 
Oricum, nu asta era cea mai importantă parte a diagnosticului. Nu 
pentru el. Era superioritatea lui. 

Sau, cu alte cuvinte: inteligența. 

Mai târziu a făcut câteva teste IQ și cel mai bun rezultat a fost 139 
pe scala Wechsler. Calificat pentru a fi membru în Mensa și așa mai 
departe, dar nu-l interesa deloc să fie într-un context mai larg. Ori să- 
şi arate în vreun fel inteligența superioară. 

La radio cânta Whitney Houston. René a dat mai tare. Whitney 
Houston era perfecțiunea întruchipată. Avea tot: vocea, înfățișarea, 
vulnerabilitatea, tăria, intimitatea. O artistă completă. În această 
privință era de acord cu Patrick Bateman, eroul din romanul lui Bret 
Easton Ellis, American Psycho. Nu-i plăceau alți artiști ridicați în slăvi 
de Bateman - Genesis, Phil Collins, Huey Lewis and the News - și nici 
cartea nu-i părea prea grozavă, o citise mai ales datorită titlului, nu 
văzuse filmul. 

Însă Whitney... 

Susţinea că primul ei album a fost cel mai bun debut făcut 
vreodată, cu toate că preferatul lui era My Love Is Your Love din 1998. 

Şi povestea ei era perfectă, de la început până la sfârșitul tragic. A 
cântat gospel în copilărie, familie care a încurajat-o, dar a fost tot mai 
exigentă, abuz, descoperirea, reuşita, apogeul absolut, lumea la 
picioarele ei, presa, silită să-şi ascundă sexualitatea, trădarea familiei, 
căderea, încercările de revenire, umilinţa publică, moartea. Un scriitor 
șlefuit de la Hollywood n-ar fi putut scrie o poveste mai bună și cu o 
lecție morală la sfârșit. 

Don't do drugs, kidsa. 

Ren€ a zâmbit în barbă, a dat volumul mai tare și a condus mai 
departe la limita legală de viteză spre Haparanda. 


Kenneth stătea pe treptele de piatră cu o doză de bere în mână 
când Thomas a intrat pe aleea casei mari cu două niveluri, cu pereţii 
acoperiți cu azbociment și mansardă, care împreună cu alte câteva 
case alcătuiau sătucul Norra Stortrăsk. În esență, uşor de întreținut, le 
spusese agentul imobiliar când Kenneth și Sandra au cumpărat-o, în 
urmă cu doi ani. 

În esență... Unele dintre plăcile de azbociment crăpaseră deja şi 
trebuia să fie înlocuite, și întregii case i-ar fi prins bine o spălare 
zdravănă, câteva plăci se înverziseră de la ceea ce Sandra spera să fie 
alge, însă Thomas se temea că e mucegai. Vopseaua albă se cojise de 
mult de pe toate ramele ferestrelor, care începuseră să putrezească pe 
alocuri. Geamul unei ferestre era spart, înlocuit cu placaj, iar treptele 
de pe care se ridica acum fără voie Kenneth începuseră să crape în mai 
multe locuri în jurul balustradei de fier ruginite. Dacă treceai cu 
mașina pe drum, ceea ce nu făcea multă lume, ai fi putut să te înșeli, 
crezând că e o casă părăsită. 

Thomas l-a salutat pe Kenneth ridicând mâna și a ieșit din mașină. 
Fiul surorii sale nu radiase niciodată sănătate și vigoare, însă astăzi 
părea chiar mai palid și mai slab decât de obicei, pe când își târșâia 
picioarele spre mașină. Păr până la umeri, vâlvoi, cearcăne adânci, un 
tricou negru cu o făptură ca un zombi, despre care Thomas știa că se 
numește Eddie, pantaloni scurți verde-închis care atârnau în jurul 
picioarelor albe, descărnate, vârâte în saboţi de lemn. 

— De ce ai venit? a întrebat Kenneth, îmbrățişându-l scurt. 

— N-am prea avut ce face la serviciu şi m-am gândit să vă repar 
boilerul. 

— O, grozav! 

— Ce mai faci? a întrebat Thomas peste umăr, pe când deschidea 
partea din spate a mașinii și scotea trusa de unelte și niște piese de 
schimb. 

— Sunt bine, chiar bine. 

— Cu ce te ocupi? 

Kenneth a ridicat din umerii osoși și a făcut un gest cu mâinile. 

— Nimic special, stau pe-aici... 

Kenneth s-a tras un pic agitat de barbă, ferindu-se să se uite în ochii 
lui Thomas, apoi s-a răsucit şi a pornit spre casă. Thomas s-a uitat 
lung după el înainte să-l urmeze. Era doar o impresie, sau Kenneth 
părea... agitat? De parcă trebuia să facă un efort ca să arate normal. 
Lui Thomas îi venea greu să creadă că se apucase iar de droguri, 
Sandra nu i-ar fi permis, l-ar fi alungat imediat. Kenneth o iubea pe 
Sandra, n-ar fi riscat să piardă ce aveau. 

Şi totuși, ceva nu era în ordine. 

În ultimii ani, Thomas ajunsese să-și cunoască bine nepotul, a fost 
singurul din familie care s-a dus să-l vadă la închisoare. După ce 


Kenneth a fost eliberat și a hotărât să rămână în Haparanda, Rita l-a 
rugat pe Thomas să-i supravegheze fiul, să treacă pe la el din când în 
când, să-l ajute să revină pe calea cea bună, să se asigure că este bine. 

La început, și-a rugat sora să vină să-i viziteze, pe Kenneth, pe el și 
pe Hannah. Însă niciodată nu era momentul potrivit, întotdeauna o 
împiedica ceva. Ea n-a spus-o deschis, însă Thomas știa că Stefan n-o 
lăsa să plece. Nu era nevoie să-i interzică pe faţă Ritei să-i viziteze, era 
destul să-i spună cât de dezamăgit ar fi dacă ea s-ar duce. Așa că ea n- 
a venit niciodată. Și nici n-a sunat decât foarte rar, iar pe rețelele 
sociale nu țineau legătura. După spusele lui Kenneth, ea nu îndrăznea, 
pentru că tatăl lui îi cerceta în fiecare lună lista convorbirilor. 

Ordinea și rânduiala vin din disciplină și supunere. 

Thomas știa că Stefan i-a interzis fiului său să mai calce vreodată 
pe acasă. Putea să se mute înapoi la Stockholm, dar nu era binevenit 
în casa lor de la periferie. A spus clar că acum are doar doi copii, nu 
trei. 

— E un moment nepotrivit? a întrebat Thomas pe când se apropiau 
de casă, dându-i lui Kenneth ocazia să-i spună dacă are ceva pe suflet. 

— Nu, e bine să fie reparat. 

Sandra făcea duș la serviciu, Thomas nu știa unde face duş 
Kenneth. Poate că nu făcea deloc duş. Thomas spera că nu este așa, de 
dragul Sandrei, dacă nu de altceva. Boilerul era stricat de mai mult de 
o săptămână. 

Au intrat în holișorul unde Thomas îi ajutase să schimbe tapetul 
după inundația produsă de o țeavă plesnită. A deschis ușa din stânga, 
spre pivniță, încă un pic strâmbată, a apăsat pe comutatorul negru și a 
coborât scara. Kenneth l-a urmat. Era umezeală și răcoare şi, ca de 
obicei, lui Thomas i s-a părut că simte un iz de mucegai. S-a dus la 
bazinul rotund, vechi. Disjunctorul de protecție pe care îl instalase 
când s-au mutat ei aici fusese declanșat. Probabil cedase o siguranță, 
avea la el două de schimb. Boilerul era încastrat parțial într-un raft și, 
ca să ajungă la el, Thomas a trebuit să dea deoparte cutii de plastic cu 
şuruburi și cuie, două ghivece, un sac cu cărămizi BCA, o cutie cu 
otravă de șobolani și niște cutii cu vopsea veche. 

— Cum e cu serviciul? a întrebat Thomas în vreme ce scotea din 
priză boilerul și începea să regleze butoanele ca să-l golească de apă. 

— Merge greu. 

— Cauţi? 

— Da, dar nu în acest moment, n-am mai căutat de o vreme. 

Thomas a lăsat din mână cheia franceză, şi-a îndreptat spatele și s-a 
uitat la nepotul său. 

— E totul în ordine? 

— Da, sigur. 

— Pari un pic... nu în apele tale. 


Kenneth stătea acolo cu braţele încrucișate pe piept, fără să zică 
nimic. Obișnuia să-i spună lui Thomas lucruri personale, uneori pe 
ocolite, dar răspundea la o întrebare directă. Acum Thomas era sigur 
că nepotul său clocește o minciună. 

— Nu, sunt doar un pic obosit, a zis în cele din urmă, ridicând din 
umeri. Nu dorm bine. 

— De ce? 

— Nu știu. Căldura, poate. 

Ochii lui Kenneth au privit în altă parte, s-a tras de barbă. Thomas 
a avut aceeași impresie ca atunci când a dat cu ochii de nepotul său 
afară. Cum îi zicea? Hăituit. Kenneth arăta hăituit. 

— Ce mai face Hannah? a întrebat Kenneth, rupând tăcerea. 

— Bine, muncește mult... Vrei, te rog, să goleşti ţevile? Foloseşte 
robinetul din bucătărie. 

— Sigur. 

Kenneth a dispărut în susul scării, evident ușurat să poată pleca un 
pic din pivniță. Când s-a întors, Thomas a hotărât să îndrepte discuția 
spre subiecte mai neutre, departe de cum o duce Kenneth, departe de 
Hannah. 

Se gândea la ea de dimineaţă încoace, de când îi spusese de 
cadavrul din pădure. Îşi dăduse seama că aştepta de la el să arate mai 
mult interes, să se implice mai mult. Așa cum făcuse în trecut. 

Însă el nu îndrăznea. Se temea că o să dezvăluie ceva. 

Ceva trebuie să fi apăsat pe conștiința lui Kenneth, dar cine era 
Thomas să scormonească așa în astfel de lucruri? Dumnezeu e martor 
că are şi el secrete. 


Hannah stătea la birou cu a treia cană de cafea. După ședință și 
discuția cu cei din Finlanda a căutat prin rapoarte și şi-a revizuit 
însemnările ca să vadă dacă poate găsi vreun indiciu care să merite să 
fie cercetat, dar nu era mare lucru. Va trebui să aștepte până ce Sami 
Ritola îi trimite dosarul lui și, să sperăm, o identificare a rusului din 
pădure. Gordon ceruse informaţii de la Interpol și un test ADN de la 
Priimregistrets. Încă nu primiseră niciun răspuns. Însă finlandezii 
morți lângă Rovaniemi erau dintr-o bandă de motociclişti locală, aşa 
încât dacă acel cadavru era legat de ea exista posibilitatea ca Ritola 
să-l identifice. Hannah îi trimisese prin e-mail o fotografie și acum 
ţinea pumnii. Dar tot avea nevoie să se ocupe de ceva, așa că a dat pe 
gât restul de cafea și a pornit pe coridor spre biroul lui Gordon. 

— O să-i fac o vizită lui Hellgren, a zis, îmbrăcând haina de 
uniformă. 

— De ce? 

— Păi, mai avem de anchetat acele încălcări ale regulamentului 
privind vânătoarea, dar, pe bune, doar ca să mă distrez. 

Şi era sigură că doar cu asta se va alege. Hellgren ieşise basma 
curată din belele în care dovezile erau mult mai incriminante. Ceea ce 
aveau ei acum putea fi calificat în cel mai bun caz drept 
„circumstanţial”. 

— Vrei companie? 

— Sigur. 

Au plecat împreună din secţie. Hannah se așteptase să vadă cel 
puțin câţiva jurnaliști dând târcoale pe acolo, dar nu era nimeni. 
Conferința de presă, care se ţinuse la Luleå, cu Gordon pe Skype, 
fusese destul de liniștită. Au anunţat că au găsit o victimă a unui 
accident rutier cu fugă de la locul faptei, au dezvăluit unde s-a 
întâmplat şi le-au cerut oamenilor să sune dacă au văzut ceva suspect 
în zonă săptămâna trecută, cum ar fi o mașină albastru-închis. Nimic 
despre glonţ, lupi sau orice legătură cu Rovaniemi. Dar într-un oraș în 
care lovirea cu mașina a unui elan era o știre de prima pagină, crezuse 
că va fi cel puţin un pic mai multă agitaţie la moartea violentă a unui 
om. Se părea că nu. 

Au luat mașina lui Gordon, au mers în sus pe E4, pe lângă Ikea și 
spre vest. Nu merseseră mai mult de câteva minute când Hannah a 
început să simtă căldura de acum cunoscută, dar întotdeauna 
inoportună, întinzându-se de la piept în sus. 

— Fir-ar să fie! 

A coborât geamul ca să intre aerul răcoros. Simțea deja transpirația 
curgându-i pe gât și între sâni. 

— Ce e? a zis Gordon, privind-o pieziș și încetinind instinctiv. 

— Ce bine-i de tine, știi asta? Vocea îi era mai furioasă decât voia, 
dar cel puţin ascundea faptul că mai avea puţin și o podideau 


lacrimile. E al naibii de bine de voi, bărbaţii. 

— Bine... 

— Mi-a venit ciclul în fiecare afurisită de lună timp de patruzeci de 
ani, în afară de perioadele în care am fost gravidă, și atunci m-am 
îngrăşat, trebuia să urinez tot timpul și mi-era greață. 

Gordon tăcea, își dăduse seama că nu se așteaptă de la el să spună 
ceva, în vreme ce Hannah își ștergea transpirația de pe față și își freca 
palmele de pantaloni, iritată. 

— Și acum s-a terminat, gata cu aiureala aia. Dar se termină, pur și 
simplu? Nu. Acum trebuie să mă descurc cu tâmpenia asta. 

— Vrei să opresc? 

Hannah și-a pus capul pe rezemătoare, a închis ochii și a respirat 
adânc de câteva ori. Vântul era destul de rece, bufeul se retrăgea și 
începea să-și recapete controlul. 

— Nu, sunt bine... Îmi pare rău. 

— E în ordine, schimbările bruște ale stării de spirit sunt normale 
atunci când este perturbat echilibrul estrogenului. 

Și-a răsucit capul și l-a privit întrebător. O lua peste picior? EI și-a 
luat ochii de la drum un moment și i-a susținut privirea. 

— Am citit despre asta. 

— Ai citit despre menopauză? 

— Cum spuneam, îmi pasă de oamenii mei, a declarat el, ridicând 
un pic din umeri. 

Hannah știa că nu sunt vorbe goale. Indiferent ce problemă avea 
echipa lui, personală sau profesională, se familiariza cu subiectul ca să 
vadă cum ar putea locul de muncă să încurajeze şi să ajute cel mai 
bine. 

Gordon Backman Niska era un șef bun. Un om bun. 

Dar tot voia să creadă că el face un mic efort în plus pentru că era 
vorba despre ea. Privind drept înainte, a pus o mână pe coapsa lui. 
Nimic sexual, își arăta doar aprecierea, comunica un sentiment, lucru 
pe care uneori nu se pricepea să-l facă prin cuvinte. A observat cu 
coada ochiului că se uită la ea. Apoi și-a pus mâna peste a ei și i-a 
strâns-o ușor. 

Și-au continuat drumul în tăcere, au ieșit de pe E4 și au luat-o spre 
nord. Hannah a închis la loc geamul. Peste zece minute au virat pe un 
drum atât de mic, încât trebuia să știi de el ca să-l găsești. Au mers 
încet prin pădure până ce au ajuns într-un luminiș cu cinci clădiri 
presărate la întâmplare. Casa principală era galbenă și mică. În spatele 
ei era o clădire mai mare, roşie, cu ușă dublă verde pe latura lungă. 
Cu toate că arăta a grajd, nu erau niciodată animale în el. Cel puţin nu 
vii. Lângă grajd era un mic şopron pentru lemne, iar lângă el, o cușcă 
din care doi câini de vânătoare anunțau sosirea lui Hannah și Gordon 
lătrând fără încetare. Ultima clădire, o cabană din lemne cu mansardă, 


arăta ca luată dintr-o tabără. Greu de spus la ce folosea, dacă folosea 
la ceva. 

Gordon a oprit mașina şi au ieșit amândoi. Hannah a aruncat o 
privire înapoi spre mașină în vreme ce se îndreptau spre Hellgren, 
care stătea în faţa ușii, aşteptându-i cu braţele încrucișate ameninţător 
pe pieptul cu cămașă de flanelă. Arăta mai tânăr decât cei șaizeci de 
ani ai săi, mai tânăr decât P-O, și-a zis Hannah, suplu și musculos, cu 
o față care arăta că îşi petrece mult timp pe afară. Avea o barbă albă, 
de câteva zile, și ochi albaștri, reci ca gheața, care îi priveau 
dezaprobator de sub cascheta de la stația de benzină. 

— Ce vreţi? a întrebat fără să salute măcar. 

— Ai acasă otravă de șobolani? a mers Gordon direct la ţintă. 

— Nu, împușşc șobolanii când îi văd. 

Cumva, reușise să sublinieze „șobolani” în așa fel încât Hannah a 
avut impresia că îi consideră pe ea şi pe Gordon, poate pe toți 
polițiștii, animale dăunătoare. 

— Dar şoarecii? Sunt mai greu de nimerit. 

— Capcane. Nu ţin pe aici otravă, am câini. 

— Eşti un adevărat iubitor de animale, a intervenit Hannah. Ştii de 
ce întrebăm? 

— Probabil aţi găsit pe undeva animale otrăvite, a zis Hellgren și, 
cumva, a izbutit să arate în același timp obosit și iritat. 

— Pe pământul tău, a zis Hannah. 

Nu era cu totul adevărat, însă exista o mică șansă ca, în furia lui, să 
o corecteze, să dezvăluie faptul că știe că lupii au fost otrăviți dincolo 
de hotarul terenului său. 

— Am mult pământ și n-am garduri, a răspuns Hellgren liniștit, 
ridicând din umeri. 

— Putem să ne uităm un pic? Prin casă? 

— Nu. 

Hannah s-a uitat la Gordon, care a clătinat din cap aproape 
imperceptibil. Puteau să insiste să-i percheziționeze casa pe loc dacă 
delictul era destul de grav și aveau motiv să creadă că este în acele 
clădiri ceva crucial pentru anchetă. Primul criteriu fusese îndeplinit, 
însă chiar dacă ar fi găsit un palet întreg cu otravă de șobolani, n-ar fi 
putut niciodată să fie sută la sută siguri că are legătură cu carnea 
otrăvită. 

— Asta e tot? 

Gordon s-a uitat în jur, a părut să se gândească la ceva, apoi s-a 
hotărât. 

— Da, pe moment, dar s-ar putea să mai venim pe aici. 

— De ce? 

— De ce nu? 

— Sunt bănuit de ceva? 


— Nu, deocamdată nu, dar, cum ziceam, mai venim. 

Pe când se întorceau la mașină, Hannah simțea în spate privirea 
mânioasă a lui Hellgren. Aproape ajunseseră când au auzit sunetul 
unui motor și peste câteva secunde o mașină a intrat în curte și a 
oprit. Un bărbat îmbrăcat elegant, în jur de douăzeci și cinci de ani, a 
coborât din ea și a pornit spre casă cu paşi hotărâți, într-un fel care 
sugera că nu este la prima vizită. Le-a aruncat o privire lipsită de 
interes lui Hannah și Gordon și a făcut un mic semn cu capul când a 
trecut pe lângă ei. 

— Cine-i? a zis Hannah, răsucindu-se, și l-a văzut pe tânăr cum dă 
mâna cu Hellgren și îl urmează în casă. 

— Nu ştiu, nu-l recunosc. 

Gordon şi-a continuat drumul spre maşină. Hannah a șovăit, apoi 
şi-a scos mobilul. Cu o ultimă privire spre casa lui Hellgren, s-a 
apropiat cu câțiva pași ca să fotografieze clar placa de înmatriculare a 
Toyotei Yaris vișinie cu care venise tânărul. 


Copiliţa de pe terenul de joacă părea să aibă vreo opt ani. 

Îşi îndruma, cu mâinile pe umerii lui, frăţiorul care avea jumătate 
din vârsta ei spre următorul joc, spunându-i ce distractiv o să fie. 
Katia a privit cu un zâmbet fetița care s-a asigurat că jocul o să se 
desfășoare întocmai așa cum vrea ea, apoi a mai luat o căpșună din 
cutia de carton aflată pe bancă, lângă ea. Katia adora căpșunele. Avea 
aceeaşi vârstă cu fetița aceea când le-a gustat prima oară. Nu avusese 
niciodată căpşune în locul pe care îl considera casa ei, nu-și amintea 
de niciun fel de fructe proaspete, în afară de merișoarele acre din 
pomii care creşteau în grădină. 

Au venit după ea la școală. Oamenii de acolo credeau că ea 
locuiește cu mătușa din cauză că mama nu poate să aibă grijă de ea. 
Katia - sau Tatiana, cum i se zicea pe atunci — nu știa de ce acea 
minciună este importantă, întrebase o dată, dar i s-a amintit în mod 
dureros că trebuie să facă exact ce i se spune. 

Într-o dimineaţă, învăţătoarea ei a fost chemată afară din clasă, era 
agitată când s-a întors, după câteva minute, și i-a spus Tatianei să 
meargă cu ea pe coridor, unde o așteptau doi bărbați. Unul s-a 
apropiat de ea cu un zâmbet cald, prietenos, s-a lăsat pe vine în faţa ei 
și s-a prezentat ca Unchiul. Celălalt a rămas în spate, tăcut. 

Unchiul a întrebat-o dacă vrea să meargă cu el în curtea școlii ca să 
poată vorbi un pic. Tatiana s-a uitat la învățătoare, care i-a făcut semn 
cu capul că e în ordine, așa că s-a dus. 

Afară, s-au așezat pe una dintre băncile din spatele sălii de sport. În 
fața lor, curtea școlii era pustie, toţi erau la ore. Era toamnă, dar aerul 
era rece ca iarna, şi ea a tremurat în hăinuța subțire. Unchiul i-a făcut 
semn celuilalt bărbat, care a venit și i-a pus haina lui de piele în jurul 
umerilor. 

— Îţi mai este frig? a întrebat Unchiul cu blândeţe în voce. 

Ea a clătinat din cap, cu ochii în pământ. El a scos o cutiuţă, a luat 
o bomboană, a întrebat-o dacă vrea și ea una, iar răspunsul a fost altă 
clătinare din cap. El a pus cutiuţa înapoi în buzunar, și-a întins un pic 
oasele și şi-a suflat în palme să le încălzească, apoi le-a frecat una de 
alta. 

— Vreau să vii cu mine, a zis el din senin. Ea n-a spus nimic. Vreau 
să te duc de aici la un alt fel de școală, unde îți poți face noi prieteni. 

Ea n-avea prieteni în această școală, dar n-avea de gând să-i spună 
lui. Stătea cu capul aplecat, privindu-și ghetele care se legănau la 
câțiva centimetri deasupra pământului. 

— Ce zici, Tatiana? a întrebat el după ce tăcuseră o vreme. Vrei să 
vii cu mine? 

Ea a clătinat iar din cap. 

— De ce nu? 


— Mama și tata, a reușit ea să zică, încet. 

Aproape ca o răsuflare. 

— Nu sunt mama și tatăl tău. Sunt oameni răi. 

O afirmaţie scurtă, și de cum a auzit-o a știut că este adevărată. Din 
când în când avea sentimentul inexplicabil că trebuia să existe 
altcineva, altceva. Pentru prima dată a întors capul și s-a uitat la el. 

— Îţi place să locuiești cu ei? Trăieşti bine? a întrebat el. 

Tata îi zisese ce o să se întâmple dacă spune cuiva cum este acasă, 
dacă simte cineva că ceva nu-i în ordine. Nu-l cunoștea pe acest 
bărbat, nici măcar nu știa cine este. Părea cumsecade, dar dacă îi 
spunea tatei ce a zis ea? Poate că era aici ca s-o pună la încercare, să 
vadă dacă e cuminte. Așa că a încuviințat din cap cu hotărâre. 

— Nu te cred, a zis Unchiul, însă fără niciun strop din mânia pe 
care o arătau mama și tata când credeau că ea minte. Ştii de ce nu te 
cred? 

Ea a clătinat iar din cap, simțind că, cu cât spune mai puțin, cu atât 
e mai bine. 

Așa că a început el să-i spună. 

Ce se petrecea în casa aceea, ce făceau ei, la ce o supuneau. 

El ştia tot. Toate amănuntele. Ca și cum ar fi fost acolo, ar fi trăit 
cu ei. Vocea lui era emoționată și dezgustată, ca și cum ar fi trecut 
prin asta împreună cu ea. Când a terminat, ea a izbucnit în plâns, a 
plâns până a ajuns să se zguduie, cu umerii ridicaţi până la urechi, cu 
mâinile strângându-și genunchii așa de tare, încât i s-au înroșit 
degetele. A simțit rușine și spaimă, dar și o ciudată ușurare. 

— Vrei să te întorci acolo? 

El i-a dat o batistă. Ea a clătinat din cap și și-a șters cele două dâre 
care i se scurgeau din nas. 

— Dacă vii cu mine, nimeni n-o să mai poată vreodată să-ți facă 
rău. 

A ridicat privirea spre el. Ceva din ochii lui a făcut-o să-l creadă. 

S-a dovedit că este adevărat. 

Băiețelul a primit un brânci zdravăn, a căzut și a început să plângă. 
Sora mai mare l-a ajutat să se ridice, l-a scuturat de praf. Un bărbat 
care Katia a presupus că este tatăl lor a venit în fugă, s-a ghemuit în 
fața băiețelului, apoi s-a întors spre sora lui mai mare. Katia și-a 
îndreptat spatele, pedepsele corporale nu erau permise, dar asta nu-i 
împiedica pe părinţi să le folosească în continuare. Una dintre cele 
mai importante reguli era să nu-și folosească niciodată iscusința în 
afara misiunilor, dar nimic n-o împiedica să-l mustre un pic pe bărbat 
dacă alegea s-o pedepsească fizic pe copiliță. Spre ușurarea sa, el 
părea să discute cu fata, care era limpede că știa că greșise, și până la 
urmă și-a îmbrățișat frățiorul, cerându-i iertare. 


Mobilul Katiei a scos un bip. A mai băgat în gură o căpșună și l-a 
luat în mână. Un mesaj de la Unchiul. 
O nouă misiune. La Haparanda. 


Toţi cei din secție se adunaseră în sala de ședințe. 

Gordon a cedat locul său de pe latura scurtă a mesei și Alexander 
„X” Erixon și-a tras un scaun, și-a suflecat mânecile cămășii bleu și s-a 
aşezat acolo. După ce vorbise de dimineaţă cu Gordon și aflase despre 
posibila legătură cu crimele din Rovaniemi, hotărâse să vină și să 
conducă de aici investigația. O întărire binevenită. Colegii lui îl 
plăceau, și sentimentul era reciproc, și-a zis Gordon. X lucrase cu 
fiecare dintre ei la un moment dat, în afară de Ludwig. 

Bărbatul cu cămașă în carouri și haină de piele care stătea în 
celălalt capăt al mesei, sub emblema poliției, legănându-se pe 
picioarele din spate ale scaunului în vreme ce rodea un băț de chibrit, 
era nou, chiar și pentru Gordon. Sami Ritola. De la poliția din 
Rovaniemi. Venise cu un dosar subțire întocmit de poliţia finlandeză 
despre victima lor din pădure. 

Vadim Tarasov, 26 de ani, născut într-un sătuc din Karelia, dar 
locuind de mulţi ani la Sankt Petersburg. 

P-O s-a întrebat ce nu-i în ordine în zilele astea cu e-mailurile și 
telefoanele, pentru că toți ţineau morțiș să le aducă personal 
informațiile. Apoi și-au dat seama că Ritola avea de gând să participe 
la şedinţă, altfel de ce ar fi făcut o oră și jumătate cu mașina în loc să 
le trimită un e-mail cu informaţiile cerute? 

— Vreau să văd cum merge investigația mea, a răspuns Sami cu 
destinderea și încrederea în sine a unui finlandez. 

Morgan, care stătea lângă el, traducea simultan. 

Suedeza lui Sami era proastă, finlandeza lui Alexander era 
inexistentă. 

— Aceasta este în mod oficial investigația noastră. Investigația mea, 
a precizat Alexander tăios, cu un ton care totuși arăta că își dă toată 
silința să nu fie iritat. Este vorba despre uciderea din culpă sau 
omorârea prin imprudenţă a lui Tarasov. 

— Care a fost implicat în cazul meu înainte să devină al vostru, a 
încuviințat din cap Sami. 

Gordon nu găsea defecte raționamentului lui Sami, dacă se gândea 
la legătura dintre cazuri, și nu strica niciodată să păstreze o relație 
bună cu poliția finlandeză. Se părea că Alexander gândește la fel. 

— E adevărat, n-are rost să mai discutăm asta, a zis el cu un surâs 
dezarmant. Cazul este al nostru, dar ești mai mult decât binevenit să 
participi. 

Sami a făcut o plecăciune politicoasă de pe scaun și și-a fluturat 
ironic mâna în dreptul feţei, ca și cum ar fi fost primit în audienţă la 
un rege din secolul al XVIII-lea. 

— Preaplecate mulțumiri. 

Morgan a rămas tăcut, preferând să nu traducă, convins că esența 
fusese înţeleasă oricum. 


Alexander s-a răsucit spre ceilalți, în vreme ce arăta spre o imagine 
de pe ecranul alb din spatele său. 

— Așadar, numele mortului este Vadim Tarasov, a început, apoi s-a 
răsucit din nou spre Sami. Și tu crezi că este legat de împușcăturile de 
săptămâna trecută, de lângă Rovaniemi. 

— Un afurisit de masacru, a confirmat Sami. Şapte morți, unul 
dintre ei a fost înmormântat în această dimineaţă. 

— Şapte finlandezi morți? a întrebat Ludwig. 

— Patru. Erau și trei ruși. 

— Nu toată lumea de aici este la zi cu această investigație, a 
intervenit Alexander. Vrei, te rog, să spui pe scurt ce s-a întâmplat la 
Rovaniemi? 

— Cum ziceam, trei ruși, patru finlandezi. Cadavrele au fost lăsate 
acolo. Armele au fost lăsate acolo. Așa că avem o idee destul de clară 
despre ce s-a întâmplat. 

În vreme ce Morgan traducea, Sami a deschis dosarul pe care îl 
avea în față și a împrăștiat pe masă fotografiile din el. Morți. Mulţi 
morți. 

— Suntem siguri că s-au întâlnit ca să facă o afacere. Ruşii vindeau, 
finlandezii cumpărau. 

— Droguri? a întrebat Lurch, deși nimeni nu credea că ar fi putut 
să fie vorba despre altceva. 

— Da. 

— Îi cunoşteaţi pe finlandezi? a întrebat Gordon, care, împreună cu 
Alexander, se ridicase ca să vadă mai bine fotografiile arătate. 

— Toţi aveau legătură cu Sudet, o bandă de motociclişti din zona 
noastră care vinde droguri. Printre altele. 

— Ce s-a întâmplat? l-a îmboldit Alexander. 

— Au început să se împuște între ei. Tipul ăsta - Sami a arătat una 
dintre fotografii în care era un bărbat de vreo douăzeci de ani zăcând 
în fața unui Volvo XC90 negru —, unul dintre finlandezi, n-a tras 
niciun glonţ, spre deosebire de ceilalți, așa încât credem că a murit 
primul. 

Sami a pus degetul pe altă fotografie. Bărbatul, mult mai în vârstă 
decât primul, avea un tatuaj tribal mare în jurul unui ochi, iar gâtul 
era o rană căscată larg. 

— Tipul ăsta, Pentti, a fost îngropat azi. L-a omorât pe acest rus și 
l-a rănit pe acesta cu arma automată înainte să fie împușcat în gât. 

A împins în faţă alte două fotografii, doi bărbaţi de cel mult treizeci 
de ani, zăcând morți. 

— Al treilea finlandez a avut timp să se adăpostească într-un şanţ. 
L-a omorât pe rusul rănit de Pentti înainte să fie şi el împușcat. 

— Iar fata şi bărbatul de acolo? a întrebat Hannah, arătând spre 
cele două fotografii care mai rămâneau. 


Un bărbat slab, care părea să fie cel mai tânăr din bandă, și o 
femeie în jur de douăzeci și cinci de ani, cu o gaură mare în tâmplă. 

— EI e finlandez, ea rusoaică. S-au împușcat unul pe altul, dar nu el 
a fost cel care a omorât-o. A fost același pistolar care i-a lichidat pe 
ceilalți trei finlandezi. 

— N-ai zis că e rusoaică? 

— Ba da. 

— Nu pricep. Vadim a fost cel care a împușcat-o? a întrebat Lurch, 
rostind ceea ce gândeau toți. 

— Într-un fel. 

Sami a tăcut și s-a uitat la cei din jurul mesei. 

— Toţi patru aveau răni care nu se potriveau cu nicio armă găsită 
la fața locului, a continuat el, apoi s-a oprit un pic, aparent pentru ca 
Morgan să poată traduce, dar probabil în aceeași măsură pentru 
efectul dramatic. De la o pușcă. O VVS Vintorez. 

— Un lunetist, a comentat P-O, care era interesat de istoria militară 
şi știa aproape tot ce se poate ști despre arme și război din vremea 
marilor puteri încoace. 

— Da, iar Vadim și-a făcut stagiul militar ca lunetist și s-a 
împrietenit la cataramă cu tipul ăsta. 

A luat din dosar altă fotografie. Spre deosebire de celelalte, înfățișa 
un bărbat viu când fusese făcută fotografia. Părea să fie de aceeași 
vârstă cu Vadim. 

— Evgheni Antipin. Credem că Vadim i-a spus de droguri și că era 
acolo, ascuns în pădure, trăgând în finlandezi și în ruși. 

— Ce făcea Vadim când se întâmplau toate astea? 

— Trebuie să se fi ascuns pe undeva, a zis Sami, ridicând din 
umeri. Se pare că nu s-a descurcat grozav, ați zis că era împușcat în 
fesă? 

— Da. 

— Așadar, s-a asigurat că toți sunt morți, finlandezi și ruși, și și-a 
luat tălpășița cu drogurile și banii, a rezumat Gordon toate 
informațiile pe care le primiseră. 

— Asta-i teoria pe baza căreia lucrăm, da. 

— Așadar, ne lipsesc doi? a întrebat Alexander, a luat fotografia lui 
Antipin și s-a uitat la ea de aproape. 

— Și de unde știți că acest Antipin a fost implicat? a intervenit 
Hannah înainte ca Sami să aibă timp să răspundă. 

El le-a zâmbit, ca şi cum ar fi așteptat amândouă întrebările și era 
pe cale să dezvăluie o întorsătură a poveștii. 

— L-am găsit cu un glonţ în cap, într-un Mercedes cu plăci de 
înmatriculare rusești, incendiat, lângă Muurola, în ziua de după 
masacru. Pușca Vintorez era în mașină. 

— Şi puteţi face legătura între Mercedes și împușcături? a întrebat 


Gordon. 

— Gloanţele din mașină se potriveau cu armele finlandezilor, așa 
că da, a fost cu siguranță acolo. 

— Stai un pic, a zis Hannah, ridicând mâna. Am priceput eu bine? 
Tarasov aduce un lunetist la o tranzacţie cu droguri, se asigură că toți 
mor, ia drogurile și banii, își omoară amicul lunetist, vine cu mașina 
în Suedia și e călcat aici. 

— Așa se pare, a încuviințat din cap Sami. Am intrat tare în tipii 
din Sudet, am încercat să aflu pe cine căutăm, dar se pare că ați 
rezolvat voi cazul. 

Gordon s-a uitat la Alexander, care a încuviințat din cap. Sami avea 
dreptate, împușcăturile de lângă Rovaniemi aveau legătură cu Vadim 
Tarasov. Nu mai era nimeni pe care să-l vâneze sau să încerce să-l 
judece în ceea ce privea masacrul din Finlanda. Toţi cei implicați erau 
morți. 

Chiar dacă le păruse de folos, motivul prezenţei lui Sami la ședință 
era, brusc, mult mai puţin evident. 

— Prin urmare, tot ce mai trebuie să facem acum este să găsim 
drogurile și banii, a zis Sami, vârându-și în gură bățul de chibrit și 
lăsându-se pe spătarul scaunului. 

— Despre câţi bani vorbim? a întrebat Ludwig, dând din cap 
întrebător spre Sami. 

— Sursa noastră spune că cei din MC Sudet aveau de gând să 
cumpere de treizeci de mii de euro. 

Ludwig nu și-a putut stăpâni un fluierat încet. Știau cu toţii ce 
înseamnă. Cineva avea la el droguri care pe stradă valorau aproape 
treizeci de milioane de coroane suedeze. 

— Însă, dacă ne dăm un pic înapoi, a zis Hannah, răsucindu-se din 
nou spre Sami, Tarasov trebuie să fi schimbat mașinile în locul... în 
locul în care era Mercedesul incendiat... 

— Muurola, a ajutat-o Sami. 

— Muurola, exact. Ştiţi ce conducea? 

— Avem o listă cu mașinile furate din imediata vecinătate în jurul 
acelei ore, a zis Sami, s-a repezit la dosarul din fața sa și l-a deschis 
iar. 

— Este una dintre ele o Honda? Cei de la laboratorul din Luleå 
spun că resturile de vopsea pe care le-am găsit la fața locului sunt de 
la o Honda. 

Sami a parcurs lista în tăcere. 

Nu avea decât o pagină, așa încât, în afară de cazul în care Sami 
citea greu, pauza era cu siguranță pentru efectul dramatic, și-a zis 
Gordon și și-a dres glasul. 

— În seara dinaintea împușcăturilor s-a raportat furtul unei Honda 
CR-V albastru-închis din 2015, s-a auzit în cele din urmă glasul lui 


Ritola. 

Atmosfera din sală s-a schimbat, ăsta era un indiciu real. După 
conferința de presă de dimineață nu primiseră decât câteva telefoane, 
nimic care să trebuiască să fie cercetat. Dezvăluiseră prea puţine 
amănunte, totul era prea vag. Acum puteau să întrebe despre o 
anumită mașină, culoarea și modelul. Trebuie să se fi dus undeva după 
accident, și localnicii obișnuiau să observe mașinile care treceau prin 
satele lor. 

— Ştim despre ce fel de droguri este vorba? a întrebat Gordon. 

— Nu cu precizie. Ceva sintetic. Cel mai probabil, amfetamine. 

— Nu-i cea mai mare problemă a noastră, dar se găsesc, desigur, i-a 
informat Gordon inutil; Alexander cunoștea statisticile din majoritatea 
secțiilor de poliție din regiune, și Haparanda nu era o excepţie. 

— Dacă dai aici peste amfetamine în valoare de treizeci de 
milioane, a continuat Sami, ce faci? Cu cine iei legătura? Unde ajung 
ele? 

Întrebărilor nu le-a răspuns decât tăcerea, nimeni n-avea chef să-i 
spună adevărul deprimant și, cumva, umilitor. 

— De fapt, nu știm, a zis în cele din urmă Gordon. Din păcate, nu 
suntem la curent cu cine sau ce controlează în prezent fluxul lor. 

— N-are importanță, a intervenit Hannah, aproape ca și cum ar fi 
vrut să-l salveze. Dacă un individ oarecare panicat s-a nimerit să le 
găsească, nici el n-o să aibă habar ce să facă cu ele. 

— Ar putea încerca să scoată niște bani, a observat P-O sec. 

— Cum? Nu cred că-şi dă măcar seama ce sunt. 

— Când îți dai seama cât valorează, ai putea măcar să încerci, a 
insistat P-O. 

— Eu m-aș mulțumi cu banii, a zis Hannah, ridicând din umeri. 

— Bun, verificați cu cei din oraș care ar putea să aibă vreo idee, în 
rest fiți cu ochii în patru, a încheiat Alexander, aruncând o privire 
spre ceasul său. 

Evident, era timpul să termine. 

— Hai să vedem ce informaţii primim despre Honda. Mâine 
începem să batem pe la uși, începem cu Vitvattnet și lărgim aria. O să 
mă îngrijesc să aveți mai mulți oameni aici. Deocamdată, vă 
mulțumesc. 

S-au ridicat cu toții, însă au fost opriți de Sami, care s-a aplecat 
peste masă. 

— Vadim Tarasov lucra pentru Valeri Zagornii din Sankt 
Petersburg. Ştiţi cine este? 

Cei din jurul mesei au clătinat din cap, în afară de Morgan. 

— Oligarh, nu dintre cei mai bogaţi, printre primii cincizeci, poate, 
se zvonește că este şef mafiot. 

— E mai mult decât zvon, cu siguranță e mafiot. Foarte puternic, 


foarte, foarte periculos. 
— Şi asta e important pentru că...? a întrebat Gordon. 
Sami s-a răsucit spre el și, pentru prima dată, a părut foarte serios. 
— Erau drogurile lui. O să încerce să găsească acea Honda. 


I se dăduse una dintre cele mai mari camere de la ultimul etaj al 
acestei clădiri aflate în centru și un pic părăginite, care părea un 
castel. Pereţi de un verde discret, un pat dublu, un birou, două fotolii 
de aceeași culoare cu covorul, draperii grele cu flori roșii la cele trei 
ferestre, de unde se vedea piața, care nu arăta deloc a piață. Era foarte 
aparte, cu cele patru străzi care veneau din fiecare colț al busolei și se 
uneau în mijloc într-un sens giratoriu, în vreme ce piaţa însăși era 
alcătuită din patru zone egale ca mărime, în loc de obișnuita suprafață 
neîntreruptă, cu traficul împrejur. 

Katia a ieşit din baie, unde tocmai își desfăcuse geanta și pusese 
lucrurile într-o anumită ordine care o liniștea. Hainele atârnau deja în 
şifonier sau erau împăturite într-un sertar al comodei de lângă oglinda 
până în podea montată pe ușă. Camera era aranjată. Numai armele 
stăteau încă în valiză. Un Walther Creed cu amortizor și vizor cu laser 
şi un cuțit de vânătoare Winchester în teaca lui pentru picior. A pus 
pistolul în seif și și-a prins cuțitul la gleznă. Nu se aștepta la probleme 
în viitorul apropiat, dar nu se știe niciodată. 

Numele ei era Louise Andersson și era într-o călătorie de regăsire a 
sinelui în Norrland. Simţea că are nevoie de o schimbare a peisajului, 
de impresii noi, oameni noi, ca să-și încarce bateriile. Cel puţin asta i- 
a spus entuziasmată femeii vorbăreţe și amabile de la recepție când s-a 
cazat. 

Era aşa de bine să se întoarcă în Suedia, să vorbească și să 
gândească din nou în suedeză. Așa de firesc. Dintre toate limbile pe 
care le învățase, suedeza era cea care fusese cea mai uşoară. Îi era dor 
s-o folosească, a observat asta în vreme ce lăuda poetic lumina magică 
a nordului și întreba recepționera dacă există în oraș o sală de yoga. 
Acum avea o mulțime de ocazii. Pentru început, se abonase pe o 
săptămână. Ar trebui să fie destul pentru ceea ce avea de gând să facă. 

Katia a umplut ceainicul la robinetul din baie și şi-a făcut un nes, în 
vreme ce întindea pe birou materialele pe care le adusese cu ea. Cea 
mai mare parte a informaţiilor despre Rovaniemi veneau dintr-o 
investigație a poliției finlandeze — care se pare că fuseseră destăinuită 
cu generozitate — și din articole din presa suedeză și cea finlandeză. 

A citit documentele de la cap la coadă de două ori înainte să-și 
scoată laptopul, să-l conecteze la routerul mobilului — evitând Wi-Fi-ul 
neprotejat al hotelului — și să vadă dacă mai dăduseră publicității 
ceva. Dăduseră, poliția cerea orice informații despre o Honda CR-V 
albastru-închis care se afla în zonă în acel moment. Bine de știut, în 
rest nu era prea mult despre bărbatul mort din pădure. 

Însă puţinul care era a iscat imediat o întrebare. 

Ce făcea Vadim aici? 

Tocmai jefuise un bărbat periculos, care ar face orice ca să dea de 
el. De ce să n-o ia pe drumurile principale, cât de repede poate, să 


încerce să pună o distanţă cât mai mare între el și Zagornîi? Ei îi părea 
bine că n-o făcuse. După ce s-a uitat pe hartă, și-a dat seama că nu 
oricine ar fi mers cu mașina pe acel drum. Oricine a luat-o pe acolo 
trebuia să cunoască locurile, cel mai probabil locuia în zonă. 

Cineva s-a nimerit, pur și simplu, să-l omoare și să-l târască în 
pădure. 

Era clar că acea persoană fusese în stare de şoc, nu gândea cum 
trebuie. După puţinele ei informaţii, Vadim nici măcar nu fusese 
îngropat, doar acoperit parțial. Asta i-a dat un pic de speranţă. Căuta 
un localnic care reacționase instinctiv. 

Un amator în ceea ce privește moartea fără consecinţe. 

Asta însemna că o să mai facă greșeli. 

Să folosească banii. Probabil să vândă drogurile. Era vremea să se 
apuce de lucru. Misiunea dată de Valeri Zagornîi era clară: 

Găseşte drogurile şi banii. 

Omoară-l pe cel care le-a luat. 


Când a deschis ușa, dintr-un difuzor nevăzut s-a auzit Fiir Elise. 
Ludwig van Beethoven, compusă probabil în 1810. Unul dintre 
nenumăratele lucruri mai mult sau mai puțin mărunte pe care se 
aşteptaseră să le înveţe. Un bărbat musculos cu capul ras și salopetă 
albastră de mecanic a ieșit dintr-una dintre încăperi și a venit spre ea. 

— Salut, UV, i-a zis ea și i-a întins mâna. 

— Salut? 

Șovăiala din voce și privirea au dat de gol faptul că își scormonește 
cu disperare memoria ca să-și dea seama dacă o mai văzuse vreodată 
şi, dacă da, unde. 

— Ai timp să mă ajuţi un pic? a întrebat Katia, făcând semn cu 
capul spre ușă și curte. 

— Închidem acum, a răspuns el, aruncând o privire spre ceas. 

— Doar cinci minute. Maximum. 

Un zâmbet plin de speranţă, care semnala și un pic de inferioritate. 
O femeie frumoasă, care avea nevoie de ajutor, iar el era cel care 
putea să i-l dea. Ca să întărească importanţa acestui fapt, i-a pus ușor 
mâna pe antebraţ. 

— Te rog? 

— Ne cunoaștem? a întrebat el, părând că încă încearcă să-și dea 
seama de unde s-o ia. 

— Avem câteva cunoștințe comune. 

— A, bine. 

UV a urmat-o în curte, unde o duzină de mașini care așteptau să fie 
luate sau să fie reparate erau parcate aproape una de alta. Katia și-a 
pus la loc ochelarii de soare. UV a scuturat pachetul de țigări până a 
ieşit una și a aprins-o, apoi i-a întins pachetul. Ea a clătinat din cap. 

— Ce este? a întrebat UV. 

Katia a arătat spre Audi Q5, cel care o aștepta când a aterizat 
avionul particular și care acum era parcat aproape de intrarea în 
atelier. 

— Ce problemă are? 

— Niciuna, cred. E o mașină închiriată nouă-nouţă. 

S-a dus la mașină și s-a rezemat de capotă. UV s-a oprit la câţiva 
pași și s-a uitat la ea cu un amestec de bănuială și mânie. 

— Ce mama dracului vrei? 

— Bi paota C JII0A5MU, KOTOpEIX A 3Hatr0, a zis Katia, ca el să-și 
dea seama de unde vine. 

De seriozitatea situaţiei. Poate că el a priceput asta, dar n-avea 
habar ce spusese ea. 

— Ai lucrat pentru oameni pe care îi cunosc, i-a tradus. 

— Asta nu explică ce vrei, a răspuns el după ce i-a tradus. Nu mă 
mai ocup cu porcăriile alea. 

UV a tras din țigară, dar n-a încercat să se întoarcă în atelier. Doar 


o privea, încercând să hotărască dacă merită să stea și să asculte 
restul. Katia a presupus că speră să i se ofere un fel de propunere de 
afacere. Dacă înţelegea bine, el avea permanent nevoie de bani. 

— Ştiu asta, dar uneori tot mai auzi câte ceva. 

— Ce-ar fi să spui ce vrei și să pleci? 

— A încercat cineva să-ți vândă un lot mare de amfetamine? Sau 
este cineva nou, cu adevărat nou, care le vinde pe stradă? 

— Habar n-am. Nu mă mai ocup de așa ceva, cum spuneam. 

— Dar lucrezi la mașinile tale ciocnite, unele bunuri furate, 
protejarea delincvenţilor... S-a îndepărtat de mașină, și-a ridicat 
ochelarii pe creştet şi s-a apropiat de el. Încă ai cât de cât idee despre 
ce se întâmplă. 

— Îmi pare rău, n-am cum să te ajut. 

A strivit sub talpă ţigara fumată pe jumătate, și de această dată 
chiar avea de gând să se întoarcă în atelier. 

— Ai auzit de bărbatul pe care l-au găsit în pădure? 

Katia îl vedea că încearcă să-și dea seama ce legătură avea asta, dar 
era prea deștept ca să întrebe, ştia că n-o să primească răspuns. 

— Poliţaii caută o mașină albastru-închis, e tot ce știu. 

— O Honda. 

— Nu ştiu, a răspuns el ridicând din umeri. Au fost aici ieri, 
întrebând dacă am lucrat la ea. 

— Dar n-ai lucrat? 

— Nu. 

— Pentru că mie mi-ai spune. A reuşit să facă această scurtă 
afirmaţie să semene tare mult a amenințare. Mi-ai spune cine a adus-o. 

— Da. 

Îl credea. Nu era prost sau neglijent. Chiar dacă nu ştia exact cine 
erau, pricepea că ea lucra pentru oameni cărora nu le-ar plăcea să 
descopere mai târziu că ar fi putut să-i ajute și a ales să n-o facă. 

— Așadar, dacă nu-ți mai vând ţie, cui îi vând? 

— Cum ziceam, nu știu. 

— Cine ar putea să știe? 

— Poate că „prietenii noștri comuni”? 

— Nu, se pare că nu, a zis ea sincer. 

Când ea a primit această misiune, Unchiul a încercat să afle cine 
din Haparanda ar putea să încerce să transforme în bani drogurile lui 
Valeri, ceea ce i-ar fi dat un loc din care să pornească, însă nimeni nu 
părea să știe. Marfă era destulă, ceea ce ținea prețurile scăzute, dar 
oricine o fi fost, își folosea propriile canale ca să aducă produsele, 
propria rețea de vânzare care ştia să-și țină gura și până acum nimeni 
nu izbutise să se impună serios. 

— Nici eu nu știu, a zis UV. 

— Ai spus asta, și te cred, dar mă întrebam cine ar putea să știe. 


El a șovăit. Katia era sigură că o să obțină un nume. Bărbatul din 
fața sa trebuia doar să se gândească un pic la loialitate, la reputația 
lui, poate chiar la siguranţa lui. Trebuia să ţină cont de multe lucruri. 
Și-a coborât la loc ochelarii, s-a întors cu fața spre soare și a aşteptat. 

— Jonte ar putea să știe, a auzit în cele din urmă, rostit în silă. 

— Care Jonte? 

— Jonathan Lundin. Se droghează la greu în ultima vreme. 

— Unde locuiește? 

Un oftat adânc, de această dată din pură neplăcere, nu-i cădea 
deloc bine asta. Dar ea a primit o adresă. 


Era la jumătatea pauzei de masă în încăperea modernă, luminoasă. 
Gustarea pe care şi-o adusese era mâncată. Sandra lăsa rareori ceva în 
farfurie, aproape niciodată nu arunca mâncare.  Trecuseră 
cincisprezece ani și încă își amintea așa de limpede vorbele mamei, cu 
ţigara de dimineaţă atârnând din gură, pe când ea înfuleca fulgi de 
ovăz la micul-dejun. Cu lapte, sau mai adesea fără. 

„Vezi să mănânci mult la școală azi, pentru că n-o să fie nimic de 
mâncare când vii acasă”. 

Acum Sandra era sătulă și bea a doua ceașcă de cafea. Până acum, 
ziua părea obişnuită. Îi plăcea asta. Rutina și regularitatea erau 
relaxante, făceau să fie mai uşor de imaginat că totul era normal. Că 
avea un serviciu, un iubit. Că își petrecea weekendurile trebăluind 
prin grădină, vizitându-și mama. Că aştepta cu nerăbdare concertul lui 
Felix Sandman din Luleå, la care avea să se ducă împreună cu 
prietenele sale la începutul lui iulie. Că n-a ajutat la îngroparea unui 
bărbat străin la doar câțiva kilometri de casa ei. 

Ca de obicei, Kenneth dormea la etaj când ea a plecat la lucru de 
dimineaţă. A urcat în mașina care stătea pe alee, străduindu-se din 
răsputeri să nu se gândească de ce nu e parcată în garajul lor. Peste 
aproximativ o oră a ajuns la penitenciar. S-a schimbat, a băut o cafea, 
apoi a venit vremea să le dea drumul din celule deținuților ca să ia 
micul-dejun, după care a petrecut trei ore cu ei în atelierul de 
tâmplărie, care era una dintre cele treizeci și nouă de unități de 
producţie ale penitenciarelor din ţară. Primiseră o comandă mare de 
paleţi și treisprezece dintre cei nouăsprezece deținuți lucrau în atelier 
cinci zile pe săptămână. Apoi a venit vremea prânzului, pe care îl 
găteau ei înșiși. Sandra a stat acolo până la douăsprezece, când a fost 
înlocuită și s-a dus în sala de mese a personalului, a mâncat în grabă 
ce-și adusese de acasă și s-a dus la Torneă ca să cumpere vaza pe care 
şi-o dorea atât de mult. Acum vaza era în maşină și ea se gândea la 
florile din grădină pe care le va culege ca să o umple de cum ajunge 
acasă. N-aveau cine știe câte lucruri frumoase în casă ea şi Kenneth. 

După-amiaza a trecut ca de obicei, iar acum se uita pe Instagram. Îi 
apăreau prieteni, cunoștințe, oameni cu care nu mai ținea legătura și 
câteva celebrități. O droaie de zâmbete, ochelari de soare, copii 
fericiți, rosé și cava, senzaţia de soare şi vacanță, totul perfect. Ea 
posta rareori câte ceva. Ce avea de arătat? La muncă, sârmă ghimpată, 
garduri și o curte pentru plimbare, sau casa ei părăginită din Norra 
Stortrăsk. Grădina era minunată, desigur, natura din jur, soarele de la 
miezul nopţii - la care întotdeauna primea comentarii, mâna cu 
degetul mare ridicat şi inimioare —, dar tot nu era în largul său acolo, 
se simțea deznădăjduită și lăsată pe dinafară, ca și cum ar fi purtat 
haine demodate, de căpătat, n-ar fi avut niciodată lucrurile care 
trebuie. 


Plictisitoare. Săracă. Neimportantă. 

Pe fundal se auzea radioul, anunțând știrile. Poliția din Haparanda 
a găsit un cadavru în pădure, la câțiva kilometri nord de oraș. Sandra 
a încremenit, s-a răsucit spre difuzor ca să audă mai bine. Acum 
autoritățile cereau informaţii despre o Honda CR-V văzută în zonă în 
acel moment. 

După ce au trecut la altă știre, Sandra s-a ridicat încet pe picioarele 
tremurătoare. Nici măcar n-a fost o minciună când a spus că îi este rău 
şi trebuie să plece acasă. Colegii ei o înțelegeau, chiar era cam palidă. 

Când a ajuns în curte, a parcat și a ieșit din mașină, Kenneth a ieșit 
din casă și a venit spre ea. Părea îngrijorat. 

— Cum de eşti deja acasă? N-aveai o tură de douăsprezece ore? 

Sandra a aruncat o privire spre casa celui mai apropiat vecin, a 
făcut repede câţiva pași spre el și și-a coborât vocea. 

— L-au găsit. 

— De unde știi? 

— Au spus la radio. 

S-au întors împreună în casă, s-au dus în bucătărie, al cărei decor 
tot mai jerpelit se potrivea de minune cu exteriorul casei. Ea s-a dus să 
se schimbe. Uniforma a fost înlocuită de blugi și un tricou, și-a 
eliberat părul din coada de cal și l-a lăsat să cadă în jurul feței late și 
pistruiate. Şi-a văzut ochii verzi în oglindă. Împrejurările se 
schimbaseră, a mers așa de departe și acum trebuia să meargă și mai 
departe. Înainte să iasă din dormitor a deschis șifonierul şi acolo erau, 
printre pantofi, coșul cu rufe și benzile desenate ale lui Kenneth. 

Îşi amintea încă prima dată când le-a văzut. 

Adormise în mașină în drum spre casă de la petrecere, care fusese 
plăcută, însă se făcuse târziu. S-a trezit la sunetul șocant de brutal al 
metalului care se striveşte, al sticlei sparte și înjurăturilor lui Kenneth. 

— Rahat! Rahat! Rahat! 

— Ce-a fost asta? În ciuda sunetului, gândurile i s-au îndreptat 
imediat spre ceea ce era cel mai evident. A fost un ren? Vreun animal? 

Kenneth a stat câteva secunde cu ochii drept înainte, răsuflând 
greu, cu inima bubuindu-i în piept. Apoi s-a răsucit spre ea, cu vocea 
surprinzător de calmă. 

— Nu, n-a fost un animal. 

Au coborât din mașină şi au văzut bărbatul care zăcea pe pământ. 
Și-a înăbuşit cu palma un țipăt. Kenneth s-a aplecat și a pus un deget 
pe gâtul lui. Ea s-a scotocit prin buzunarele pantalonilor și jachetei. 
Ştia ce are de făcut. N-a găsit ceea ce căuta. 

— Unde mi-e telefonul? 

— La ce-ţi trebuie? a întrebat Kenneth și s-a ridicat în picioare. 

Îşi amintește că s-a gândit că e o întrebare cum nu se poate mai 


prostească. Ce își închipuia el? În fața mașinii lor zăcea un bărbat 
mort. 

— Trebuie să sunăm la poliție. 

S-a întors la mașină. Kenneth a urmat-o, a înșfăcat-o. 

— Nu, stai o clipă, stai doar un pic, trebuie să ne gândim. Am băut 
și permisul meu de conducere a fost anulat. 

Pentru viteză. Prostia de o clipă într-o după-amiază, în iarna 
trecută. Două sute de coroane dacă poate să ajungă la magazinul cu 
băuturi înainte să închidă. 145 de kilometri la oră pe un drum cu 
limita 80. Permisul i-a fost anulat pe loc. A avut noroc cu carul că n-a 
ajuns la închisoare. Iarăși. 

Încă o decizie proastă dintr-un lung șir. A fost așa de supărată pe el. 

— Nu contează, trebuie să sunăm. 

Se lupta cu lacrimile acum, după ce primul val al șocului trecuse. 

— O să sunăm, o să sunăm, a zis el liniștit, ștergându-i lacrimile cu 
degetul mare, dar aşteaptă, aşteaptă doar un pic... 

Kenneth a făcut câțiva pași în spatele mașinii, a început să umble 
de colo colo, trecându-și mâinile prin păr. Ea s-a lăsat la pământ și s-a 
rezemat de bara de protecţie, cu mâinile în jurul picioarelor și fruntea 
pe genunchi. Gândurile îi erau haotice, emoţiile se învârtejeau în 
spatele pleoapelor închise, dar cea care a început să le alunge pe toate 
celelalte a fost mânia. Era absolut tipic pentru Kenneth. Să dea de 
belea. Iar de data asta o trage și pe ea după el. N-ar fi putut spune cât 
timp stătuse acolo când el s-a înapoiat, în cele din urmă, și s-a așezat 
alături. 

— Ar trebui să-l îngropăm. 

Voce neşovăitoare. Hotărâtă. Sandra s-a uitat la el fără să priceapă 
nimic, de parcă i-ar fi vorbit în altă limbă. 

— O să-l îngropăm și luăm cu noi mașina. 

— Nu. 

— Nu știe nimeni că suntem aici. Nu-i nevoie să știe nimeni ce s-a 
întâmplat. 

— Nu, trebuie să sunăm la poliție. 

— Mă vor închide iar. Nu mă pot întoarce acolo. Te rog... 

Ea n-a răspuns, a închis ochii și-a lăsat capul pe genunchi. 
Lacrimile îi șiroiau în tăcere. Afurisit să fie că o pune în această 
situație imposibilă. 

— Ascultă... 

A pus cu blândeţe o mână pe mâna ei. Ea și-a smucit mâna și l-a 
lovit cu pumnul în piept, tare. Ochii ei înroșiți îl priveau acuzator. 

— Cum mama dracului ai dat peste el? 

— Stătea acolo, în mijlocul drumului. 

— E lumină, cum ai putut să nu-l vezi? 

L-a pocnit din nou și el s-a cocârjat, privind-o cu o expresie pe care 


o cunoștea mult prea bine, cea pe care o avea după ce nu se gândise 
bine la ceva, când era vremea să admită că făcuse ceva prostesc. 

— Eu... ţi-am luat telefonul, voiam să schimb muzica, și apoi l-am 
scăpat din mână. 

Ea n-avea nevoie să știe mai mult, n-avea niciun rost. Se simțea 
sleită de puteri. Privirea i-a căzut pe Honda din spatele lui Kenneth, 
oprită pe jumătate în șanț. Dintr-odată, a cuprins-o o teamă 
îngrozitoare, care a izbit-o ca un pumn în burtă. 

Şi dacă...? 

Sandra s-a ridicat în picioare și s-a apropiat de mașină încet, ca o 
somnambulă. S-a rugat unui Dumnezeu în care nu credea să nu mai fie 
nimeni altcineva în mașină. Nimeni altcineva rănit sau mort. Și în 
niciun caz, Dumnezeule mare, nu un copil. 

S-a uitat pe geam. Spre marea sa ușurare, mașina era goală. De 
oameni. Erau trei genţi de sport pe bancheta din spate. Fără să știe de 
ce, a deschis portiera din spate și s-a aplecat înăuntru. A tras 
fermoarul uneia. Bani. Mai mulţi decât văzuse ea vreodată. A deschis- 
o pe cea de alături. Și mai mulți bani. Grămezi de bani. Euro. În a 
treia geantă părea că sunt droguri. Multe droguri. 

Kenneth a venit în spatele ei, s-a uitat înăuntru și a văzut ce văzuse 
ea. 

— Ăia sunt bani? 

Ea și-a îndreptat spatele, a încuviinţat din cap, dar nu-și putea lua 
ochii de la genţi. De la bani. 

O grămadă de bani care puteau să schimbe viața. 

— Ce ar trebui să facem? 

În cele din urmă, s-a întors cu fața spre el. Părea atât de fragil, ca şi 
cum se prăbușea deja. Atât de mic și speriat că se întoarce la 
închisoare. Era mai puternică decât el. Atât fizic, cât și mintal. El se 
sprijinea de ea, avea nevoie de ea. 

I-a pus cu duioşie palma pe obrazul bărbos. 

Era așa de ușor să se convingă că asta e de dragul lui. 

— O să facem cum vrei tu, o să-l îngropăm și o să luăm mașina cu 
noi. 

El părea acum la fel de surprins cum fusese lângă mașină când ea a 
pus genţile din dulap pe masa din bucătărie, apoi a închis draperiile 
celor două ferestre. 

— Ce o să facem cu ele? 

— Despre asta trebuie să vorbim, a zis ea, așezându-se la masă 
lângă el. Ce trebuie să facem acum. 

— Au spus ceva despre ce cred ei că s-a întâmplat? a întrebat 
Kenneth. 

— Nu, doar că este căutată acea Honda. 


— Au vreun suspect, martori? 

— N-au zis nimic. 

— La naiba, l-am mișcat. 

Kenneth a țâșnit de pe scaun, a făcut câțiva pași repeziți, izbit brusc 
de o idee. 

— Trebuie să fi lăsat pe el ADN, nu? Când l-am mișcat. 

— Nu știu. 

— Dacă îmi găsesc ADN-ul am dat de belea, au în evidență ADN-ul 
meu. 

— Dacă îți găsesc ADN-ul vor veni aici, şi atunci s-a isprăvit. 

Sandra era surprinsă cât de calm vorbește, cât de calmă se simte. 
Concentrată. Acum n-aveau voie să facă nicio greșeală, acesta era 
viitorul ei. Viitorul lor, s-a corectat ea repede. 

— Însă dacă nu vin, trebuie să avem un plan. 

Kenneth a încuviințat din cap, dar nu se putea opri să umble prin 
bucătărie. 

— Stai jos, a poruncit Sandra, și el s-a supus. O să începem cu 
mașinile. 

— Da, m-am gândit la asta, a zis el, aproape poticnindu-se în 
cuvinte, bucuros că poate să contribuie. 

Sandra se îndoia că se gândesc la același lucru, dar i-a făcut semn 
cu capul să spună mai departe. 

— Volvoul are nevoie de multă muncă. UV poate să repare... 

— Nu putem să-l implicăm pe el, l-a întrerupt Sandra imediat, 
clătinând din cap. 

— Dar nu știu dacă pot s-o fac eu, aşa că... mi-am zis că ar fi bine 
să cumpărăm una nouă. 

— Cu ce? 

El avea o mutră nedumerită și a arătat cu capul spre genţile de pe 
masă. 

— Cu asta. 

Sandra înțelegea, desigur. Existau bani. O grămadă de bani. De ce 
să nu-şi cumpere, pur și simplu, ceea ce doreau și le trebuia? Nimeni 
nu înțelegea asta mai bine decât ea. Întreaga sa copilărie fusese plină 
de tânjire, dorindu-și un pic din ceea ce toți ceilalți păreau să 
considere de la sine înţeles. Însă cu o mamă singură cu salariu mic, 
parţial invalidă, nu erau niciodată destui bani pentru nimic, în afară 
de țigări și vin, pentru care, ce ciudat, întotdeauna se găseau. 

Era sătulă până-n gât să fie săracă. 

Nu cerea un stil de viață ca al Kardashianilor, era realistă. Nu-și 
dorea decât să se răsfeţe cu ceva din când în când fără să trebuiască să 
renunțe la altceva, nu să alerge întotdeauna după cele mai mici 
prețuri, să poată renova în sfârșit casa. 

Nimic luxos, doar ceea ce-și doreau cei mai mulți oameni. 


O viaţă bună, un pic de siguranță economică. 

Așa că era nevoie să fie deştepţi. Să-şi stăpânească impulsul de a 
duce imediat acea viață bună. Haparanda era un oraş mic. Sigur, ea 
avea serviciul de la penitenciar, dar salariul era mic. Kenneth era 
șomer. Dacă ar fi cheltuit mulți bani ar fi atras atenţia. Nu puteau să 
riște asta. 

Mai ales dacă se gândeau cu cine era însurat unchiul lui Kenneth. 

— O să începem prin a ne descotorosi de Honda și o să ascundem 
astea acolo unde nu le va găsi nimeni niciodată, l-a asigurat ea, 
punând mâna pe cele trei genţi de pe masă, și vedea că Kenneth nu 
pricepe de ce. Chiar dacă ajungi la închisoare, dacă ajungem amândoi, 
astea ne vor aștepta când ieșim. 

— Trebuie să ascundem și drogurile? 

— Ce altceva vrei să facem cu ele? 

— Să le vindem. 

— Nu! În niciun caz. 

Asta era și mai riscant decât să folosească banii. I se dăduse o 
şansă. Nimeni n-avea să i-o ia. Dacă trebuia să-și ducă mai departe 
viața ştiind că este implicată în uciderea și îngroparea unui om, cel 
puţin să iasă din asta ceva bun. Îl iubea pe Kenneth, însă nu el avea să 
fie cel care îi schimbă viaţa. N-avea s-o scoată din această casă cu 
azbociment plină de mucegai din Norra Stortrăsk, să-i ofere șansele la 
care jinduise întreaga viață. 

Însă acele genţi de pe masă aveau s-o facă. 


Vreo 1.580.000 de rezultate. Ce glumă bună! 

Hannah scrisese în fereastra de căutare „plante aromatice”, 
încercând să-ți amintească ceva despre busuioc, poate cimbru, și s-a 
pomenit cu 244.000 de reţete. S-a uitat un pic peste primele două 
pagini, dar n-a recunoscut nimic din ele. Cele mai multe păreau destul 
de bune, la urma urmei nu era decât o cină dintr-o zi de lucru, dar știa 
ce vrea. Era ușor de gătit și lui Thomas îi plăcea. A înjurat în șoaptă și 
a închis pagina de căutare. 

— Ce faci? 

S-a răsucit spre ușă, unde stătea Gordon, părând gata de plecare 
spre casă. 

— Caut o reţetă de paste cu pui pe care am făcut-o acum o lună, 
dar n-o găsesc. 

— Hai mai bine cu mine să mâncăm ceva. 

Suna ispititor, dar spera ca planurile pe care le făcuse pentru seară 
să ducă la o porţie de sex. 

— l-am promis lui Thomas o cină acasă, nu ne-am văzut de o 
vreme. 

— Rămâne pe altă dată, a zis Gordon, și dacă era dezamăgit, n-a 
lăsat să se vadă. 

— Da. 

Crezuse că o să-i zică la revedere, ne vedem mâine, și o să plece, 
însă el a intrat și s-a așezat la locul obișnuit de lângă ușă. Hannah a 
aruncat o privire spre ceas. 

Să se schimbe, să meargă la cumpărături, să se ducă acasă, să 
gătească. Îi putea acorda cinci minute. 

— Prin urmare, crezi că cineva o să arunce în toaletă treizeci de 
milioane de coroane. 

— N-am spus decât că oamenii obișnuiți nu știu cum să vândă 
droguri. 

— S-ar putea să ai dreptate. Deci ce facem? 

Hannah a șovăit, după ședință îi venise o idee, încă nedezvoltată, și 
avea de gând să aștepte până mâine ca s-o discute, dar putea la fel de 
bine s-o încerce acum cu Gordon. 

— Poate că-i o prostie, dar ce-ar fi să anunțăm că știm ce era în 
mașină și oferim amnistie în schimbul returnării. Dacă ni le dai, poți 
rămâne anonim. 

Gordon a chibzuit câteva clipe în tăcere. Cu un an înainte, oferiseră 
în întreaga țară o amnistie pentru arme. Trei luni în care oricine putea 
să aducă orice armă, fără să fie luat la întrebări, fără anchetă. Un pic 
mai târziu, același lucru pentru explozibili. Avuseseră succes, însă nu 
făcuseră niciodată asta pentru droguri. Și nu existau planuri în acest 
sens de care să fi auzit Hannah. Nu era nici pe departe sigură că 
poliția din Haparanda ar primi permisiunea să facă acest gen de 


excepţie. 

— Problema este că l-au omorât pe tip când le-au luat, a zis Gordon 
în cele din urmă. 

— Oferim amnistie doar pentru droguri, ne continuăm investigația 
despre lovire cu fugă de la locul faptei. 

— Şi zicem că e în ordine să-și ţină banii? 

— Nu ştiu, a oftat Hannah și a început să-i pară rău că n-a așteptat 
până a doua zi, dorindu-și să fi avut mai mult timp ca să-și dea seama 
singură de defectele propunerii. Nu m-am gândit bine încă, e doar o 
idee care mi-a venit pentru ca drogurile să nu ajungă pe stradă. 

— Nu-i complet aiurea, a recunoscut Gordon. 

— Oh, mulțumesc frumos. 

— O s-o discut mâine cu X, dacă vrei. Superiorii s-ar putea să ne 
lase să folosim o variantă a ei. 

Hannah a încuviințat din cap, a închis computerul și s-a ridicat. 
Gordon a rămas pe scaun, n-a schițat nicio mișcare. A presupus că o s- 
o urmeze până la vestiar. Părea să se îndrepte spre casă. 

— Cum e să-l avem pe X aici? a întrebat în vreme ce-și strângea 
lucrurile de pe birou. 

— Bine. De ce? 

— A venit şi a preluat investigația noastră. 

— A preluat-o când am găsit cadavrul. 

— Dar e altceva să-l avem aici. 

De când Gordon devenise şef nu era decât a treia oară când cei din 
Luleă preluau o investigație de aici. De fiecare dată devenise repede 
clar pentru oricine că Gordon nu mai era la conducere, că făcuse un 
pas în spate. Hannah nu credea cu adevărat că era o problemă pentru 
el venirea lui Alexander, dar nu strica să întrebe, să arate un pic de 
interes și față de el. 

— Asta e situaţia, a răspuns el, ridicând din umeri. Nu-i prima 
oară, n-o să fie ultima. 

Gordon s-a uitat la panoul de afișaj de pe perete, unde era imaginea 
unui tânăr cu fața rasă, păr cu cărare dreaptă, privind calm spre 
aparatul de fotografiat. Ea o descărcase din evidența pașapoartelor și 
era una dintre cele mai bune fotografii de pașaport pe care o văzuse el 
vreodată. 

— Tipul de la Hellgren, a zis Gordon, apropiindu-se de panou. 

— René Fouquier. 

Hannah s-a auzit pronunțând numele de familie la fel ca fuckers. 

— E în franceză, nu știu cum se pronunță. 

— Să sperăm că nu așa, pentru binele lui, a zâmbit Gordon. Ce știi 
despre el? 

— S-a născut la Lyon, familia s-a mutat la Göteborg când avea cinci 
ani. A venit aici acum aproape trei ani, lucrează cu jumătate de 


program la Max și face studii la distanţă. E tânăr, douăzeci și șase de 
ani. 

— Ce legătură are cu Hellgren? 

— Nu știu, a zis Hannah și a aruncat o ultimă privire spre birou: nu 
uitase nimic. Nu-i în baza noastră de date, n-are nici măcar o amendă 
de parcare. 

— Un cetățean model. 

— Care își petrece timpul cu Anton Hellgren. 

— Are permis de vânătoare? 

— Nu, și nu l-am găsit pe Facebook sau oriunde altundeva online, 
așa că nu știu ce legătură are cu vânătoarea sau animalele de pradă. 

— Sau cu bărbaţii mai vârstnici cu cămașă de flanelă. 

Ea i-a aruncat o privire întrebătoare pe când stingea lumina și 
ieşeau împreună din birou. Nu se gândise că vizita tânărului acasă la 
Hellgren ar putea să fie de natură sexuală sau romantică. 

— Crezi că Hellgren e gay? 

— N-a fost niciodată însurat. 

— Nici tu n-ai fost. 

— Dar acasă la mine nu se înființează tineri îmbrăcați șic cu blazer 
la două rânduri de nasturi. 

— Sunt sigură că-i un stereotip și nu-i frumos s-o spui, a zis Hannah 
zâmbind. 

Au trecut pe lângă biroul lui Gordon și au coborât scara. S-au oprit 
la ușa care dădea spre recepție. Ea urma s-o ia la dreapta, pe lângă 
celule, pe coridorul spre vestiar. 

— Ne vedem mâine, a zis el cu mâna pe clanță. 

— Ce faci în seara asta? 

— Acum, că nu pot să cinez cu tine? 

— Da. 

— Nimic. Poate o să văd dacă frate-meu vrea să vină să jucăm un 
pic de FIFA. 

Atunci când el spunea astfel de lucruri își simțea ea cu adevărat 
vârsta. Nu pentru că nu știa despre ce vorbește el. Ştia exact ce este 
FIFA, fiul ei juca asta cu prietenii când locuia încă acasă. Întocmai așa 
cum juca Gordon cu fratele lui mai mic cu trei ani. Divorţat, cu doi 
copii pe care îi vedea din două în două săptămâni. O casă în Nikkala. 
Hannah îl întâlnise pe Adrian de câteva ori, n-avea idee dacă știa sau 
nu că ea se culcă cu fratele lui. Oare frații își spun unul altuia astfel de 
lucruri? 

N-avea de gând să întrebe, nu voia să ştie. 

— Petrecere frumoasă. 

— Şi ţie. 

Și a plecat. Hannah a mai rămas acolo o clipă, apoi a pornit în 
grabă pe coridor. Cu gândurile din nou la muncă. Încă ceva de făcut 


înainte să ajungă acasă. Avea să fie o cină târzie. 


Lovis dormea. Așa cum făcea de obicei la ora asta. 

Ritmul zilnic şi rutina de seară erau importante. Previzibilitatea 
însemna siguranță. UV stătea pe patul pe care îl puseseră în camera ei, 
ascultând pe telefon cu sonorul redus o emisiune. Telefonul a piuit 
când a primit un Snapchat. De la Stina. Jumătate din faţa ei și, pe 
fundal, livingul casei din Kalix. Ce faceți? El a apăsat pe săgeata de 
răspuns, a făcut o fotografie de deasupra patului lui Lovis, cu veioza 
aprinsă. Bine. Doarme. Totul e în ordine. A trimis mesajul. 

Nici nu-şi mai amintea când el și Stina au dormit ultima oară în 
același pat. Trebuie să fi fost când încă mai aveau asistenţi aici 
noaptea. Acum unul dintre ei îşi petrecea noaptea în camera lui Lovis, 
celălalt de obicei singur în patul dublu, sau, dacă avea nevoie cu 
adevărat să doarmă, la un prieten, sau Stina la părinţii ei, ca acum. 
Asta nu era niciodată o opțiune pentru el. Familia ei nu-l plăcuse 
niciodată, iar când a fost condamnat la trei ani pentru droguri, relația 
a devenit din tensionată, ireparabilă. 

Nu erau de mare ajutor nici cu Lovis. Nu știau cum să se poarte cu 
ea și, de vreme ce nu-și asumau niciodată răspunderea de a rămâne 
singuri cu ea, nu puteau nici să le țină locul. 

Stina a descoperit că e gravidă când el era în închisoare. În clipa în 
care ea a pus testul de sarcină pe masa din sala vizitatorilor, el a 
hotărât să se îndrepte. Pur și simplu, a știut. Nu va mai risca niciodată 
să ajungă iar la închisoare. 

Era destul de rău că n-a putut fi acolo la început, dar avea de gând 
să participe de atunci încolo, să fie prezent, implicat, tot ce-și dorise 
de la un tată pe când creștea. 

Nu i s-a permis să asiste la naștere, însă a doua zi dimineaţă s-a dus 
la spitalul din Luleå, însoțit de doi gardieni, a fost chemat într-o 
încăpere în care un doctor i-a povestit cu glas scăzut despre 
complicaţii, lipsă de oxigen în timpul nașterii și numeroasele semne că 
existau şi anomalii ale cromozomilor. Nu se cunoștea în acel moment 
amploarea invalidităţii ei, dar era foarte grav. Fiica sa era în secția de 
terapie intensivă a nou-născuților. 

Încă îşi amintea tristeţea care l-a năpădit când a văzut-o pe Lovis 
pentru prima dată. Tânjea după asta încă de când văzuse acel semn 
albastru în sala pentru vizite, după clipa în care el și Stina vor avea un 
copil. Vor deveni o familie. Dar, în loc să-i fie dat ceva, avea impresia 
că îi fusese luat ceva. 

Stătea în picioare lângă incubator, jelind un copil viu. 

Toate planurile sale de viitor, toate visurile pentru acest copil care 
deja avea o influență atât de mare asupra lui, deja îl schimbase, poate 
chiar îl mântuise, totul dispăruse. 

Stina era doar supărată. 

Pe toate. Supărată pe viață, supărată pe lucrurile care nu ieșiseră 


aşa cum plănuise ea. 

Le ura pe celelalte mame și pe copiii lor sănătoși, nu voia să iasă 
din cameră. După o săptămână a trebuit să plece acasă fără Lovis, și a 
trebuit să mai treacă patru luni până ce Lovis i s-a alăturat. Până 
atunci, el executase două treimi din sentință și a fost eliberat 
condiționat. 

A ieşit din închisoare și a venit acasă la haos. 

Stina era concentrată asupra lui Lovis douăzeci și patru de ore din 
douăzeci și patru, dar era prinsă într-un ciclu al îngrijorării și strivită 
de impresia că nu face niciodată destul. Cumva, au reușit să se 
descurce cu toate vizitele la spital, controalele, operațiile, 
tratamentele, medicamentele, toate cererile și tranzacţiile cu 
autoritățile și primăria. Ajutorul de la asistenții sociali a fost neprețuit. 
Aceiași oameni veneau în fiecare zi și aveau grijă ca UV și Stina să 
aibă ocazia să facă ceea ce făceau alți părinţi, cei obișnuiți. 

Viaţa a curs mai departe. 

Apoi a venit noua hotărâre a serviciilor sociale despre orele de 
asistenţă și totul s-a prăbușit iarăși. 

Aceste gânduri au fost întrerupte de sonerie. O privire spre ceas. 
Cine să vină la ora asta? Nu prea aveau o viață în afara casei, iar 
musafirii erau acum rari. S-a uitat la Lovis și a ieșit din cameră, a 
traversat apartamentul și a deschis ușa de la intrare. 

Poliţista, desigur. Nevasta lui Tompa. Hannah. Gâfâind un pic din 
pricina scărilor și cărând o sacoşă de la Ica. 

— Îţi cer iertare că te deranjez așa de târziu, a zis, şi suna ca și cum 
chiar gândea asta. 

— Ce vrei? 

— Doar să-ți pun câteva întrebări dacă ești de acord. N-o să dureze 
mult, promit. 

Imediat după ce a apărut acea femeie, care presupunea că este 
rusoaică, sau cel puţin are legături cu rușii, vorbind despre 
amfetamine, UV a știut că se va întoarce și polițista. Cu toate că își 
executase sentința și, din câte ştiau ei, de trei ani încoace trăia 
respectând legea. Asta îl înfuria cu adevărat, însă știa că are două 
opțiuni. S-o alunge, riscând s-o facă să-l bănuiască de ceva ascuns, să 
înceapă să-l cerceteze mai atent pe el și atelierul, sau s-o convingă că 
n-a făcut nimic, nu știe nimic şi să scape de ea. Și poate dă Domnul să 
afle de la ea niște informaţii foarte necesare. A încuviințat din cap și s- 
a dat deoparte. 

— Poți să nu te descalți. 

Nu-i plăcea s-o lase pe Lovis singură mai mult de câteva minute, 
aşa că s-a înapoiat prin apartamentul dezordonat. Dereticatul era o 
prioritate scăzută, așa fusese de ceva vreme. 

— Putem sta aici, a zis el, conducând-o în camera lui Lovis. 


Hannah l-a urmat, dar s-a oprit aproape de ușă. Patul reglabil cu 
grilaj de oţel pe laturi, cu toate că Lovis nu se putea mișca în somn, 
scaun rulant, dispozitiv de ridicare a pacientului, aparat pentru 
aspirarea secreţiilor, aparat de oxigen, medicamente, creme, curele, 
hamuri. Toate jucăriile mobile care atârnă, tablourile colorate sau 
jucăriile de pluș din lume n-ar fi putut să schimbe faptul că arăta mai 
degrabă a spital decât a cameră de copil. 

— N-o s-o trezim? a spus Hannah aproape în șoaptă. 

— Nu, a răspuns UV şi s-a așezat pe patul său. Ce vrei? 

— Mașina albastră de care te-am întrebat, a început Hannah un pic 
şovăielnic. 

I se părea doar, sau ea îl privea acum altfel? Mai blând, ca și cum îi 
părea rău pentru el? Nu voia mila ei. Nu Lovis era problema. 

— Da? 

— Era o Honda, CR-V din 2015, nu știu dacă ai auzit de asta. 

— Încă n-am văzut-o. 

— Erau în ea droguri. Amfetamine. 

— Bun... Altceva? 

— Cum adică, altceva? 

— În mașină? 

Nu se așteptase la această întrebare, a văzut-o chibzuind, ezitând, 
ceea ce i-a spus că are dreptate, cu toate că ea n-avea de gând să i-o 
spună. 

— De ce? 

— Nu vrei să fiu pe fază? Să vorbesc cu oamenii. Nu pentru asta 
ești aici? 

— Da, a recunoscut Hannah. Ai auzit ceva? 

UV s-a gândit repede dacă mai poate să obțină ceva din această 
discuţie, ceva care să-l ajute să-și dea seama cum să înainteze, dar a 
hotărât că aflase atâta cât îi trebuia. 

— M-am retras din afaceri, sunt sigur că ştii. 

Se pregătea să-i spună că n-o poate ajuta, dar s-a oprit. Femeia cu 
acel Audi a părut mulțumită să fie trimisă mai departe. Să i se dea un 
nume. Poate că asta era tot ce trebuia pentru ca polițista să-l lase în 
pace. 

S-a prefăcut că se mai gândeşte o vreme, cu toate că se hotărâse. 
Privind-o pe Hannah cu o expresie care, spera el, arăta că împărtășește 
această informație cu mare reticență, făcându-i o favoare, a zis: 

— ÎI ştii pe Jonte Lundin? 


Garsoniera micuță mirosea a fum rânced, mucuri de ţigări, 
murdărie și vin învechit. Într-un colţ era patul nefăcut și era clar că 
cearşafurile sunt murdare. Pe măsuța de cafea din fața canapelei 
pătate și desfundate erau o plantă moartă care devenise scrumieră, 
câteva cutii de bere și o farfurie cu ceea ce părea să fie sos de roșii 
uscat. Katia a încercat să ridice farfuria prinzând furculița lipită de ea. 

A reușit. 

Bucătăria era în stare și mai proastă. Aragazul era plin de resturi de 
mâncare arse, erau două oale al căror conținut se întărise de mai 
multe zile, conserve, sticle, ambalaje de fast-food, cutii goale, totul 
lăsat acolo unde a fost folosit sau deschis. 

Nu-i plăcea să aștepte aici. 

S-a apucat să alinieze cutiile de bere pe latura scurtă a măsuţei de 
cafea, dar și-a dat seama că mai erau multe în bucătărie, lângă pat și 
în baie. Să organizeze doar o fracțiune din acest haos ar fi mai 
enervant decât să-l lase așa cum era. 

Așa că a rămas în picioare în mijlocul încăperii. N-a atins nimic. N- 
a făcut nimic. A așteptat. 

S-a auzit soneria. Katia s-a dus fără zgomot în antreul mic și s-a 
uitat pe vizor. În faţa uşii era o femeie. În jur de cincizeci de ani, cu 
corp, coafură şi haine obișnuite. Cu o sacoşă de la Ica în mână. Poate 
că era mama lui Lundin, și-a zis Katia. E aici ca să umple la loc cămara 
și frigiderul, așa încât fiul ei să nu moară de foame. Oare ar intra cu 
cheia sa dacă fiul nu deschide ușa? Katia era pe cale să facă un pas în 
spate când a auzit voci pe scară. S-a uitat din nou afară. Un bărbat pe 
care l-a recunoscut ca fiind Jonathan Lundin urca scara şi femeia s-a 
dus să-l întâmpine. Nu auzea ce își spun, însă Lundin a scuturat de 
câteva ori din cap, încercând să treacă pe lângă ea. Femeia a pus o 
mână pe perete și l-a oprit, a vorbit din nou, părea că îl întreabă ceva. 
Lundin și-a vârât bărbia în piept și a continuat să-și scuture capul. 
Femeia a părut să-și dea seama că n-o scoate la capăt cu el și și-a 
retras mâna. El a făcut câțiva pași iuți, dar nesiguri, spre ușă. Katia s-a 
retras iar repede în cameră. A auzit cum se răsuceşte cheia, a auzit 
cum se deschide și se închide ușa, l-a auzit pe Lundin bombănind ceva 
pe când intra în încăpere și se trântea pe canapea, greoi și fleşcăit. 
Katia a rămas nemișcată, dar era complet vizibilă în mijlocul încăperii. 
Cu toate astea, el n-a părut s-o observe. Ochii, limbajul corpului și 
mișcările fără astâmpăr pe când încerca să-și desfacă șireturile 
pantofilor îi sugerau Katiei că e în același timp drogat și beat. 

— Salut, Jonte, a zis ea liniștită. 

— Salut? a răspuns el cu un zâmbet și vocea prietenoasă, ca și cum 
s-ar fi bucurat că o vede, cu toate că în acel moment nu prea știa de 
unde s-o ia. 

Încet, i-a dat prin cap că probabil n-o mai văzuse niciodată. 


— Ia stai, și tu eşti polițistă? 

— Cine mai e polițist? 

— Cucoana de afară. 

— Nu-s de la poliţie, a zis Katia. 

S-a apropiat de el și s-a așezat pe brațul canapelei. Jonte a 
încuviințat din cap, mulțumit, fără să-l intereseze de ce acasă la el se 
află o femeie necunoscută. 

— Vreau să vorbesc cu tine, a continuat Katia, încercând să-i 
prindă privirea nesigură, încețoșată. Despre droguri. 

— Asta voia și ea. 

— Poliţista de pe scară? Ce a zis? Îți aminteşti? 

— Voia să știe... dacă e cineva care vinde. Sau care cumpără... 

Dacă ei căutau aceeași persoană în aceleași cercuri, atunci l-au 
identificat pe Vadim, au făcut legătura cu Rovaniemi. Bine de știut. 

— Şi tu ce ai zis? l-a îmbiat ea să vorbească. 

— Nimic. 

— Pentru că nu știi sau pentru că nu vrei să-i ciripeşti unui polițai? 

— Cum? 

S-a uitat la ea de parcă fraza fusese cu cel puţin câteva cuvinte prea 
lungă pentru el ca să priceapă. Katia s-a uitat cu atenţie la el. Cine știe 
prin ce trecuse sau de ce a ales să-și amorțească simţurile în acest fel? 
Dacă felul în care a fost crescut fusese pe jumătate atât de rău ca 
primii opt ani din viaţa ei, atunci înțelegea cum e să profiți de orice 
ocazie ca să uiţi şi să reprimi. Era, desigur, posibil ca el să fi avut o 
copilărie cu totul normală, destul de fericită, şi-a zis că drogurile sunt 
cool şi a căzut în capcană. Sau poate că moștenise o personalitate 
dependentă. 

Oricum ar fi, era slab. Oamenii slabi pot fi folosiți. 

A scos un teanc de bani din buzunarul din față al blugilor și a 
început să-i numere. Ochii lui Jonte îi urmăreau fiecare mișcare ca un 
labrador flămând. Cinci bancnote de cinci sute de coroane pe masă. 
Când s-a aplecat să le ia, ea a pus palma peste bani. 

— Vreau mai întâi să-mi răspunzi la câteva întrebări. 

Jonte a încuviințat din cap. Cu trudă, a reuşit să-şi ridice ochii de la 
bani și l-a văzut cum se străduiește să se concentreze. 

— A apărut brusc cineva care vinde ceva? Cineva nou? n ultima 
săptămână? 

— N-am auzit așa ceva... 

— Ai auzit ceva despre un lot mare de amfetamine? 

EI a clătinat din cap ca un ţânc de doi ani care are în faţă o farfurie 
cu broccoli. 

— Eşti sigur? a întrebat ea, mai punând o bancnotă pe masă. 

El a răsuflat adânc, hotărât să ducă treaba la bun sfârșit. 

— Nu, n-am auzit nimic, a zis neobișnuit de clar. 


— Cine ar fi putut să audă ceva? De la cine cumperi? 

— Nu știu. 

Pentru prima dată ea și-a pierdut răbdarea, s-a aplecat și l-a prins 
strâns de obraz. 

— Ba știi. 

— Nu, e adevărat, a zis el, bălmăjind mai mult decât de obicei 
pentru că ea îi apăsa buzele, făcându-le să alcătuiască un O. 

— Înainte era UV... dar acum... las banii, scriu un mesaj și mi se 
răspunde... de unde să iau marfa. 

Katia i-a dat drumul și Lundin s-a lăsat la loc pe spătarul canapelei, 
părând epuizat de explicația lungă. Asta ar putea să explice de ce 
nimeni de pe aici nu părea să știe cine este în spatele afacerii. Totul 
era făcut anonim, fără contact personal. 

— Scrie ce scrii de obicei când iei legătura cu ei, dar nu trimite. 

— Cum? De ce? 

— a-ţi telefonul, scrie mesajul obișnuit, dar nu-l trimite. 

Jonte a șovăit, undeva în ceața care era conștiința lui trebuie să-și 
fi dat seama că e o idee proastă, dar ochii îi erau la bancnotele de pe 
masă. Trei mii de coroane. Oftând, și-a scos telefonul și, cu oarecare 
efort, a alcătuit un mesaj scurt pe care i l-a arătat Katiei. 

— Grozav, unde pui banii? a întrebat ea luându-i telefonul fără ca 
el să protesteze. 

— În coșul de gunoi din staţia de autobuz. În spatele hotelului. 

— Hotelul Municipal? 

Jonte a încuviințat și s-a lăsat la loc pe spătarul canapelei. O stație 
de autobuz din spatele hotelului, putea s-o găsească. 

— Cine ţi-a spus să faci asta? a întrebat, ridicându-se în picioare și 
pregătindu-se să plece. 

— Nu-mi amintesc. E mult de atunci. 

— Păcat! a zis Katia ridicând din umeri și a înșfăcat banii de pe 
masă. 

Lundin a întins o mână, încercând molatic s-o oprească. 

— Dar... dar am auzit... au venit încet vorbele dinspre canapea, 
apoi el și-a pierdut șirul, a clipit de câteva ori. 

Katia s-a aplecat deasupra lui și i-a dat iute două palme. 

— Haide odată. 

— Uneori aud... am auzit... ceva despre un franțuz. 

— Franțuz? Adică din Franța? 

— Nu ştiu... un francez. 

Asta era clar ceva cu care putea să lucreze. Câţi francezi ar putea să 
fie în Haparanda și împrejur? Chiar dacă nu era decât un pseudonim, 
o poreclă, era ceva ce putea să întrebe, îi dădea o direcţie. A pus două 
dintre bancnote înapoi pe masă, iar Lundin a reușit să stea drept 
destul timp ca să le înhaţe. 


— Să nu spui nimănui că ai auzit de la mine, a zis, lăsându-se iar 
pe spate. 

Katia n-a răspuns, s-a dus la ușă și l-a lăsat pe jumătate adormit pe 
canapea, strângând în mână bancnotele ca pe un colac de salvare. 

De mai mult de o jumătate de oră stătea în Audi și supraveghea în 
oglinda retrovizoare staţia de autobuz din spatele hotelului. Pusese un 
plic cu 1.500 de coroane în coșul de gunoi verde din stația de autobuz, 
se așezase în mașină și trimisese mesajul de pe telefonul lui Jonte. 

Acum aștepta. 

Radioul era dat încet. Un cântec suedez despre un bărbat care și-a 
făcut un punct de onoare din a umbla îmbrăcat cu un pulover pe care 
nu-l putea suferi fosta lui iubită. Îi plăcea, bătea cu două degete pe 
volan, cu ochii țintă în oglindă. 

Un tânăr cu părul negru ras pe părțile laterale ale capului și mâinile 
vârâte în buzunarele unui hanorac descheiat a venit în pas de 
plimbare spre staţie. S-a uitat în jur pe strada pustie și s-a apropiat de 
coșul de gunoi. Katia și-a îndreptat spatele. Bărbatul a băgat mâna în 
coș și a luat plicul, l-a pus în buzunarul interior al hainei și a plecat pe 
unde venise. 

Katia l-a lăsat să dispară după colțul unei clădiri galbene 
părăginite, ale cărei vitrine de la parter erau sparte, triste și goale, 
apoi a ieșit din mașină și s-a luat după el. Dincolo de turnul de apă, 
care se vedea de oriunde te-ai fi aflat în oraș, și apoi în jos pe 
Köpmansgatan. Bărbatul a luat-o la dreapta într-o zonă ale cărei 
indicatoare i-au spus Katiei că este Văstra Esplanaden. Mergea agale 
pe partea dreaptă a străzii. Nu s-a răsucit nici măcar o dată, era 
evident că nu se aștepta să fie urmărit, însă Katia a rămas departe, și-a 
continuat drumul până ce a trecut de Sala Sporturilor și l-a privit de 
pe trotuarul opus. El s-a apropiat de un grup de case cu mai mulți 
locatari. A trecut de prima, dar a cotit la a doua. Katia a grăbit pasul, 
privind în jur înainte să traverseze, grăbindu-se pe urma bărbatului 
care acum nu se mai vedea. 

A ieșit din spatele casei la timp ca să vadă cea mai îndepărtată 
dintre cele două uși închizându-se încet. Pe moment nu mai putea face 
mare lucru. Cea mai apropiată casă avea în față o peluză care nu 
oferea ascunzători, însă un pic mai departe era un mic teren de fotbal 
cu câțiva copaci, unde putea să se ascundă și să supravegheze ușa fără 
să fie descoperită. Ţânţarii au luat-o în primire bucuroși în clipa în 
care s-a aşezat sub unul dintre mesteceni, însă nu i-a băgat în seamă, 
înțepăturile de țânțar n-o deranjau, și orice mișcare ar fi putut să 
atragă atenţia. 

N-a avut mult de așteptat. 

Peste câteva minute, tânărul a ieşit și a pornit înapoi pe unde 


venise. Probabil se ducea să livreze comanda făcută de ea, și locul în 
care avea să se întâmple asta n-o mai interesa. Însă locul de unde 
luase marfa... 

A mai așteptat câteva minute, ca să fie absolut sigură că el nu se 
întoarce, și abia apoi s-a dus la ușă. Partea cu geam lăsa să intre 
lumina, dar când a intrat tot a apăsat pe comutatorul portocaliu 
luminos de pe perete. Pe scară era linişte deplină. Nu venea niciun 
sunet din cele șase apartamente. Câte două la fiecare etaj, după cum 
arăta panoul cu lista locatarilor. Katia l-a cercetat și nu și-a putut 
stăpâni un zâmbet mulțumit când a văzut cine locuieşte la etajul doi. 

René Fouquier. Suna franțuzește. 


— Scuze pentru asta, a zis Hannah, începând să elibereze masa. Am 
vrut să mă întrec pe mine însămi. 

După ce a plecat din casa lui UV și după vizita inutilă la Jonte 
Lundin n-a mai avut nici chef, nici timp să gătească, așa că s-a abătut 
pe la Leilani și a luat mâncare la pachet. Cel puţin n-au mâncat direct 
din cutiile de carton, și-a zis în vreme ce clătea farfuriile și le punea în 
mașina de spălat vase. Întotdeauna intervenea ceva. 

— Nu contează, a fost bun, a zis Thomas, ceea ce era greu de 
crezut, dat fiind că cea mai mare parte a cărnii de porc cu broccoli și 
sos barbecue era încă în cutia de carton. 

— Vrei cafea? 

A încuviințat din cap, iar ea a început să umple cafetiera, în vreme 
ce el termina de curățat masa. Între timp, ea îi povestea despre 
investigaţie. Că a venit X și au primit din Finlanda un ajutor pe care 
nu-l ceruse nimeni. Thomas a ascultat, a încuviințat din cap, a pus 
câteva întrebări suplimentare. 

Când n-a mai fost mare lucru de vorbit — cu munca lui, ca 
întotdeauna, au terminat repede - au poposit, ca de obicei, la 
subiectul copiilor. 

Gabriel, care se mutase de acolo în urmă cu trei ani, studia la 
Uppsala logopedia și în vara aceasta rămăsese acolo să lucreze, poate 
că avea să vină pentru o săptămână sau două la sfârșitul lui august. 
Thomas își păstra o săptămână de concediu, pentru orice 
eventualitate, a zis. 

Alicia, care plecase în septembrie trecut în drumeţie, spusese că o 
să se întoarcă acasă de Crăciun, dar tot amâna. 

La sfârșitul lui iulie avea să știe dacă a fost acceptată în vreunul 
dintre programele la care depusese cerere de înscriere, și apoi avea să 
hotărască dacă vrea să vină acasă sau să-și continue drumeția și să 
facă iar cereri de înscriere la anul. 

Gabriel și Alicia. Copiii lor. 

Niciodată Elin. 

A cărei zi de naștere se apropia. 3 iulie. Anul acesta ar fi împlinit 
douăzeci şi opt de ani. Dacă n-ar fi fost o furtună iscată din senin într- 
o după-amiază, la Stockholm. 

Dacă n-ar fi fost Hannah. 

Nu vorbeau niciodată de ea. Nu mai vorbeau. 

Hannah nu voia, nu putea. Thomas știa asta și accepta. 

Treizeci şi şapte de ani împreună. Ea tocmai împlinise 
șaptesprezece ani când a vorbit cu el pentru prima dată, în zona 
fumătorilor. La trei ani după ce s-a întors într-o zi de la școală, a pus 
în bucătărie coloana sonoră din filmul Celebritate, a mers dansând 
până la ușa livingului şi şi-a găsit mama atârnând de plafonieră. 

Era încă atât de pierdută. 


Îl văzuse pe Thomas pe coridoare, era greu să nu-l vezi, așa de 
înalt, peste un metru nouăzeci și cu cel puţin douăzeci de kilograme 
peste greutatea normală, în acea vreme. Însă nu de aceea l-a observat. 
Era atitudinea lui. Era complet el însuși. Mare și tăcut, umbla pe acolo 
şi nu încerca să se încadreze, nu-i păsa ce crede lumea despre el. Era 
cu o clasă înaintea ei, dar era mai mare cu doi ani. Începuse clasa întâi 
mai târziu decât toți ceilalți. Nu era destul de matur. Acum studia 
economia, avea permis de conducere și mașină, îi plăceau o mulțime 
de lucruri care ei nu-i plăceau, să umble pe afară, să pescuiască și să 
stea liniștit lângă un foc pe undeva, însă ei îi plăcea să fie cu el, așa că 
îl însoțea. 

Era greu de spus când deveniseră un cuplu, pur și simplu 
începuseră să petreacă mai mult timp împreună și mai puţin timp cu 
alții. Însă ea îşi amintea când şi-a dat seama că vor fi împreună. 

Stăteau pe patul din camera lui, aflată la subsol în casa părinților, 
în Kalix, din sistemul stereo se auzea Nebraska, și el i-a cerut pentru 
prima dată să-i vorbească despre mama ei. Ea s-a zburlit imediat. 

— De ce? 

— Pentru că trebuie să fi fost cel mai rău lucru care ţi s-a întâmplat 
vreodată, însă nu vorbeşti niciodată despre asta. 

— Pentru că nu vreau. Ea mi-a distrus dracului viaţa. 

— Bine. 

— Era nebună și s-a spânzurat. Ce mama dracului mai e de spus? 

El a renunţat, a propus să meargă cu mașina la Luleå să vadă filmul 
Întoarcerea lui Jedi. Încă ceva ce lui îi plăcea și ei nu, science-fictionul. 
Dar s-a dus cu el. După aceea a condus-o acasă, a parcat și a oprit-o 
înainte să iasă din mașină. 

— N-a fost vina ta. 

— Poftim? 

— În legătură cu mama ta. 

— Niciodată n-am crezut că a fost, a minţit ea. 

— Bine. Pentru că n-a fost. 

N-au mai vorbit despre asta. Nu până după multă vreme. Însă pe 
moment, asta a fost. Până să fie rostite acele vorbe, nu-și dăduse 
seama cât de multă nevoie avusese să le audă. Tatăl nu-i spusese decât 
că mama n-a mai suportat, dar nu i-a spus niciodată de ce. 

După înmormântare n-au mai vorbit aproape deloc despre ea. 
Nimic nu se îmbunătățește dacă te gândești mult, cum obișnuia el să 
zică. N-a încercat niciodată să înţeleagă, niciodată nu i-a dat prin cap 
că felul ei de a se da în spectacol, uneori în mod autodistructiv, ar 
putea fi din cauză că o copleșea vinovăția. 

Chiar dacă ultimii ani fuseseră plini de plângeri și izbucniri. 

„Nu știu ce să mă mai fac cu tine”. 

„Vrei să mă omori?” 


„Hannah, de la tine o să mi se tragă moartea”. 

Cum ar fi putut ea să creadă că n-a fost vina ei? Când nimeni nu i-a 
spus că nu. Înainte să facă asta Thomas. Un „n-a fost vina ta” scurt și 
evident, care nu numai că a ușurat vinovăția, dar a arătat și cât de 
bine o cunoaște și o înţelege el. 

De atunci încoace au fost împreună. Relaţia n-a fost niciodată prea 
pasională, nici prea excitantă, mai degrabă ca o extensie a prieteniei 
lor, niciunul dintre ei nu era de genul romantic. Siguranță. Dar 
siguranța îi convenea lui Hannah, era lucrul de care avea nevoie. 
Atunci și mai târziu. 

Mai ales după ceea ce se întâmplase cu Elin. 

— E bun pentru tine, i-a spus tatăl într-o zi, când Thomas a venit la 
ei acasă. Ţine-l bine. 

Și asta a făcut ea. S-au ținut bine unul de altul, poate chiar s-au 
considerat unul pe altul de la sine înţeleși, iar acum, când nu mai 
aveau acasă niciun copil, când aveau tot timpul din lume pentru ei 
înșiși, Thomas prefera să-și petreacă cea mai mare parte din el departe 
de ea. Iar ea nu i-a cerut explicaţii, nimic nu se îmbunătățește dacă te 
gândești prea mult. Aşa că a ajuns să se încurce cu Gordon. 

Acum s-a dus în spatele lui Thomas, care stătea la chiuvetă, și l-a 
îmbrățișat. 

— N-ar trebui să mergem la culcare? a întrebat, sărutându-l pe gât, 
în vreme ce își lăsa mâna să coboare de pe pieptul lui până pe prohab. 

— I-am promis lui Kenneth că-i repar boilerul. 

Hannah s-a oprit, și-a mișcat încet mâinile în sus, dar nu i-a dat 
drumul din braţe, bucuroasă că e în spate și el nu-i poate vedea faţa. 

— În acest moment? 

— Trebuie să fie reparat, n-au deloc apă caldă. 

— Nu poate să aștepte până mâine? 

— Îi tot promit de o vreme, așa că... 

Hannah încă îl dorea, dar existau limite, n-avea de gând să se 
coboare până la a-l cicăli pentru sex, așa că i-a dat drumul, s-a dus la 
cafetieră și a turnat cafea în cești. Thomas a golit-o pe a sa aproape 
dintr-o înghițitură în tăcerea un pic încordată, apoi s-a ridicat și a pus 
ceașca în mașina de spălat vase. 

— Ne vedem mai încolo, ar putea să dureze câteva ore. 

— Sigur că da. Salută-i din partea mea. 

EI a încuviințat din cap și a ieșit în antreu, a îmbrăcat un hanorac 
subțire și s-a încălțat. 

— Pe curând, a strigat şi a plecat fără să aștepte vreun răspuns. 

Singură în bucătărie, Hannah s-a întrebat dacă să-l sune pe Gordon, 
însă n-a făcut-o. Şi-a spus că nu vrea să-i strice seara de jocuri cu 
fratele, dar în realitate nu voia să riște să o respingă și el. 


Nimeni nu știa la ce fusese folosită inițial magazia, însă acum nu 
mai erau decât patru pereți șubrezi căptuşiți cu lemn, fără ferestre sau 
ușă de intrare, un zid de cărămidă care se fărâmița și un acoperiş care 
se năruia, la câteva sute de metri în pădurea de pe proprietatea lui 
Thomas și Hannah. Thomas le-o arătase lui și Sandrei într-una dintre 
primele dăți când veniseră să viziteze cabana, spusese pe jumătate în 
glumă că are de gând să facă ceva din ea, poate o casă de oaspeți. 
Sigur, era îndemânatic, însă chiar și atunci magazia nu mai putea fi 
salvată. Acum era o ruină pe jumătate năpădită de vegetaţie, și 
Kenneth știa că unchiul său are de gând s-o lase să stea acolo și să se 
părăginească liniștită. 

Era perfect pentru ei. 

Mai ales deoarece în colțul cel mai îndepărtat era o trapă și, 
dincolo de ea, un spaţiu care se poate să fi fost cândva depozit sau 
pivniță. Acum stăteau înăuntru trei genţi de sport, învelite în saci de 
gunoi negri. Kenneth a dat să închidă trapa, dar s-a oprit. 

— Dacă sunt acolo șobolani sau alte vietăți? Mănâncă bani? 

— Sub pământ? 

— Trăiesc în canale și conducte și chestii de-astea. 

A văzut că ea șovăie. Planul ei era ca banii să stea acolo cel puţin 
trei ani, presupunând că ei nu ajung la închisoare, caz în care avea să 
fie şi mai mult timp. 

După trei ani aveau să înceapă treptat să-i folosească, să spună că 
au făcut economii, poate chiar au câștigat o parte din ei, poate că la 
unul dintre sutele de cazinouri online cărora li se făcea reclamă peste 
tot. 

Poate dădea Domnul și Kenneth își găsea până atunci un serviciu, 
făcând şi mai credibil faptul că au pus câte ceva deoparte. 

Trei ani. Sandra era foarte hotărâtă în această privinţă. 

Neglijența și nepăsarea n-aveau să le primejduiască viitorul. Dar 
nici nu voia să se întoarcă și să descopere că cei 300.000 de euro ai 
lor au devenit hrană și culcuș pentru o ceată de rozătoare. 

— Avem acasă otravă de șobolani, o să venim să punem în jur, a zis 
ea, încuviințând din cap. Mai putem și să cumpărăm niște cutii de 
metal sau de plastic dur. 

Kenneth a închis trapa. Au ieșit din cocioabă și au pornit spre 
cabana lui Thomas și Hannah. Cu toate că, de fapt, era a lui Thomas, 
fusese a bunicilor lui Kenneth, pe care el nu-i cunoscuse aproape 
deloc, pentru că Stefan considera că au o influență proastă asupra 
copiilor. După ce au murit, Thomas a cumpărat partea surorii sale. 
Cabana era mică și rudimentară. N-avea electricitate și apă caldă, nu 
era un loc în care să-ți petreci weekendurile și Thomas o folosea mai 
mult pentru vânătoare și pescuit, lucruri de care Kenneth știa că 
Hannah nu era interesată. 


Au ieşit din pădure în spatele casei roșii de lemn, au ieşit de după 
colț tocmai când Thomas a intrat pe aleea mică și a oprit lângă mașina 
Sandrei. S-au uitat unul la altul neliniștiţi, apoi au fluturat mâinile și 
s-au îndreptat spre el cu ceea ce sperau să fie zâmbete destinse. 
Thomas a oprit motorul și a coborât din mașină, evident surprins să-i 
vadă acolo. 

— Hei, ce-i cu voi? 

— Păi... noi... tocmai treceam pe aici, a răspuns Kenneth, cu o 
privire nesigură spre Sandra. 

Nu se așteptaseră să trebuiască să-și explice prezența, așa că nu 
pregătiseră o minciună credibilă. 

— Avem o prietenă din Övertorneå care a născut, am fost s-o 
vedem, a explicat Sandra, cu toate că a știut imediat că Thomas o să-și 
dea seama că nu era niciun motiv să „treacă pe la” cabană, care era la 
un pic mai mult de o oră de Haparanda și, literalmente, la dracu-n 
praznic. 

— Da, ne-am abătut pe aici la întoarcere, a completat Kenneth. 

— Ne-am zis să vedem dacă e aici vreunul dintre voi, cât eram în 
zonă, a continuat Sandra. 

Thomas n-a spus nimic, doar se uita la ei cu sprâncenele un pic 
înălțate, în vreme ce ei își completau unul altuia vorbele. 

— Ce faci tu aici? a întrebat Kenneth, încercând să abată discuţia. 

— Am... am venit să iau niște chestii. Pe care le-am uitat, a răspuns 
Thomas, arătând cu capul spre casă, şi Kenneth a avut impresia că și 
el minte. 

Dar de ce să mintă? Poate că s-a certat cu Hannah. 

— Ei bine, ar trebui s-o luăm spre casă, a zis Sandra, aruncându-i 
lui Kenneth o privire cu tâlc. Lucrez mâine dimineață, așa că... 

— Bine, aveţi grijă cum conduceţi. Mă bucur că v-am văzut. 

Nicio invitaţie să intre, dacă tot erau acolo. Să bea o cafea. Evident, 
l-ar fi refuzat, dar, totuși. Părea că Thomas vrea să scape de ei. 

— Apropo, mulțumesc că ai reparat boilerul, a zis Sandra de lângă 
mașină. 

— Pentru puţin. 

Părea că are de gând să spună mai mult, dar și-a înghițit vorbele. 
Kenneth a deschis ușa din partea pasagerului, apoi s-a răsucit spre 
Thomas. 

— Am auzit că au găsit în pădure un cadavru. Hannah lucrează la 
acest caz? 

— Da. 

— Se știe cine era? 

— Se pare că un rus. 

— Au vreun suspect? 

— Nu, caută o mașină. Maşina rusului. O Honda albastră. 


Kenneth a încuviințat din cap, a văzut-o pe Sandra cum îi aruncă 
peste mașină o privire care spunea că e destul, însă avea nevoie să știe 
mai mult. 

— Dar nu știu nimic despre mașina care l-a lovit? 

— Nu, din cât am auzit. 

— Au găsit ADN sau așa ceva? 

— Nu știu, de ce? 

Thomas a făcut un pas în față, cu sprâncenele înălțate iar. Sandra 
şi-a dres glasul discret. 

— Nu, nimic, s-a întâmplat destul de aproape de noi, știi tu, sunt 
curios, asta-i tot. 

— Voi doi puteţi vorbi mai mult altă dată. Urcă în mașină și hai să 
ne vedem de drum, i-a întrerupt Sandra cu un zâmbet un pic prea larg. 
La revedere, Thomas, salut-o pe Hannah din partea mea. 

— Am s-o salut, desigur. La revedere! 

În vreme ce ieșeau pe drumul forestier îngust, Sandra a accelerat, 
conducând în tăcere, cu privirea drept înainte. Nu era nevoie să spună 
cât de iritată este şi de ce. 

— Am întrebat prea mult, a zis Kenneth. 

— Mult prea mult. 

— Îmi pare rău, voiam doar să aflu ce ştiu ei. 

Sandra n-a răspuns. Kenneth credea că avea dreptul să întrebe, el 
era cel care se trezea în fiecare dimineață cu un nod în stomac care îl 
paraliza toată ziua, el era cel care avea să facă pușcărie dacă găseau 
ADN, el era cel care omorâse un om, dar tot nu-i plăcea când aveau 
neînțelegeri. 

— Îmi pare rău, a zis iar. 

Se mai certaseră în seara aceea. După ce au hotărât ce să facă cu 
banii, ea a adus din mașină o vază pe care o cumpărase. 

— A, deci tu poți să iei bani, dar eu nu, a zis el, conștient cât de 
pueril și țâfnos sună. 

— Am luat 60 de euro, tu voiai să cumperi o mașină nouă. 

— Una la mâna a doua. 

— Dacă poţi găsi una care să coste 60 de euro, atunci cumpăr-o. 

— Cu atâta nu pot nici măcar să-mi repar mașina. 

— Atunci cred că ar trebui s-o dăm la fier vechi. 

Kenneth a încremenit. Nu se poate să fi spus ea asta, nu? N-avea 
voie să cumpere una nouă sau s-o repare pe cea veche. Fără mașină ar 
fi blocat în casă toată ziua. 

— Şi atunci ce să conduc? Cum naiba să ies de aici? 

— Ne costă, și ne prefacem că economisim, a zis ea, ceea ce nu 
răspundea la întrebarea lui. 

— Dar avem bani, a zbierat el, s-a dus la masa din bucătărie, a 
deschis una dintre genţi și a înșfăcat un pumn de bancnote. Avem o 


afurisită de căruță de bani! 

— Nu strica totul, Kenneth, a zis ea cu o privire întunecată pe care 
nu i-o mai văzuse niciodată. 

— Ce contează dacă cheltuim câteva mii? 

— N-o să ne atingem de bani, cât de greu e de priceput? 

— În afară de cazul în care ne trebuie o blestemată de vază inutilă! 

A azvârlit banii și s-a năpustit afară, regretând imediat. Nu era 
deloc nevoie de asta. Mai ales că știa ce înseamnă pentru ea. Să poată 
cumpăra ceva nou, ceva frumos. O umpluse cu flori din grădină, o 
fotografiase pe fundalul cerului strălucitor și o pusese pe Instagram. 
Prima postare pe care o făcea după câteva săptămâni. Știa că ea n-are 
impresia că ar avea ceva de arătat, știa că era în parte vina lui, pentru 
că n-avea serviciu, nu aducea în casă niciun ban. 

În clipele sale cele mai întunecate, ea se întreba cât o să mai poată 
trăi așa. 


Doar o oră până la închidere şi numai câțiva clienți împrăștiați prin 
restaurant. Katia a trecut pe lângă automate până la casă, unde era un 
tânăr în halat alb de bucătar având pe piept logoul galben și 
portocaliu al lanţului de restaurante. Dedesubt era un ecuson care îi 
confirma că îl găsise pe cel pe care îl căuta. 

— Salut, René. 

— Salut și bine ai venit, cu ce te pot ajuta? 

— Vous préférez parler francais? 

— Nu, a răspuns el, surprins. Doar dacă vrei tu. 

— M-am gândit că tu ești franțuzul, a continuat ea cu un surâs plin 
de înţeles, în vreme ce îl privea ţintă ca să vadă dacă reacționează la 
etichetare. 

Nimic. Poate că asta era ceva ce oamenii spuneau despre el, nu 
direct lui. 

— Ai vreme să vorbim? 

— Depinde. Sunt la lucru. 

— Probabil o să dureze un pic. Ai curând o pauză? Sau ar trebui să 
aştept până închideți? 

René a preferat să nu răspundă, a tras aer în piept un pic mai adânc 
şi a încercat să dirijeze discuţia înapoi spre comanda ei, cu același 
zâmbet profesional ca înainte. 

— Ai vrea ceva de mâncare? 

— Alege tu, dă-mi ce-ţi place ţie. 

— Mănânci carne? 

— Da. 

El s-a răsucit spre casa de marcat și a introdus repede o comandă 
pe ecran. 

— 79 de coroane. 

Katia i-a dat două bancnote și a făcut semn de refuz când a vrut să-i 
dea rest o coroană. El a pus-o în cutia cu donaţii care stătea lângă 
casă. 

— Ai pauză curând? a întrebat ea din nou. 

— Nu, de ce? 

N-a așteptat ca ea să răspundă și s-a dus să aducă punga cu cartofi 
prăjiți care era deja pregătită lângă friteuză. Era clar că se săturase de 
ea. Când s-a înapoiat a încremenit. Câteva cioburi dintr-un pitic de 
grădină zăceau pe tavă. 

— Mă gândeam că am putea vorbi despre asta, a zis Katia încet, 
bătând uşor cu palma cioburile. 

René le-a măturat cu mâna de acolo și au dispărut la iuțeală sub 
hainele lui, în vreme ce se uita cu atenţie în jur. Niciunul dintre 
colegii din bucătărie nu părea să se sinchisească de ceea ce se petrecea 
în acel moment la casa de marcat. 

— Ai o pauză? a întrebat Katia iarăși şi a bănuit că de data asta ar 


putea să primească răspuns. 

— Zece minute, bine? 

— Sigur. 

A fredonat împreună cu muzica din difuzoarele nevăzute în vreme 
ce el îi punea mâncarea pe tavă. Apoi s-a dus și și-a umplut un pahar 
cu Cola Light, a luat niște ketchup, sare, piper și trei şerveţele, după 
care s-a răzgândit să se ducă la o masă și s-a întors la casa de marcat. 
Şefii n-aveau să fie mulțumiți de el, și-a zis ea, și nu era în ochii lui 
René vreun semn că e binevenită când s-a dus din nou la el. 

— Încă ceva, a zis, aplecându-se peste tejghea. Nu sunt polițistă, 
aşa că nu cumva să dispari, că te găsesc oriunde te-ai duce. 

Cu un mic semn din cap, ca pentru a confirma înțelegerea lor, și-a 
luat tava şi s-a așezat la o masă, cu spatele la perete, cu vedere spre 
tot restaurantul. A despachetat hamburgerul și a ridicat carnea ca să 
scoată roşia. O putea mânca, putea să mănânce orice, dar nu-i plăceau 
roşiile, așa că le ocolea atunci când putea. Și-a dat seama ce foame îi 
este de îndată ce a mușcat din ceea ce reclamele spuneau că este cel 
mai bun hamburger din Suedia. Nu mâncase destui hamburgeri în 
Suedia ca să știe, însă acesta i se părea destul de bun și sățios. 

Şi-a mâncat hamburgerul și a rămas acolo, întingând cu cartofii în 
ketchup, unul câte unul, când ușile au alunecat în lături și au intrat 
doi bărbați. Blugi și mușchi umflați sub tricourile strâmte. Katia i-a 
urmărit cu privirea în vreme ce comandau cafea și înghețată de la fata 
care îl înlocuise pe Ren€ la casă. S-au așezat la masa de lângă Katia și 
s-au străduit din răsputeri să pretindă că n-au observat-o. Un moment 
s-a gândit dacă să le spună că ştie că i-a chemat René și să-i lase să 
stea la masa ei. Dar n-a făcut nimic până a venit René, s-a așezat în 
faţa ei și a privit-o drept în ochi. 

— Ai fost acasă la mine, a zis el liniștit. 

— Da, drăguţ apartament. Apreciez foarte mult că ești ordonat. 

René s-a uitat la ea atent, ca și cum ar fi încercat să-și dea seama 
dacă e doar nebună sau e ceva ce el ar trebui să știe, poate chiar să-l 
îngrijoreze, înainte să acționeze. Era convinsă că o s-o amenințe, poate 
să asmută gorilele asupra ei, poate chiar cocheta cu ideea s-o omoare. 

Nu-l cunoştea, nu știa cât de departe e dispus să meargă sau de ce 
anume este în stare. 

— A fost o prostie din partea ta să vii aici, a zis el, confirmându-i 
prima presupunere. 

— Nu, zău? 

— Cel mai bun lucru pentru tine ar fi să pleci și să nu mai calci 
niciodată pe aici. 

— Din păcate, asta nu-i cu putință, a zis Katia cu un regret 
exagerat. Am de terminat o treabă. 

— Oh, și ce soi de treabă este? a întrebat René cu un zâmbet care 


spunea că joacă un joc pe care e sigur că-l va câștiga. 

Katia a hotărât să preia controlul discuţiei, s-a aplecat peste masă și 
şi-a coborât și mai mult vocea. 

— Mi se rupe-n paișpe de tine sau de afacerea ta, nu încerc să o 
preiau sau să ţi-o iau. S-a uitat liniștită în ochii lui. Nu vreau decât 
informații. Dacă le capăt, o să dispar. 

— Informații despre ce? 

— Ţi-a oferit cineva săptămâna trecută o cantitate mare de 
amfetamine, sau ai auzit despre o cantitate mare? Mare de tot? 

— Cum ai dat de mine? 

Zâmbetul i se ştersese brusc, ca și cum pomenirea drogurilor i-ar fi 
amintit că, deși reușise până atunci să rămână neștiut, în lanțul său 
era o verigă slabă. 

— Răspunde întâi la întrebarea mea. 

— Ce vrei să știi? 

— Vrei sau nu să te las în pace? 

René și-a aplecat capul într-o parte, a studiat-o în tăcere câteva 
secunde, apoi a ridicat din umeri. 

— Nu, n-am auzit nimic despre amfetamine. 

— Dacă auzi, mă suni, a zis Katia, a scos un post-it cu numărul ei 
de telefon suedez și l-a împins peste masă. 

— Sigur. L-a luat și l-a vârât în buzunar fără se uite. Cum ai dat de 
mine? 

— N-a fost prea greu, a zâmbit Katia, și-a luat geanta și a dat să se 
ridice în picioare. 

René s-a aplecat repede în față și a prins-o de încheietură. Ar fi 
putut să se elibereze într-o secundă, să înșface cuțitul de la gleznă și să 
i-l înfigă în ochi înainte ca el să se dezmeticească, dar a rămas 
nemișcată și s-a uitat în ochii lui întrebători. 

— Spune-mi. Pentru binele tău. 

Ea s-a uitat la mâna din jurul încheieturii, apoi a ridicat ochii spre 
René și i-a susținut privirea fără să clipească. 

— Să nu mă mai atingi niciodată dacă nu-ţi dau eu voie. 

S-au mai înfruntat câteva secunde, apoi Ren€ i-a dat drumul, s-a 
lăsat pe spătar și și-a desfăcut larg braţele, cu un zâmbet dezarmant. 

— Fii bun, goleşte-mi tava. 

Katia s-a ridicat și și-a pus geanta pe umăr. 

— Sau cere-i unuia dintre prietenii tăi s-o facă, a continuat, punând 
mâna pe umărul unuia dintre bărbaţii de la masa de alături. 

A simțit cum mușchii se contractă la atingerea ei. 

— Ţine-i ocupați o vreme, ca să nu dea de belele. 

Apoi a pășit afară, unde era destul de luminos și cald. Era o 
plimbare de numai câteva minute până la hotel, dar nu se grăbea. Cu 
o ultimă privire înapoi, spre restaurant, unde cei trei bărbaţi aveau 


capetele strânse la un loc, a luat-o spre râu. 


— E vremea. 

Sandra s-a răsucit și a ieșit. Kenneth a pus jos tableta și s-a ridicat. 
Rămăsese pe jumătate treaz, uitându-se la Netflix, deja obosit când s- 
au întors de la cabana lui Thomas, dar treaba nu era făcută decât pe 
jumătate. Pe când ieşea în hol ca să ia cheile din sertarul măsuţei, s-a 
gândit cât de ușor ar fi fost dacă era decembrie, când era întuneric tot 
timpul. Însă n-aveau de ales. Poliţia căuta Honda, nu trebuia s-o 
descopere aici, aşa că urma să dispară. Când a ieșit din casă, Sandra 
aştepta lângă maşina ei, gata de plecare. Viitoarele lor șanse 
economice păreau să fie pentru ea o inepuizabilă sursă de energie. 

— Draperiile sunt închise în toate dormitoarele, a zis, arătând cu 
capul spre cel mai apropiat vecin, pe când Kenneth cobora treptele. 
Luminile stinse în toată casa. Să mergem. 

Kenneth a deschis ușa garajului și a ieșit cu mașina pe drum. Ştia 
că e doar imaginaţia sa, însă părea că micuța mașină face mult mai 
mult zgomot decât a Sandrei şi se temea că o să trezească tot satul. S-a 
uitat în oglinda retrovizoare, Sandra nu se vedea, așa era planul. Să 
nu-l urmeze de aproape. Dacă vedea cineva Honda și știa că o caută 
poliția, nu va putea face legătura cu mașina Sandrei. 

A condus de-a lungul lacului care dădea numele satului, gândindu- 
se la toate deciziile proaste pe care le luase. 

Atât de multe. Atât de mult timp. 

Îşi învinuia tatăl că e un ticălos de prim rang. Cu extrem de mare 
succes, respectat și admirat. Dar un ticălos. 

Nu era un om cald. Niciodată un tată iubitor. 

Era un întreprinzător de succes care se nimerise să aibă o soţie și 
vreo doi copii. 

Întreaga lui identitate era munca. Succesul cerea concentrare 
totală, autocontrol și nicio abatere a atenţiei. Ordinea trebuia să 
domnească în casa lor mare dintr-una dintre suburbiile frumoase ale 
Stockholmului. Cuvântul care modelase creșterea lui Kenneth. Ordinea 
venea din disciplină, supunere și control. Greșelile erau un semn de 
slăbiciune, şi erai mai puţin înclinat să le repeţi dacă erai pedepsit, 
dacă ştiai că o să doară. 

Atâta durere de-a lungul anilor. Atâtea decizii proaste. 

Felul lui Kenneth de a se răzvrăti era să aleagă întotdeauna ceea ce 
ştia că tatăl său o să urască. Să creeze haos. Dădea greș, scăpa din 
mâini, ignora, punea sub semnul întrebării, uita, chiulea de la școală, 
lua droguri, jefuia... 

Așa a ajuns în Norrland în urmă cu cinci ani. 

Închisoarea din Haparanda. Securitate de gradul doi. Trei ani și opt 
luni pentru jaf. Sandra lucra acolo. Cu patru ani mai mare şi cu un cap 
mai înaltă decât el. La început a fost prietenoasă, profesională. Dar pe 
măsură ce treceau lunile vorbea tot mai mult cu el, comunicarea a 


devenit mai personală. Curând erau îndrăgostiți. Relaţiile dintre 
deținuți şi gardieni erau, desigur, interzise, așa că n-au făcut nimic, nu 
voiau să riște un transfer sau o concediere. Doar tânjeau unul după 
altul, se apropiau tot mai mult pe zi ce trecea, dar niciodată prea 
mult, niciodată prea intim, numărând zilele. Când el a fost eliberat, 
după doi ani, scăpase de droguri și a rămas în Haparanda. N-avea pe 
nimeni și nimic la care să se întoarcă. S-a mutat în apartamentul ei, pe 
care l-au părăsit peste un an ca să cumpere casa din Norra Stortrăsk. 

Departe de oraş, departe de ispitele care erau din belșug acolo. 

Totul era bine. Mai bine decât bine. Perfect. 

Până când n-a mai fost. 

A cotit înainte de Grubbnăsudden și a mers pe drumuri lăturalnice 
până în Bodtrăsk. Acolo drumul s-a lărgit iar, dar nu mai avea de mers 
prea mult. După câţiva kilometri a încetinit ca să vireze la stânga și a 
înjurat în barbă. Cineva venea spre el. N-avea decât o secundă ca să 
hotărască ce ar stârni mai puţine bănuieli, să vireze la stânga, chiar 
dacă nu se apropia decât o mașină, sau să aștepte să treacă pe lângă 
el. 

Să aștepte sau să vireze? 

Dar până când s-a gândit el, să aştepte ca celălalt automobil să 
treacă pe alături era singura opțiune. Kenneth și-a aplecat capul și s-a 
uitat în partea opusă când a trecut cealaltă mașină, apoi s-a uitat 
repede, neliniștit, în oglinda retrovizoare. Luminile roșii de la spate au 
dispărut, n-au încetinit, n-au încercat să se întoarcă. Uşurat, a virat pe 
un drumeag cu pietriș, a mers mai departe cu pădurea de o parte și o 
mlaștină gălbuie de cealaltă. A cotit din nou când a deslușit cu greu 
urmele de roți ale unui utilaj forestier, chiar dacă erau acoperite 
complet de vegetaţie. Tufele și bălăriile zgâriau mașina pe dedesubt pe 
când se apropia de destinaţie foarte încet. Peste câteva minute a ajuns, 
a oprit și a ieșit din mașină. În faţa sa era o pantă cu bolovani, unde 
creșteau din loc în loc pe solul arid ferigi și tufe de afine. Panta se 
sfârșea cu o faleză verticală înaltă de cinci-șase metri care se ridica din 
lacul întunecat de dedesubt. 

Planul ar trebui să funcționeze. Nu stătea nimic în cale, lacul era 
destul de adânc. 

Kenneth s-a aplecat, a pus schimbătorul în punctul mort, s-a proptit 
în portieră și a început să împingă. După ce cam jumătate din mașină 
a intrat pe pantă, a început să meargă singură, iar el s-a tras într-o 
parte. Honda a dispărut peste buză și lui Kenneth i s-a părut că a sunat 
ca o explozie în tăcerea nopţii de vară, când a lovit suprafața apei, 
peste o secundă. A făcut cu grijă câțiva pași pe pantă și s-a uitat în jos. 
Apa a trecut de plafon, a năvălit prin portiera din față deschisă și a 
umplut compartimentul pasagerilor, în vreme ce mașina se scufunda. 
Curând, nu s-a mai văzut decât portbagajul bușit, apoi a dispărut și el. 


Câteva bule de aer au urcat la suprafață, după o vreme au încetat și în 
câteva minute lacul era din nou liniștit şi neted. 

Kenneth a urcat înapoi panta și a pornit spre locul în care se 
înțeleseseră să-l aștepte Sandra cu mașina. Pentru prima dată de la 
accident a simţit un pic de speranţă. Da, bărbatul murise, nu putea 
face nimic în privinţa asta, dar poliţiştii nu veniseră, se părea că 
avusese un noroc incredibil și nu lăsase deloc ADN pe cadavru, banii 
erau ascunși și mașina dispăruse. 

Poate că, la urma urmei, totul o să iasă bine. 


În case şi apartamente, cănile cu cafeina îi pregătesc pe locuitori 
pentru încă o zi. 

Una dintre multe. În Haparanda. 

Ei fac naveta, schimbul lor începe sau se sfârșește, cineva își ia 
concediu medical, altcineva scoate un card de acces, își pune o 
uniformă, altcineva dă fuga la grădiniță. Firmele vor fi deschise și 
gestionate. Totuși. 

Mulţi muncesc. Mulţi, nu. 

Orașul își aminteşte cum a fost când Ikea și-a deschis ușile în el. Cel 
mai nordic magazin din lume. Kamprad7 însuși a venit să-l 
inaugureze. Oamenii au făcut coadă timp de câteva ore în zăpada 
topită ca să intre. Hotelurile erau ocupate complet, a venit presa 
suedeză și internațională, camerele de luat vederi filmau de zor, el a 
fost fotografiat, filmat, văzut. Acum totul avea să se schimbe. Dacă 
vine Ikea, vin și alte firme, clienţi, locuri de muncă, un oraş care 
creşte, un comitat înfloritor. Oamenii vorbind cu atâta mândrie despre 
creștere. 

Clienţii au venit — la Ikea —, însă orașul nu și-a regăsit strălucirea 
dinainte. Nici pe departe. 

Poate că răspunsul este în expresia pe care o aude mult prea des. 

Ei se kannatte. 

„Nu merită”, în meänkieli. Cea mai puţin folosită dintre cele trei 
limbi vorbite în el. Chiar dacă de obicei este spus cu un zâmbet, mai 
mult sau mai puțin în glumă, simte cum se răspândește în el. Pentru 
mulți, indiferent de vârstă, asta este prima reacție când aud de o nouă 
firmă, indiferent dacă e în sport, afaceri, turism sau politică. 

Este și orașul cu cea mai mică prezenţă la urne din Suedia. 

Ei se kannatte. 

Greu de spus cine a fost mai întâi, oul sau găina, dar s-a dovedit că 
atât de multe firme nu supraviețuiesc în acest oraș. Profeții auto- 
împlinite sau un climat neobişnuit de dificil pentru succes. Un pic din 
amândouă, presupune el. Oricum ar fi, nu poate să facă nimic. 

Soarele îl încălzește în vreme ce Gordon Backman Niska se uită la 
monitorul ritmului cardiac de la mână. 142. Nu-i rău după 13 
kilometri parcurși în 54 de minute. Șase zile pe săptămână se 
antrenează aici. Fără excepţie. De obicei, acești pași ritmici şi chiar și 
respiraţia îl fac să mediteze. Acum își dă seama că se gândește la 
Hannah. Iar. Nu vrea să recunoască, dar i-a simțit lipsa ieri, a tânjit 
după ea când s-a dus la culcare. Tânjeşte des după ea. Măreşte ritmul, 
se concentrează pe respirație şi alungă acele gânduri. 

În vreme ce trec granița cu Finlanda, Ludwig se uită la fetița de 
şapte ani, tăcută, de pe bancheta din spate. Fiica sa vitregă. Vacanţa 
de vară. O duce la casa bunicii ei din Kemi, Eveliina o să o ia seara. 


Nu aşteaptă cu plăcere aceste dimineți când e singur cu copila. Fata 
nu înțelege finlandeza lui - sau nu vrea s-o înțeleagă. Ludwig e 
convins că inventează cuvinte când vorbeşte cu el, doar ca să-l facă să 
pară prost. E convins că nu-l place. Are dreptate, însă o să aibă 
probleme mai mari peste câteva luni, când Eveliina o să se alăture 
unui cult și o să-și ia cu ea fiica. 

Viggo, pisica din rasa Albastru de Rusia, în vârstă de trei ani, se 
vaită cu reproș când Morgan Berg ajunge acasă. Nu mai are mâncare, 
şi Viggo voia să-și petreacă această noapte caldă de vară afară, nu 
prizonieră în apartament. Morgan îi pune distrat niște boabe și apă 
proaspătă, după care dispare sub duș, enervat. Aseară a cinat la vecini 
şi au ajuns cu toții în pat, așa cum fac uneori când le vine cheful. 
După aceea au adormit cu toții. Asta îl enervează, îi place să se 
trezească acasă, are rânduielile sale, iar acum abia are timp de un duş 
până să plece la secție. 

Investigarea dispariției ei ocupă toată pivnița. P-O Korpela a stat 
deja acolo două ore în această dimineață. Devenise obsesia sa. Ea 
devenise. Lena Rask. La șaptesprezece ani își pierduse virginitatea cu 
ea. Peste patru ani, ea și un prieten au dispărut fără urmă. Nu i-a mai 
văzut nimeni, n-a mai auzit nimeni de ei. Dispariţia lor este de mulți 
ani un caz nerezolvat. P-O nu ştie că petrece timp în mod regulat cu 
bărbatul care i-a ucis pe amândoi. 

Se face cald, așa că Roger deschide fereastra, apoi se uită la Nora 
care încă doarme în patul lor dublu. A fost așa de fericit când s-au 
cunoscut, îi este așa de frică acum să n-o piardă. De câţiva ani ea tot 
spunea că vrea să aibă copii. Roger se prefăcea că îi împărtășește 
dorinţa. Aseară ea a vorbit pentru prima oară de fertilizare in vitro, şi 
acum el stătea acolo, prins în ghearele spaimei că ar putea să fie dat 
de gol, că o examinare ar dovedi că motivul pentru care ea nu 
rămânea gravidă era faptul că în urmă cu patru ani el se sterilizase pe 
ascuns. 

Închide draperiile ca să nu intre soarele şi iese din încăpere şi din 
casă. Ca și colegii săi, care se vor aduna toți la secție în puţin mai 
mult de o oră, el crede că această zi o să fie ca toate celelalte. 

Dar n-o să fie. 


Hannah nu l-a auzit ieri pe Thomas când a ajuns acasă sau de 
dimineață, când s-a sculat. Știa că a ajuns acasă pentru că era în pat 
când s-a trezit ea la ora trei, simțindu-se ca într-un cuptor. S-a dat jos 
din pat, a scos partea subțire a pilotei și a deschis larg fereastra, apoi, 
dacă tot se trezise, a urinat și și-a dat cu apă rece pe față. S-a culcat la 
loc și a ascultat răsuflarea calmă, regulată, a lui Thomas. S-a gândit să 
se ghemuiască lângă el și să adoarmă acolo, însă dogoarea trupului lui 
sub așternuturi a oprit-o. 

De dimineață, când a sunat deșteptătorul, el plecase. 

A ieșit de sub duș și a deschis ușa băii ca să iasă căldura, în timp ce 
se ștergea în fața oglinzii. Talia nu mai era partea cea mai îngustă a 
trunchiului său, iar gravitația pusese stăpânire mai fermă pe sâni și 
fese, nu avea scăpare. Pielea nu-i mai era așa de elastică, mai ales în 
jurul gâtului și în decolteu. Avea patruzeci și patru de ani și asta se 
vedea, dar încă îi plăcea corpul său. Cum arăta, nu cum se manifesta 
în ultima vreme. Și-ar fi dorit doar ca Thomas să-l aprecieze mai mult. 

A început să se machieze în faţa oglinzii. Un fard de pleoape 
luminos în jurul ochilor căprui calzi, un pic de rimel și un ruj discret. 
Apoi şi-a periat părul, pe care îl vopsea o dată la trei luni, când 
începeau să se arate firele cărunte. Lenjerie curată, în rest aceleași 
haine ca ieri, un mic-dejun la iuțeală, citind ziarul, și așa mai departe. 

Soarele era deja fierbinte când a ieşit din casa lor de cărămidă 
aparentă, fără etaj, de pe Bjornholmsgatan și a pornit spre oraș. La 
câteva uși mai în jos pe stradă i-a făcut semn cu mâna unui bărbat 
care pleca de acasă, dar nu s-a oprit să vorbească. Nu-și dăduse 
niciodată osteneala să se împrietenească cu vreunul dintre vecini. 

Voia să păstreze cât mai mult posibil senzaţia de prospețime a 
dușului, așa că a încetinit pasul pe panta care ducea spre biserică, a 
luat-o la dreapta pe Köpmansgatan spre zona centrală, a trecut de 
şcoala Tornedals, unde învățaseră Gabriel și Alicia, chiar dacă în 
programe diferite. Apoi a ajuns în centru. Dura un pic mai mult de un 
sfert de oră ca să ajungă pe jos la serviciu, și făcea asta în fiecare zi, 
fie vară, fie iarnă, atât de obișnuită cu traseul, încât nu observa 
niciodată pe lângă ce trece, în afară de cazul în care se deschisese un 
nou magazin sau se închisese unul, ceea ce, din nefericire, era mai 
probabil. 

Spre surprinderea sa, Gordon și Morgan o așteptau în faţa secţiei. 

— ată-te, mă pregăteam să te sun, a zis Gordon când a văzut-o. 

— Ceva nou despre Tarasov? 

— Nu, dar ai întârziat. 

— La ce? 

— Testul de competenţă. 

Hannah a oftat zgomotos, nu atât uitase, cât reprimase gândul. O 
dată la optsprezece luni, fiecare agent de poliție înarmat trebuia să 


facă un test de tragere pentru a putea purta arma. Iarna trecută luase 
testul cu cea mai mică marjă posibilă, și de atunci nu exersase nici 
măcar o dată tragerea. Nu simţise nevoia s-o facă. 

În toţi anii de când era polițistă nu scosese pistolul decât de trei ori 
şi nu trăsese niciodată. 

— Nu poate să aștepte? a încercat ea. 

— Nu, l-ai amânat deja de două ori. Dă-l acum și o să ai la 
dispoziție o săptămână ca să-l dai din nou dacă nu reușești. 

Hannah a oftat din nou, dar i-a urmat fără chef spre o clădire joasă 
din spatele secţiei, aproape de râu. Morgan era cu câţiva pași în față, 
cu ochii în pământ. 

— Cum a fost ieri? a întrebat Gordon amical. 

— Cum a fost ce? 

— Cina, seara acasă. 

— A fost bine, a zis Hannah, cu o ridicare din umeri care, spera ea, 
transmitea că nu mai e mare lucru de spus despre acel subiect. 

— Ai făcut paste cu pui? 

— Nu, am luat ceva de la restaurant. 

S-a gândit dacă să-i spună de ce a ajuns acasă prea târziu ca să mai 
gătească, despre vizitele la UV și Jonte, dar a hotărât s-o lase baltă, de 
vreme ce amândouă s-au dovedit piste moarte. 

— Cum a fost jocul? Ai câștigat? 

— N-am jucat, fratele meu n-a putut să vină. 

— Păcat, a zis ea, și i-a fulgerat prin minte că ar fi putut să 
petreacă o parte a serii cu el. 

Au intrat pe ușa de metal și Morgan a aprins lămpile fluorescente, 
care au luminat un poligon de tragere simplu, dar practic. Pe peretele 
din spate atârnau cinci ţinte, siluete ale părții de sus dintr-un corp 
omenesc, cu un cerc pe piept marcând zona acceptată. 

Gordon a venit cu arma, încărcătorul și gloanțele. Hannah a 
încărcat-o, și-a pus căştile de protecţie, a luat arma, a tras siguranţa și 
a luat poziţia. Tragere de precizie de la 20 de metri. Patru gloanțe din 
cinci în interiorul cercului, toate în ţinta de hârtie pentru a primi 
aprobarea. Pe culoarul de alături, Morgan a tras rapid cinci gloanțe, 
toate în mijlocul cercului. Nicio problemă. Hannah a tras adânc aer în 
piept, dându-i drumul în vreme ce apăsa pe trăgaci. Patru gloanţe în 
interiorul cercului, nu așa de centrate ca ale lui Morgan. 

Au înaintat treisprezece metri pentru următoarele două etape: nivel 
înalt de promptitudine şi apărarea în situație de urgență. Morgan a 
reuşit cinci din cinci la amândouă. Hannah a reușit la prima pentru că 
Gordon i-a aprobat două lovituri care atinseseră cercul, cu toate că 
erau mai mult în partea de afară. N-a reușit la mișcarea de urgență — 
scoţi pistolul, tragi siguranța și împuști în mai puțin de trei secunde. 
Un glonţ în afara cercului, unul complet în afara țintei. 


— O s-o facem iar săptămâna viitoare, o să fie bine, a zis Gordon 
consolator pe când îi luă arma. 

— Sigur, a zis ea, dând din umeri, și a ieșit din poligon. 

N-avea nevoie de consolare, nu era nici dezamăgită, nici 
îngrijorată. Care era cel mai rău lucru care putea să se întâmple? Să 
primească muncă de birou până trece testul? Să i se ia arma de 
serviciu? Nu era deloc un lucru pe care să-l folosească zilnic. 

După ce şi-a pus uniforma, s-a dus în biroul său și s-a ciocnit de o 
femeie de serviciu care tocmai ieșea. Una pe care nu-și amintea s-o 
mai fi văzut. Amândouă femeile şi-au cerut scuze deodată, iar Hannah 
a îndemnat-o să-şi continue treaba. 

— No, no, I am dones, a zis tânăra blondă cu accent clar est- 
european. 

Numărul mare de femei de serviciu est-europene de aici însemna, 
probabil, că ar trebui să verifice termenii contractelor de angajare de 
la firma de curăţenie pe care o foloseau, și-a zis Hannah, uitându-se 
după tânăra care își continua drumul pe coridor spre camera 
următoare. Hannah a intrat în biroul său și, când a deschis 
computerul, a sunat telefonul. Thomas. Poate că suna ca să-și ceară 
iertare pentru ieri, că a plecat când era așa de limpede că ea voia să 
stea. Spera să fie așa. 

— Da, a răspuns, s-a așezat pe scaun și a introdus parola. 

— Eu sunt, a zis Thomas. 

— Ştiu. 

— Honda aceea pe care o căutați. S-ar putea să știu unde o puteți 
găsi. 

Peste zece minute, el a oprit mașina în fața secţiei de poliţie. 

— De ce te-a sunat pe tine acea persoană? a întrebat Hannah de 
îndată ce a închis portiera. 

— Ştie că suntem căsătoriţi, a zis Thomas, conducând spre E4. 

— De ce n-a sunat direct la noi? 

— Nu toată lumea vrea să vorbească cu polițiștii. 

— Oricum, ce soi de clienți aveţi voi? 

N-a primit ca răspuns decât o mică ridicare din umeri. Hannah 
înţelegea. 

Oricine o fi fost cel care sunase, nu era neapărat implicat în ceva 
criminal sau ilegal, și, practic, putea fi oricine. Oamenii vor să se 
îngrijească în primul rând de ei înşişi, să nu se implice prea mult, să 
nu fie atrași în ceva. Lipsa de încredere în autorități era destul de larg 
răspândită în această zonă, și poliția nu făcea excepţie. Neîncredere și 
antipatie pură. 

— Cum a fost cu boilerul? a întrebat Hannah, dirijând discuţia 
înapoi spre ziua de ieri. 


— Bine, e reparat. 

— Grozav. 

Nimic altceva. Nicio scuză. Ar trebui să spună ea? Că îi era dor de 
el. Că s-a simţit respinsă când el a plecat, s-a întristat. Că a observat că 
s-au îndepărtat unul de altul, sau, mai degrabă, că el s-a îndepărtat de 
ea. S-a distanțat. 

Unde ar duce asta? 

Oare i-ar spune el de ce s-a întâmplat asta, ar spune de la ce anume 
s-a retras, că nu voia să continue, că i se părea că timpul lor împreună 
ar putea să se fi sfârșit? 

Ce-ar avea ea de câștigat din asta? 

Mai bine să nu-i ceară socoteală. Cât timp nu se spunea nimic, totul 
era posibil, puteai chiar să-ți închipui că lucrurile sunt normale, sau că 
vor redeveni. Aşa că, în loc de asta, i-a spus că a picat testul de tragere 
cu arma. El a întrebat-o care vor fi consecințele și ea n-a spus nimic, 
asta dovedea, pur și simplu, ceea ce ştiau deja: că nu se pricepe să 
tragă cu arma. După aceea și-au continuat drumul în tăcere. 

— A luat-o pe aici, a zis Thomas după ce au mers o vreme, oprind 
pe marginea drumului și arătând un drumeag de pe dreapta. 

— Și e sigur că era maşina pe care o căutăm? a întrebat Hannah, 
privind cu atenţie pădurea. 

— Păi, era o Honda albastră, bușită, și nu avea aprinse luminile din 
spate. 

— Când a fost asta? 

— Pe la două și jumătate noaptea. 

— Ce făcea prietenul tău aici la ora aceea? 

— În primul rând, nu mi-e prieten, și în al doilea, este exact genul 
de întrebare care l-a făcut să mă sune pe mine și nu pe voi. 

Cu un surâs care i-a încălzit inima, Thomas a pornit din nou mașina 
şi a luat-o pe drumeag. Au mers încet până ce, după câţiva kilometri, 
drumul s-a terminat cu un loc improvizat în care puteai să întorci 
mașina. Hannah a oftat, dezamăgită. Discuţia cu Thomas îi dăduse un 
pic de speranţă. Cineva, sau mai multe persoane, a luat Honda de la 
locul crimei, a ascuns-o o vreme și a condus-o din nou ieri, sau azi de 
dimineață, s-a corectat singură. Asta ar fi greu de făcut fără să lase 
vreo urmă. Probabil că mașina conţine ADN și alte dovezi. Dar nu era 
aici. Poate că persoana care a condus-o şi-a dat seama că s-a rătăcit 
când a ajuns în această fundătură, a întors-o și a plecat mai departe, 
sau poate că informatorul s-a înșelat, pur și simplu. 

În orice caz, nu era aici. 

— Să ne întoarcem, a zis Hannah, lăsându-se pe spătar, dezamăgită. 

Thomas a dat înapoi și înainte de câteva ori până ce mașina s-a 
întors în direcția opusă, apoi au pornit înapoi spre drumul principal. 
După numai câteva minute, el a încetinit iarăși. 


Hannah și-a îndreptat spatele. 

— De ce ne oprim? 

— Uite! 

Arăta cu degetul spre geamul din partea ei. A văzut imediat. 
Ierburile încă nu se ridicaseră la loc ca să ascundă o pereche de urme 
de cauciucuri, ușor de văzut când știai ce cauţi. Crengi rupte care 
sclipeau albe confirmau faptul că cineva își croise de curând drum 
prin această porțiune de pădure rară. 

Au coborât din mașină și au urmat traseul vegetației strivite. Doar 
ei doi. Împreună. Hannah l-a prins de mână. O clipă a avut impresia 
că el vrea să și-o tragă înapoi, dar, în loc de asta, și-a împletit degetele 
cu ale ei şi au mers mai departe mână în mână. Până au ajuns la panta 
nisipoasă de deasupra lacului. Urmele se opreau un pic mai departe pe 
pantă, nu încăpea îndoială unde ajunsese mașina. 

— Ştii ce lac este? a întrebat ea, după care a coborât cu atenție 
panta spre margine și s-a uitat în apa întunecată. 

— N-am nicio idee. 

Era greu să-ți dai seama cât de adâncă este apa aproape neagră, dar 
destul de adâncă pentru a face imposibil să vezi orice mașină ar putea 
fi acolo. 

— Află. Trebuie să aducem un scafandru, a zis Hannah fără să se 
adreseze nimănui. 


Cu toate că nu dormise deloc toată noaptea, nu era obosit. Îl mâna 
o energie neliniștită. În cap i se învârteau întrebări. Mult mai multe 
decât răspunsurile din acest moment, și lui René nu-i plăcea asta. 

Nu-i plăcea niciun pic. 

Cea mai importantă, probabil, era cum îl găsise femeia care a venit 
aseară la locul lui de muncă. Dacă ea a putut, atunci ar putea și alții. 
Și totuși, asta era cea mai mică dintre grijile lui din acest moment. 

Fusese în casa lui. 

A găsit piticul de grădină spart, nu s-a atins de droguri, din cât 
vedea el, dar, totuși. Asta să însemne că trebuie să renunţe la metoda 
ingenioasă de a deplasa marfa? 

Furnizorul venea la licitaţia la care se înțeleseseră atunci când era 
deschisă pentru vizionarea preliminară, se plimba printre obiecte și 
punea pe furiș un pitic de grădină, o figurină, un bibelou de porțelan 
într-una dintre cutiile cu mărunțișuri care aveau să fie vândute la 
grămadă, nelipsite de la toate licitaţiile din zonă. Un mesaj trimis lui 
René îi spunea în ce cutie este marfa, iar el se ducea și licita pentru 
ea. 

Mergea strună, nimeni n-avea habar. 

Până acum. Până la ea. 

„I Learned from the Best”o, cel de-al cincilea cântec de pe albumul 
său preferat din toate categoriile, se auzea în apartament din sistemul 
audio scump și sofisticat. Un succes modest, după standardele 
Houston, chiar dacă unii critici l-au comparat cu „Saving All My Love 
for You”, însă n-a ajuns decât pe locul 27 în topurile Billboard din 
SUA. Pe locul 23 în Suedia. Desigur, meritase mai mult. Cu toate că 
remixurile lui Hex Hector și Junior Vasquez au fost pe primul loc în 
listele de dance din SUA timp de trei săptămâni, această mică bijuterie 
tot părea, vai, uitată. Ascultase înregistrarea în buclă toată dimineața, 
însă nici măcar Whitney n-a reușit să-i alunge gândurile sau să-i 
amuțească întrebările. 

Ce făcea ea în Haparanda? 

A zis că n-o interesează să-l înfrunte, să preia afacerea sau să-l 
înlocuiască, și atunci ce voia? Căuta un lot de amfetamine. De la cine 
şi de ce? Ce o să facă dacă le găsește? Dispare iar? Ia o parte din 
piață? Atâtea întrebări, care duceau toate la aceeași concluzie: el știe 
prea puţin, ea știe mult prea mult, prin urmare ea este o amenințare. 

Pentru prima dată i-a înțeles pe alții aflați pe poziţia sa, și-a dat 
seama de avantajele de a fi temut și admirat. Dacă și-ar fi făcut un 
nume, ar fi avut reputaţia de periculos, ar fi cultivat o legendă, acum 
ar fi fost altfel. Ea ar fi cerut o întâlnire, s-ar fi ploconit un pic ca să-l 
vadă. Așa, putea să se înființeze acolo, pur și simplu, să-l ia prin 
surprindere. 

Ura surprizele. 


Numai idioții credeau că e distractiv să-i lași altcuiva controlul 
evenimentelor viitoare, rămânând fără mijloacele de a influența 
rezultatul. Dar poate că ar reuși să întoarcă asta în avantajul său. Cel 
mai bun lucru din faptul că l-a găsit aşa de uşor, că a văzut că nu e 
protejat, era că probabil îl subestimase. 

Subestimase ce poate el să facă. Ce poate să plănuiască. 

Aseară, de cum a plecat ea, şi-a trimis cei patru oameni s-o caute. 
Cei mai mulți vizitatori stăteau la Hotelul Municipal, așa că au început 
cu el. Nu era acolo, aşa că au fost siliți să întrebe lumea. Orașul nu era 
mare, iar ea era destul de vizibilă. Aveau s-o găsească. Data viitoare 
când se întâlneau avea să fie în condiţiile stabilite de el. Gata cu 
surprizele. Avea să primească răspuns la întrebări. Apoi el avea să 
încerce să dea de urma amfetaminelor și s-o facă pe ea să dispară. 

Definitiv, dacă era nevoie. 

Nu mai omorâse pe nimeni până atunci. Rănise destui, pe unii de la 
o vârstă remarcabil de fragedă, dar nu mersese niciodată până la 
capăt. Existau două motive. 

Morţii atrăgeau întotdeauna ample operațiuni polițienești. Uneori, 
cel care încasa o bătaie știa care sunt consecinţele dacă nu-și ținea 
gura, rareori crea probleme. Dacă exista un cadavru, totul se schimba. 
Puteai încerca să te asiguri că nu va fi găsit niciodată, însă mai 
devreme sau mai târziu, cele mai multe cadavre ieșeau oricum la 
iveală, sau așa se părea, iar disparițiile erau și ele investigate mai 
atent. De asemenea, erau mai popularizate de presă. 

Al doilea motiv ţinea de faptul că era foarte sigur, chiar îngrijorat, 
că ar putea să prindă gustul uciderii, îi plăcea controlul, savura 
puterea. 

Oare nu însemna putere absolută să ai ultimul cuvânt în privința 
vieţii și a morții? Întotdeauna fusese complet indiferent la durerea 
altor oameni. Nu-i plăcea să rănească, niciodată nu s-a dat în vânt 
după asta, însă nici nu simţea după aceea vinovăţie sau regret. 

Niciodată nu simțea mare lucru. 

Un ou a fost spart într-o tigaie încinsă și a început să se coaguleze, 
o cheie a fost întoarsă în contact și mașina a pornit, un pumn a fost 
trântit în fața unui puști de opt ani, buza s-a spart și a început să 
sângereze. 

Cauzalitate. Cauză și efect. 

Un eveniment duce la rezultatul aşteptat. Nu sunt implicate emoții. 
Cu timpul, a început să considere o calitate faptul că nu-i pasă. 

De nimic, de nimeni. În afară de sine. 

Secţiunea suflătorilor a preluat cântecul după un scurt solo de 
chitară acustică, s-a apropiat crescendoul la minutul 3.26, tobele și 
apoi vocea lui Whitney, care îți dă piele de găină, transmițând 
amestecul perfect de forță neînfrânată cu cantitatea potrivită de 


tânjire şi vulnerabilitate, când îi spune clar bărbatului care a părăsit-o 
că n-o să-l primească înapoi. A învăţat cum să frângă o inimă, a 
învăţat de la cel mai bun... 

Telefonul lui René a zumzăit în buzunar și el l-a scos, l-a lăsat să 
vibreze în mână un moment, așteptând s-o audă pe Whitney cum 
încearcă să cânte peste propria voce la refren, după care a răspuns. 

O găsiseră. 


Orașul nu părea să se grăbească deloc. O mașină din când în când, 
magazinele pe lângă care trecea nu aveau clienți, doar câţiva oameni 
umblând prin piață. Ziua începuse fructuos. O dimineață bună. După 
ce i-a ameninţat fiica, Stepan Horvat i-a dat ceea ce avea nevoie, totul 
a mers conform planului. Katia strânsese toate informaţiile posibile 
până să împingă ușa de sticlă frumos gravată a hotelului și să-l vadă 
pe bărbat așezat într-un fotoliu de piele de lângă lift. Se străduia din 
răsputeri să nu atragă atenţia, însă l-a recunoscut imediat. Din seara 
trecută. 

Erau chiar atât de amatori? 

La ce se gândeau? Că o să se simtă ameninţată? Că tânărul, care era 
limpede că petrece câteva ore pe săptămână în sala de sport, o s-o 
sperie? Era aproape înduioșător. În vreme ce urca scara lată de 
marmură s-a întrebat dacă ar fi o problemă că și-au dat seama unde 
stă, dar a înlăturat gândul. Îi dăduse lui René numărul de telefon, 
ştiau că e în oraș, n-avea importanță unde stă. 

La ultimul etaj a cotit la dreapta și a văzut altă față cunoscută. Al 
doilea bărbat de ieri stătea pe unul dintre fotoliile sculptate rococo de 
lângă o măsuţă aflată la jumătatea coridorului. Răsfoia o broșură 
turistică, dar a ridicat privirea când a auzit-o venind. Katia a încetinit 
pasul, bărbatul s-a ridicat, a făcut câțiva pași și i-a tăiat calea. Mare, 
musculos, la fel ca prietenul lui de la intrare, cu picioarele desfăcute 
pentru echilibrul optim, dar nu înarmat, cel puţin nu din cât vedea 
Katia. A încetinit și mai mult, cu ochii ţintă la el, în vreme ce auzea 
pași grei, liniștiți, apropiindu-se pe scară în spatele ei. Bărbatul care 
fusese în zona recepției a dat colţul. 

— Chiar vreţi să facem asta? a întrebat Katia, trăgându-se înapoi în 
așa fel încât să fie cu spatele la perete și să-i poată vedea pe amândoi 
fără să trebuiască să-și miște capul. 

N-a răspuns niciunul, nici nu s-a clintit. Doar stăteau nemișcaţi și se 
uitau la ea. 

Trebuia să termine asta repede. 

Mai erau mulți alți clienți în hotel și, chiar dacă rareori se întâlnea 
cu vreunul pe coridor, în orice clipă putea să apară cineva. Personalul 
hotelului, măcar. Să strige după ajutor? Să se descotorosească de ei în 
acest fel? Asta ar fi făcut Louise Andersson, însă ar fi atras inutil 
atenția. Cineva chiar ar putea să insiste să cheme poliţia, și nu voia 
asta. Să-i omoare ieșea din discuţie. Dacă-i rănea, tot ar fi putut să 
iasă de acolo pe picioarele lor. Preferabil nevăzuțţi. 

— Care-i planul? a întrebat și s-a aplecat încet, a tras în sus un crac 
al pantalonilor, a scos un cuţit și şi-a lipit de coapsă lama lată, arcuită. 

În continuare, niciun răspuns. 

— Duceţi-vă înapoi și spuneţi-i lui René că, orice o fi fost, n-a mers. 

Bărbaţii s-au uitat unul la altul, cu o scurtă înclinare a capului, și 


au început să înainteze. Katia l-a ales pe cel mai aproape de ea, a 
țâşnit de la perete, a fost în fața lui dintr-o singură mișcare 
impetuoasă, a schimbat iute direcția, i-a venit în spate și l-a lovit cu 
talpa în spatele genunchiului. Când bărbatul s-a prăbușit, i-a blocat o 
mână la spate, apăsându-i cuțitul pe gât. Celălalt s-a oprit brusc. 

— Mai gândiţi-vă, a zis ea blând. Joc în cu totul altă divizie. 

Era cea mai proastă situație în care să fie găsită Louise Andersson, 
așa că i-a dat imediat drumul, a făcut doi pași în spate, cu cuțitul lipit 
din nou de coapsă. Bărbatul din fața ei s-a ridicat în picioare, a 
aruncat peste umăr o privire înfricoşată și apoi s-a dus la prietenul 
său. I-a dat un brânci când trecea pe alături ca să-l facă să vină cu el și 
au dispărut amândoi la iuțeală pe scară în jos. Katia s-a aplecat și și-a 
pus cuțitul la loc pe gleznă. 

Va trebui să aibă o discuţie cu René Fouquier. 

Și-a continuat drumul spre camera sa, a dat colțul la capătul 
coridorului și n-a avut decât o clipă ca să-și dea seama că un al treilea 
bărbat aștepta, lipit de perete, până să simtă în piept o durere 
arzătoare care i s-a răspândit în tot trupul. A început să se zbată 
neputincioasă, luptând din toate puterile să-şi recapete controlul, să 
rămână în picioare, şi n-a reușit. Covorul cu model s-a năpustit spre ea 
pe când cădea pe burtă. Pe podea, creierul ei bine antrenat tot a reușit 
să alunge durerea, să-i destindă mușchii și a întins mâna spre cuțitul 
de la gleznă. Înainte să-l apuce a simţit o strânsoare puternică pe 
încheietura mâinii. Cei doi bărbați se întorseseră, alăturându-se 
bărbatului care o nimerise cu un Taser. 

A mai făcut o ultimă încercare să se elibereze, însă bărbatul căruia 
îi dăduse drumul s-a apropiat de ea. Din nou a pus un picior pe podea, 
dar de această dată şi-a tras braţul în spate, i-a tras cu toată puterea 
un pumn în față, și ea și-a pierdut cunoștința. 


Se simţea un pic mai bine. 

Abia ieșit de sub duș, cu un prosop în jurul șoldurilor, Kenneth a 
intrat în bucătărie, a pornit cafetiera, a deschis frigiderul și a 
încuviinţat din cap pentru sine, nu era doar o închipuire. 

Se simţea mai bine. 

Îi era foame pentru prima dată de când se întâmplase şi dormise 
până la nouă și un sfert. Fireşte, de cum a deschis ochii, gândurile au 
luat-o iar la goană, însă în alt fel. Nu mai erau așa de preocupate de 
bărbatul de pe drum sau de ochii lui care priveau ţintă, sau de 
vertebrele tari de sub piele. Neliniștea sa legată de uciderea cuiva și 
teama de a merge la închisoare scăzuseră. Îi era mai ușor să se 
convingă că totul e normal. Ceea ce simțise când a privit cum se 
scufundă Honda încă îi zăbovea în trup, senzaţia că ei ar putea să 
supravieţuiască acestui lucru. 

Era tare plăcut. 

Acum se gândea mai mult la Sandra. La ei doi. Când au ajuns acasă 
de dimineaţă, ea s-a dus direct la culcare, încă supărată. S-a sculat la 
ora opt, după doar câteva ore de somn. El i-a propus să-și pună ceasul 
să sune ca de obicei, apoi să sune la serviciu că e bolnavă și să se culce 
la loc, să stea acasă cu el. Asta a înfuriat-o din nou, totul trebuia să 
pară normal, nu-i așa? 

— Dar ieri ai venit acasă mai devreme pentru că nu te simţeai bine, 
a încercat el. Așa că n-ar părea ciudat să-ți fie în continuare rău. 

— Mă duc la serviciu, a insistat ea, întorcându-i spatele. 

Sfârşitul discuţiei. S-a gândit să o îmbrăţişeze pe la spate, dar a 
renunțat, a rămas acolo, uitându-se în tavan. Obosit, dar cu adrenalina 
încă vâjâind prin el. 

Ea îl salvase. 

Suna dramatic, dar era adevărat. Ce s-ar fi făcut după închisoare 
dacă n-ar fi fost ea? Unde s-ar fi dus? Acasă nu era binevenit. Thomas 
şi Hannah erau cumsecade, dar nu erau cu adevărat o soluţie. Ar fi 
ajuns undeva singur, nefericit, ușor de influențat. Luând hotărâri 
proaste. Sandra fusese salvarea lui, ancora lui. Voia să-i dea tot ce își 
dorește ea, pentru că era o persoană incredibilă și o merita, dar avea 
atât de puţine de dat. 

S-a gândit că ea vrea să se mărite. Nu doar să se ducă la Primărie și 
apoi la masă, doar ei doi, înainte să meargă cu mașina înapoi la Norra 
Stortrăsk şi să se culce. Ea voia o petrecere adevărată. Cu multă lume, 
catering, băuturi gratuite și muzică. O noapte de nuntă la hotel. O 
lună de miere. Să o facă de-adevăratelea, ca toți ceilalți. De aceea n-a 
cerut-o niciodată în căsătorie. Nunţile mari costă. Și copiii. Ea voia să 
fie mamă într-o bună zi, știa asta, dar nu şi-o puteau permite. 

Peste trei ani, probabil că o parte din acele milioane ar putea fi 
cheltuită pe o nuntă şi întemeierea unei familii. În cel mai bun caz, 


până atunci și-ar putea găsi o slujbă, lucru pe care ea îl dorea. Atunci 
ar putea duce viața lipsită de griji pe care o merita ea. A zâmbit în 
sine la acest gând. 

Viitorul arăta mai luminos. Era plăcut. 

Tăcerea din casă a fost spartă de sonerie. Kenneth a încremenit, 
pentru o clipă absolut sigur că e un polițai. Lăsase niște semne, la 
urma urmei. Veniseră să-l ridice. Avea să se întoarcă la închisoare. Se 
terminase. 

— Cine e? a întrebat și și-a auzit vocea sunând pițigăiat și nu prea 
tare. 

— Eu sunt, a zis cel de afară. UV. 

Kenneth s-a destins și a deschis ușa cu un zâmbet ușurat. 

Se cunoscuseră la închisoare, UV era deja acolo când ajunsese 
Kenneth. Începuseră să stea de vorbă, se înțeleseseră bine și, în cele 
din urmă, amândoi hotărâseră să-și schimbe viaţa. Ţinuseră legătura 
după eliberare, întâlnindu-se din când în când, însă UV avea o familie 
care îi ocupa foarte mult timp, iar Kenneth îşi văzuse de drumul său, 
așa că în ultima vreme se întâlneau mai rar. Ultima dată, în acea 
noapte fatidică. Fuseseră la aceeași petrecere, UV plecase în același 
timp cu el și Sandra. 

— Chiar ai de gând să conduci? întrebase când Kenneth a descuiat 
mașina. 

— Sigur, de ce nu? 

UV nu răspunsese, doar ridicase din umeri într-un fel care spunea 
totul. 

— N-am băut decât câteva beri. 

— Bine, pe curând, încuviințase UV din cap, făcându-le semn cu 
mâna și pornind pe jos. 

— Te putem duce noi, zisese Kenneth în urma lui, însă UV doar 
ridicase din nou mâna în semn de „nu, mulțumesc” și mersese mai 
departe. 

Dacă ar fi fost de acord să-l ducă acasă, nu s-ar fi întâmplat nimic 
din toate astea, i-a dat acum prin cap lui Kenneth. El și Sandra n-ar fi 
fost pe acel drum forestier în momentul în care rusul își dezmorțea 
picioarele. 

Sandra ar fi putut să adoarmă mai devreme sau deloc, el n-ar fi 
încercat să schimbe cântecul în acel moment, n-ar fi scăpat din mână 
telefonul, nu și-ar fi luat ochii de la drum. 

Atâtea dacă şi poate fără niciun rost. 

— Hei, a zis UV fără veselie când s-a deschis ușa. 

Pe Kenneth l-a șocat cât de sleit de puteri arăta prietenul său. Cu 
cearcăne adânci, ţepii de pe bărbie mai lungi decât de obicei, un 
herpes urât pe buza de jos. 

— Hei, mă bucur să te văd. Hai înăuntru. 


Când a trecut pe lângă UV, care se oprise să se descalțe, Kenneth și- 
a dat seama că încă nu are pe el decât un prosop. 

— Mă duc să pun ceva pe mine. E cafea în bucătărie. 

— Bine. 

A urcat iute scara, și-a pus chiloți, blugi și un tricou. Buna 
dispoziție de dimineaţă a devenit şi mai bună datorită vizitatorului. 
Nu avea mulți prieteni în Haparanda, aproape deloc, dar cu siguranță 
UV se număra printre ei. Cel mai bun. A găsit un elastic și și-a prins 
părul într-o coadă lejeră, după care s-a întors în bucătărie. UV stătea 
la masă, privind pe fereastră în depărtare. Nu se vedea nicio cană de 
cafea. 

— Nu vrei cafea? a întrebat Kenneth în drum spre blatul de 
bucătărie. 

— Nu, mulțumesc. 

— Un sandviș? 

— Am mâncat acasă. 

— Cum merge, cu munca și celelalte? a întrebat Kenneth peste 
umăr pe când continua să-și pregătească micul-dejun. 

— Bine, totul e destul de liniștit. 

— Ai cât de cât timp liber? Arăți cam demolat. 

UV n-a răspuns imediat, doar a oftat. Kenneth l-a văzut cum își 
ascunde fața în mâini și se freacă la ochi. Avea ceva pe suflet. 

— Asigurările sociale ne-au redus ajutorul. Ţi-am spus asta? 

— Cred că nu. 

— Primim patruzeci de ore pe săptămână. Trebuie să plătim noi 
pentru tot restul. 

— Cât aţi avut înainte? 

— O sută douăzeci. 

— Fir-ar să fie, e mai puţin de jumătate. Cum vă descurcaţi? 

— Nu ne descurcăm. Stina e din nou în concediu medical. 

— Spune-mi dacă pot face ceva. 

A zis-o mai mult pentru că asta se aștepta de la el decât pentru că o 
gândea. Întotdeauna se simțise stingherit în preajma lui Lovis, nu știa 
cum să se poarte, nu numai cu ea, ci şi cu Stina și UV când ea era cu 
ei. 

— Este ceva... 

Kenneth și-a luat mâncarea și s-a așezat în fața lui. UV și-a privit 
mâinile încleștate, apoi a ridicat iar ochii. Kenneth mai văzuse acea 
privire. Atunci când mama sa era silită să-l pedepsească, chiar dacă nu 
credea că el greșise cu ceva. Acea privire „iartă-mă pentru ce o să fac”. 

— Da, ce este? a întrebat Kenneth, cu impresia tot mai accentuată 
că n-o să-i placă răspunsul. 

UV a șovăit din nou, orice o fi fost ceea ce voia să ceară, îl apăsa 
greu. 


Cu siguranţă n-avea să-i placă. 

— Am venit aici acum câteva zile ca să iau înapoi acele chei 
tubulare pe care le-ai împrumutat de la mine. 

— Oh, la naiba, mi-au ieșit cu totul din minte. Scuze, a zis Kenneth, 
încercând să pară netulburat. 

— Nu erai acasă. 

— Nu... 

— Așa că m-am dus în garaj să văd dacă le pot lua. 

Ochii li s-au întâlnit pe deasupra mesei. Kenneth stătea tăcut. Ce ar 
fi putut să zică? Nicio scuză din lume nu-l putea ajuta acum. Acel nod 
de neliniște care de dimineaţă fusese amortit s-a întors duduind ca un 
marfar, aproape tăindu-i răsuflarea. A știut ce văzuse UV, a înţeles că 
şi-a dat seama ce au făcut ei. Dar asta nu explica privirea lui, de ce nu 
era în ea milă sau înțelegere, doar tristeţe și, poate, rușine. 

Ce voia, de fapt? De ce era aici? 

Kenneth a încercat, dar n-a izbutit să priceapă. 

— Îmi pare rău, Kenta, chiar îmi pare, a zis UV, spărgând tăcerea 
care se lăsase. Dar înţelegi. Ne prăbușim, Stina și cu mine. 

Asta nu era de niciun ajutor. Ce avea treaba asta de-a face cu orele 
lor de asistență reduse? Ce voia să facă el? 

— Nu, nu înţeleg, ce... ce vrei să zici? 

— Vreau 75.000. Atunci o să uit de Volvo şi de Civic. 

Un moment, Kenneth a fost sigur că glumește, că o să zâmbească, o 
să se lase pe spătar și o să râdă, să-i spună lui Kenneth că ar trebui să- 
şi vadă fața. Foarte amuzant. Dar asta nu s-a întâmplat. Așa că a 
încercat să-și cerceteze emoțiile, presupunând că o să se simtă speriat, 
poate furios, dar, spre surprinderea sa, a simţit cum i se umplu ochii 
de lacrimi. 

— Glumeşti? 

A încercat să-și păstreze vocea calmă. 

— De unde dracu’ să iau 75.000? 

— Vinde din droguri. Nu mie, altcuiva. 

— Care droguri? a întrebat Kenneth instinctiv, renunțând să mai 
priceapă ce se petrece. 

Cel mai bun prieten stătea în bucătărie și îl amenința, șantajându-l 
pentru bani. 

— Care erau în Honda. 

— Nu era nimic în Honda. 

— Ba da, era. 

— De unde știi? 

— Mi-a spus cineva. 

— Cine? 

UV a șovăit iar, părea să aibă pe limbă răspunsul, dar l-a înghițit. 
Kenneth a simţit că orice o să vină apoi n-o să fie adevărul, sau cel 


puţin nu întregul adevăr. Nu că ar fi contat prea mult. Trădarea n- 
avea cum să fie mai mare. 

— Poliţista, a rostit, în cele din urmă. Mi-e greu să-i conving că m- 
am retras din afacere. 

— Bine... 

Nu mai erau multe de spus. 

— Avem nevoie cu adevărat de bani, a zis UV pe un ton care 
Kenneth a presupus că voia nu doar să explice, ci și să scuze toate 
astea, apoi a împins scaunul și s-a ridicat în picioare. 

Kenneth n-a zis nimic, nici măcar nu s-a uitat la el, dar l-a oprit pe 
când se îndrepta spre antreu. 

— Ce se întâmplă dacă nu plătesc? Te duci la poliție? Atunci n-o să- 
ți capeţi banii. 

— Nu înseamnă nimic pentru tine să nu trebuiască să ajungi iar 
după gratii? 

Întrebarea era retorică. UV ştia. Vorbiseră despre asta. De multe 
ori. Că Kenneth nu credea că ar suporta să fie închis încă o dată. S-o 
piardă pe Sandra. Să piardă totul. Să se scufunde. 

Mărturisirile făcute și încrederea erau folosite acum împotriva sa. 

Se înşelase, trădarea putea să doară mai rău. 

— Ai fi putut să-i ceri, pur și simplu. Acum au venit lacrimile și nu- 
i păsa, le-a lăsat să-i şiroiască pe obraji. Fără să mă ameninți. Te-aş fi 
ajutat. Suntem prieteni. 

Fără să spună nimic, UV s-a întors cu spatele și a plecat. Ce mai era 
de spus? Peste câteva secunde, Kenneth a auzit cum se trântește ușa, 
cum demarează o mașină. Tăcerea care a urmat a părut să aspire tot 
aerul din încăpere. S-a lăsat să alunece de pe scaun pe podea, 
respirând adânc, cu lacrimile curgând. 

Senzaţia de uşurare de dimineaţă, că se simte mai bine, era 
departe, tare departe. 


Era conștientă de aproape cinci minute. 

Nu s-a mișcat, a rămas liniștită, și-a păstrat respiraţia regulată, cu 
capul lăsat greoi pe piept. Părul îi atârna pe obraji, însă n-a îndrăznit 
să deschidă ochii, nu putea să-și miște vreun mușchi al feţei care i-ar 
putea avertiza că s-a trezit. A încercat cât putea de bine să 
supravegheze situaţia. Aerul pe care îl trăgea în piept mirosea a 
pământ, ca într-o pivniță, dar cu siguranţă lumina zilei i se strecura 
prin pleoapele închise, așa că a presupus că este o clădire umedă. 
Patru voci, dintre care a recunoscut-o pe una ca fiind a lui René 
Fouquier, și a presupus că celelalte trei sunt ale bărbaţilor de la hotel. 
O durea falca, și și-a petrecut câteva secunde înjurându-se singură. 

Că s-a lăsat să ajungă în această situaţie. 

Că s-a lăsat prinsă de o ceată de afurisiți de amatori. 

De, el fusese isteţ, i-a trimis pe cei doi pe care ea îi cunoștea, a 
făcut-o să se simtă în siguranță, ca și cum ar fi fost în avantaj, și l-a 
ținut pe al treilea în așteptare. Dar nu de aceea ajunsese ea acolo. 

Fusese neglijentă. Și ştia de ce. 

Totul mersese ca pe roate de când sosise în Haparanda. UV i l-a dat 
pe Jonte, care i l-a dat pe René, care arăta a contabil, lucra într-un 
fast-food şi făcea trafic cu droguri ascunse în pitici de grădină. Până și 
orășelul somnoros însuși o amăgise cu o falsă impresie de siguranță, o 
făcuse să-şi coboare garda. Pur și simplu, îl subestimase și acum plătea 
pentru asta. 

Gata cu autoflagelarea, venise vremea să iasă de aici. 

Era așezată, întotdeauna mai bine decât culcată. Cu mâinile legate 
la spate, fâșii înguste care îi mușcau din încheieturi. Cablu sau ceva 
asemănător, poate legături înguste din plastic sau un șnur, cu 
siguranță nu sfoară. Păcat, sfoara întotdeauna ceda după o vreme. 
Picioarele îi erau legate peste pantaloni de picioarele scaunului. 
Cuţitul, desigur, dispăruse. Ar fi preferat să-și folosească degetele ca să 
pipăie cablurile din jurul încheieturilor, însă n-a îndrăznit să se miște. 
Niciuna dintre vocile pe care le auzise până atunci nu venea din spate, 
dar exista posibilitatea să fie cineva acolo oricum, cineva care nu 
vorbea. 

— Trezeşte-o, l-a auzit dintr-odată pe René zicând. 

— Cum? 

— Trezește-o și gata. 

Katia și-a mișcat încet capul, pentru a evita vreo încercare de 
amator să fie trezită. Și-a ridicat capul cu un mic geamăt pe care n-a 
avut nevoie să-l simuleze. O durea gâtul după ce stătuse în acea 
poziție cine știe cât timp. A făcut un întreg spectacol din deschiderea 
ochilor și clipiri, încercând să pară mai amețită decât era. De câte ori 
clipea întorcea capul ca să vadă cât mai mult posibil din încăpere și 
din adversari. 


S-a dovedit că erau cinci. 

În ceva ce trebuie să fi fost cândva o bucătărie. 

Cei doi din restaurant stăteau lângă o ușă care era prinsă doar în 
balamaua de jos, bărbatul cu taserul se rezema de perete la dreapta ei, 
unde tapetul se desprinsese sau fusese smuls, Ren€ se îndrepta spre ea, 
iar bărbatul cu păr negru pe care îl urmărise până la apartament era 
tolănit într-un fotoliu, bând bere dintr-o doză, lângă o sobă veche, 
ruginită, culcată pe o parte. Nu se vedeau arme. În afară de cuțitul ei, 
care era în teacă pe un blat, sub un şir de dulapuri, toate goale, toate 
fără uşi. Acoperișul se prăbușise într-un colţ, fără îndoială din cauza 
apei infiltrate. Zugrăveala se cojea peste tot, celor două ferestre ale 
încăperii le lipseau geamurile, iar linoleumul de pe podea era acoperit 
cu gunoaie, aduse înăuntru de oameni și natură. 

O casă părăsită. Probabil izolată. Bună alegere. 

— Cum te cheamă? 

Katia s-a uitat la René, a clipit ca și cum și-ar fi concentrat privirea 
pe el. 

— Ce? a zis, ca şi cum n-ar fi prins întrebarea, sau, cel puţin, n-ar fi 
priceput-o. 

— Cum te cheamă? a repetat el. 

— Louise... Louise Andersson. 

Palma a venit din senin. Capul i-a fost azvârlit într-o parte și 
obrazul îi ardea. O clipă a simţit cum furia clocotește în ea, dar s-a 
silit iute să-și aducă înapoi în ochi privirea un pic ameţită, ba chiar să 
lase să curgă câteva lacrimi, nu strică niciodată. 

— Există o Louise Andersson care are codul tău numeric personal, 
însă am sunat-o și nu este aici. Este acasă, în Linköping. 

Așadar, nu se mulțumea să-i arate că știe că ea minte, trebuia să-i 
explice cum ştie. Voia să se fălească, să arate ce deștept este. Mai 
deștept decât ea. 

— Deci cine ești? 

Katia a ales o strategie. Să le dea impresia de superioritate fără să 
se prefacă prea slabă, prea supusă. După apariţia ei la restaurant din 
seara trecută, el ar pricepe că nu-i decât un spectacol. 

— Numele meu este Galina Sokolova. 

— Rusoaică? 

— A ce sună? Ja, pyccKkaA10. 

I s-a părut că simte un pic de șovăială. Mafia rusească era înfățișată 
ca fiind alcătuită din răufăcători necruțători în atâtea cărți, filme și 
emisiuni de televiziune, încât bănuia că el face legătura, gândindu-se 
în ce s-ar putea băga, dacă merită sau nu să meargă mai departe. 

René a făcut semn cu capul spre unul dintre bărbaţii de pe 
coridorul hotelului. 

— Theo a zis că ești destul de bună la luptă. 


— Da, sunt. 

— Însă acum eşti aici. 

Implicând „Eu sunt mai bun”. Ceea ce îi convenea de minune. Să-și 
bagatelizeze propria iscusință, s-o amplifice pe a lui. 

— Ai fost isteț la hotel. 

— Mulţumesc. 

— Te-am subestimat. 

— Da, aşa ai făcut. Spune-mi despre amfetamine. 

— Ce vrei să știi? 

— Orice știi tu. 

Așa că i-a spus despre Rovaniemi, tranzacţia cu droguri care a luat- 
o razna, despre Vadim şi ceea ce probabil i s-a întâmplat pe acel drum 
forestier, că toate părțile implicate doreau ceea ce pierduseră. Era mai 
mult decât și-ar fi dorit cu adevărat ca ei să afle, însă n-avea habar ce 
ştiu ei deja și ce reușiseră să pună cap la cap. Adevărul i-a făcut să se 
destindă. Au primit informaţiile, au primit controlul asupra situației. 
N-avea importanță cât de mult descoperiseră, ea nu avea de gând să-l 
lase în viață pe niciunul dintre ei. 

— Şi te-au trimis pe tine? Numai pe tine? 

Spre încântarea sa, Katia a detectat o anumită neîncredere în vocea 
lui. Ca și cum ar fi fost de neînchipuit ca o femeie singură să se poată 
ocupa de asta. Cel puţin, femeia de față. 

— Da. 

— Cum m-ai găsit? 

— Scuze, asta nu pot să-ţi spun. 

Lovitura a venit imediat. Capul i-a fost azvârlit într-o parte. A 
profitat de ocazie ca să-şi muşte tare interiorul obrazului și să se 
asigure că saliva însângerată i se scurge pe la colțul gurii când și-a 
îndreptat iar spatele. Nu era destul ca ei să creadă că sunt superiori, 
voia ca ei să creadă că deţin controlul. 

— A durut? 

— Da. 

L-a privit în ochi. Exista ceva în ochii bărbaţilor cărora le plăcea să 
provoace durere. Ceva care părea să se miște în adâncuri, ca o ceaţă, 
neagră și unsuroasă. Vie. O văzuse de multe ori, nu mai puţin în ochii 
celui căruia îi zicea „tată”. În René Fouquier n-a văzut nimic. Nicio 
dorinţă, nicio bucurie sau satisfacție, nicio pornire care ar fi putut să 
întunece judecata. A avut impresia că el nu simte absolut nimic. Ceea 
ce îl făcea mult mai periculos. 

— Cum m-ai găsit? 

Katia s-a uitat la el, apoi la ceilalți. Unul era ocupat cu telefonul, 
bărbatului pe care se pare că-l chema Theo părea că nu-i prieşte să 
vadă cum este bătută o femeie legată și se uita pe ușă afară, nu la ea. 
Cel cu părul negru de pe scaun își bea berea. Nu se simțeau 


amenințați. În siguranță. 

Era vremea să acționeze. 

— Îți aminteşti când am spus să nu mă atingi dacă nu-ți dau voie? 

Privirea fixă. Sfidare pe faţă. Îl provocase. În fața celorlalți. Dacă îl 
citise bine, ştia ce avea să urmeze. Îl citise bine. Abordarea a fost mai 
lungă, mâna strânsă în pumn, lovitura mult mai puternică decât cele 
dinainte. A urmat-o cu întregul corp, și-a mutat centrul de greutate, s- 
a împins cât de mult a putut și scaunul s-a răsturnat. Când picioarele 
lui din față se desprindeau de podea și-a împins șoldurile înainte, și-a 
întins picioarele cât de departe și de repede a putut și a simţit cum 
legăturile alunecă de pe picioarele scaunului în clipa în care ea s-a 
izbit de podea. A avut grijă să-şi ţină picioarele apăsate la locul lor, 
sperând că nimeni nu i-a văzut mica manevră. 

René s-a lăsat pe vine lângă ea. 

— Cum m-ai găsit? 

— Unul dintre drogaţii tăi mi-a spus cum îți cumpără porcăria, aşa 
că ţi-am trimis un mesaj de pe telefonul lui, am zis că vreau să cumpăr 
şi m-am ținut după el până la tine acasă. 

A făcut semn cu capul spre cel de pe fotoliu. Ren€ i-a aruncat 
bărbatului o privire care spunea că n-o să uite, o să se ocupe de asta 
mai târziu. 

— Care drogat? 

— Jonte nu-știu-cum. 

— Jonte Lundin, a zis bărbatul cu doza de bere, dornic să facă din 
asta greșeala altcuiva. A cumpărat ieri. El trebuie să fi fost. 

Ren€ s-a ridicat în picioare, le-a făcut semn cu capul celor doi 
bărbați aflați mai aproape de ușă. Ea a sperat că nu-l trimite pe 
niciunul dintre ei să-l pedepsească pe Lundin imediat. Îi voia pe toți 
adunați în același loc. 

— Ajutaţi-o să se ridice. 

S-au apropiat de ea. Unul a prins-o de partea de sus a braţelor, în 
vreme ce celălalt ridica scaunul. Ea și-a apăsat tare pulpele de 
picioarele scaunului, un moment critic, dacă ar fi avut un strop de 
spirit de observaţie și-ar fi dat seama că nu mai este legată. N-au 
observat. A fost pusă la loc șezând și ei s-au întors unde erau înainte. 
René s-a apropiat iar de ea. 

— Ai idee unde sunt amfetaminele? 

— Da, a zis ea și și-a dres glasul. 

A tușit un pic, a scuipat niște sânge. 

— Îmi daţi un pic de apă? 

— N-avem apă. 

— Aveţi ceva ce aș putea să beau? a întrebat cu voce slabă și 
răgușită, uitându-se la bărbatul din fotoliu. 

René i-a făcut semn cu mâna să vină, el s-a ridicat și a venit spre 


ea, ținând doza la gură. 

Ea a zburat de pe scaun, l-a împins deoparte cu piciorul, a sărit cât 
de sus putea, strângându-și genunchii la piept și trecându-și mâinile 
pe sub călcâie. Cu braţele în față pe când ateriza, a sărit pe bărbatul 
cu părul negru înainte ca el să aibă timp să reacționeze. L-a înfășurat 
cu braţele, încleștându-se de el. El a scăpat din mână doza de bere. 
Asta a părut să-i smulgă pe ceilalți din paralizia care îi cuprinsese. 
René le-a strigat s-o prindă, și doi dintre ei au dat să se apropie. 
Șovăind: amândoi văzuseră la hotel de ce este ea în stare. 

Katia avea nevoie de un pic mai mult timp. Ţinând bărbatul ca pe 
un scut între ea și ceilalți, și-a înfipt dinţii adânc în beregata lui. Și-a 
încleştat fălcile și și-a smucit capul în spate. El a zbierat de durere și 
de șoc. Sângele a început să i se scurgă din gât într-un șuvoi constant 
și s-a lățit iute pe tricoul alb. Atacul brusc și urletul tovarăşului lor au 
avut efectul dorit, ceilalți s-au oprit, s-au uitat unul la altul. Ce mama 
naibii se întâmplase? Katia a scuipat carnea pe care o smulsese din 
gâtul bărbatului și s-a repezit din nou. De această dată a ajuns la locul 
pe care îl ţintise tot timpul. Dinţii ei au sfâșiat carotida și sângele a 
început să țâșnească într-un jet gros pe podea. Bărbatul a zbierat și 
mai tare, dacă era cu putință, în vreme ce Katia îl trăgea în spate. Cu 
brațele încă țintuite pe coaste, el n-avea nicio șansă să oprească 
sângele care i se scurgea. Katia a scuipat iar și i-a privit fix pe ceilalți, 
care păreau stupefiați de cursul recent al evenimentelor. Ea și-a arătat 
dinții într-un zâmbet însângerat. 

Când a ajuns la fereastră și-a ridicat brațele și i-a dat drumul 
bărbatului, care s-a năruit la podea în faţa ei. Sigură că i se scursese 
tot sângele, ea s-a aruncat cu spatele pe fereastră. A aterizat greoi pe 
spate pe pământul de dedesubt. Căderea a fost de la un pic mai mult 
de un metru și a lăsat-o fără suflare, însă a continuat ca și cum ar fi 
fost programată. S-a rostogolit, s-a ridicat în picioare și a fugit cât a 
putut de repede din locul pe care căzuse. A dat colțul, s-a oprit, a tras 
forțat aer în plămâni, a cântărit rapid împrejurimile și opțiunile pe 
care le avea. 

Nu vedea alte clădiri. Era o casă roșie cu etaj în pustietate. O 
curticică în față, unde era parcată o mașină, într-o parte, o pajiște 
verde, deschisă; în rest, peste tot, pădure. Era uşor să fugă, să se 
ascundă, să plănuiască pasul următor. Însă nu voia ca cei patru care 
mai rămâneau să aibă timp să se despartă, poate să fugă de ea, pe jos 
sau cu maşina. L-a auzit înăuntru pe René strigând la bărbaţi să iasă, 
s-o prindă, nu putea fi lăsată să scape. După numărul de repetări ale 
îndemnului, a tras concluzia că ei nu erau prea dornici s-o 
urmărească, după spectacolul din bucătărie. 

A frecat cât de tare a putut cablul pe colțul casei și după doar 
câteva apăsări a căzut. Era liberă să se întoarcă de unde venise. Fără 


îndoială, René sau unul dintre oamenii lui văzuse unde aterizase ea și 
a venit să verifice dacă mai era acolo. Așa că ar fi locul din care s-ar fi 
aşteptat cel mai puţin s-o vadă apărând. S-a rezemat de perete și a 
aruncat o privire scurtă pe fereastră. Bucătăria era goală. Cu mișcări 
line, tăcută și calmă, s-a strecurat înăuntru. Sânge peste tot. Bărbatul 
al cărui gât îl sfâșiase zăcea mort la câțiva metri în interiorul camerei, 
trebuie să se fi târât acolo în încercarea zadarnică de a fi salvat. A 
pășit peste el şi s-a dus la blatul pe care, spre marea sa ușurare, era în 
continuare cuțitul său. L-a scos din teacă și a pornit mai departe. 

Camera următoare, care probabil fusese cândva sufragerie, era într- 
o stare la fel de jalnică. Katia a traversat-o atât de tăcut cât îngăduia 
dușumeaua care mustea, stricată de apă. S-a oprit, a ascultat. A avut 
impresia că nu mai este nimeni în casă. A continuat până a ajuns la un 
holișor unde tapetul atârna peste lambriurile care putrezeau şi se 
cojeau. Rămășițele unui dulap încastrat în perete, un raft pentru 
pălării smuls și un motor de mașină demontat erau împrăștiate pe 
podea, printre ace de pin, frunze și pământ. A mers mai departe spre 
tocul din care lipsea ușa și s-a uitat afară. La câțiva pași spre stânga, 
bărbatul care așteptase în hol de dimineaţă era cu spatele. Într-adevăr, 
nu se așteptau ca ea să apară din casă. 

— O vezi? a strigat el, şi Katia l-a zărit pe Theo la vreo zece metri, 
croindu-și cu grijă drum printre nişte tufe dese de fructe de pădure, 
înarmat cu o țeavă lungă de o jumătate de metru. 

Katia a răsucit cuțitul în mână, l-a prins de vârf, a alunecat fără 
zgomot înainte și l-a înșfăcat pe tânăr de la spate. L-a lăsat să scoată 
un mic țipăt de surprindere, care l-a făcut pe Theo să se întoarcă spre 
el. Katia a ridicat brațul și a aruncat cuțitul. N-a fost o lovitură 
perfectă, dar i-a pătruns în stomac chiar sub stern, i-a rănit probabil 
ficatul, i-a perforat fierea. Theo a căzut pe spate cu un urlet și în 
același moment Katia i-a cosit picioarele bărbatului pe care îl prinsese, 
aşa că el s-a prăbușit greoi la pământ. L-a călcat cu toată puterea pe 
gât, strivindu-i mărul lui Adam și traheea, și-a răsucit piciorul, a stat 
nemișcată și a ascultat ultimele încercări inutile ale bărbatului de a 
trage aer în piept, după care a fugit spre Theo, care zăcea pe spate în 
iarba înaltă, cu amândouă mâinile pline de sânge pe plăselele 
cuțitului. El a gemut slab, fără cuvinte, a privit-o implorator când s-a 
aplecat asupra lui şi a scos cuțitul. I l-a înfipt în piept, drept în inimă. 

Trei doborâţi, mai rămâneau doi. 

Și-a îndreptat spatele, s-a furișat înapoi spre casă și a dispărut 
înăuntru. A traversat clădirea până a ajuns la ferestrele care dădeau în 
partea cealaltă. Bărbatul care o așteptase cu taserul pe coridorul 
hotelului tocmai trântise la loc capacul portbagajului. Avea în mâini o 
pușcă, pe care a încărcat-o cu două cartușe, apoi a început să 
ocolească clădirea, cu arma în față, gata să tragă. Katia s-a strecurat 


înapoi în hol și în sus pe trepte spre etaj. 

Ea avea un cuţit. El avea o pușcă. 

Ea trebuia să ajungă aproape. El știa asta. 

Sus erau trei camere mici şi o toaletă, în care tot ce era de porțelan 
zăcea pe jos, sfărâmat. S-a orientat și a intrat în ceea ce trebuie să fi 
fost odinioară un dormitor. Gol, în afară de un pat pătat, mucegăit, 
într-un colț. Salteaua fusese tăiată și roasă în câteva locuri. S-a dus la 
fereastră și a privit cu fereală în jos. Desigur. Bărbatul cu pușca stătea 
în colțul în care veranda ieşea în afara casei. Îl făcea greu de observat, 
dar oferea o vizibilitate bună pe o mare parte a curţii. Dacă ea ar fi 
încercat acum să ajungă la mașină, n-ar fi avut nicio șansă. 

Şi-a tras capul înapoi și a chibzuit. La etaj. Trei metri și jumătate, 
patru. Poate mai mult. Dar cu control și cu ceva, sau cineva, care să 
amortizeze căderea... A luat hotărârea, s-a dus iar la fereastră și a pus 
cu atenție un picior sus. Și-a lăsat greutatea pe el, rama a ţinut și n-a 
scos niciun sunet, așa că s-a ridicat încet până ce a ajuns să stea 
ghemuită în deschizătură. S-a asigurat că a făcut asta fără zgomot și că 
n-a căzut nimic, însă bărbatul de dedesubt trebuie să fi simţit ceva, 
pentru că s-a răsucit și a privit în sus în clipa în care ea își dădea 
drumul. El s-a mișcat repede. Dacă ar fi fost un pic mai lungă căderea, 
ar fi avut timp să ridice pușca. Însă n-a reușit decât s-o ridice cam pe 
jumătate, cu un răget furios, înainte ca ea să aterizeze pe el și să-i 
înfigă cu amândouă mâinile cuțitul într-unul dintre ochii larg deschişi. 
Un moment a stat în fața lui, respirând liniștit, în vreme ce își scana în 
minte trupul în căutarea vătămărilor. N-a descoperit niciuna și s-a 
ridicat în picioare. S-a aplecat şi a ridicat pușca. S-a dat înapoi până la 
perete, examinând-o în mod expert. 

— René! Doar tu ai mai rămas! 

A stat nemișcată, ascultând. Nimic. Doar natura, din când în când 
sunetul unui motor pe care îl aducea vântul de la mașinile care 
treceau cu mare viteză pe undeva, departe. Katia și-a îngăduit să se 
relaxeze un pic. Era aproape sigură că René n-are vreo armă de foc și 
că e mult prea deștept ca s-o atace fără așa ceva. Cu siguranţă prea 
deștept ca să creadă că ar putea negocia cu ea, să scape cumva din 
asta cu ajutorul vorbelor. 

Ştia că o să moară. 

Singura lui șansă era să fugă. Repede și departe. 

Exista o mică posibilitate să fi făcut deja asta. Nu-l mai văzuse sau 
auzise de când a strigat acele ordine, după ce ea s-a aruncat pe 
fereastră. După ce a pierdut controlul, a pierdut inițiativa. În orice 
caz, nu putea să ajungă prea departe. Trebuie să fie în drum spre 
Haparanda. Ea avea mașina, ar trebui să poată ajunge înapoi mai 
repede decât el. S-a uitat la ceas și în sus, la soare. Nu știa unde se 
află, însă cel puţin avea o idee despre direcție. 


Mai devreme sau mai târziu avea să-l găsească. N-avea importanță 
dacă dura un pic. 
Se pricepea de minune să aștepte. 


Trecuse atât de mult timp de când nu mai fusese acolo. 

Apartamentul de pe Râggatan. Îi place. 

Spaţios, cu două dormitoare. Afară sunt nori întunecați. Dar nu-i 
poate vedea, nu din hol, unde se străduieşte s-o îmbrace pe Elin cu 
salopeta. 

Nu știe că ei sunt acolo. 

Din living se aude Springsteen. 

Nu era sigură cum o să se simtă locuind într-un apartament. Și încă 
într-un oraş mare. Cel mai mare, însă îi place. Viaţa pe care o duc la 
Stockholm. Elin nu vrea să meargă fără tati. Fata lui tati. Nu-i nimic 
ciudat, petrece mult mai mult timp cu el, întotdeauna. Azi el se duce 
la un interviu de angajare. Costum și cravată. Elegant. Așa că Elin, 
care abia a împlinit doi ani, trebuie să meargă cu Hannah. O zi 
frumoasă împreună, mama și fiica. Oricât de mult îi place lui Thomas 
să stea acasă, începuse să ducă dorul celeilalte vieţi, o viață de adult. 
Şi apoi, un pic mai mulți bani sunt întotdeauna bineveniți. 

De-ar reuși s-o vâre pe Elin în haine! 

O mituieşte. Poate să-și ia pantofiorii roşii de piele, cu toate că nu 
sunt ceva ce să porți pe afară. Și o să primească o înghețată când merg 
la cumpărături, sună bine, nu? În sfârșit, brațele și picioarele ajung la 
locul lor. O să se distreze împreună. Așa că spune-i la revedere lui tati. 
Pentru ultima oară. 

Nici ea nu știe asta. 

Fl cântă în living. 

Young lives over before they got started. This is a prayer for the souls of 
the departed:1. 

Când o prinde în curele pe Elin pe scaunul ei de pe banchetă și dă 
ocol mașinii spre locul şoferului, ridică ochii spre cer. Acum îi vede. 
Norii întunecați. 

O să înceapă ploaia? 

Ar trebui să dea fuga înapoi și să ia o umbrelă? 

N-are puterea să-i desfacă iar curelele lui Elin. Speră să nu plouă. 
Urcă în mașină și pleacă. 


— Hei, am ajuns. 

Hannah a deschis ochii și a clipit, s-a uitat în jur, un pic 
somnoroasă. Erau opriți în faţa secției de poliție. Cu motorul oprit. 

— Ai adormit, a informat-o Thomas, cu totul inutil. 

— Am dormit prost noaptea trecută, a zis Hannah, ștergându-și 
saliva de pe bărbie în vreme ce își întinde oasele pe scaun. 

Au rămas lângă lac până ce X și Gordon au ajuns acolo și au 
confirmat ceea ce Hannah știa deja şi le-a spus-o și lor: era nevoie să 
aducă un scafandru. Avea să dureze până să ajungă acolo și nu era 
nevoie să stea toți. Hannah s-a oferit repede să plece înapoi. Nu se 


întâmpla des, dar întotdeauna se simțea un pic încordată când se 
întâlneau Thomas și Gordon. S-au întors pe unde veniseră, în aceeași 
tăcere familiară de pe drumul încoace. După zece minute se pare că 
Hannah a adormit. 

Acum a aruncat o privire spre ceas şi s-a răsucit spre soțul său. 

— Ce-ar fi să mâncăm de prânz? 

— Sigur. 

A şovăit un pic, sau doar i s-a părut ei? A pornit iar mașina, a 
condus încet prin centrul orașului puţin populat, până la Leilani, a 
parcat în față și au intrat. 

Sami Ritola stătea la una dintre mesele din fundul sălii împreună cu 
un bărbat pe care Hannah nu l-a recunoscut. Era cu spatele la ea, și n- 
a încercat să se ducă la el să-l salute. Era un pic surprinsă să-l vadă, 
crezuse că s-a întors la Rovaniemi ieri, după ședință. X arătase clar că 
serviciile lui nu vor fi necesare, iar dacă ar fi, putea fi găsit la telefon. 

La tejghea au luat-o la stânga, au trecut pe lângă uriașa statuie 
vişinie a lui Buddha şi s-au așezat. După ce au comandat, Hannah și-a 
scos telefonul, a deschis pe ecran o hartă și a pus mobilul pe masă 
între ei. 

— Ca să știi despre lacul acela, să găsești drumul năpădit de 
buruieni care duce la el, să știi despre pantă... trebuie să fii din partea 
locului. 

— Poate că da, a zis Thomas, turnându-și apă în pahar. 

— Bărbatul a fost lovit aici, iar lacul e aici. 

A mărit cu degetele harta de pe ecran. 

— Așadar, dacă ne concentrăm pe această zonă — Vitvattnet, un pic 
mai departe, în sus spre Norra Stortrăsk, Grubbnăsudden, Bodtrăsk — 
atunci poate cineva a văzut ceva. 

Thomas a luat câteva înghiţituri de apă, cu ochii la ecran. Părea să 
se gândească. 

— Cel care a sunat, care nu ţi-e prieten, a putut să vadă cât de cât 
şoferul? a întrebat Hannah. 

— Nu, din ce a spus. 

— Poți să-l întrebi? 

— Sigur. 

— Mulţumesc. 

A pus telefonul la loc în buzunar, a întins mâna peste masă și a pus- 
o peste a lui, mângâindu-i cu degetul mare încheieturile. 

— A fost plăcut să ies cu tine astăzi, să facem ceva împreună. 

— Da... 

— Chiar dacă n-a fost vorba decât de muncă. 

— Da. 

— Ti-am simțit lipsa ieri, când te-ai dus la Kenneth. 

— Zău? 


— Da, m-am simţit un pic... respinsă, ca să fiu sinceră. 

Iată. A spus-o. Surprinzându-se pe sine. Nu plănuise să aducă vorba 
despre asta. Cel puţin nu aici și acum. Poate din cauză că erau pe 
teren neutru. Prânzeau în oraș. Ca un cuplu. Făcea să fie mai puțin 
dramatic. Nu trebuia să fie chiar așa mare lucru, doar ceva de care se 
ocupau în vreme ce așteptau mâncarea. Un subiect de conversaţie, 
unul dintre multe altele. 

Acum mingea era la el. 

El n-a răspuns imediat, s-a uitat la ea cu o seriozitate pe care nu-și 
amintea s-o fi văzut în ochii lui decât o dată. 

În urmă cu douăzeci și patru de ani. La Stockholm. 

Când i-a spus că nu au decât două opțiuni: să se scufunde sau să 
treacă peste asta. 

Asta a speriat-o. I-a dat impresia că orice crede că ar putea el să 
spună, va fi mai rău. Mai rău decât îşi putea închipui. El a tras aer în 
piept adânc, amenințător, dar a părut să se oprească, şi-a scuturat un 
pic capul și a dat drumul aerului într-o expirare lungă. Când s-a uitat 
din nou la ea, acea seriozitate dispăruse. 

— N-am vrut. N-am știut că... n-am știut. 

Ea s-a aplecat peste masă și și-a coborât vocea. Dacă mersese atât 
de departe, ar putea foarte bine să continue. 

— Practic, aveam mâinile în pantalonii tăi, asta ar fi trebuit să-ți 
dea un indiciu despre ce voiam. 

— Îmi pare rău. 

— A trecut mult timp de când... Ca și cum m-ai ocoli. 

— Îmi pare rău, nu asta a fost intenția mea. 

El părea atât de sincer trist și vinovat, încât ea a fost imediat gata 
să-l creadă. Nu-și dăduse seama că o răneşte când, aşa cum crezuse ea, 
s-a îndepărtat așa de clar de ea. Era atât de simplu? Că doar 
percepuseră aceste situații în mod diferit, n-au vorbit despre ele, au 
lăsat lucrurile în voia lor și le-au lăsat să ia amploare, fiecare nefiind 
conștient de ceea ce gândeşte și simte celălalt? 

— Poţi să compensezi acum, a zis ea surâzând. 

— Chiar acum? 

— Nu aici, dar amândoi șefii mei vor mai rămâne lângă lac câteva 
ore, așa că putem să ne ducem acasă. 

— Trebuie să merg la serviciu, a zis el și şi-a tras abia simțit mâna 
de lângă a ei, nedorind s-o dezamăgească iarăşi, însă destul ca să 
marcheze distanța. 

— Credeam că e liniște la lucru, a zis Hannah și a făcut să-i fie mai 
uşor, dând drumul de tot mâinii lui. 

Minciuna pe care chiar fusese gata s-o creadă nu mai ţinea. 

— E destul de liniște, însă e ceva ce trebuie să fac. Și Perka pleacă 
în concediu săptămâna viitoare, așa că... 


— Sigur. E în ordine. 

— Dar în seara asta, poate. 

— Sigur. Poate că atunci. 

A sosit comanda și au mâncat în tăcere. Amândoi au refuzat după 
aceea cafeaua, au plătit și au ieșit împreună. S-au oprit pe trotuar, în 
fața restaurantului. 

Thomas și-a încheiat jacheta subțire și a făcut semn cu capul spre 
mașină. 

— Vrei să te duc înapoi? 

— Nu, o să merg pe jos. 

— Bine, atunci ne vedem mai încolo. 

— Da, ne vedem. 

A stat și s-a uitat după el cum traversează, urcă în mașină și pleacă. 
El şi-a fluturat mâna, iar ea a ridicat mâna, apoi a pornit spre centru, 
la serviciu. După câţiva pași a scos telefonul, l-a ţinut în mână, a 
şovăit. Nu era ca de obicei, nu era cum voia ea, dar ce mama naibii? 
Avea nevoie de asta. Dorea asta. A format un număr, a așteptat 
răspunsul, l-a primit. 

— Cât de mult mai trebuie să stai lângă lac? 


— René! Doar tu ai mai rămas! 

Vocea ei a despicat tăcerea. L-a ajuns acolo unde era înghesuit, sub 
un copac dezrădăcinat, la câțiva metri în pădure. Nu putea s-o vadă 
printre tufe și crengi, nu putea să vadă nici maşina sau casa. Nu 
cuteza să ridice capul, să riște s-o vadă. Cu faţa apăsată pe rădăcini și 
mușchi, se străduia din răsputeri să-și țină răsuflarea cât mai calmă. 
Temându-se că o respiraţie ar putea să-l dea de gol în tăcerea deplină 
care domnea după ce răcnetul lui Marcus fusese întrerupt cu o 
bruscheţe îngrozitoare cu un mai mult de o jumătate de minut înainte. 
Apoi acel plin de încredere: 

— René! Doar tu ai mai rămas! 

Nu s-a îndoit nicio clipă că este adevărat. Dar ce voia ea? Era doar 
un fel de a-și dovedi superioritatea, ca să-l sperie, sau era ca să-l 
cheme, să arate că s-a descotorosit de infanterie și acum vrea să reia 
afacerile. Greu de crezut. Dacă el ar fi știut unde sunt amfetaminele, 
poate că ar fi avut cu ce să se târguiască, însă nu exista nicio șansă să 
poată ajunge la vreun soi de înţelegere. N-avea nimic de câștigat dacă 
se arăta. Dacă îl vedea, era mort. 

Singura lui șansă era să fugă. Iute și departe. 

Când a spus că o cheamă Galina, el a șovăit o clipă. Nu voia să se 
amestece în afacerile ruşilor, refuzase oferte. Însă n-a ascultat de acel 
clopoțel de alarmă, era stăpân pe situaţie, avea controlul. Pentru că ea 
îi îngăduise să creadă asta. În alte condiţii, ar fi fost atât invidios, cât 
și impresionat. Îi era mult superioară. Pe drept cuvânt se credea 
grozav, ştia că era mai deștept şi mai bun ca oricine, însă în 
comparaţie cu ea nu era mai mult decât o maimuţă dresată. Când i-a 
sfâșiat gâtul lui Norman - care a fost cel mai nebunesc lucru pe care l- 
a văzut de când era pe lume - și s-a aruncat pe spate pe fereastră, el 
mai credea că ar putea învinge, că au o șansă. Erau, totuși, patru la 
unu. Neînarmaţi, dar chiar și aşa. Patru la unu. Toţi erau în gardă, n- 
aveau să fie surprinși ca Theo pe coridorul hotelului sau Norman în 
bucătărie. Așa a crezut. Apoi a auzit țipătul, a simțit panica, a fost 
izbit de tăcerea care se întindea, iar acum era singur. 

Singura lui șansă era să fugă. Iute și departe. 

Așa că a așteptat sub copacul dezrădăcinat. O jumătate de oră a 
devenit patruzeci şi cinci de minute, o oră, o oră și jumătate. Frigul și 
umezeala îi răzbăteau prin haine, și s-a străduit să-și relaxeze mușchii 
ca să nu clănțăne din dinţi, dar nu și-a schimbat poziţia, nu s-a clintit. 
Țânţarii îi bâzâiau în jurul capului și i-a simţit aterizând pe frunte și 
gât, însă i-a lăsat să stea acolo. N-avea să scoată niciun sunet, să facă 
nicio mișcare. Avea să scape cu viață din asta. Sigur, va trebui să se 
mute, sau, mai degrabă, să fugă, dar nu era sfârșitul lumii. În afară de 
afaceri, nu era nimic care să-l țină în Haparanda. Orașul era un 
târgușor jalnic care îi permitea să se dea mare și să facă bani. Nu 


trebuia nici măcar să treacă pe la apartament. Erau acolo droguri în 
valoare de câteva mii, dar la banii cei mulți avea acces de oriunde. 
Putea să meargă departe, peste hotare, să stea ascuns o vreme, chiar 
câțiva ani. Nu pentru el venise în Haparanda această mașină de ucis. 
Misiunea ei era să găsească drogurile și banii. N-avea să-și piardă 
timpul și resursele căutându-l pe el, era sigur de asta. Dacă 
supraviețuia acum, putea să reușească. 

Era doar o chestiune de a fi isteţ, și el era isteţ. 

Când timp de două ore n-a auzit nimic decât zgomotele naturii, 
René s-a strecurat încet afară din ascunzătoare și s-a târât ca un 
vierme pe la poalele pădurii. Sperând că tufele și ierburile înalte îl vor 
apăra. A tot mers până a văzut casa și curtea. 

Afară, la dreapta locului în care fusese odată ușa din faţă, zăcea 
Jari. Nu-i vedea pe ceilalți. Mai important, n-o vedea nici pe ea. Și-a 
întors capul în amândouă părțile, a pipăit pe sub mușchi și a găsit o 
piatră cât pumnul. Și-a ridicat trunchiul destul cât s-o poată azvârli cu 
boltă largă. Piatra a aterizat cu o bufnitură clară în curtea cu pietriș 
bine tasat. René s-a lipit de pământ cât a putut de mult și s-a uitat pe 
furiș. Nimeni, nimic. Ea trebuie să-şi fi zis că a plecat, a fugit cuprins 
de panică, să-și fi zis că poate avea grijă de el mai târziu. Probabil îl 
aştepta chiar acum în apartamentul lui. Ca să fie sigur, a aruncat altă 
piatră, a mai așteptat zece minute, apoi s-a ridicat încet şi ţeapăn, 
trăgând adânc aer în piept. A stat nemișcat și a închis ochii, așteptând 
să vină în zbor un cuţit sau altceva. Convins că ea ar putea să 
transforme orice în armă. Dar nu s-a întâmplat nimic. 

A făcut un prim pas prudent afară din pădure. Complet neprotejat, 
vizibil deplin. Trupul încă îi protesta pe când se apropia de casă încet 
şi cu toate simţurile în alertă. Lângă zidul casei s-a oprit, s-a uitat în 
jur. Linişte în continuare. Unde era ea, n-ar fi acționat până acum? A 
mers mai departe, ocolind casa. Mașina rămăsese acolo. Părea 
neatinsă. A băgat mâna în buzunar ca să se asigure că are cheile, n- 
avea chef să urce în mașină și să nu poată pleca, din cauză că le 
pierduse. Dar erau încă acolo. S-a îndepărtat cu un pas de perete, a 
simțit cum i se îngreunează respiraţia când a pornit spre mașină. 
Acum era atât de aproape. 

Când a simţit sub mână metalul, a suspinat de ușurare. Avea să 
reuşească. Să scape. Să plece cu mașina de aici și să nu se oprească 
până nu ajunge departe, departe de tot. S-a dus la portiera șoferului, 
era pe cale s-o deschidă, când a simţit ceva apăsat pe picior, s-a uitat 
în jos, dar n-a reușit să priceapă ce era cu ţeava puștii de pe gleznă 
până să pornească glonțul și să-i smulgă aproape de tot piciorul drept. 
A făcut fără să vrea câțiva pași împleticiți înapoi și s-a prăbușit, urlând 
de durere. A văzut-o pe Louise, sau Galina, sau cum mama dracului o 
fi chemat-o, repezindu-se la el de sub mașină. Ca un strigoi dintr-un 


film de groază japonez pe care îl văzuse. Părul negru vâlvoi lipit de 
obraji, transpirație murdară curgând pe ea, fața și gâtul pline de 
sânge, ochii privindu-l ţintă. Ren€ a avut o clipă în care să-și dea 
seama cât de frică îi este de ea, că nu vrea să moară și cât de tare îl 
doare piciorul, înainte ca ea să-l încalece. 

— Te rog... a fost singurul lucru pe care a reușit să-l spună. 

— Te rog... 

Katia a scos cuțitul și l-a apăsat cu amândouă mâinile pe gâtul lui, 
sub mărul lui Adam. Ren€ a scos un gâlgâit neajutorat, a deschis ochii, 
cu lacrimile șiroindu-i pe tâmple. Mâinile au scurmat jalnic aerul de 
vreo două ori, dar curând au încetat. După un minut, cam așa, era 
mort. 

Katia s-a ridicat în picioare, s-a întins, cu trupul înțepenit după 
orele petrecute sub mașină. Avea o grămadă de timp să se gândească 
la ce urma. Trebuia să scape de cadavre. Urmele de sânge și 
dezordinea n-o îngrijorau. Dacă descoperea cineva că s-a petrecut ceva 
violent aici nu era o problemă, nimeni n-avea să-și dea seama exact ce 
anume și n-avea să descopere vreo victimă. Cel mai ușor era să-i 
încarce pe toți în mașină și să se descotorosească de mașină și de ei. 
Apoi să găsească o cale de întoarcere în oraș și să se ocupe de ceea ce 
venise să facă aici. 

Va trebui să folosească o zi întreagă pentru asta. 

Fără să se fi apropiat niciun pic de droguri sau de bani. 

O cuprindea furia chiar și când se gândea la asta. Dar ar putea să 
înceapă. 

Mergea înapoi spre casă ca să aducă celelalte cadavre când s-a 
oprit. Zgomot de motor. Tot mai aproape. Katia a alunecat în jos lipită 
de perete şi s-a uitat cu fereală. Un Range Rover negru a intrat încet în 
curte. Nu vedea câți oameni sunt înăuntru, dar erau cel puțin doi. Să-i 
omoare și pe ei? 

Mai multe cadavre, altă mașină de care să se descotorosească. 

Era pe cale să înainteze în curte și să se arate, când altă mașină a 
apărut în spatele celei dintâi. Prea mulți, prea mult. 

Fără să ştie care vor fi consecințele, Katia s-a tras încet înapoi, s-a 
răsucit, s-a furișat nevăzută în jurul casei și a dispărut fără zgomot în 
pădure. 


Zăceau în patul imens al lui Gordon, lat de 180 de centimetri, cu 
toate că el locuia singur. Prea mare pentru dormitorul lui, care, din 
cauza tapetului demodat, întunecat, și a uşilor de lemn închis la 
culoare ale dulapului, părea oricum mai mic decât era. Hannah stătea 
pe spate, cu privirea în tavan. Gordon era culcat pe o parte alături, cu 
un braț peste pântecul ei dezvelit, cu fața îngropată în gâtul ei. 
Respira liniștit și regulat și ea nu știa dacă e sau nu adormit. 

Fusese foarte ușor să-l convingă să-l lase pe X lângă lac și să se 
întoarcă aici ca să se culce cu ea. Nu întrebase și nu i se păruse ciudat 
ca ea să-l sune în mijlocul unei zile de lucru, doar a lăsat-o să intre în 
apartament, unde l-a sărutat de cum a închis ușa după ea. 

S-a lipit de el, l-a simţit imediat cum se întărește. 

O găsea atrăgătoare, o dorea. 

Era prea cald în camera lui, și a dat deoparte cu picioarele pătura 
pe care o trăsese până la buric, simţindu-și interiorul coapselor lipicios 
din cauza lubrifiantului și a spermei lui Gordon. N-au folosit protecție, 
trenul gravidității plecase din gară și n-avea să mai vină niciodată, 
însă lubrifiantul era absolut necesar în prezent. Mucoasele erau foarte 
uscate, subțiri și fragile. Hannah a râs când și-a amintit cum un actor 
de stand-up comedy pe care îl văzuse împreună cu Thomas acum câțiva 
ani în Luleă a zis că cele mai multe focuri din păduri izbucnesc în 
fiecare vară din pricina femeilor de vârstă medie care încearcă să facă 
dragoste în pădure fără lubrifiant. 

Funny cause it's true12. 

— Ce e? a întrebat Gordon, săltând un pic capul. 

— Mi-a venit în minte ceva. 

— Ce? 

— Nimic, n-ar avea haz dacă ți-aș spune. 

— Bine. S-a ridicat într-un cot și a dat deoparte o șuviță de pe 
fruntea ei. Poate că ar trebui să ne întoarcem la serviciu. 

Înainte ca ea să-i poată răspunde, telefonul lui a început să sune. Pe 
când întindea mâna spre noptieră ca să-l ia, a auzit și telefonul ei 
vibrând în buzunarul pantalonilor de pe podea. A reușit să vadă un 
„X” mare pe ecranul lui Gordon înainte ca el să-și dreagă glasul și să 
răspundă. 

— Da, sunt Gordon. 

N-a auzit ce spunea celălalt, și nici nu era nevoie, a văzut pe fața 
lui Gordon că e ceva grav. 

Erau deja două mașini parcate pe drumul de pietriș neîntreținut. 
Gordon a oprit pe margine şi a parcat în spatele celei din urmă. Au 
coborât, iar Hannah a aruncat o privire rapidă înapoi spre mașină 
când au pornit spre clădirea la care îi dusese GPS-ul. Un pic mai 
departe, drumul era blocat de o bandă alb-albastră a poliției, Morgan 


era pe partea cealaltă și a ridicat-o când s-au apropiat. 

— Ce s-a întâmplat aici? a întrebat Gordon pe când se apleca pe 
sub barieră. 

— Cine poate ști? 

— X a zis ceva de cinci morți. 

— Până acum, da. 

Gordon și-a îndreptat spatele, a răsuflat adânc și a scos un oftat 
lung, sonor. 

— La naiba! 

— Da. 

— E aici? 

Morgan a arătat spre celălalt capăt al curţii. La marginea pădurii, 
Alexander umbla de colo-colo cu telefonul la ureche. Gordon a pornit 
drept spre el. Hannah s-a uitat la casa roșie cu etaj, cândva frumoasă, 
care acum arăta ca și cum s-ar fi putut nărui în orice moment. 
Acoperișul era prăbușit pe alocuri, hornul era dărâmat, toate ferestrele 
sparte, streşinile atârnau vertical pe fațadă, zugrăveala se cojea. O 
familie își făcuse cândva căminul aici, își trăise viața, iubise această 
casă, o îngrijise, fusese mândră de ea. Probabil părinţii rămăseseră aici 
când copiii s-au mutat, iar când a venit vremea moștenirii nu i-a 
interesat s-o păstreze. Viaţa lor era altundeva, într-un oraș, undeva 
spre sud. Imposibil de vândut, sau nu merita, pur și simplu, a fost 
lăsată în paragină. Haparanda nu era în niciun caz unică. De cum 
ieşeai din orașele mari, erau case ca aceasta în tot Norrlandul. 

Hannah s-a uitat la mașina parcată în curte, cu un cadavru acoperit 
cu o pătură zăcând la câțiva metri de ea. 

— Ce se întâmplă acum? l-a întrebat pe Morgan. 

— X a chemat tehnicienii criminaliști, medicii legiști și câinii. 
Ludwig și Lurch fac o căutare prin pădure ca să se asigure că nu mai 
sunt cadavre. Unii dintre cei care au făcut cercetări din casă în casă în 
Ovre Bygden sunt pe drum încoace ca să ne ajute. 

— Este încă investigația lui X? 

— Din câte ştiu eu. 

Hannah a încuviințat din cap pentru sine. Nu era deloc sigur că asta 
le va reveni lor. 

Cinci morţi. Asasinaţi. Masacru. 

Din câte ştia ea, asta nu se mai întâmplase niciodată în Haparanda, 
așa că exista riscul ca șefii din Umeă să se implice, sau poate că asta 
va ajunge la NOA13, în Stockholm. 

— Unde sunt ceilalți? a întrebat ea, arătând cu capul spre cadavrul 
de sub pătură. 

— Unul înăuntru, ceilalți risipiţi în afara casei. 

— Toţi sunt bărbați? 

Morgan a încuviințat. 


— Împușcaţi? 

— Nu, cei mai mulți înjunghiaţi, sau așa se pare. 

— Cinci oameni, cu cuțitul? 

N-aveai cum să nu auzi scepticismul din vocea ei. 

Morgan a ridicat un pic din umeri. 

— Cel puţin trei. La ceilalți doi nu s-a confirmat, nu m-am uitat 
prea atent. 

Hannah a amuţit, rumegând informaţia primită. Cinci bărbați. Uciși 
cu cuțitul. O armă pentru lupta din apropiere. Trebuie să fi fost 
împrăștiați, şi totuși ucigașul s-a furișat până la ei, omorându-i pe 
rând. Pe tăcute și eficient. Altfel, n-ar fi reușit ceilalți să-l copleșească 
pe agresor sau să fugă de aici? Greu de spus fără să știi exact unde se 
află cadavrele și în ce ordine au murit, dar cinci bărbați adulți omorâți 
doar cu un cuţit părea improbabil. Doar dacă... 

— Mai mulţi agresori? l-a întrebat pe Morgan, nu pentru că ar fi 
crezut cu adevărat că o să-i răspundă, mai degrabă gândind cu voce 
tare. 

Așa cum se aștepta, răspunsul lui Morgan a fost: 

— Cine poate ști? 

Hannah și-a dat seama că aflase tot ce putea afla pe moment. N- 
avea chef să se uite la victime, mai târziu vor fi destule fotografii și 
rapoarte amănunțite, aşa că s-a răsucit spre mașinile negre care 
stăteau în curte și cei patru oameni care stăteau în ele sau erau în 
picioare, rezemați de ele, vorbind cu P-O. 

— Sunt cei care i-au găsit? 

— Da. 

— Ce făceau aici? 

— Doamna de acolo, a arătat Morgan spre singura femeie din grup, 
tânără, de vreo douăzeci de ani, care stătea într-unul dintre SUV-uri 
cu portiera deschisă, e un soi de influencer. Voiau să facă fotografii 
aici, au zis. 

— De ce? a întrebat Hannah, nedumerită. 

— Se pare că municipalitatea a plătit-o să facă zece postări. 

Hannah și-a ţinut pentru sine părerea despre influenceri. În liceu, 
Alicia trecuse printr-o fază în care avea de gând să ajungă așa ceva. 
Timp de câteva luni a perseverat, dar s-a lăsat păgubașă când 
urmăritorii, succesul și banii nu s-au arătat. Nu că Hannah ar fi 
îndrăgit influencerii, erau tineri, deștepți și destul de întreprinzători 
ca să profite la maximum de această epocă a fascinaţiei față de 
narcisismul superficial și de nevoia de a ne umple ecranele cu străini 
care ne spun ce să facem, să gândim, să ne placă, să simțim și, mai 
presus de toate, să cumpărăm. Dar însuși faptul că ei existau, că era 
considerată o profesie pentru care te puteai pregăti, dovedea că ei 
trăiesc în cea mai bună dintre lumi în cele mai rele timpuri. 


Soarele strălucea neîndurător peste zona deschisă în vreme ce 
Hannah se îndrepta spre cele două mașini mari și negre, și i-a dat prin 
cap că nu întrebase de când sunt aici cadavrele, doar presupusese că 
omorurile sunt recente. Dacă zăceau de câteva zile pe vremea asta, ei 
bine, era și mai ușurată că alesese să nu se uite la ele. I s-a alăturat lui 
P-O, care i-a aruncat o privire înainte să se întoarcă la carnetul de 
însemnări. 

— Dar n-aţi văzut pe nimeni mișcând prin zonă sau pe drum când 
aţi venit? a întrebat el. 

Cei trei bărbați îngrijiţi, cu haine de vară subțiri, fără îndoială 
scumpe, și pantofi de sport s-au uitat unul la altul, apoi au clătinat din 
cap. 

— Nu, a răspuns femeia din mașină, a cărei piele, vedea acum 
Hannah, era foarte netedă. 

Niciun por, nicio umbră, un pic lucioasă, dar cu siguranță de la 
transpirație. Gene false şi buze care se ițeau aproape la fel de departe 
ca nasul îngust. Părul negru, scurt, care îi încadra fața micuță și trupul 
subțire întăreau impresia de păpușă pentru care era clar că cheltuise 
mult timp și bani. 

— Cine ești? a întrebat, răsucindu-se spre Hannah. 

— Hannah Wester, a răspuns Hannah, stăpânindu-și impulsul de a 
întinde mâna. 

Simţea că femeia nu voia să-și riște unghiile lungi de trei centimetri 
dând mâna cu o polițistă locală un pic umflată, transpirată. 

— Şi tu cine ești? 

— Nancy Q, a zis ea, ca şi cum asta ar fi trebuit să însemne ceva 
pentru Hannah. 

Au fost întrerupte de zgomotul unei mașini care se apropia. Hannah 
s-a întors pe călcâie și a văzut doi bărbați sărind dintr-un Renault 
verde închis și alergând spre banda care bloca locul crimei, unul 
ţinând în față un aparat cu care fotografia de zor. 

— Hei, hei, hei, l-au auzit pe Morgan că zice, ridicând mâinile ca și 
cum voia să-i oprească să mai fotografieze. 

— Am terminat? a întrebat Nancy, fluturându-și mâna spre cei doi 
jurnaliști abia sosiți. Au venit să vorbească cu mine. 

— Ai chemat presa? 

Până și Nancy trebuie să fi simţit gheaţa din vocea lui Hannah, dar 
s-a uitat la ea cu o privire complet nedumerită. 

— Sigur că i-am chemat. 

Hannah și-a întors privirea de la cei doi bărbați care acum erau 
prinși într-o discuţie aprinsă cu Morgan. Nu erau de la ziarul din 
Haparanda. Așadar, Nancy sunase pe cineva, probabil de la o agenţie 
de presă mai mare, de nivel național, care la rândul ei a ales niște 
talente locale. Asta ar fi luat ceva timp. 


— I-ai sunat înainte să suni la noi, a constatat Hannah. 

— Nu eu v-am sunat, ci Tom. 

Nancy a făcut semn cu capul spre unul dintre bărboși, nu era 
limpede care, apoi s-a dat jos din mașină. 

— Am terminat? 

— Nu poți vorbi cu ei despre ce ai văzut aici, a încercat P-O. 

— Ba pot, a răspuns Nancy, încercând să se ducă spre barieră. 

Hannah a întins mâna și a oprit-o. 

— A făcut vreunul dintre voi fotografii sau filmări înainte să 
ajungem noi? 

— Poate, de ce? 

— Atunci am nevoie de toate telefoanele voastre. 

— Nu, n-ai dreptul să le iei. 

Nancy i-a înfruntat privirea într-un fel care i-a spus lui Hannah că 
nu este obișnuită să fie contrazisă. Ei bine, asta avea să fie pentru 
prima dată. Când a încercat să treacă pe lângă ea, Hannah a prins-o de 
materialul moale de lână al bluzei polo, ţinând-o pe loc. 

— Dacă aveţi fotografii sau filme, sunt probe. Dacă scoateţi probe 
de la locul crimei de care mă ocup eu, veţi sta aici mult mai mult 
decât vă doriţi şi nimeni nu va avea voie să vorbească cu nimeni. 
Înțelegi ce spun? 

— Da. 

— Deci, dați-mi telefoanele voastre afurisite, sau vă arestez pe loc. 

Pentru prima dată, Nancy părea un pic nesigură, s-a răsucit spre 
ceilalți trei din grup, care aveau toți mâinile în buzunare, după 
telefoane. O strâmbătură nemulțumită le-a dat de înţeles că au trădat- 
o cu toții, în cele din urmă, a vârât mâna în buzunarul de la spate și a 
scos telefonul, oftând. 

— Acum pot să plec? 

— Da, chiar te rog, ca să nu mai trebuiască să te văd. 

Hannah s-a uitat după ea cum se duce repede spre barieră, se 
strecoară pe dedesubt și dispare pe drum împreună cu cei doi bărbați. 
S-a răsucit spre P-O, care stătea tot acolo cu carnetul deschis în mână. 

— Scuze, ai terminat cu ea? 

— Cred că da. Fără îndoială, o să se întoarcă. 

— Idioata dracului! a bodogănit Hannah, enervarea din ce în ce 
mai mare silind-o să se miște. 

A mers prin curte, şi-a pus mâinile pe ceafă și a respirat adânc de 
câteva ori. 

— Eşti bine? 

S-a răsucit. Gordon venea spre ea. 

— Sunt furioasă. 

— Pe cine? 

— Pe lume în general, pe Nancy Q în particular. 


Era clar că el nu pricepe mare lucru, că are în cap lucruri mai 
importante. S-a apropiat de ea. 
— M-am uitat la cadavre... Tipul de lângă mașină e René Fouquier. 


Un moment, Hannah a crezut că greșiseră locul, că era doar un 
apartament-model, în care nu locuiește nimeni. Doar o haină pe un 
umeraş atârna ordonat în cuierul din hol, cu nimic pe cârligele din 
spatele ei. Două perechi de pantofi bine lustruiți pe suportul de 
dedesubt. Covorașul de la intrare perfect aliniat cu pragul ușii. Un 
scaun Windsor lângă un perete; lângă el, o măsuţă de hol cu o perie de 
haine într-un colț, dar nimic altceva. 

În vreme ce lăcătușul lucra ca să le deschidă ușa, au îmbrăcat peste 
hainele lor obişnuite salopete de protecție simple, albe, şi-au pus 
acoperitoare pentru pantofi şi mănuși și și-au îndesat părul sub 
bonetele ca niște căști pentru duș, pe care absolut nimeni nu putea să 
le poarte păstrându-și un strop de demnitate. Arătau ca şi cum ar fi 
fost pe cale să intre în tură la o uzină nucleară rusească din anii '80, 
şi-a zis Hannah pe când stăteau în antreul apartamentului cu un 
dormitor de pe Västra Esplanaden, numărul 12, și se vedeau în 
oglinda de pe perete, care, desigur, nu avea pe ea nicio pată sau 
amprentă. 

— Foarte ordonat, a proclamat Hannah și a făcut primul pas spre 
restul casei sterile și, deocamdată, impersonale. 

— Ce zici? lau dormitorul, tu iei livingul și luăm bucătăria 
împreună? 

— Bine. 

Hannah a intrat în camera mică aflată imediat la dreapta. Cum era 
posibil să ţii un loc atât de ordonat, de curat? Nici măcar când casa lor 
era proaspăt dereticată și organizată nu reușiseră vreodată să se 
apropie măcar de asta. Nici măcar acum, când nu erau decât ea și 
Thomas. Era ca și cum ar fi pășit în posterul de la mijlocul unei reviste 
de amenajări interioare. Sau, mai degrabă, un catalog de mobilier, 
deoarece încăperea era complet anonimă și toată mobila părea aleasă 
pentru funcționalitate, nu din vreun gust personal. Pe măsuța pentru 
cafea din faţa canapelei de două locuri gri erau șase suporturi pentru 
pahare înșirate ordonat pe latura stângă, negrul alternând cu roșul, 
dar asta era tot. Nu ziare sau reviste, nu lumânări sau bibelouri, nimic 
care să indice vreun hobby sau interes. Poate electrocasnicele. Un 
televizor uriaș cu ecran plat atârna pe perete. Sub el era o consolă 
pentru jocuri cu telecomanda pusă ordonat deasupra. Hannah a 
numărat şapte difuzoare în încăpere, așa că a presupus că asta 
înseamnă stereo 7.1. Lângă canapea era un aparat stereo care putea 
reda discuri vinil, CD-uri și casete. Singurul lucru care spunea ceva 
oricui o fi fost cel care locuia aici, trăia aici, era un disc așezat pe 
capacul de plexiglas negru al aparatului. 

Hannah a ridicat coperta albă a discului care acoperea capacul. 
Whitney Houston, stând pe vine, cu un pulover pe gât albastru închis 
şi cizme. A lăsat din mână coperta și a început să cerceteze corpul de 


bibliotecă de pe un perete, a deschis câteva dulapuri, nu erau prea 
multe lucruri în ele și erau exclusiv utile, nimic care să poată fi numit 
decorativ sau personal, în afară de trei ouă mari, fiecare într-un soi de 
suport care le ţinea în picioare pe un raft. Hannah avea impresia că 
René Fouquier fusese un soi de om foarte special. 

— Hannah! 

A ieşit din living și s-a dus în dormitor, în care era aceeași ordine 
exemplară. Patul era la perete, aranjat meticulos, avea într-o parte o 
noptieră cu un ceas deșteptător, încărcătorul telefonului și o veioză. 
Două postere anonime înrămate atârnau pe pereți. 

Gordon era în fața dulapului deschis. Trei rafturi cu haine frumos 
împăturite și, sub ele, la fel de multe coșuri de plastic care puteau fi 
trase afară. În cel de sus erau șiruri ordonate de punguţe de plastic 
etanșe. Diferite feluri de pilule și tablete pe un rând, pudră în celălalt, 
în capăt, cel mai aproape de ușa dulapului, în pungi un pic mai mari, 
era ceva ce nu putea fi decât hașiș. 

— Ce ticălos arogant! Nici măcar n-a încercat să le ascundă. 

— De ce s-o facă? N-aveam habar de existenţa lui. 

— Așa-i. 

Gordon a tras afară coșul de dedesubt. Erau acolo, printre altele, un 
cântar de bucătărie şi un registru de modă veche, cu coperţi albastre 
tari și etichetă albă. Hannah l-a luat și l-a deschis la prima pagină. 
Gordon s-a aplecat spre ea ca să poată citi peste umăr. Putea adulmeca 
pe el mirosul ei. În rânduri ordonate erau informaţii despre livrări. 
Intrări și ieșiri. Cine, când, ce și cât. Cel puţin trei stiluri de scriere 
diferite. 

— Ştim măcar cine era în ultima vreme furnizorul din oraș, a zis 
ea, întorcând fila. 

În fiecare zi erau notate câteva tranzacţii. Pagină după pagină. 
Săptămâni, luni. 

— Asta nu explică de ce a murit acolo. 

— Amfetamine în valoare de 30 de milioane au dispărut pe stradă 
cu numai o săptămână înainte. Ritola a zis că rușii vor trimite pe 
cineva să le caute. 

— Crezi că René a pus mâna pe marfă? 

— Nu scrie aici că a vândut-o, a zis Hannah făcând semn cu capul 
spre registru. Însă avem cinci oameni ucişi, dintre care unul se ocupa, 
fără îndoială, de droguri. Pare foarte probabil să existe o legătură. 

S-a răsucit spre dulap și a tras afară ultimul sertar. Pungi goale, 
măști subțiri şi o casetă mare pentru bani. Hannah a încercat s-o 
deschidă. Încuiată. 

— Am face bine să-l sunăm pe Ritola, să aflăm dacă are vreo idee 
pe cine ar fi putut să trimită, a zis Gordon. 

— E încă aici, l-am văzut la prânz. La Leilani. 


— De ce mai e aici? a întrebat Gordon, și părea sincer surprins. 

— Nu știu, n-am vorbit cu el. 

Hannah a continuat să scormonească pe acolo, căutând o cheie. N-a 
găsit. A luat caseta și a cercetat-o. Pe o parte era un post-it portocaliu 
cu un număr de telefon, pe care l-a desprins. 

— Ce-i acolo? 

— Un număr de telefon. 

Cu un pic de trudă, și-a scos telefonul de sub salopetă, a tastat 
numărul într-o fereastră de căutare. 

— Nu apar decât amănuntele despre reţea, nu despre abonat. 

— Ia-l cu tine, o să-l dăm cuiva să afle. 

Ea a scos o pungă pentru probe, a pus înăuntru biletul și a vârât-o 
iar în buzunar. Gordon a împins la loc sertarele și a închis ușile 
dulapului. Restul a fost lăsat tehnicienilor. 

— Poate că René a pus mâna pe amfetamine și a încercat să le 
vândă înapoi ruşilor, a propus o teorie Gordon pe când ieșeau din 
cameră și se îndreptau spre bucătărie. 

— Să le vândă ceva care era deja al lor pare o idee tare prostească. 

— Şi au murit pentru asta. 

— EI a acţionat aici timp de câţiva ani și a rămas complet 
necunoscut de noi. Uită-te la locul ăsta. Nu era neglijent și nici prost. 

— Și atunci, ce naiba s-a întâmplat acolo? 

— Nu știu, dar putem începe prin a afla ce căuta acasă la Hellgren. 


Stătea în curte cu o cutie cu otravă de șobolani într-o mână și 
cheile maşinii în cealaltă. Înainte să plece chibzuise bine și ajunsese la 
concluzia că n-avea de ales, dar tot şovăia înainte să deschidă garajul. 
Era un mare risc, prea mare. În cel mai rău caz, putea să se ducă totul 
de râpă. Dar ce altceva putea face? Chiar dacă îi cunoștea pe unii 
oameni din sat destul de bine ca să-i roage să-l ducă cu mașina, ceea 
ce n-a făcut, asta nu era o variantă acceptabilă. Prea riscant. Oamenii 
pe care îi știa în Haparanda erau cunoștințe, nu prieteni, și n-avea 
încredere în niciunul dintre ei. Dacă ar fi aşteptat să vină Sandra acasă 
și ar fi luat mașina ei, ea ar fi întrebat unde se duce și de ce, și nu era 
sigur că s-ar putea abține să-i spună adevărul. 

Nu se pricepea s-o mintă. 

Lipsa de practică, probabil. N-o minţise niciodată, însă acesta era 
un lucru pe care ea nu trebuia să-l afle niciodată. Așadar, ce alegere 
avea? Niciuna. Nu putea decât să spere că o să fie bine. 

Kenneth a deschis ușa garajului. Acolo era Volvoul. Cu stricăciunile 
mai mari decât își amintea. Pentru o clipă a fost înapoi pe drumul 
forestier. 

În acel loc şi în acel moment. Când viaţa i s-a schimbat. 

Chiar mai mult decât atunci când a fost prins în timpul unui jaf în 
Stockholm. Mai mult decât când a ajuns la închisoare, mai mult decât 
atunci când familia l-a izgonit. A alungat acele gânduri, nu era loc de 
îndoieli. Ar putea cumva să ascundă cele mai mari adâncituri și farul 
spart? S-a uitat prin garaj, dar și-a dat seama că, orice ar face, 
probabil ar atrage și mai mult atenția, așa că a aruncat în mașină 
rucsacul mic şi a pornit. 

A ales drumul cel mai îngust, cel mai puțin umblat pe care îl știa 
spre cabana lui Thomas. S-a pomenit gândindu-se din nou la familia 
sa. Nu-i era dor de ei cu adevărat. Nu-l interesa să încerce să-i aducă 
înapoi în viața sa. Însă peste trei ani, când el şi Sandra aveau să 
devină oficial milionari, voia ca ei să știe. 

Că o duce bine. 

Că totul merge bine fără ei. Mai mult decât bine, de fapt. 

S-au căsătorit, au avut o nuntă ca-n povești, nu i-au invitat, iar 
acum Rita și Stefan nu-i vor cunoaște niciodată pe copiii lor adorabili, 
nu vor face parte din viața lor. În schimb, copiii le vor spune lui 
Hannah și Thomas „bunica” și „bunicul”. 

Însă mai întâi trebuia să iasă din rahatul în care aterizase. În care îl 
vârâse UV, s-a corectat pe când oprea pe marginea drumului îngust cu 
pietriș și oprea motorul. Mai era o bucată de mers până la cabană, dar 
nu îndrăznea să conducă mai departe. Nu se știa când putea fi pe 
acolo Thomas. 

A pornit repede, s-a abătut din cale la vreo cincizeci de metri de 
casă. Ţânţarii au devenit interesaţi de el de cum a intrat în pădurea 


umbroasă, fără pic de vânt. Și i-a alungat cât a putut mai bine. S-a 
oprit când a văzut printre copaci căsuţa. Nu era nicio mașină pe alee, 
nu se mișca nimeni pe acolo cât vedea el. Pe jumătate ascuns de 
pădure, a mers mai departe spre magazia dărăpănată, s-a dus la trapă 
şi a deschis-o. Mai întâi a presărat otravă în jurul celor trei genţi. 
Dacă, cine știe de ce, Sandra descoperea că a fost acolo, avea să spună 
că a fost ca să protejeze banii. Ceea ce era adevărat. Nu întregul 
adevăr, dar totuși adevărat. 

Să nu-i spună totul nu era același lucru cu minciuna. 

După ce a împrăștiat toată otrava din cutie, a tras una dintre genţi 
şi a desfăcut-o. Ştia exact ce avea să vadă, dar tot i s-a tăiat răsuflarea. 

Atâţia bani! Banii lor. 

Un euro era cam zece coroane, așa că avea nevoie de vreo 7.500. A 
scos 10.000. Avea un plan pentru restul de 2.500. A șovăit cu geanta 
desfăcută, cu banii în mână. Singur în casă toată ziua, fără mașină, 
fără să poată merge nicăieri. Un PlayStation 4 costa cam 4.000 de 
coroane. Un fleac în comparaţie cu asta. A mai înșfăcat repede 400 de 
euro. Cu o ascunzătoare isteaţă și un pic de disciplină, Sandra n-avea 
nevoie să știe vreodată. Despre nimic din toate astea. Sigur că ea a 
numărat banii când s-au întors acasă în seara aceea, dar își amintea 
exact câți erau? Și-ar da seama că lipsea o parte din ei? Dacă da, va 
trebui să-i spună. Până atunci vor fi trecut trei ani, n-ar mai putea fi 
furioasă și atunci. 

Oricum cei mai mulți erau pentru o urgenţă, evitau o amenințare: 
riscul de a fi daţi de gol. 

A pus banii în rucsac, a închis geanta și a legat cu grijă sacul de 
gunoi înainte să-l pună la loc și să închidă trapa. 

Peste zece minute era înapoi la mașină. S-a oprit în faţa ei și a 
examinat mai atent stricăciunile. Era în regulă să meargă pe drumurile 
de pe aici, însă nu putea să conducă prin Haparanda. Trebuia să 
dispară. Mai ales că exista o posibilitate ca UV să aibă de gând să-și 
continue șantajul. Deja dovedise că nu dă doi bani pe prietenia lor, așa 
că orice era posibil. 

Un cimitir de mașini ar fi cel mai simplu, dar dacă poliția căuta 
acolo? Le ceruse să fie atenţi? Posibil, chiar probabil. S-a gândit s-o 
ardă. Focul ar elimina, probabil, ADN-ul, dar riscul de a fi descoperită 
era mare. Chiar dacă scotea plăcile de înmatriculare, rămâneau seria 
motorului și porcării de-astea pe care le puteai folosi ca să identifici o 
mașină, sau era doar poveste? Și apoi, ar fi putut să stârnească un 
incendiu în pădure, nu mai plouase de săptămâni întregi. 

Ideal ar fi fost să nu fie găsită niciodată. 

În același loc în care aruncaseră Honda? 

Fusese destul de ușor, știa drumul până acolo, dar era o prostie să 
lase amândouă mașinile să fie descoperite împreună. Și totuși, 


scufundarea ei undeva părea cea mai bună variantă. 

Brusc, i-a venit ideea. 

Atât de evidentă, încât s-a înjurat singur că nu și-a dat seama mai 
devreme. Markku, un tip pe care l-a cunoscut la închisoare, ajuns 
acolo pentru incendiere premeditată, îi spusese odată, sau, mai 
degrabă, îi dăduse un pont, pe când stăteau în sala de recreere, într-o 
seară. 

„Dacă vrei să scapi de ceva pe aici, orice o fi... foloseşte mina 
Pallakka”. 

Markku scufundase acolo câte ceva pentru tipi care îl plăteau ca să 
se descotorosească de acele lucruri. Se pare că nu era singurul. Sau 
deosebit de căutat. Acum vreun an, Kenneth a citit un raport despre 
cineva care a trimis jos un aparat pentru filmări subacvatice, ca să 
filmeze în galeriile minei. Au fost găsite cel puţin optsprezece mașini, 
trei motociclete, o barcă și câteva butoaie misterioase. Municipalitatea 
a ajuns la concluzia că ar costa prea mult să scoată totul de acolo, iar 
riscul de a începe să curgă conținutul necunoscut al acelor butoaie, 
dacă le mișcau, era prea mare. Așa că totul a rămas pe loc. 

„Dacă vrei să scapi de ceva pe aici, orice o fi...” 

Mina fusese deschisă în 1672, minereul de zinc şi cupru era 
transportat pe râu spre sud. A fost închisă la sfârşitul secolului al XIX- 
lea. Izolată și acoperită de apă, nu era prea departe, nu era o atracție 
pentru turiști cum era mina de cupru Falu sau un loc popular de 
scăldat ca unele dintre celelalte mine inundate. Nu erau decât câteva 
gropi în pământ. Fără clădiri, fără indicatoare, nimic care s-o 
comercializeze ca monument cultural. Doar gropi. Largi de opt pe zece 
metri, poate. Unele mai mari, altele mai mici. Dar toate foarte adânci. 
Cea mai adâncă avea un pic peste 260 de metri, dacă își amintea bine 
ce spusese Markku. 

Mulţumit de plan, a mărit viteza, a ajuns acolo în mai puţin de o 
jumătate de oră. Vopseaua și caroseria au scrâșnit pe când își croia 
drum prin vegetația rară spre un ochi de apă mic. Arăta ca o ilustrație 
de Johan Egerkrans, apa întunecată și neclintită, înconjurată de o 
pădure, vara. 

Kenneth a oprit cât de aproape a îndrăznit, a ieşit din mașină și a 
luat tot ce îi trebuia. Nu era mare lucru. Cel mai important lucru era 
rucsacul. Apoi s-a aşezat pe locul șoferului, a pornit motorul, a pus 
schimbătorul în viteza întâi și a eliberat ambreiajul și frâna de mână 
în vreme ce ieșea cu grijă. Mașina a pornit în jos spre micul lac, care 
se vedea că este infinit de adânc, chiar dacă nu știai asta. Şi-a 
continuat drumul peste margine, s-a înclinat aproape imediat ce a 
părăsit terenul solid, motorul a murit în vreme ce se umplea de apă. 
Mașina s-a scufundat în tăcere, pierind din vedere în câteva secunde. 

Kenneth s-a ridicat în picioare, cu trupul iarăși plin de fericire. 


Întocmai ca atunci când a scufundat Honda, ca sentimentul pe care îl 
avusese de dimineață în bucătărie, înainte să vină UV. 

Avea să meargă. Aveau să reușească. 

După ce a dispărut și mașina nu mai rămânea nicio dovadă care să- 
i lege pe el și pe Sandra de cele întâmplate. Cu rucsacul în spate, a 
pornit spre drumul principal. Până aici mergea planul său. Cum avea 
să se întoarcă în Haparanda? A scos telefonul din buzunar. 

— Am banii. Trebuie să vii să mă iei, a zis când fostul său prieten a 
răspuns. 

— Nu poţi să vii tu aici? 

— Nu. Dacă îi vrei, trebuie să vii să mă iei. 

— Eşti acasă? 

— Nu... 

Kenneth a făcut la iuțeală niște socoteli în minte. Nu voia să 
pomenească mina, nu voia ca el să știe unde este mașina. UV ar avea 
nevoie de mai mult de o oră ca să ajungă aici, ceea ce îi dădea timp să 
ajungă pe jos în Koutojărvi. 

— Cum ai ajuns aici? a fost primul lucru pe care l-a spus UV peste 
o oră, când l-a luat pe Kenneth din singura intersecţie a satului. 

— Cumpărătorul m-a lăsat aici. 

Kenneth vedea că nu-l crede, dar n-avea importanță. Dacă UV 
credea că aici au ascuns ei prada din Honda, atunci putea s-o tot 
caute, dacă voia. N-avea s-o găsească niciodată. Nici mașina. Spre 
ușurarea sa, spaimele din acea dimineață păreau departe de tot, 
înlocuite de furie și dispreţ. A tras fermoarul rucsacului și i-a arătat 
scurt conținutul. 

— Euro? a zis UV de cum a văzut banii. 

— I-am vândut unui finlandez, a zis Kenneth cu glasul calm. 

Se așteptase ca UV să reacționeze la valută. Inventase o minciună. 
Nu prea trasă de păr, UV își avea toate contactele în țara vecină pe 
când se ocupa cu asta. 

— Cui? 

— N-are importanţă. 

UV a tăcut o vreme, răpăind cu degetele pe volan, a părut să ezite, 
dar apoi s-a hotărât. 

— Erau şi bani în mașină? 

— Nu. 

Prea repede? Prea nerăbdător? UV părea în continuare bănuitor, 
însă n-a continuat pe același subiect, doar a încuviinţat din cap pentru 
sine. 

— Sunt zece mii, a zis Kenneth. 

— E prea mult. 

— Vreau altă mașină. 


— N-am una de vânzare pe moment. 

— Aranjează una. 

Suna dur. Hotărât. Atât de diferit față de dimineaţă. UV s-a răsucit 
spre el pentru prima oară de când urcase în mașină, era clar că 
observase și el. Îi era greu să-l privească în ochi. 

— Înţeleg de ce ești furios. 

— Bine. 

— N-aș fi făcut niciodată asta dacă n-ar fi fost... 

— Nu mă interesează, i-a tăiat vorba Kenneth, reușind să-și 
păstreze asprimea din voce. Poți să-mi faci rost de o mașină? 

UV a părut să chibzuiască. Vedea ce obosit este, își dădea seama cât 
de greu îi este. Vedea, înțelegea, și nu dădea pe asta o ceapă degerată. 

— Da, pot să fac rost de o maşină. Pentru o vreme, a zis UV în cele 
din urmă. 

— Bine. 

Kenneth a azvârlit rucsacul pe bancheta din spate și s-a lăsat pe 
spătar, privind pe geamul lateral, arătând limpede că a terminat de 
vorbit. Au mers până în Haparanda în tăcere. 


Aștepta de cinci minute. Cel puţin. Telefonul era mut. Sami s-a 
uitat la ecran ca să se asigure că are semnal. Avea. 

Îl făceau să aștepte, pur și simplu. 

A mers mai departe pe malul râului. Și-a descheiat jacheta subțire. 
De cealaltă parte a apei care curgea lin, turlele bisericii Alatornio se 
înălțau maiestuos deasupra pădurii. Mai frumoase decât hambarul 
negru căruia îi ziceau biserică în acest oraș, și-a zis și s-a așezat pe una 
dintre băncile de pe promenadă. Ce nu era mai bun și mai frumos în 
Finlanda? Nimic. Cel mai stabil stat din lume, cea mai sigură țară, cea 
mai fericită populaţie, cel mai curat aer, cea mai mică diferență între 
venituri, cel mai înalt nivel de educaţie, lista continua. Până și ziarele 
suedeze scriau articole admirative despre faptul că țara învecinată are 
un pic de avantaj în cele mai multe privinţe. 

Sami a fost smuls din gândurile despre patrie de sunetul 
telefonului. A strivit ţigara și, fără să-și dea seama, și-a îndreptat 
spatele pe bancă. 

— Ce vrei? a întrebat o voce joasă. 

Niciun salut, nicio scuză că l-a făcut să aştepte. 

Ăsta era, la urma urmei, Valeri Zagornii. 

Sami lucra pentru el de vreo doi ani. A fost contactat prima dată de 
organizația rusească atunci când a început să facă afaceri cu MC 
Sudet. Aveau nevoie de cineva care să-i poată avertiza despre raidurile 
programate, despre competitori, și să le spună dacă poliţia era pe 
urmele lor. În esenţă, să supravegheze lucrurile. Și plăteau bine pentru 
asta. 

După masacrul din Rovaniemi, Matti Husu, șeful celor din Sudet, și 
două rude ale sale au dat de urma lui Zagornii la Sankt Petersburg și 
au încercat să-și recupereze banii. La urma urmei, Vadim lucrase 
pentru Valeri, așa că era corect, credeau ei. 

În ziua de după acea întâlnire, Zagornii l-a contactat pe Sami. A zis 
că finlandezii erau în spatele acestui lucru. Îşi omorâseră propriii 
oameni și pe oamenii lui în pădurea din Rovaniemi, au făcut să 
dispară cadavrul lui Vadim, făcând din el țapul ispăşitor, în vreme ce, 
de fapt, ţineau pentru ei drogurile și banii. Acum cereau o 
compensație de alte 300.000 de euro. 

Erau o mulțime de lacune în teoria lui Zagornii. Mai întâi, 
finlandezii nu erau atât de ambiţioși. Nimeni din organizaţia lor nu 
era destul de întreprinzător ca să vină cu un astfel de plan. Să-i ucidă 
pe patru dintre ai lor și să riște un război pe care n-aveau cum să-l 
câștige. 

Pentru astfel de lucruri e nevoie de creier, îndrăzneală și viziune. 

MC Sudet nu era renumită pentru niciunul dintre aceste lucruri. 

În al doilea rând, n-ar fi îndrăznit. Dacă Zagornii găsea cea mai 
mică dovadă, erau morți cu toţii. Şterşi de pe fața pământului. 


Împreună cu rudele și prietenii. 

Sami n-a dat glas nici uneia dintre obiecțiile sale, nici n-a pomenit 
de lunetistul mort pe care îl găsiseră, ceea ce sugera că Vadim Tarasov 
era în spatele întregii povești. 

A promis să investigheze. Să se apropie de Sudet. Să pună întrebări. 

Când Matti i-a spus lui Sami la înmormântare că „n-o să-l găsească 
niciodată” și i-a cerut „s-o lase baltă” pentru că Vadim e mort, un 
moment a crezut că Zagorniîi are dreptate, că Matti poate să fie destul 
de lacom și prost ca să încerce să-l pungășească. Apoi au sunat 
suedezii că l-au găsit pe Tarasov în pădure lângă Haparanda. 

Zagornii voia ca Sami să se implice în investigația suedezilor. Mai 
trimisese pe cineva, cineva care putea să se concentreze cu totul pe 
găsirea drogurilor şi banilor, dar ar fi fost bine să aibă un om în poliție 
dacă cei din Haparanda s-ar fi întrecut pe ei înșiși și ar fi dat de urma 
a ceea ce îi aparținea lui. 

Așadar, Sami a trecut granița, le-a dat colegilor suedezi toate 
informațiile din investigația finlandeză, dar i-a și informat că Zagornii 
trimisese pe cineva. Un fel uşor de a îndrepta atenţia în altă parte. Ar 
fi putut deveni important mai târziu, dacă ar fi avut nevoie să 
reacționeze la o informaţie pe care n-o avea decât poliția, să deschidă 
posibilitatea unei scurgeri de informații. 

— Ai dat de urma celor dispărute? l-a întrebat acum pe Valeri, 
coborându-și vocea în vreme ce se uita în jur, dar nu era nimeni în 
apropiere sau la o distanţă de la care să audă. 

— Nu, de ce? 

— Mă gândeam că poate le-a găsit cealaltă persoană pe care ai 
trimis-o. 

— Nu. 

Nimic mai mult. Doar tăcerea densă, jenantă, care îl făcea pe Sami 
neliniștit și nesigur că făcuse bine să-l contacteze. 

— Un traficant de droguri local a fost ucis, așa că m-am gândit că 
poate el e tipul și le-ai recuperat, a continuat el explicația, cu toate că 
Valeri nu i-o ceruse. 

— Nu. 

— A, bine... în cazul acesta, o să continui. 

Din nou tăcere, dar altfel decât înainte. Valeri închisese. Sami a 
lăsat telefonul din mână, a scos altă țigară și a observat că îi tremură 
un pic mâinile când a aprins-o. A rămas pe bancă, la soare. A încercat 
să se bucure de vremea frumoasă, de apă și de căldură, însă nu se 
putea abține să se întrebe dacă Zagornfi a apreciat apelul. Spera că da; 
dacă exista un om pe care chiar nu voia să-l calce pe coadă, el era. 


Când au sosit tehnicienii din Luleå, Hannah și Gordon au plecat din 
apartamentul lui René Fouquier și s-au dus să-l ia pe Anton Hellgren. 
Știrile de la radio au început cu cele cinci cadavre găsite lângă 
Haparanda, însă nu mult mai mult decât se ştia în prezent. Când au 
ajuns la interviul telefonic cu Nancy O, care tocmai se nimerise să fie 
în oraș, Hannah a închis radioul. Nu ţinea deloc să audă mai multe de 
la acea tânără și nu vedea valoarea acelor așa-zise relatări ale 
martorilor oculari. Toate erau variaţii pe tema cât de „cumplit” a fost, 
şi „sigur că mi-a fost frică”, și „e groaznic când se întâmplă așa de 
aproape de tine”. Cu ce se alegea ascultătorul, în afară de o voce 
necunoscută care repeta lucruri evidente, Hannah nu putea să 
priceapă. 

— Asta o să fie o chestie mare, a zis Gordon în vreme ce ea făcea să 
amuțească radioul. 

— Da. 

La fel ca ultima dată când fuseseră acolo, Hellgren stătea în fața 
ușii așteptându-i, în vreme ce se apropiau de casă. Aceiaşi pantaloni 
de trening și cămașă de flanelă, sau, cel puţin, asemănătoare. Cu 
siguranţă, aceeași încruntare sub caschetă. 

— Ce vreţi? 

— Să vorbim cu tine, a răspuns Gordon. 

— Am treabă. 

— Orice o fi, va trebui să aștepte, asta e mai important. 

— Așa zici tu. 

— Am venit să vorbim cu tine în legătură cu investigarea unei 
crime, așa că, da, așa zic eu. 

— Cine a fost omorât? 

— Te ducem la secţie, a zis Gordon, arătând spre mașină. 

Hellgren a ridicat din umeri, și-a luat haina dintr-un cui de pe 
partea dinăuntru a ușii și i-a urmat. 

Când au intrat în garajul poliției, cam o duzină de oameni cu 
telefoane și aparate de filmat i-au urmat, strigând întrebări — degeaba, 
oricum, de vreme ce n-aveau cum să audă dacă cineva din mașină le 
răspunde. 

Hellgren, aparent neafectat de toată agitația, s-a așezat pe o latură 
a mesei, Hannah și Gordon pe cealaltă. Exista tendința ca sălile de 
interogare să fie înfățișate ca mohorâte. Mici și întunecate, adesea fără 
ferestre, cu culori sumbre, slab luminate. Hannah observa întotdeauna 
asta când vedea una într-un film sau la televizor, și apoi își spunea că 
nu-i nimic în comparaţie cu această încăpere. Era ca și cum cineva, 
după ce fuseseră făcute toate celelalte încăperi, și-a dat seama că este 
nevoie și de o sală de interogare, a eliberat o debara de la parter, a 
trântit nişte tapet jalnic și cu asta basta. Înghesuită, fără aer și cu 
tavanul jos, claustrofobică, chiar și fără ţevăria care se întretăia prin 


ea. O masă de bucătărie simplă din melamină și patru scaune pe 
postamente de metal, toate înșurubate în podea, ca să nu poată fi 
folosite ca arme. Nicio oglindă cu două fețe, niciun echipament de 
înregistrare fix, doar pereţii cenușii goi, două uși, mobilier simplu 
luminat rece și dur de două tuburi fluorescente de pe tavan care 
zumzăiau. Părea că, dacă ai lăsa pe oricine înăuntru destul timp, ar 
mărturisi doar ca să scape de acolo. 

Hannah o ura. 

Gordon și-a pus telefonul pe masă, a început înregistrarea, a spus 
cine se află în încăpere și cât este ceasul. Hannah a luat un carnet și s- 
a pregătit să facă însemnări. Când Gordon devenise șef instituise un 
protocol în care toate interogatoriile erau înregistrate și scrise, pentru 
a reduce riscul ca un acuzat să conteste în timpul procesului 
înregistrările interogatoriilor. 

— Ce ne poți spune despre relaţia cu René Fouquier? 

Hellgren n-a răspuns, doar l-a privit ţintă pe Gordon cu ochii săi 
albaștri ca gheața. 

— Știm că vă cunoaşteţi, a continuat Gordon. L-am văzut cu tine. 

— Ne cunoaștem. 

— Cum? 

— Cum? Am făcut cunoștință, aşa ne cunoaștem. 

— Cum v-aţi întâlnit? 

— Prieteni comuni. 

— Poţi să ne dai vreun nume? l-a îmboldit Hannah. 

Hellgren a părut să se gândească la asta, dar apoi a clătinat alene 
din cap. 

— Îmi pare rău, nu-mi amintesc. 

— Ce făcea la tine acasă? 

— Venise în vizită. 

— Pentru ce? 

— În vizită. 

Hannah putea să jure că a văzut un zâmbet îngâmfat pe faţa lui 
Hellgren, ca și cum l-ar fi distrat non-răspunsurile sale la întrebări. 

— Avem motive să credem că erați angajaţi împreună în activități 
ilegale, a continuat Gordon, nelăsându-se provocat. 

— Ce fel de activităţi ar fi acelea? 

— Droguri, poate crimă, în cazul tău. 

— Ce vă face să credeţi asta? a întrebat Hellgren, părând sincer 
curios. 

— Ştii dacă René plănuia să se întâlnească astăzi cu cineva? a 
continuat Gordon, ignorând întrebarea. 

— Nu. 

— Ai auzit ceva despre cei cu care ar putea să facă afaceri? 

— Nu-i mai ușor să-l întrebaţi pe el? a zis Hellgren cu voce obosită, 


aruncând o privire spre ceas ca să arate că s-a săturat de interogare. 

— René Fouquier e mort, a zis Gordon sec și indiferent. Fl și alți 
patru au fost uciși în această dimineaţă. De aceea am vrut să vorbim 
cu tine. 

O vreme s-a auzit doar zumzetul tuburilor fluorescente și șuieratul 
ţevilor, în vreme ce Hellgren digera această nouă informaţie. Și-a 
îndreptat spatele pe scaunul incomod. 

— Nu știu nimic despre asta, a zis el clar. 

— Nici măcar de ce au fost uciși? 

— De ce aș ști asta? 

— Ce ne poți spune despre relația cu René Fouquier? a repetat 
Gordon. 

Hellgren n-a răspuns imediat. Hannah a avut impresia că deslușește 
niște calcule febrile în spatele acelor ochi albaștri. 

— Ne cunoșteam, a zis el cu o scurtă ridicare din umeri. Asta-i tot. 

— Ştiai în ce este implicat? 

— Întorcea hamburgeri pe grătar la Max şi studia, din câte știu. 

— Așadar, acest tânăr, cu care n-aveai nimic în comun, venea din 
când în când pe la tine și doar... stătea pe acolo? 

Era evident că Gordon nu crede nicio secundă asta. Hellgren s-a 
lăsat pe spătar, cântărindu-și opţiunile. Hannah a avut impresia că știe 
ce va hotărî în cele din urmă — era vremea să spună adevărul —, însă l- 
a lăsat să ajungă acolo. Gordon s-a ridicat și a început să facă cei 
câțiva pași pe care îi îngăduia încăperea strâmtă. 

— Ai auzit de rusul omorât într-un accident de mașină cu fugă de 
la locul faptei, lângă Vitvattnet? În maşină erau amfetamine în valoare 
de 30 de milioane de coroane, care au dispărut. Știm că René Fouquier 
vindea droguri, dar nu știm cine l-a lovit pe rus sau cine a luat 
drogurile. Așa că, ne-am gândit noi, se poate să fi fost tu, Anton? 

— De aceea era René la tine acasă? Ca să cumpere? a completat 
Hannah. 

— De ce credeți că am fost eu? a întrebat Hellgren. 

— Nu ştiu. De ce nu? a zâmbit Gordon. Însă, dacă îmi spui de ce 
era Fouquier acolo, ne putem strădui să te eliminăm dintre suspecți. 

Hellgren stătea liniștit, cu ochii ţintă la peretele din faţa sa. Orice 
avea să iasă din gura lui, Hannah era sigură că nu va fi adevărul. 

— Făceam afaceri împreună, a zis Hellgren după oarecare 
chibzuială. Dar nu cu droguri. 

— Atunci ce fel de afaceri? 

— Cumpăra de la mine piei, carne, coarne şi le vindea. 

— Cui? 

— Nu ştiu, n-am întrebat niciodată. Tot ce i-am vândut era perfect 
legal. 

— De ce nu ne-ai spus asta imediat? 


Hannah credea că știe răspunsul. Hellgren era unul dintre oamenii 
din acest oraș care considerau că poliția este dușmanul. L-a văzut cum 
şovăie, apoi hotărăște să continue. 

— N-am nicio chitanță sau document. Totul a fost neoficial. 

— Deci n-a fost cu totul legal, a observat Hannah. 

— Ceea ce am vândut era legal, asta am vrut să spun. 

Hannah făcea însemnări. Ceva nu suna bine. Niciodată în toți anii 
în care avusese de-a face cu Anton Hellgren nu recunoscuse vreun 
delict. Nu exista decât un motiv ca să facă asta acum: să acopere un 
delict şi mai grav. 

S-a auzit o bătaie la una dintre cele două uși și Roger și-a vârât 
capul în încăpere, mai asemănător ca oricând cu Lurch din cauza 
tavanului jos. 

— Gordon... a zis cu vocea lui joasă și a făcut semn cu capul spre 
coridor. 

— Facem o scurtă pauză, a zis Gordon, a oprit înregistrarea și a 
ieșit. 

Hannah a pus pixul pe masă, s-a lăsat pe spătar şi s-a uitat țintă la 
Hellgren, care stătea cu spatele drept, antebraţele pe masă și ochii la 
peretele din față. Dacă era îngrijorat de consecințele mărturisirii sale, 
nu lăsa asta să se vadă. 

— Nu te poţi învinovăţi decât pe tine că te-ai amestecat în asta, a 
zis ea după ce stătuseră o vreme în tăcere. 

Hellgren i-a aruncat o privire prudentă. 

— Dacă n-ai fi otrăvit acei lupi... 

— Care lupi? 

— Ştiai că sunt în zonă, sau ai pus otrava ca să te distrezi? 

Înainte ca Hellgren să poată răspunde, dacă avea de gând s-o facă, 
Gordon s-a întors ţinând în mână un teanc subțire de hârtii. Cele mai 
multe erau fotografii scoase la imprimantă, a văzut Hannah când el s-a 
aşezat. Gordon a scos din nou telefonul și a reluat înregistrarea. A spus 
că este continuarea interogatoriului şi cât este ceasul, apoi s-a aplecat 
în față și a împrăștiat fotografiile în fața lui Hellgren. 

— Tocmai am început percheziția în casa ta... 

Hellgren s-a uitat la ei, a oftat adânc și s-a pleoștit pe scaun. 


— Uite cum o să fie, a început X de cum a pășit pe ușă, după ce 
primise raportul membrilor personalului suplimentar chemat de la 
Luleå și Umeå și apoi i-a trimis acasă. 

Nu exista vreun motiv ca toți să știe totul despre investigația în 
curs, mai ales acum, când presa adulmeca pe acolo, aşa că numai 
membrii personalului „obișnuit” din Haparanda și Sami Ritola erau 
adunați în sala de ședințe. 

— Umeå va trimite toți oamenii de care avem nevoie, tehnicieni în 
plus care să lucreze în afara casei și în apartamentul lui Fouquier, 
medici legiști care să lucreze nonstop. Cei de la NOA sunt gata să 
intervină dacă avem nevoie de ei. Eu rămân la conducere, a continuat, 
în vreme ce își trăgea un scaun și se așeza. 

Toţi din jurul mesei au încuviințat. Nimeni nu era surprins. Penuria 
de personal, care era o problemă permanentă în întreaga țară, putea, 
cel puțin pe termen scurt, să fie depășită pentru evenimente 
extraordinare ca acesta. X s-a uitat în jos la carnetul său și apoi s-a 
răsucit spre Gordon. 

— Acest Anton Hellgren, cum e cu el? 

— L-am prins cu câteva delicte legate de vânătoare, a zis Gordon. 
Am găsit piei de animale, ouă și niște capcane ilegale, și a recunoscut 
că îi vindea lui Fouquier. 

— Fouquier avea acasă trei ouă de păsări de pradă, a intervenit 
Hannah. Probabil vânduse restul. 

— Bine, altceva? 

— Nicio legătură cu Tarasov și cu Honda, în orice caz, niciuna pe 
care s-o fi găsit noi, a zis Gordon clătinând din cap nemulțumit. Am 
adus un câine de la vamă, dar nu era nicio urmă de drog în casa lui. 

Se înșela, sau a auzit un oftat dezamăgit dinspre Ritola, așezat 
lângă Morgan, care îi traducea totul în șoaptă? 

— Nicio stricăciune la vreuna dintre mașinile lui şi nu lipsea 
niciuna dintre cele înmatriculate pe numele lui, a încheiat Hannah. 

— Atunci reducem prioritatea lui Hellgren până dăm peste ceva 
care ar putea să-l implice, a zis X. 

S-a răsucit spre ceilalți. 

— Numărul de telefon pe care l-au găsit Hannah și Gordon, ce e cu 
el? 

Ludwig și-a dres glasul și s-a uitat la hârtiile din fața sa. 

— Este conectat la o cartelă preplătită de la Tele2. Le-am cerut să 
afle care magazin a vândut acel număr și dacă persoana care l-a 
cumpărat a folosit cardul. 

— Ceea ce nu este prea probabil, a mormăit P-O destul de tare ca 
să-l audă toți. 

— E un număr nou, n-a fost legat de nicio investigaţie până acum, 
a continuat Ludwig fără să bage în seamă întreruperea. A fost activat 


în ziua în care l-am identificat pe Tarasov, așa că asta sugerează că ar 
putea exista o legătură. 

— Pasul următor? a întrebat X, notându-și. 

— Cum spuneam, o să încercăm să aflăm care magazin a vândut 
numărul. Am încercat să sunăm, dar încă n-a fost conectat la niciun 
releu, așa că este fie închis, fie distrus. Încercăm în continuare. 

O mică ridicare din umeri a fost tot ce a primit, și P-O a luat 
cuvântul. 

— Ellinor Nordgren, zisă și Nancy Q, și echipa ei n-au văzut pe 
nimeni la locul faptei, nu s-au întâlnit cu nicio mașină, nimic. 

— Dacă au văzut, sunt sigur că o să citim totul despre asta, a zis 
Morgan arțăgos. 

Probabil era adevărat. Nancy se bucurase de o mediatizare maximă. 
Aftonbladet a fost primul ziar la care a sunat, însă tabloidele n-au fost 
singurele care foloseau abordarea „influencer prins într-un caz de 
crimă” în privința tragediei. Probabil pentru că nu erau prea multe 
alte lucruri de scris. Poliția încă nu dăduse un comunicat oficial, iar 
Nancy le-a putut spune locul cadavrelor, natura rănilor, cum se părea 
că au murit, totul cu voce tremurătoare și ochi înlăcrimaţi, ca și cum 
ea ar fi fost cea mai afectată de aceste orori. Conţinutul telefoanelor 
confiscate a arătat că Nancy și prietenii ei s-au plimbat prin locul 
crimei, fotografiind și filmând o vreme înainte să se hotărască să sune 
la poliție. Alexander se întreba dacă ar trebui să cerceteze acest lucru, 
și dacă da, în ce fel. 

Asta trebuia să mai aștepte. 

— Știu că a fost o zi lungă, a continuat, uitându-se la colegii săi, 
care, poate cu excepția lui Sami Ritola, păreau afectați în măsură mai 
mare sau mai mică de evenimentele de astăzi. Însă avem cinci crime 
şi, dacă presupunem că sunt legate de Vadim Tarasov şi de droguri, 
considerând că René Fouquier a fost implicat, atunci... Ce credeți? 
Puteţi vorbi liber. Idei mari sau mici. 

Nimeni nu părea dornic să înceapă, până ce Morgan a vorbit și a 
spus că au identificat toate cele cinci victime din casa părăsită, au luat 
legătura cu rudele lor și au luat primele interviuri, scurte. Una dintre 
victime avea deja cazier. Furt de mașini și agresiune de gravitate 
redusă. Doi nu aveau permis de conducere, ceea ce nu însemna 
neapărat că nu puteau să conducă. René și ceilalți doi aveau mașini, 
dar nu existau stricăciuni la niciuna dintre ele. 

— Din ceea ce am aflat până acum și am reușit să reconstituim din 
telefoanele lor, nu există indicaţii că vreunul dintre bărbaţii uciși a 
fost implicat în accidentul cu fugă de la locul faptei care l-a omorât pe 
Tarasov, și-a încheiat Morgan raportul. 

— Poate că au avut telefoane neînregistrate, a intervenit P-O. 

— Sigur, dar pe acele telefoane erau destule informaţii legate de 


vânzarea de droguri, așa că nu pare probabil. 

— Credem că erau acolo ca să vândă sau să cumpere? a intrat în 
discuţie şi Lurch. 

— De ce să-i vândă cuiva? a clătinat din cap P-O. Mai bine să dea 
marfa propriilor clienți, dacă a pus mâna pe ea. 

— Nimic nu indică asta, a intervenit Morgan. Că a pus mâna pe ea. 

— Așadar, cumpărare? a continuat Lurch. De la cine? 

— Și care sunt șansele ca Tarasov să fi fost lovit de cineva care știa 
şi cu ce se ocupă René? a întrebat Hannah, gânditoare. Nici măcar noi 
nu știam. 

— Dacă erau cumpărători, de ce au fost uciși? 

— Sami, ai zis că acest Zagorniîi ar putea să trimită pe cineva, a zis 
Gordon, răsucindu-se spre colegul său finlandez din capătul îngust al 
mesei. Ar putea fi lucrarea lui? 

— Cu siguranţă. 

— Pe cine să fi trimis? Pe cine căutăm? Ai vreo idee? 

— Nu, pot să mă interesez, dar nu vă faceți mari speranţe. 

Nu exista niciun risc să-și facă, și-a zis Alexander, uitându-se la 
colegul lor care din nou era lăsat pe spate, nonșalant, și se legăna pe 
scaun cu brațele încrucișate, cu bățul ăla de chibrit enervant în gură, 
fără să contribuie cu mare lucru. 

— De ce eşti încă aici? i-a scăpat întrebarea, și și-a dat seama că 
iritarea l-a făcut să rostească ceea ce ar fi trebuit să rămână în mintea 
sa. 

— Nu mă grăbesc să mă întorc. Am întâlnit ieri o fată... a răspuns 
Sami ridicând din umeri, părând să nu fie afectat de insulta limpede 
din acea întrebare. 

— Așadar, René și tipii lui s-au dus acolo să cumpere, însă rușii au 
apărut în mijlocul tranzacţiei, i-au omorât pe toți și au plecat, a 
încercat Ludwig să readucă discuţia la problema lor. 

— De unde să fi știut ruşii unde să-i găsească? a întrebat Gordon. 

— Și dacă au știut, unde s-au dus vânzătorii? Toţi cei pe care i-am 
găsit acolo pot fi legaţi de Fouquier, a adăugat Morgan. 

— O întrebare stupidă, dar suntem siguri că marfa nu-i tot în 
Honda? a zis Lurch. 

— Încă n-am adus-o la suprafață, dar scafandrii zic că e goală, a 
răspuns Gordon. 

A urmat o scurtă tăcere. X a presupus că gândurile tuturor sunt 
îndreptate în aceeaşi direcție. Atâtea variabile, atâtea posibilități şi 
atât de multe lucruri pe care nu le știau. Nimic, dacă era să fie sincer. 

— Dacă acesta ar fi cazul meu, a zis Sami, privindu-l pe X din 
cealaltă parte a mesei. Nu este, însă dacă ar fi... Aș continua să lucrez 
pe o rază largă, presupunând că drogurile și banii au rămas în zonă. 

— De ce? 


— Pentru că nu știm ce s-a întâmplat, de fapt, acolo. Cine, ce sau 
de ce, şi nu putem face în niciun fel tangibil legătura între ruși și acel 
loc. 

Discuţia a mai continuat câteva minute, dar când au bătut și mai 
mult pasul pe loc, Alexander a cerut liniște și a făcut rezumatul. 

— Principala noastră prioritate rămân cele cinci victime, dar vom 
continua să căutăm drogurile și banii şi presupunem că sunt încă în 
zonă. 

L-a văzut pe Sami încuviințând din cap mulțumit, apoi a încheiat 
ședința spunându-le tuturor să meargă acasă și să încerce să doarmă. 

El a rămas în urmă, trebuia să se gândească bine cât de mult din ce 
au vorbit trebuie să fie prezentat în conferința de presă și cât de mult 
trebuie să fie ascuns. Nimeni nu făcuse legătura între evenimentele de 
astăzi și cadavrul găsit în pădure sau cei șapte morți din Rovaniemi. 
Încă. Dar probabil că nu era decât o chestiune de timp. 


De-abia când a ajuns înapoi în biroul său și-a dat seama Hannah cât 
de obosită este. Nu era de mirare, o privire spre ceas i-a arătat că e în 
picioare de aproape șaisprezece ore. Înăbușindu-și un căscat, a luat o 
cariocă dintre cele aliniate frumos la marginea îndepărtată a biroului 
şi s-a dus la panoul de afişaj de pe perete, pe care era încă fotografia 
lui René Fouquier. A încercuit pe hartă zona pe care o încercuise la 
prânzul cu Thomas și a făcut un pas în spate. 

— Ce-i acolo? 

Hannah s-a răsucit. Gordon stătea în ușă cu jacheta subţire de vară, 
gata de plecare. 

— Dacă acum avem mai mult ajutor și presupunem că totul a 
rămas aici, cred că aceasta este zona asupra căreia trebuie să ne 
concentrăm, i-a răspuns, făcând semn cu capul spre hartă. 

— Pentru că? 

— Ciocnirea, Honda din lac, cunoașterea drumurilor mici și a 
locurilor de debarasare. În orice caz, putem să începem aici și să 
lărgim căutarea. 

Gordon a încuviințat din cap. Ea şi-a luat jacheta de pe spătarul 
scaunului și l-a urmat afară, când căldura a început să o cuprindă. 

— La naiba! 

O zi întreagă fără cel mai mic semn de bufeuri. A simțit căldură 
după ce a făcut dragoste cu Gordon, însă era din cauza sexului, nu a 
menopauzei. Un moment îndrăznise să creadă că ar putea avea luxul 
unei zile sau două fără bufeuri, dar, desigur, nu era așa. Simţea cum se 
înroşeşte ca focul, a năpădit-o transpirația pe spinare și pe față și a 
început să i se prelingă între sâni. S-a dus la birou, a tras sertarul de 
sus și a luat câteva șervețele. 

— Bufeu? 

— A ce arată? 

— Ca şi cum tocmai ai alergat o jumătate de maraton. 

N-a reușit să zâmbească, şi-a șters faţa și gâtul, a aruncat șervețelul 
în coșul de gunoi, a luat altul. 

— Eşti cu mașina? a întrebat Gordon. 

— Nu, de ce? 

— Sunt jurnaliști peste tot — există riscul să se țină după tine până 
acasă dacă mergi pe jos. 

Hannah a oftat. S-a uitat la ceas. Ar trebui să-l sune pe Thomas și 
să-l roage să vină după ea? Era târziu, dar nu credea că doarme. Spera 
că nu doarme, voia să continue discuţia începută la prânz. 

— Te pot duce eu, dacă vrei. 

— Grozav. Mulţumesc. 

A prins partea de sus a bluzei și a tras-o înainte și înapoi ca să intre 
un pic de aer rece, în vreme ce stingea luminile, apoi l-a urmat în jos 
pe trepte și afară. 


De cum au deschis ușa, au fost înconjurați. Gordon le-a spus 
politicos că nu comentează și că Alexander Erixon avea să țină o 
conferință de presă fie mai târziu în acea seară, fie a doua zi, 
dimineața devreme. Hannah a tăcut, uitându-se fioros la oricine se 
apropia prea mult. Au ajuns la mașină, au intrat în ea, au reușit să dea 
înapoi şi să plece de acolo fără să dea peste nimeni. 

Când au ieșit pe Köpmansgatan, au văzut oameni strânși în partea 
pieţei care era cel mai aproape de Hotelul Municipal și Primărie. 
Hannah a estimat că erau vreo cincizeci care se învârteau în grupuri 
mari şi mici, câțiva îmbrățișați, unii plângând. Fuseseră aprinse 
lumânări, cu toate că nu aveau prea mare efect în noaptea încă 
luminoasă. Erau flori pe pământ, rezemate de un zid nu prea înalt, 
câteva animale de pluș printre ele, alături de bilete scrise de mână și 
cartonașe pictate și fotografii învelite în plastic. 

— Am dat publicităţii numele victimelor? a întrebat Hannah când a 
văzut că toate fotografiile sunt ale unor bărbaţi tineri. 

— X face asta acum, dar se pare că au apărut deja în reţelele 
sociale. 

Peste câteva minute, Gordon a oprit mașina în fața casei ei din 
Bjornholmsgatan. Hannah a privit dincolo de el și în sus spre casă. 
Luminile erau stinse. Doar una dintre cele două mașini ale lor era pe 
alee. Thomas nu era acasă. Lucru pe care nu era nevoie să-l știe 
Gordon. 

— Mulţumesc că m-ai adus. 

— N-ai pentru ce. 

Şi-a desfăcut centura de siguranţă și a simţit un moment nevoia să-l 
îmbrățișeze rapid sau să-l sărute pe obraz, dar s-a stăpânit. 

— Ei bine, atunci la revedere. Pe mâine, a zis și a trântit portiera, s- 
a uitat după el și apoi a traversat, ducându-se la cutia de scrisori. 

Goală. Fie nu primiseră deloc corespondență astăzi, fie Thomas 
trecuse pe acasă cândva, în timpul după-amiezii, și o dusese înăuntru. 
A pășit pe terenul lor, observând că peluza avea nevoie să fie tunsă, în 
ciuda uscăciunii. 

Începuse ceva astăzi. Nu o reprezenta, nu era felul ei obişnuit de a 
fi. Thomas era cel care lua iniţiativa, vorbea, nu prea mult, dar mai 
mult decât ea, atunci când era nevoie, dar nu acum, nu de mult timp, 
nu când era vorba despre asta. 

Ce era „asta”, oricum? 

Trebuia să afle, şi-a dat ea seama. Acea privire peste masă la prânz. 
Greutatea ei. Seriozitatea. A speriat-o, a făcut imposibilă continuarea 
evitării. 

E mai bine să știe decât să bănuiască, să-și imagineze ce e mai rău. 

A intrat în casă ca să ia cheile mașinii. Nu s-a mai ostenit să-l strige 
sau să se ducă în dormitor să vadă dacă nu doarme. Ştia că nu-i acolo. 


Nu știa unde este, însă erau câteva locuri în care putea să-l caute. 


La două săptămâni după ziua în care ea hotărâse că a împlinit 
optsprezece ani, Unchiul a venit și i-a spus că e vremea să plece. Era 
pregătită. Venise vremea să înceapă să primească misiuni. 

Dar mai întâi avea o surpriză pentru ea. Stăteau în mașină. Unchiul 
conducea. Departe, drum lung. Înapoi. Cu toate că în zece ani nu 
irosise niciun gând pe acel loc sau pe oamenii de acolo, l-a recunoscut 
imediat. A observat că respirația i se îngreunează. Că i se accelerează 
pulsul. S-a concentrat pe control, pe îndepărtarea reacției, focalizare. 
A reușit. Privea calmă și atentă pe geamul lateral când Unchiul a oprit 
mașina. 

— Ce facem aici? 

— Ce vrei tu să facem? 

S-a răsucit spre el, neînţelegând. Ce voia ea, ce voia oricare dintre 
ei, era secundar, lipsit de importanţă. 

— Acesta este cadoul tău de absolvire. 

Katia s-a uitat din nou pe geam, l-a văzut pe bărbatul de pe peluza 
aflată în fața căsuţei albe de la poalele dealului. Cu zece ani mai 
bătrân, dar același. Tatiana nu mai exista, însă Katia nu uitase ce i-a 
făcut el. 

A ieşit din mașină şi Unchiul a plecat. 

Bărbatul de pe peluză s-a uitat la mașina care trecea și apoi la ea. 
Niciun semn de recunoaștere. Ea a stat acolo, văzându-se cum pășește 
încet în josul dealului, în curte, și se apropie de el. Avea să se asigure 
că ştie cine este ea înainte să-i facă, fără mare efort, nasul să i se 
înfigă în creier. 

Ori să-i taie artera femurală cu o lovitură rapidă și să-l privească în 
vreme ce se golește de sânge, neajutorat, pe peluză. 

Sau să-i strivească gâtul și să se aplece asupra lui în vreme ce se 
sufocă încetul cu încetul. 

N-avea să facă niciunul dintre aceste lucruri. 

Era miezul zilei. Nu știa nimic despre ce este în jur, despre vecini, 
despre cine este în casă. Pregătirea şi răbdarea sunt cheile succesului. 
Să nu-ţi laşi niciodată emoţiile să te domine. 

Cu un surâs mulțumit a pornit în jos pe stradă și a dispărut. 

După două săptămâni l-au găsit în râu. Băuse, s-a încurcat cumva în 
lanţul ancorei când era la pescuit, a căzut peste bord și s-a înecat. 

Rareori un accident vine singur, și în următoarea lună soția lui a 
murit când un cablu electric defect a făcut să se scurgă curent în sobă 
și în chiuvetă. Katia stătea puțin mai departe, printre ceilalți curioși, 
când a venit ambulanța după ea. Când au plecat de acolo fără sirene 
sau lumini albastre, ea şi-a scos telefonul și s-a îndepărtat. Peste un 
sfert de oră, Unchiul a venit după ea. 


Acum el stătea la fereastră, bărbatul care îi oferise răzbunarea, care 


îi dăduse o nouă viaţă. Încadrat de draperiile cu flori roșii, se uita în 
jos la mica mulțime adunată afară, sorbind din când în când din 
băutura fierbinte. Katia stătea într-unul dintre fotolii, privindu-l, 
așteptând ca el să ia inițiativa. 

Unchiul. 

A bătut la ușa ei, a intrat când i-a deschis, a întrebat-o politicos ce 
mai face, s-a uitat prin încăpere, și-a exprimat aprecierea și a întrebat 
dacă i-ar putea face un ceai. 

Katia nu l-a întrebat ce face acolo, avea să-i spună el la momentul 
potrivit. Și apoi, probabil îi cunoștea, mai mult sau mai puțin, 
motivele. 

— Ei bine, cinci morți? a zis el rusește, cu privirea ațintită pe 
fereastră. 

— Da. 

— Și ai lucrul pentru care ai venit? 

Katia a șovăit un moment, sigur că el cunoştea deja răspunsul, însă 
era greu să-l spună cu voce tare, să-l dezamăgească. 

— Nu, încă nu. 

— Dar te apropii. 

Din nou au trecut câteva secunde până să răspundă. O minciună ar 
fi făcut ca restul discuţiei să fie mai ușor, să se încheie mai repede, dar 
el era singurul om pe care ea nu l-ar fi mințit niciodată. 

— Nu chiar, a recunoscut. 

Unchiul a sorbit din ceaiul Earl Grey și, cu o ultimă privire spre cei 
care privegheau în piață, s-a răsucit spre ea pentru prima dată de când 
îi înmânase cana cu ceai. 

— Și atunci, de ce au murit? 

— Știau prea mult. 

— Despre ce? 

— Despre toate. Despre mine. M-au atacat. 

— Te-au atacat? În casa aceea? Ce făceai acolo? 

Pentru cineva străin ar fi sunat ca o conversație politicoasă, însă 
Katia știa că este interogată. Din nou gândul la minciună i-a fulgerat 
prin minte, dar l-a alungat, în cei care mint ca să-și scape pielea sau ca 
să se arate mai grozavi nu se poate avea încredere, și organizația 
pentru care lucra ea se baza pe încredere. 

— Au reușit să mă prindă, a recunoscut ea și s-a silit să-l privească 
în ochi, l-a văzut cum își înalță sprâncenele surprins, prefăcându-se 
sau sincer, nu-și putea da seama. 

— Deci au murit pentru că tu ai fost neglijentă. 

— Îmi pare rău. 

Unchiul a încuviințat din cap, s-a răsucit înapoi spre fereastră, spre 
oamenii din piață. 

— N-o să fie mai greu acum? Poliţia în alertă maximă și tot orașul 


plin de jurnaliști. Pare că toți ochii sunt ațintiţi încoace. 

Dacă ar fi fost oricine în afară de Unchiul, ea ar fi spus că oricum 
sarcina era destul de grea, pe pragul imposibilului, de fapt. 

Au trimis-o în Suedia să găsească trei genţi pe care oricine ar fi 
putut să le fure și să le ascundă oriunde. Având un avans de mai mult 
de o săptămână, ar putea fi acum în celălalt capăt al lumii. 

— O să termin asta, a zis, în schimb, observând cu mulțumire că 
vocea îi era fermă. 

— Presupun că da. Valeri e cel care e un pic nerăbdător. 

— N-au trecut decât câteva zile. 

Unchiul n-a răspuns, doar i-a surâs. Sunase prea mult a scuză? 
Scuzele erau un lucru la care renunțase devreme. 

— Ştiu, ştiu. 

A pus ceașca pe birou, s-a dus în antreul mic și și-a luat pălăria 
subțire cu boruri înguste din cuierul în care o pusese. Katia s-a ridicat 
în picioare. El se pregătea să plece, scurta vizită se terminase. Trebuia 
să ştie. 

— De ce ai venit, de fapt? 

— Am vrut să mă asigur că ești bine. Că ai controlul asupra 
situaţiei. 

Fără să mai spună nimic, a ieșit. Când ușa s-a închis, Katia s-a dus 
și a încuiat-o, apoi s-a întors în fotoliu. 

Cu siguranţă nu era răspunsul pe care îl dorea. Până atunci, vizita 
fusese o manifestare reținută, însă limpede, a nemulțumirii. Sperase că 
el o va încheia dându-i vreo informaţie nouă, spunându-i că de aceea 
se află acolo. Sau, în cel mai rău caz, că unul dintre colegii ei va veni 
s-o sprijine. 

O dojană blândă. O oarecare umilire. 

În toţii ani de când lucra pentru Unchiul, niciodată nu simţise 
nevoia să se asigure că ea are controlul asupra situaţiei sau că e bine. 
Nici acum nu acesta era motivul venirii sale. Scurta vizită era o 
aducere aminte și o avertizare. Avea o treabă de făcut, dar în acest 
moment părea că e pe cale să eşueze. 

Unchiul nu îngăduia eșecul. 


În cele din urmă, el adormise. 

Dar Sandra era încă trează, privind ţintă în vreme ce acele ore de 
neînlocuit se scurgeau, cu iritarea și furia sporind pe măsură ce se 
apropiau zorii. Nu era deloc ceea ce plănuise ea, de acum încolo se 
presupunea că va fi uşor. Destul de ușor, în orice caz. Au omorât un 
om — Kenneth omorâse un om, s-a corectat — de asta nu puteau scăpa. 
Ce au făcut după aceea era imoral, lipsit de etică, greşit din toate 
punctele de vedere, dar în același timp îi era surprinzător de ușor să 
trăiască cu asta. De fapt, aproape că nu se mai gândea la acea noapte 
sau la bărbatul din pădure. Amintirea celor întâmplate se ștergea pe zi 
ce trece, redusă la o neplăcere neclară care avea să dispară și ea cu 
totul, în cele din urmă. 

Totul avea să meargă. Totul avea să fie cu mult mai bine. 

La prânz s-a dus în centru, s-a uitat prin magazine, și-a făcut în 
minte o listă cu lucrurile frumoase pe care le dorea, iritată că va 
trebui să aștepte atât de mult până ca asta să devină realitate. Trei ani. 
Însă astăzi începuse să se joace cu ideea că doi ani, poate doi și 
jumătate, ar fi destul. Pe Storgatan s-a oprit în fața unui salon de 
cosmetică. Nu mersese niciodată la manichiuristă. Era însăși definiția 
irosirii unor bani pe care nu-i ai. Unghiile ei, roase, rupte și cu 
cuticule urâte, aveau nevoie de îngrijire și răsfăț. Și le vor primi. Dar 
nu acum. 

Pe când se răsucea ca să meargă mai departe, aproape că s-a ciocnit 
de Frida. Frida Aho, de când s-a măritat cu Harri Aho, proprietarul a 
două dintre cele mai mari magazine de snus din oraș. Când ziarul local 
scria periodic despre „cine câștigă cel mai bine în municipalitatea 
voastră”, Harri Aho era întotdeauna pe listă. Aproape de vârf. Frida 
avea pe Instagram cu câteva sute de urmăritori mai mult decât 
Sandra. Posta aproape în fiecare zi. 

— O, bună, a zâmbit ea și și-a dat jos ochelarii de soare, pe când 
făcea ultimii pași spre ea. 

Sandra s-a tras un pic înapoi, pentru eventualitatea în care Frida ar 
încerca s-o îmbrățișeze. 

— Nu te-am văzut de atâta timp. 

— Da. 

Sandra i-a oferit un zâmbet fals, neștiind încotro să privească. Frida 
părea așa de relaxată, de sigură pe sine. Îmbrăcată în haine în culori 
vii, la modă. Pantofi scumpi, frumos coafată, machiaj perfect. Pe de 
altă parte, Sandra nu era machiată și purta un hanorac vechi peste 
uniforma de gardian. Se simţea ca întotdeauna în prezența Fridei. 

Săracă, urâtă, neimportantă. 

— Cum o duci? a întrebat Frida. 

Sandra lucrează tot la închisoare (da), ce face mama ei (bine) şi 
dacă mai e tot cu... Konrad îl cheamă? (Kenneth, dar da). 


De parcă ar fi prietene. De parcă i-ar păsa. 

Chiar era cu putinţă să fi uitat? 

Că ani în șir se folosise de orice prilej ca s-o trateze cu răutate și 
dispreţ, să-i adreseze împunsături meschine și să facă glume pe 
socoteala Sandrei. 

De fiecare dată o făcea să fugă acasă plângând și jurând că nu se 
mai duce niciodată la școală. 

Că în clasa a noua îi dăduse Sandrei hainele vechi ale fratelui ei 
mai mic, în fața întregii clase, spunând că cel puţin sunt mai noi decât 
tot ce avea ea și îi vor veni de minune, pentru că încă nu are sâni. 

Sandra i-a răspuns, a pus și ea câteva întrebări, a primit niște 
informații la zi despre cunoștințe comune, apoi Frida a intrat în salon. 
Cel puţin a avut bunul-simţ să n-o mintă de la obraz, zicând ceva în 
genul „sper să te văd curând” sau „hai să încercăm să ne întâlnim”. 
Sandra și-a petrecut restul după-amiezii prost dispusă, și dispoziția nu 
i s-a îmbunătățit când a oprit mașina în curtea casei. 

— De unde a apărut Mercedesul? a întrebat de îndată ce a intrat în 
bucătărie, unde Kenneth tocmai termina de gătit nişte paste pentru 
cină. 

— L-am împrumutat de la UV. 

— Unde-i mașina ta? 

— M-am descotorosit de ea. 

— Unde? 

— Un puț de mină sus, în Pallakka. 

Părea un loc bun. Nu fusese niciodată acolo, doar auzise despre el, 
şi Volvoul era ultimul lucru care îi mai lega de Honda, care îi lega de 
rus. Un pas mai aproape de o viață mai bună. Așa că s-a stăpânit. La 
urma urmei, acesta era Kenneth, îl iubea cu adevărat, însă nu 
întotdeauna gândea lucrurile până la capăt. Și-a îngustat privirea, 
bănuitoare. 

— Cum ai ajuns acolo? 

— Am... am condus. 

— Vrei să ajungem la închisoare? s-a stropșit ea și l-a văzut cum se 
prăbușește un pic din pricina durității din vocea ei. Cum mama 
dracului poți să umbli pe aici cu el în mijlocul zilei? 

— Ştii... a început el, și ea și-a dat seama că se aştepta la întrebare. 
De fapt, e mai suspect să umbli pe aici la trei noaptea. Ziua nu-i decât 
încă un Volvo hârbuit pe drum. 

Adevărat. Se gândise la același lucru când stătea în mașina sa și îl 
aştepta să se întoarcă după ce avea să se descotorosească de Honda. E 
mai ușor să-ți amintești ce mașini ai întâlnit dacă nu întâlneşti decât 
una sau două. 

— Și a fost ideea ta să scăpăm de el, a continuat Kenneth, 
apărându-se. Nu făceam decât ce voiai tu. 


Din nou, adevărat. Ca întotdeauna. Atât de dornic s-o facă să se 
simtă bine, s-o facă să fie fericită și mulțumită. Ca un căţel. Orice s-ar 
fi întâmplat, putea fi sigură de un lucru: niciodată Kenneth n-ar putea 
s-o părăsească, s-o trădeze sau să se întoarcă împotriva ei. Ar trebui să 
aprecieze asta mai mult. Harri Aho probabil că o înșela tot timpul pe 
Frida și o pusese să semneze un contract prenupţial. 

— Ai dreptate, a zis blând, s-a dus la el și l-a sărutat pe gură. Îmi 
pare rău. 

N-a putut să-și stăpânească un zâmbet când a văzut ce fericit și 
ușurat este. Dacă ar fi avut coadă, ar fi început să dea din ea. L-a mai 
sărutat o dată, apoi s-a aşezat la masa din bucătărie. 

— Cum te-ai întors? a întrebat, turnând apă în pahare. 

— L-am sunat pe UV, m-a luat din Koutojărvi. 

— Şi apoi ţi-a împrumutat mașina. 

— Da. 

— Ce i-ai spus că s-a întâmplat cu Volvoul? 

— S-a stricat. 

Sandra l-a privit cum se concentrează să scurgă apa din paste. Mai 
era ceva. Ceva mai mult. În acele cuvinte scurte. Ceva ce nu-i spunea. 

— N-a vrut să se uite la el? Asta e meseria lui. Și cum ai ajuns la 
Koutojărvi fără mașină? 

Singurul lui răspuns a fost un oftat adânc, și l-a văzut că închide 
ochii ca să nu se reverse lacrimile. Nu se pricepea deloc s-o mintă. Știa 
că ea știe asta, și probabil de aceea nici măcar n-a încercat. 

Acum nu putea să doarmă, nu se putea destinde. Blestemat fie 
Kenneth. Și blestemat fie UV. Blestemate fie toate, viața. De ce nu 
puteau lucrurile să meargă, pur și simplu, așa cum voia ea? De ce 
totul era așa de afurisit de greu? Trebuia să-i dea de capăt acestui 
lucru. 

Dacă se întâmplă ce-i mai rău? 

Dacă sunt prinși? Din orice motiv. 

Dacă vine poliția? 

Era vreo posibilitate ca ea să scape cumva? Kenneth a fost cel care 
a dat peste rus, așa că de ce anume o puteau învinui pe ea? Căa 
protejat un criminal. De furt, probabil. Profanarea unor rămășițe 
umane, poate, însă putea spune că Kenneth a silit-o să-l ajute și apoi a 
făcut-o să nu spună nimic. A amenințat-o. A ascuns prada și nu i-a 
spus unde. A fost prea speriată ca să întrebe, să spună ceva. Oare ar 
crede asta? Îndoielnic. Oamenii care îi cunoşteau știau că ea este la 
conducere în relaţia lor. 

Thomas știa. Și Hannah. Iar Hannah era polițistă. 

Însă Kenneth putea fi convins să mintă şi să spună că a fost 
amenințător, violent. De dragul ei. Nu conta prea mult dacă nimeni nu 


credea, ar trebui să dovedească mai presus de o îndoială rezonabilă că 
nu este adevărat. În cel mai bun caz, ea ar rămâne liberă și Kenneth s- 
ar întoarce în închisoare. 

Suna rău. 

În cel mai bun caz, desigur, amândoi ar reuși să scape. Însă dacă s- 
ar întâmpla ce-i mai rău, cel mai bun lucru la care ar putea spera ar fi 
ca el să fie condamnat pentru omor prin imprudenţă, să stea închis 
câțiva ani, ea ar lua genţile cu bani și s-ar muta undeva unde nu s-ar 
gândi nimeni că e ciudat că ei au bunuri. Kenneth i s-ar alătura după 
eliberare. Nu era ceva ce își dorea, în niciun caz. Câţiva ani să stea 
despărțiți. Era planul B dacă totul se ducea dracului. 

S-a răsucit, a azvârlit cu picioarele pătura, camera era caldă, 
înăbuşitoare, s-a întrebat dacă o să poată dormi cât de cât în noaptea 
asta. Se părea că nu. Planul B. N-ar fi trebuit să găsească un plan B 
dacă nu era UV. 

Ultra Violent. 

Poate că începuse să creadă el însuși asta. Kenneth îi spusese de la 
ce venea în realitate. Când Dennis avea zece ani, a participat la o 
emisiune „Cine știe câștigă” de la radio și l-au întrebat care raze fac 
posibilă fotografierea oaselor din corp, iar el a răspuns „Ultraviolete”. 
A doua zi, la școală, au început să-i zică UV, şi porecla s-a lipit de el. 

Răhăţelul ăla fals. 

Ea s-a purtat întotdeauna frumos cu el când era în închisoare. 
Kenneth îl admira ca pe un frate mai mare. Și drept răsplată le-a înfipt 
cuțitul în spate cu prima ocazie. Şi totuși, Kenneth a încercat să-i ia 
apărarea. I-a spus de hotărârea celor de la Asistenţa Socială, despre 
Lovis, cât de greu o duceau, nu în ultimul rând cu banii. Sandrei i se 
rupea în paișpe. Cui nu-i e greu? Nu-ţi înjunghii prietenii pe la spate 
din cauza asta. Toată seara a fost supărată pe Kenneth, dar ce altceva 
ar fi putut să facă? I-a apărat pe amândoi. Cât de bine s-a priceput. De 
UV. Dacă i-ar îndrepta pe polițiști în direcţia lor, aceștia și-ar înfige 
dinții în ei. Ar căuta până ar găsi ceva. Așa că era important să nu-i 
îndrepte. 

Simplu, de fapt, după ce ea găsea soluţia. 

Cu o privire spre iubitul ei adormit, s-a dat jos din pat și a ieșit din 
dormitor, închizând cu grijă ușa. A deschis trapa din tavan, ale cărei 
balamale neunse au scârțâit, a tras în jos scara, a urcat și a aprins 
lumina. Podul era destul de gol, n-aveau prea multe lucruri de pus 
acolo. Așa că privirea i-a fost pe dată atrasă de o cutie albastră pusă în 
diagonală la stânga scării. 

Un PlayStation. Kenneth trebuie să-l fi cumpărat. Folosind banii de 
care nu trebuia să se atingă. 

A cuprins-o un val de dezamăgire și, dintr-odată, n-o mai deranja 
aşa de tare planul său B. Neglijenţa lui punea în primejdie totul. Fără 


îndoială, aveau să vorbească despre asta, însă Kenneth era doar o 
problemă măruntă, putea să se descurce cu el, să-l readucă la ordine. 
UV era cel asupra căruia trebuia să se concentreze. El era adevărata 
ameninţare, și dacă era un lucru pe care îl învățase în anii petrecuți la 
serviciu, acela era să nu cedeze în fața amenințărilor. A mers mai 
departe prin pod și, în sfârșit, a găsit ce căuta. Când Kenneth a 
împlinit douăzeci și cinci de ani, Thomas i-a cumpărat un permis de 
vânătoare. I-a dat permisul și ceva ce Sandra nu voia jos, în casă. 
Acum a ridicat-o și a cercetat-o. 
O pușcă veche. 


Putea să mai bifeze un loc. Thomas nu era la niciunul dintre colegii 
lui. Niciunul nu-l mai văzuse de când a plecat de la serviciu la ora 
obișnuită a după-amiezii. 

Hannah a eliminat repede posibilitatea ca el să se fi dus la o bere. 
Nu erau multe locuri dintre care să alegi, poate niciunul la această oră 
a nopții, dacă se gândea mai bine. Numărul de baruri și cârciumi 
creştea un pic în timpul verii, când turiștii veneau în oraș, însă tot nu 
erau multe, iar Thomas rareori ieșea în oraș. Cel puțin nu singur și, de 
vreme ce vorbise cu toți colegii lui, nu mai rămânea nimeni care să-l 
însoțească. Avea niște prieteni. Mai mulți decât ea, dar tot nu cine știe 
câți. 

I-a trecut prin cap că ar putea să fie cu altă femeie, în acest caz, n- 
avea cum să-l găsească. Dar nu exista nimic care să sugereze asta, în 
afară, probabil, de faptul că în ultima vreme se îndepărtase de ea. Nu 
existau urme pe hainele lui sau în mașină. Nu mirosea a parfumul 
alteia. Nu existau cumpărături neexplicate din contul lor comun. Nu 
ştia dacă există SMS-uri sau e-mailuri, nu căutase în telefonul lui sau 
în computerul lor, și niciodată nu s-ar înjosi să verifice. 

S-a gândit să sune, dar a ales să n-o facă. Fl stătea altundeva decât 
acasă, voia să stea altundeva decât acasă, dacă l-ar suna, nu i-ar spune 
unde este, ar zice doar că ajunge mai târziu. 

Poate că s-a dus acasă la Kenneth și Sandra. S-a implicat serios în 
viaţa nepotului după ce familia l-a abandonat. Lui Hannah nu i-a 
plăcut niciodată Stefan și n-o înţelegea pe Rita. Una era să nu ai cea 
mai bună relație din lume cu copiii tăi, știa din propria experiență, dar 
să te prefaci că el n-a existat niciodată era altceva. Nu-i era greu să 
înţeleagă cum putea să facă asta Stefan, dar Rita? Nu pentru că era 
femeie, ci fiindcă Stefan era un psihopat rece și autoritar, iar Rita nu 
era. 

Sandra trebuia să ajungă devreme la lucru, făcea naveta o oră în 
fiecare zi, așa că era cu siguranță adormită, însă Kenneth era șomer și 
ar fi putut să fie treaz. Uneori, Hannah se întreba ce o să se aleagă de 
el. N-a muncit nicio zi de când a ieșit din închisoare, nu dădea semne 
că ar dori să studieze sau să capete vreun fel de educaţie, nu arăta 
nicio inițiativă. Sandra avea pe umeri o povară grea. Hannah a avut 
întotdeauna impresia că Sandra poate să facă față celor mai multe 
lucruri, dar, la un moment dat, până și ea trebuia să ajungă la o 
limită. Cât de mult avea să mai rabde ca el să fie total dependent de 
ea? 

Hannah a încetinit în faţa casei lor părăginite din Norra Stortrăsk. 
Un Mercedes pe care nu-l recunoștea era parcat afară, aşa că poate 
aveau musafiri, cu toate că luminile erau stinse și în casă nu se vedea 
nicio mișcare. În orice caz, mașina lui Thomas nu era acolo, aşa că nu 
s-a ostenit să se dea jos și să sune la ușă. A mers mai departe. Mai era 


un singur loc la care se putea gândi. Dacă nu era acolo, trebuia să se 
dea bătută. Să se ducă acasă, să-l sune, sau să accepte faptul că el 
cunoscuse pe altcineva. Cum s-ar simți dacă ar descoperi că așa 
stăteau lucrurile? Ar lupta ca să-l păstreze? Era măcar posibil? N-o 
părăsise pentru că se săturase de ea, pentru că voia ceva mai bun? 
Care erau șansele ca ei „să-şi găsească drumul înapoi unul spre altul”? 
Mici, şi-a zis. Minime. Desigur, depindea de ceea ce avea cu cealaltă 
femeie. Dacă era doar sex, cum avea ea cu Gordon, cineva care să 
ofere intimitate şi un trup, ei bine, atunci poate da. Dar, spre 
deosebire de Thomas, Hannah oferise asta. De multe ori. A fost 
respinsă. Dacă avea pe altcineva, era pentru ceva mai mult. Altceva. 

Spre ușurarea sa, a putut să dea deoparte toate acele gânduri. 
Mașina lui Thomas era parcată în fața cabanei care nu-i plăcuse lui 
Hannah niciodată. Când Rita n-a arătat niciun interes față de ea — 
adică Stefan n-a vrut ca ea s-o păstreze - Hannah a sperat în secret că 
o vor vinde, însă Thomas a cumpărat partea surorii lui. Hannah nu i-a 
spus niciodată ce simte, dându-și seama că pentru el e important. Lasă 
să fie a lui, nu a lor. 

A parcat în spatele mașinii lui Thomas, l-a văzut ieșind din magazia 
cu unelte de lângă casă cu ceva în mâini. El s-a oprit, surprins s-o vadă 
şi nu tocmai bucuros. Hannah a coborât din mașină și s-a apropiat de 
el, observând că alte echipamente și unelte erau împrăștiate în jurul 
magaziei. 

— Hei, ce faci aici? a întâmpinat-o el când a ajuns mai aproape. 

— Te căutam. Am crezut că o să fii acasă. 

— Nu, am venit aici. 

— Asta văd. Ce faci? a întrebat ea, făcând semn cu capul spre 
lucrurile de pe iarbă. 

— Curăţ un pic. 

— De ce? 

— Era vremea. Am aici o grămadă de prostii de care n-are nimeni 
nevoie. 

Hannah s-a uitat la sculele de pescuit, uneltele și echipamentul 
pentru grădinărit. Trecuse mult timp de când n-a mai fost pe aici, n-a 
mai fost cu el, dar știa că a cumpărat unele dintre acele lucruri destul 
de recent. A lăsat baltă subiectul, nu de aceea venise. 

— Nu pari prea bucuros să mă vezi. 

— Sigur că sunt. 

— Eşti sigur că da? 

Hannah s-a dus și a luat unul dintre scaunele de grădină pe care el 
le rezemase de perete, l-a desfăcut și s-a așezat. Thomas a rămas unde 
era, urmărind-o cu privirea, ţinând în continuare un minciog și un 
cârlig. Ea s-a aplecat în față, și-a pus braţele pe genunchi și a ridicat 
privirea spre el. 


— Ce se întâmplă? Cu noi. 

Thomas n-a răspuns, doar a oftat și a ridicat privirea spre cerul de 
un galben-portocaliu. Era linişte deplină. Fără mașini, fără sunete 
omenești, până și păsările și insectele păreau să fi lăsat în pace acest 
loc. Când s-a uitat din nou la ea, seriozitatea din ochii lui aproape că a 
înșfăcat-o fizic, neliniștea a făcut să i se contracte diafragma. Când și-a 
dat seama că el se luptă nu numai cu cuvintele, ci și cu lacrimile, a 
priceput. 

Dintr-odată, a ştiut. 

Nu putea să explice cum de a știut. Însă, când i-a venit gândul, era 
atât de firesc, atât de evident. El avea s-o părăsească, însă nu pentru 
altcineva. S-a uitat la lucrurile împrăștiate în jur; creierul său se 
chinuia să preia ideea, să înțeleagă această revelație. 

— Astea sunt lucrurile de care n-avem nevoie eu și copiii. 

Thomas n-a răspuns, a dat drumul prelung aerului din piept și a 
părut că se împuţinează. Lacrimile au început să-i curgă în tăcere pe 
obraji până în barbă. 

— Eşti bolnav. 

Thomas a încuviinţat din cap, cu umerii lăsaţi, ţinând încă în mână 
sculele de pescuit, ca și cum ar fi avut nevoie de toată energia ca să 
stea în picioare. 

— N-am vrut să afli. 

— De când știi? 

Probabil cunoştea răspunsul, dacă se gândea un pic. Când a simţit 
prima dată că ceva nu-i în ordine acasă, când au încetat lucrurile să 
fie normale între ei? 

— Cam de un an. 

Asta se potrivea, atunci a început el să se îndepărteze, să păstreze 
distanța. 

— Cât ţi-a mai rămas? 

Şi-a auzit cuvintele ieșindu-i din gură, dar îi era greu să priceapă că 
ea le rostise. Cum putea să stea pe un scaun de grădină de lângă 
cabană și să-și întrebe soțul când o să moară? 

— Câteva luni, poate, dacă am noroc. 

Lui Hannah îi era greu să respire. Avea senzația că o să-i explodeze 
inima în piept. Nu putea gândi limpede, nu putea face față. Nu știa 
deloc ce să spună și nici ce să simtă. Atâtea sentimente. Câteva pe care 
nici măcar nu fusese conștientă că le are. 

Ce să facă? 

Să urle, să se înfurie, să plângă, să se simtă părăsită, înșelată, 
speriată? 

Mai mult a auzit decât a simțit cum i se îngreunează respirația, 
avea un zumzet în cap, s-a lăsat o tăcere înăbușită, stinsă, ca și cum i 
s-ar fi astupat brusc urechile. O foarte, foarte mică parte din ea părea 


să funcționeze încă normal, încercând să-i spună că este în stare de 
șoc, dar nu putea face nimic cu această informaţie. Nu exista absolut 
nimic la care să știe cum să reacționeze sau cu care să se descurce. 

Soluţia era, pur și simplu, să se ridice și să plece. 

— Hannah! l-a auzit strigând-o, dar nici măcar nu s-a răsucit spre 
el. 

Doar a ridicat o mână, ca să-l împiedice să vină după ea, și a mers 
mai departe. 

El n-a venit, a văzut asta când a urcat în mașină. A rămas lângă 
magazie. Distrus, slab, la fel de incapabil ca ea să stăpânească situația, 
n-a putut decât să se uite cum ea pornește mașina, dă cu spatele și 
pleacă. 


Vântul care pătrundea pe geamul deschis aproape că înăbușea 
sângele care îi zvâcnea în tâmple. Dar nu de tot. Gândurile i se 
învârtejeau, nedefinite, trecătoare, imposibil de prins sau de păstrat. 
Şi-a zis că poate plânge, avea obrajii uzi, însă nu simţea tristeţe sau 
durere mai mult decât altă emoție. 

Când aproape că a ieșit de pe drum la o curbă lină, nesigură dacă 
era măcar drumul spre casă, a fost adusă în cele din urmă, cu o 
zguduire, înapoi în ceva ce semăna cu realitatea. A tras pe margine, a 
stat acolo, cu mâinile pe volan, privind ţintă în față la cele două 
făgașe care tăiau pădurea ca două răni deschise. Ţânţarii s-au adunat 
imediat, ademeniți de un motor fierbinte, și au reușit să intre în 
mașină. Hannah n-a observat. Cu toate că geamul era coborât, îi era 
greu să respire, așa că și-a desfăcut centura de siguranță, uimită că și- 
o pusese, nu-și amintea s-o fi făcut, a ieșit din mașină și a pornit prin 
pădure. 

Gâfâind, pe muchie, atât de aproape de a-şi pierde cumpătul. 

Nu ştia cât a mers până să se așeze pe trunchiul unui copac căzut, 
frecându-şi palmele de pantaloni și legănându-se înainte și înapoi. 
Silindu-se să-şi recapete cu încetul stăpânirea de sine, să prelucreze și 
să trieze. 

Confuzie a fost ceea ce a deslușit în cele din urmă. Confuzie, 
impresia că e rătăcită. 

Ca atunci când avea paisprezece ani. Pe tot parcursul școlii medii. 
După ce mama ei s-a sinucis. Când și-a pierdut temelia, când lumea a 
devenit de neînțeles și nu-şi mai cunoștea locul în ea. 

Apoi Thomas a fost cel care a prins-o. A pus-o din nou pe picioare. 
Fără gesturi măreţe, nimic elaborat. Pur și simplu, văzuse în ea ceva 
care i-a plăcut. Cu calmul lui, cu realismul și răbdarea lui. A devenit 
temelia pe care ea și-a reconstruit încetul cu încetul viaţa. A făcut-o 
să-și imagineze un viitor, să se înscrie la academia de poliție, s-a 
mutat cu ea la Stockholm și chiar a reușit să-i dea tăria să meargă mai 
departe după ceea ce i s-a întâmplat lui Flin. 

Cine avea să-i dea tăria s-o facă de această dată? 

Copiii. Nici măcar nu se gândise la Gabriel și Alicia. Aveau să-și 
piardă părintele pe care îl iubeau cel mai mult și, dacă era să fie 
brutal de sinceră, cel care îi iubea cel mai mult. 

Fără exagerare. Fără autocompătimire. 

Așa stăteau lucrurile, așa stătuseră întotdeauna. 

Thomas era mai aproape de copii decât ea. În ciuda felului său de-a 
fi tăcut, un pic retras, întotdeauna fusese mai implicat în viaţa lor 
decât ea. Era acolo pentru ei orice ar fi, ori de câte ori aveau nevoie 
de el. 

Așa cum fusese pentru Hannah. 

Poate că în subconștient se temuse să se lege de ei prea profund, să 


iubească necondiționat. O făcuse înainte. Cu mama sa, într-o oarecare 
măsură, dar cel mai mult cu Flin, iar Elin a dispărut. Aproape a 
distrus-o. Şi-a amintit că se gândea la asta când a rămas însărcinată cu 
Gabriel. Va mai fi în stare să iubească deplin? N-ar mai supraviețui o 
dată acelui fel de durere. Așa că i-a ţinut la distanţă. 

Dar nu suferise destul? Cât de mult mai putea să-i fie luat? Mama, 
Elin şi acum Thomas. 

Era mult. Prea mult. 

A urlat, în tăcerea de acolo. Și-a umplut plămânii și a urlat iar și 
iar. Nu s-a oprit decât când a simţit în gât gustul sângelui, și-a dat 
seama că plânge, a renunţat și a stat suspinând pe copacul căzut. 

Nu știa cât de mult. 

A lăsat să treacă atât timp cât a fost nevoie, apoi s-a ridicat și s-a 
întors la mașină. Și acum încotro? Nu voia să se întoarcă acasă. Nu era 
în stare. Thomas ar putea fi acolo, sau ar putea să apară. Încă nu 
suporta ideea să-l întâlnească. Avea nevoie de mai mult timp. Nimic 
bun nu putea să iasă dacă îl vedea acum. Probabil că știa şi el asta. N- 
a sunat și nu i-a trimis vreun SMS de când îl lăsase la cabană. 

Peste patruzeci și cinci de minute a intrat în Haparanda pe 
autostrada 99 dinspre nord, pe Västra Esplanaden, a trecut de 
apartamentul lui René Fouquier... Părea o eternitate de când fusese 
acolo cu Gordon. Străzile erau pustii, în ciuda luminii și a căldurii. 
Hannah a trecut pe lângă piaţă. Încă mai ardeau lumânări printre flori 
şi bilețele, dar în rest piața era pustie. A mers mai departe spre sud, pe 
lângă gară, pe lângă celălalt turn de apă al orașului, cel urât, care 
arăta ca și cum cineva înfipsese trei containere albastre pe câțiva 
stâlpi de ciment, a virat pe Movägen și a oprit în faţa uneia dintre 
casele identice de la capătul străzii. Era o idee bună? N-avea 
importanță. Nu prea erau multe alte variante. Niciuna, dacă era să fie 
sinceră. 

— Pot să stau aici în noaptea asta? a întrebat când Gordon, abia 
trezit din somn, a deschis ușa. 

EI s-a tras într-o parte și a primit-o înăuntru fără să spună nimic. 


Vizita Unchiului o zguduise. 

Mai mult decât crezuse și cu siguranță mai mult decât îi pria. 
Esenţa era limpede: un avertisment, o reamintire a faptului că eșecul 
nu este o opțiune. Dar de ce acum? Avusese misiuni mult mai 
importante care au durat mult mai mult. 

Și n-au fost vizite nocturne. 

Collateral damage:4, oameni nevinovaţi care au fost afectați, nici 
asta nu era o noutate. Cel mai bine era să le eviți, dacă se poate, dar s- 
a întâmplat. Cinci oameni era ceva extrem și supărător, dar se mai 
întâmplase. 

Fără vizite târziu, în noapte. 

Prin urmare, ce era diferit de această dată? De ce era așa de 
important ca să fie nevoie de implicarea directă a Unchiului? Era 
Valeri Zagornîi mai mult decât un client mafiot cu o grămadă de bani? 
Exista vreun alt motiv pe lângă bani ca să se asigure că el e mulțumit? 
Venirea Unchiului în camera ei din Haparanda sugera că există. De 
fapt, era o pierdere de timp chiar și să gândească asta. Li s-a spus tot 
ce trebuie să știe, căutarea pe cont propriu a informaţiilor despre 
clienți sau despre motivele pentru care clienții își alegeau victimele ar 
fi pedepsită aspru, dacă ar fi descoperită. Și totuși, ea nu se putea 
gândi la altceva în vreme ce conducea încet în jos pe drumul îngust, 
cu lacul strălucind albastru dincolo de mesteceni, în ciuda orei târzii. 
Priveliștea idilică, liniştea, casele care păreau așezate la întâmplare în 
verdeața diafană, fremătătoare, contrastau puternic cu energia și 
neastâmpărul din trupul său. Gândindu-se la toate cele întâmplate, la 
toate greşelile pe care le-a făcut, aproape că începea să aibă impresia 
că locul însuși e împotriva ei. 

Ea nu rata niciodată. Niciodată, în sensul mai larg. 

Nu voia ca Haparanda şi Vadim Tarasov să fie prima ratare. 

Și-a zis că asta ar trebui să fie zona potrivită. Nu putea fi sigură, 
însă informaţia de care putuse să facă rost, mulțumită lui Stepan 
Horvat, a condus-o aici. La nord de Vitvattnet, aproape de Stortrăsk. 

Apoi l-a văzut, l-au trebuit câteva secunde ca să facă legătura, să 
oprească mașina. A dat înapoi câțiva metri și s-a uitat de-a lungul aleii 
la casa pe lângă care trecuse. Pereţii acoperiți cu azbociment și 
mansarda. Fațada, ferestrele și zugrăveala, lăsate pradă intemperiilor. 
Apoi ceea ce îi stârnise interesul. Un Mercedes în curte. De doar câțiva 
ani, părând în stare foarte bună. Valorând vreo optzeci de mii de euro 
nou. Mai ieftin la mâna a doua, evident, dar tot sărea în ochi în fața 
acelei case părăginite. 

Trebuia să se gândească la pasul următor, să hotărască dacă merită 
măcar să-l facă. Şi-a notat adresa în telefon și s-a întors la hotel. 


Peste o jumătate de oră a trântit capacul laptopului și s-a lăsat pe 


spate în fotoliul incomod. Conform celor mai populare site-uri de 
căutare, locuiau acolo două persoane. Un cuplu destul de tânăr. El nu 
muncea deloc, din cât şi-a dat seama. Înregistrase pe numele său o 
firmă, dar părea să fie inactivă, în orice caz, nu adusese vreun venit în 
ultimii ani, din cât a putut să descopere ea. Iubita lucra cu program 
complet în Haparanda. Bugetară. Salariu regulat, dar foarte mic. 
Mașina era importată. Înmatriculare temporară. Proprietar neclar. 
Cumpărată de curând. El nu părea să fie activ pe rețelele sociale. 
Contul ei de Instagram era privat. Pe Facebook trebuia să-i aprobe 
cererea de prietenie. Katia i-a trimis o cerere de pe unul dintre 
conturile false pe care le avea la dispoziţie, dar fără niciun rezultat în 
scurtul timp cât a așteptat. Probabil dormea, ceasul ticăia spre 
dimineaţă. 

Katia s-a uitat la patul pe care îl făcuse de dimineață. Ajunsese 
curând să poată adormi în orice moment, oriunde, chiar și când era 
sub presiune, dar n-avea nevoie acum de asta. Se putea descurca mai 
bine decât multă lume fără somn sau numai cu perioade scurte de 
odihnă. 

Așa că s-a hotărât. A mers cu mașina înapoi. 

A încetinit când trecea pe lângă casă, s-a uitat mai bine. Grădina 
era pustie. Nimic pe alee, în afară de Mercedes, care să vorbească 
despre avere. Nu prea erau multe pe care să se bazeze. Ar fi putut să 
fie multe motive pentru care să fie acolo. Poate că nici măcar nu era al 
lor. 

Dar ar fi putut să fie şi mica schimbare pe care au făcut-o după ce 
au găsit 300.000 de euro, un cadou pe care și l-au oferit. 

Katia a mai condus câțiva kilometri, a întors la prima intersecţie și 
a oprit pe marginea drumului. A verificat dacă cuțitul este unde 
trebuie să fie, și-a verificat Waltherul, a înșurubat amortizorul, l-a pus 
în buzunarul hainei subțiri și a coborât din mașină. A pornit repede 
înapoi spre casă. A cotit înainte să ajungă la alee, și-a croit drum 
printr-o parte mai deasă a pădurii, a traversat terenul celui mai 
apropiat vecin și a intrat prin curtea din spate și grădina năpădită de 
vegetaţie. S-a ascuns în spatele unor tufe. 

Chiar că era speculație pură. Căutarea asta. Dacă nu s-ar fi arătat 
Unchiul, dacă n-ar fi apărut întrebări și îndoieli, oare ar fi acționat pe 
baza unor atât de puţine informaţii ca acum? Întrebarea era lipsită de 
orice importanţă. 

Unchiul venise. Întrebările și îndoielile erau acolo. 

Care erau riscurile? Ca ea să fie în locul greșit. Ca perechea din 
casă să n-aibă nicio legătură cu drogurile lui Zagornii sau cu banii 
celor din MC Sudet. În cel mai rău caz, ar lăsa în urmă martori sau 
alte cadavre, însă dacă nu făcea nimic și ei erau cei care dăduseră cu 
mașina peste Vadim? La un moment dat, curând, unul dintre 


jurnaliștii care trimiteau reportaje din Haparanda avea să facă 
legătura între Rovaniemi și Vadim și cei cinci bărbați pe care îi 
omorâse ea. Asta i-ar avertiza. Ar reuși să fugă dacă ea ar pierde timp 
săpând mai adânc. 

Unchiul cerea rezultate. Rezultate rapide. 

Ar face bine să înceapă. Cel puţin să-și facă o părere dacă ei merită 
sau nu să fie cercetaţi. Nu strică niciodată. 


Și-a părăsit locul de după tufe și s-a îndreptat spre casa cufundată 
în întuneric. 


Ceva pare altfel când se trezeşte astăzi. 

Râul încă șerpuieşte lin, soarele încă strălucește, așa cum face de 
săptămâni întregi, circulaţia peste graniță devine mai aglomerată, 
oamenii vin și pleacă, dar e ceva înăbușit în aer. Orașul simte. Toată 
lumea vorbește despre asta, cu voci domoale și cuvinte mici. Spre 
deosebire de titlurile de pe prima pagină și articolele noi scrise despre 
el, literele lor mari și expresiile pline de tensiune trâmbițează cele 
întâmplate. Cinci tineri uciși. E destul de mic ca toată lumea să 
cunoască pe cineva care cunoaște pe cineva care cel puţin știe cine 
erau. 

Fiul surorii unei colege de serviciu. 

Fostul iubit al fetei care stă cu copiii tăi. 

Cineva al cărui tată i-a vândut unui prieten o mașină. 

Așa bătrân cum este, a văzut destule vieți curmate. Holera și febra 
tifoidă au venit în valuri. Peste două sute de prizonieri de război care 
aşteptau să fie daţi la schimb în timpul Primului Război Mondial au 
rămas în el pentru totdeauna. Oameni s-au înecat în râul lui, și-au 
ciocnit mașinile, au ars în el. E un oraș. Oamenii mor aici în aceeași 
măsură în care mor peste tot. Bătrâneţe, boală, sinucidere, supradoză, 
accident, cauzele sunt numeroase. 

Însă rareori violență. Şi chiar mai rar, crimă. 

Simţindu-se pedepsit, constată că asta e ce trebuie în zilele noastre 
pentru ca cineva să-i acorde atenţie. Tragedii și moarte subită, brutală. 

Henrietta Strâhle se trezeşte devreme. Se pregăteşte. Vrea să arate 
bine când vin să o ia cei care asigură transportul. Astăzi semnează 
documentele. După mulți ani, ferma veche și părăginită a familiei sale 
s-a vândut, în cele din urmă. Pe o sumă frumușică. N-o să-i ducă 
dorul. Copilăria i-a fost groaznică, părinții şi bunicii erau oameni răi, 
violenţi. Pe când își prinde pe piept broșa, Henrietta nu știe încă, dar 
noii proprietari nu vor fi mai buni. Dimpotrivă. De această dată, tot 
orașul Haparanda o să sufere. 

Stepan Horvat se uită în jos la fiica sa de trei ani, care încă doarme. 
Fl, pe de altă parte, n-a prea dormit în noaptea trecută. S-a gândit iar 
și iar să sune la poliție. Dar ce ar fi făcut atunci? Să se mute? Cât de 
departe este destul de departe? Cu ochii minţii vede iar fotografiile. 
Punctul roșu al unui laser pe trupul ei micuț. Își amintește 
avertismentul, porunca și, ca de toate celelalte dăți, hotărăște să nu 
facă nimic. 

Lukas își urăște garsoniera. Femei, puicuţe, fete. Toate își folosesc 
atractivitatea și sexualitatea pentru putere. Par interesate, apoi te 
părăsesc, aleg pe cineva mai arătos și cu mai mult succes. Îţi refuză 
dreptul de a face sex. Și-au câștigat această putere prin afurisitul lor 
de feminism, care a devenit un soi de religie de stat. Le urăște. Din 
toată inima. Atât de profund și fundamental. Nu e singurul. Când intră 


pe computer și le spune altora despre ieri, cum a fost respins și 
refuzat, ei îi confirmă imediat ceea ce știa deja. Ura lui e îndreptăţită. 
Trebuie să facă ceva în această privinţă. 

Stina e culcată în camera sa din copilărie. Odihnită, în sfârşit, după 
câteva nopți de somn netulburat. Gândindu-se la Dennis, care a 
preluat toată responsabilitatea, care face totul ca treaba asta să 
meargă, căruia a trebuit întotdeauna să-i ia apărarea în fața părinților 
ei, pentru că ei îl consideră doar un traficant de droguri, un tăinuitor 
de lucruri furate, un puşcăriaș. Îi este dor de el. De el, dar nu de Lovis. 
Nu de fiica sa. În mod normal, ar simţi durere în stomac să recunoască 
asta în sinea sa, însă ieri i-a picat fisa. Lovis a fost prima plăcințică. 
Cea care n-a ieșit bine. Eșecul. Următoarea avea să fie perfectă. 

În tabăra de rulote din Kukkolaforsen, un bărbat pe nume Bjørn 
Karhu deschide ușa rulotei şi iese în aerul verii. Cele două femei care 
îl însoțesc în călătorie încă mai dorm. Desculț și doar în chiloţi, se 
îndreaptă senin spre râul plin de vârtejuri. Iute și sălbatic. Sperând să 
găsească un loc mai liniștit în care să-și poată face baia de dimineață 
în pielea goală. Nu-i nicio grabă. Nu trebuie să fie în Haparanda decât 
peste vreo două ore ca să se întâlnească cu persoana de fațadă care a 
cumpărat ferma părinților Henriettei Strâhle. 

Thomas stă în bucătărie, n-a dormit, așteaptă, își amintește o 
întrebare pe care şi-a pus-o la școală, poate că și în armată, cu 
siguranţă a citit-o pe undeva. 

„Ce ai face dacă ai ști că o să mori curând?” 

De ce anume te-ai îngriji? The Bucket Listi5. N-are una. E mulțumit. 
Nu că moare, i-ar fi plăcut să mai trăiască mulți ani, ci de felul în care 
a trăit. Se ridică și își mai toarnă o cană de cafea. Încă n-a apărut 
Hannah. Dar o să apară. Speriată și furioasă. Că e lăsată singură, din 
pricină că a ținut asta secret. El mai are un secret. Unul pe care n-o să- 
l afle decât după moartea lui. 

Vede că peluza de afară a început să se îngălbenească de la secetă. 
Prognoza meteo zice că urmează vreme frumoasă. Dar se înșală. 
Furtuna se apropie. 


Mașina lui Thomas era pe alee. O clipă, Hannah s-a gândit să 
meargă mai departe, să fugă de toate, dar a intrat pe alee și a parcat 
în spatele mașinii lui, a oprit motorul, a privit spre casă. Casa lor. 
După ce Alicia a plecat, au discutat că e prea mare pentru ei doi. Ce 
va face cu ea când o să rămână singură? Probabil o s-o vândă. Să se 
mute într-un apartament mic, undeva. A alungat acele gânduri, încă 
nu ajunseseră acolo. De fapt, nu știa nimic. Presupunea că e vremea să 
schimbe asta, a răsuflat adânc și a ieșit din mașină. Simţea că el şade 
acolo, așteptând-o. Avea dreptate. În clipa în care a închis ușa casei, el 
a strigat-o din bucătărie. Era aşezat la masă. În hainele de ieri. 
Hannah și-a închipuit că a stat acolo toată noaptea, așteptând-o. S-a 
oprit în ușă, nesigură de toate, de sine, de felul în care trebuia să 
continue. 

— Bună, stai jos, a zis el, făcând semn cu capul spre scaunul din 
partea cealaltă a mesei. 

— Sunt foarte furioasă pe tine! 

— Ştiu. Așază-te, totuși. 

Nu putea să ocolească la nesfârșit subiectul sau pe el. Monstrul 
ieşise din cușcă, nu mai putea fi închis la loc, ar putea la fel de bine 
să-l înșface, chiar dacă momentul n-avea cum să fie mai prost ales. 

Tot Haparanda părea să fie de ieri încoace în fierbere, dar de mică 
intensitate. O schimbare aproape fizică, a simţit-o pe când venea spre 
casă după o noapte nedormită la Gordon. Peste oraș se întindea o 
tăcere ciudată. Oameni în grupuri mici, lumânările din piață şi de la 
biserică înmulțindu-se, oamenii păreau să fi ieşit din case fără vreun 
scop anume, doar ca să caute alți oameni, să schimbe câteva vorbe. 

Toate acestea au fost măturate când a intrat în bucătărie și s-a 
aşezat. Avea problemele sale în propria lume, în care nimic din afară 
nu avea vreun rol important. 

Thomas s-a ridicat, s-a dus la blat și i-a turnat cafea. 

— Ai luat micul-dejun? a întrebat-o. 

— Nu, dar nu mi-e foame. 

Thomas a încuviințat din cap, s-a mulțumit cu răspunsul și, spre 
ușurarea ei, n-a întrebat-o unde și-a petrecut noaptea. A pus cana pe 
masă în fața ei și s-a așezat vizavi. A stat în tăcere, nedorind sau 
nefiind în stare să înceapă. 

— Așadar, o să mori, a zis ea, neștiind cum să înceapă, despre ce 
altceva ar fi putut să discute. 

— Da. Cancer. 

— Care e prognoza? Ce spune doctorul tău? 

— Doctoriţa spune că o să mă omoare. 

— Ce fel de tratament faci? Ce ai făcut? Radiaţii? Chimioterapie? 
Pot să te opereze? 

Ştia că el se împotrivise întotdeauna să meargă la doctor, convins 


că trupul său va avea grijă de cele mai multe probleme câtă vreme îi 
lasă timp și, poate, îi dă un paracetamol. Poate că nu când era vorba 
de cancer, dar ar fi putut foarte bine să insiste să facă la început un 
tratament mai blând, să vadă cum merge. 

— Nu ţi-a căzut părul, nu vomiți până-ţi scuipi plămânii, oricum, 
eu n-am văzut. 

— Citostaticele n-au afectat foliculii capilari, dar nu mă simt prea 
bine, deși în cea mai mare parte doar mă simt obosit, slăbit... 

— Citostatice, deci e chimioterapie? 

— Da. 

— Când este următoarea programare? Aș vrea să vorbesc cu ea, cu 
doctoriţa ta. 

— Nu mai am programări. N-a fost de folos, s-a răspândit. 

A prins mâna ei peste masă. Hannah vedea cât de trist este, cât de 
mult suferă. Nu pentru el însuși, pentru ea. Pentru că nu poate să o 
protejeze de asta. Pentru că el este cel care îi provoacă durere. 

— N-am vrut să te îngrijorezi sau să-ţi pară rău pentru mine. 

— N-am să te iert niciodată că nu mi-ai spus. 

— A fost hotărârea mea. Fiecare are felul său... 

— Al tău a fost greşit, a insistat ea, luptându-se cu lacrimile. Noi 
facem lucrurile împreună. 

— Pe acesta, nu. 

— De ce pe acesta nu? 

EI s-a uitat în altă parte, a oftat și i-a strâns mâna mai tare. 

— Am crezut că o să fie un pic mai uşor mai încolo, după aceea, 
dacă mă îndepărtez. 

— Ce să fie mai ușor? 

— Să fii fără mine. 

— Eşti chiar aşa de afurisit de prost?! a explodat ea și și-a desprins 
mâna, nu-i venea să creadă că a auzit bine. Așadar, dacă stai mai 
puţin pe acasă și nu facem multe lucruri împreună și nu facem 
dragoste timp de un an n-o să-ți simt așa de tare lipsa când mori?! 
După treizeci de ani? Ăsta era planul tău?! Cum mama dracului ţi-a 
dat prin cap așa ceva? 

— Poate că m-am înșelat... 

— Da, te-ai înșelat. 

— ...dar am făcut-o pentru tine. 

Ea s-a oprit, răsuflând greu, și-a înăbușit furia care erupea în ea. A 
înţeles ce încerca el să facă. Să țină durerea departe de ea cât de mult 
posibil. Să se retragă, așa încât poate că pierderea ei va fi un pic, un 
picuț mai ușoară. S-a gândit la ea. Ca întotdeauna. Nu-l merita. 

— Știu, a zis în cele din urmă, prinzându-l iar de mână. 

— Ca să-ți poţi vedea de viaţa ta. Fără mine. Pentru că trebuie s-o 
faci. 


— Nu cred că pot, a zis ea sincer. 

— Îl ai pe Gordon. 

— El nu contează, a zis ea instinctiv, cu mustrări de conștiință. 
Chiar nu contează, a repetat. 

— E în ordine, a zis el calm, și părea că vorbeşte serios. 

Hannah s-a  încruntat, rușinea de a fi fost descoperită 
transformându-se în surprindere. În acest context nu era, desigur, 
important cum aflase el, de cât timp știa, însă reacţia lui i-a stârnit 
curiozitatea. 

— De cât timp știi? 

— De câteva luni. 

— Dar n-ai spus nimic. 

— Te-am dat deoparte, nu mă puteam învinui decât pe mine, și m- 
am gândit că ar fi bine pentru tine să ai pe cineva. Care să te poată 
ajuta. După aceea. 

— Eşti un prost. 

Să nu-i spună despre boală era una, dar să se împace cu trădarea ei 
era prea mult. Prea sucit. Existau limite la ceea ce ar trebui să facă el 
pentru a o proteja, oricât de bun și de plin de abnegaţie ar fi fost. Asta 
le depășea cu mult pe toate. 

— N-ai mulți oameni de care ești apropiată, și o să ai nevoie de 
cineva, a continuat el netulburat. Știu asta, şi Gordon e un om bun. 

— Nu mai vorbi despre el! 

Pe Hannah o năpădea greaţa doar gândindu-se la asta. Simţea că 
furia vrea să dea iar în clocot, dar era ţinută în frâu de o voce 
rezonabilă din spatele minţii. Thomas n-o silise, n-o încurajase în 
niciun fel să se culce cu șeful ei. Pur și simplu nu se împotrivise pe 
față când s-a întâmplat, nu-i ceruse socoteală. Fusese alegerea ei să 
ajungă acolo, şi nici nu fusese nevoie să fie împinsă prea tare. Furia i-a 
fost iarăşi înlocuită de mustrările de conștiință. Trebuia să schimbe 
subiectul. 

— Copiii știu? 

— Firește că nu. 

Un pic de ușurare aici, așadar, nu era singura. Cei trei nu ținuseră 
ceva ascuns de ea. N-o lăsaseră pe dinafară. 

— Când aveai de gând să ne spui? 

— Mai târziu. Gabriel trebuie să se concentreze pe învățătură, iar 
Alicia se descurcă așa de bine în Australia. 

— Prin urmare, într-o bună zi o să dispari, asta îți spuneai? 

— Aveam de gând să-ți spun în așa fel încât să fie timp... să ne 
luăm rămas-bun. 

Pentru prima dată, vocea lui s-a frânt, a înghițit în sec și și-a dres-o. 
Hannah și-a simțit ochii umplându-se de lacrimi. 

— Dar nu voiam să umblu pe aici rumegând asta luni întregi. 


— Nimic nu se îmbunătăţeşte dacă te gândești prea mult. 

— Exact. 

— O să-i pierd şi pe ei. 

I-a părut rău de îndată ce a rostit cuvintele. Nu de ea era vorba 
aici. Nu ea era cea care merita milă. Încă nu. Avea să vină o zi, o 
vreme, dar nu era acum. 

— Prostii. 

— Nu, ei vin pe acasă și țin legătura pentru că ești tu aici. 

— Nu-i adevărat. 

— Ba da, este. E vina mea, pentru că... I-am ţinut la distanță. 

— Ai fost o mamă bună. Ştii asta. Eşti bună. 

Oricât se trudea, nu-și putea stăvili lacrimile. Iarăşi: prea mult, prea 
mare. Frau atâtea lucruri despre care aveau nevoie să vorbească, ar 
trebui să vorbească, dar acum părea că până și unul în plus ar face 
totul prea greu de suportat. A împins scaunul în spate. 

— Trebuie să mă duc la muncă. 

— Nu stai acasă astăzi? 

— Nu pot. Am nevoie... te iubesc, dar nu pot sta acum aici. 

Și-a dat seama cât de adevărat era când a spus-o. Probabil va avea 
şi mai multe mustrări de conștiință dacă îl părăsea iar, însă avea 
nevoie de altceva. Cu siguranță nu era ceea ce ar fi recomandat un 
psiholog, însă avea nevoie să-și dea deoparte emoţiile pentru o vreme. 
Să le suprime. Să-și agaţe viaţa de ceva familiar și obișnuit, în vreme 
ce tot restul părea să se prăbușească. 

Munca. O alegere ușoară. Munca era tot ce avea. 


Reporterii erau încă afară. Părea că se înmulțiseră de ieri. Întrebări, 
aparate de fotografiat și telefoane au urmărit-o Hannah când a intrat. 
A salutat-o cu un semn din cap pe Carin de la recepţie, care a aruncat 
o privire semnificativă spre ceasul de pe perete. Cea mai importantă 
investigație din istoria orașului Haparanda și ea hotărâse să doarmă 
până târziu. Hannah doar și-a scos cardul de acces și a dispărut pe 
coridorul cu celulele, spre vestiarul femeilor. Voia să intre în uniformă 
cât mai curând posibil. 

S-o lase în urmă pe Hannah-civila, soția lui Thomas. 

După ce și-a schimbat hainele, a urcat scara și a pornit pe coridor 
spre biroul său. Birourile pe lângă care a trecut erau goale. Şedinţa de 
dimineață probabil continua, dar ar fi trebuit să se încheie în orice 
clipă. N-avea rost să se furișeze înăuntru și să atragă atenția asupra sa. 

Femeia de serviciu nouă, tânără, era în biroul ei când a ajuns acolo, 
ştergând cu o cârpă de praf banca joasă de sub panoul de afișaj. 

— Sorry, done now16, a zis, scuzându-se, când a văzut-o pe Hannah. 

— Nu-i nicio grabă. 

1 Scuze, acum (am) terminat. (în limba engleză în original). 

— NO, no, done now17, a zis din nou, și Hannah putea să jure că a 
făcut un gest care semăna a plecăciune când ieşea din cameră. 

Hannah s-a așezat la birou, a deschis computerul și s-a autentificat, 
a stat nemișcată privind ţintă fișierele şi iconurile. De unde să 
înceapă? Ce era destul de captivant ca să alunge acele gânduri? Să-şi 
schimbe ținta concentrării. Însă știa răspunsul. Nimic. Astăzi va trebui, 
pur și simplu, să facă un efort ca să se concentreze asupra muncii. În 
același timp, avea nevoie să reușească. Deci cu ce să înceapă? Din 
fericire, n-a trebuit să hotărască. Gordon i-a bătut la ușă, intrând în 
birou. 

— Așadar, ai ajuns, a zis el, închizând ușa. 

Hannah a scos un mic oftat, știind exact de ce închide el ușa. Nu 
putea să se arate la miezul nopţii, să plece dimineaţa fără vreo vorbă 
şi să creadă că el nu va deschide subiectul de îndată ce se văd. 

— Ce mai faci? a început el cuviincios și s-a așezat pe locul 
obișnuit. 

— Bine, a zis Hannah, reuşind să zâmbească un pic. Oricum, mai 
bine. 

— Pari obosită. Obosită și tristă. 

— Sunt obosită. 

— Tot nu vrei să vorbim despre asta? 

— Nu, și îmi pare rău că m-am înființat așa aseară. 

— E în ordine. 

— Și nu mai putem să ne întâlnim. 

— Nu mai putem... 

— Nu mai putem să ne-o tragem, nu mai putem să facem sex. S-a 


terminat. 

Cu siguranță, nu la asta se aștepta el. Un moment, a părut șocat. A 
înghițit în sec de câteva ori, în vreme ce încuviința din cap pentru 
sine. I s-a părut ei, sau ochii lui erau un pic lucioşi când s-a uitat iar la 
ea. 

— Din cauză că? 

— Pur şi simplu, nu mai putem. 

— Are ceva de-a face cu Thomas? Ştie? De aceea? 

Era o implorare în vocea lui, ca și cum ar fi avut nevoie de un 
motiv, încerca să înțeleagă. Nu se simţea în stare să-i dea un motiv. 

— Nu mai vreau, n-are importanţă de ce. 

— Bine... Cu vocea evident tremurătoare, cu o dezamăgire pe care 
nu și-o putea ascunde, s-a ridicat şi a deschis ușa. Noi... O să ne 
ocupăm de asta mai încolo, poate. Dar, ei bine... avem de lucru. 

Apoi a plecat. Hannah s-a uitat după el surprinsă, dar a împins 
deoparte gândul. Orice o fi fost, nu se putea ocupa de asta acum. 
Probabil vedea mai mult decât era acolo. Era dezechilibrată. De aceea 
se afla aici. Ca să-și regăsească echilibrul. Folosindu-se de munca sa ca 
s-o facă. Avea să muncească. Așa că s-a ridicat, a luat-o la stânga pe 
coridor și s-a dus la Morgan. El tasta la birou, cu ochelarii pentru 
computer în echilibru pe vârful nasului. Și i-a scos și s-a răsucit când 
ea a intrat și s-a rezemat de canat. 

— Hei, ai fost la ședință? 

— Da, unde ai fost? 

— Am avut o problemă acasă. 

Putea spune liniștită asta, Morgan n-ar întreba niciodată ce s-a 
întâmplat sau dacă vrea să vorbească. Nici curios, nici prea interesat. 

— N-ai pierdut mult, a zis el cu o mică ridicare din umeri. Au găsit 
Honda, au trimis-o la Luleå. 

— Numărul de telefon pe care l-am găsit la Fouquier? 

— L-am verificat de dimineaţă. Încă e închis. Până acum, nimic din 
telefoanele sau calculatoarele victimelor nu explică de ce erau în casa 
părăsită sau de ce au fost uciși. 

— Deci niciunul dintre ei nu l-a lovit cu mașina pe Tarasov? 

— Așa se pare. N-am putut găsi absolut nimic despre amfetamine. 
Niciunul nu voia să cumpere, niciunul nu oferea la vânzare. 

Hannah s-a gândit la ce însemna asta. Numărul de telefon pe care îl 
găsiseră, activat în legătură cu identificarea cadavrului, René 
Fouquier, care era evident implicat în traficul de droguri. Trebuie să 
fie legate într-un fel. 

— Dar credem în continuare că asta are ceva de-a face cu Tarasov, 
nu-i aşa? a întrebat. 

— Lucrăm pe o rază largă și fără preconcepţii, a zis Morgan 
zâmbind un pic la vechiul clișeu din conferințele de presă. Dar, da, ce 


altceva ar putea să fie? 

— Deci ce facem acum? 

— Continuăm interogările, batem la uși, așteptăm rapoartele 
tehnicienilor, sperăm să găsim martori. 

— A spus Ritola ceva despre persoana pe care ar fi putut s-o trimită 
rușii? 

— N-a fost la ședință. 

— Atunci unde a fost? 

— Cine știe? a răspuns Morgan, ridicând iar din umeri. 

Hannah a simţit că a găsit lucrul pentru care venise și a pornit 
înapoi spre propriul birou, aruncând o privire spre al lui Gordon, la 
capătul coridorului. 

Ușa era închisă. 

El nu-şi închidea aproape niciodată ușa. 

A intrat în biroul său, care, dacă era cu putință, părea și mai mic 
decât de obicei. S-a uitat din nou la computer, nesigură de ce ar trebui 
să facă. Exista, cu siguranță, vreun raport de la medicul legist sau de 
la tehnicieni pe care ar fi trebuit să-l citească. Ar fi putut să petreacă o 
vreme alcătuind un fel de grafic. Să obţină o vedere de ansamblu. Atât 
de multe se întâmplaseră, dar nimic nu părea să se lege. Trebuia să 
existe puncte de contact pe undeva. A stat în faţa panoului de afişaj 
privind harta și cercul. Norra Stortrăsk era înăuntru. 

Sandra făcea un drum destul de lung până la serviciu și înapoi. 

Kenneth era toată ziua acasă. 

Trebuia să înceapă de undeva, ar fi putut să fie acolo, cu ei. Ar fi 
putut să fie bine și pentru ea. N-avea să fie atât de uşor cât sperase să 
aibă o zi de muncă normală. Ceea ce aflase ieri şi discuţia din această 
dimineață încă o apăsau greu. I-a dat prin cap că asta avea să-l 
afecteze şi pe Kenneth, moartea lui Thomas. Să fie o lovitură. Ar 
trebui să-i spună? Doar acolo a ajuns cu gândul când s-a auzit o bătaie 
în ușă. Se aștepta să fie din nou Gordon, însă era Morgan. 

— Te deranjez? 

— Nu, sigur că nu. 

— Unul dintre tipii pe care i-am găsit, Jari Persson. 

— Ce-i cu el? 

— Se pare că ieri a fost la Hotelul Municipal. X a dat publicității 
numele și ne-a sunat recepționera, se întreba dacă vrem să știm. 

— Ce făcea acolo? 

— Nu-i clar. Mergem să aflăm? 


Nu se simţea așa adesea, ca și cum avea să fie o zi bună, așa că s-a 
bucurat de drumul până la atelier. Simţindu-se odihnit. Noaptea 
trecută au fost în apartament asistenți care au avut grijă de Lovis și au 
rămas acolo, așa că el a putut să doarmă un pic mai mult de 
dimineață, să-și mănânce micul-dejun liniștit, ba chiar s-a uitat pe 
telefon la un episod din Rick and Morty. La câţiva ani după toți ceilalți, 
însă rareori avusese timpul, energia sau interesul. 

Stina venea acasă de la părinți în această după-amiază. Aseară au 
vorbit. Mult timp. Spre surprinderea lui, ea i-a spus că vrea să mai 
aibă un copil. Are nevoie de el, a zis. Acel sentiment de iubire 
necondiționată. Să fie acolo când copilul ei se ridică în șezut, se 
târăşte, întinde mânuţele ca să fie luat în brațe. 

Toate lucrurile după care tânjea, însă nu le primise. 

Dacă putea să trăiască asta cu alt copil, nu i-ar mai lipsi atât de 
mult cu Lovis. El înțelegea, dar se întreba cum se vor descurca. Ce s-ar 
întâmpla dacă ar mai avea un copil cu probleme? De-abia o scoteau la 
capăt cu viaţa și relația lor aşa cum era acum. Dar Stina părea atât de 
convinsă că alt copil i-ar da bucurie și le-ar ușura viața. Ea ar fi mai 
puternică, mai fericită, mamă mai bună pentru Lovis. Dacă era așa, 
UV n-avea de gând să fie cel care zice nu. 

I-a spus că a reușit să facă rost de niște bani, cu toate că n-a spus în 
ce fel, şi că asta o să-i țină pe linia de plutire o vreme. Desigur, ea 
înțelegea că trebuie să fi fost ceva ilegal, dar n-a deranjat-o, câtă 
vreme nu cunoștea niciun amănunt. Încă simțea împunsătura 
conștiinței încărcate când se gândea la ziua de ieri. Îl plăcea cu 
adevărat pe Kenneth, însă, dacă interpretase corect informațiile 
primite de la rusoaică și de la polițistă, n-aveau să simtă lipsa banilor 
pe care îi luase el, aveau mai mult decât suficient ca să trăiască bine. 
Şi Kenneth a primit Mercedesul. Valora mult mai mult decât cele 
25.000 suplimentare. Sau, cel puţin, putea să-l folosească o vreme. 
Fraţii Pelttari aveau să i-l ceară, în cele din urmă, vor vrea să li-l 
livreze, dar spera ca până atunci să găsească altă mașină pe care s-o 
poată folosi Kenneth. Totul avea să iasă bine. Kenneth nu era 
ranchiunos, cu timpul UV va putea să repare relația. 

Ar fi mai greu cu Sandra. Dacă ar afla vreodată. 

Însă era mașina lui Kenneth, prietenul său, vina lui pentru că erau 
șantajați. La un moment dat îi mărturisise lui UV că se teme că Sandra 
o să se sature de el, de lipsa lui de inițiativă, de nevrednicia lui, de 
toate hotărârile proaste pe care le luase, așa încât nu era mare riscul 
să-i spună ei despre asta. 

UV a pășit pe alee și a văzut că e lumina aprinsă în atelier. Bine. 
Raimo era acolo. Avea optsprezece ani, renunțase în primăvară la 
atelierul de prelucrare a metalelor din liceu, dar era un geniu când era 
vorba despre mașini. Atunci când dădea pe acolo. În ultima vreme, 


lucrurile merseseră așa și așa, și UV a fost silit să aibă o discuţie cu el, 
să-l facă să înţeleagă că nu poate să vină și să plece după cum are 
chef, că se bazează pe el. A deschis ușa și abia a pășit înăuntru că 
Raimo a și năvălit spre el. 

— Ai auzit? 

— Despre ce? 

— Despre Theo și ceilalți. 

— Da, am auzit. 

Greu de evitat. Explodase peste tot. La început a urmărit diferitele 
fire, dar curând teoriile despre ce s-a întâmplat și de ce au devenit 
fantezie, cineva auzise ceva despre altcineva, zvonurile deveneau 
adevăruri, cei menționați ripostau dur cu amenințări şi ură şi, în cele 
din urmă, el sărise jos din caruselul informaţiilor, dezinformărilor și 
speculațiilor care se învârtea tot mai repede. 

— Îl cunoşteam pe Theo. Și tu? 

— Ştiam cine este. 

— Se pare că a fost implicat într-o chestie neonazistă. 

— Zău? 

— Asta zice toată lumea. Era un tip care îl cunoștea pe fostul iubit 
al surorii lui, care știa. 

UV l-a bătut pe umăr și a pornit spre vestiar. 

— Hai să ne apucăm de lucru. 

— Te aşteaptă în birou un client. 

UV s-a oprit, s-a uitat la ușa închisă a biroului, ca și cum ar fi 
încercat să-şi dea seama cine se află de cealaltă parte doar privind-o. 

— Cine? 

— Iubita lui Kenneth, gardiana de la închisoare. 

Așadar, Kenneth i-a spus, la urma urmei. La dracu”! UV s-a gândit 
să plece. Să-i spună lui Raimo să aștepte câteva minute, apoi să intre 
şi să-i spună că el nu vine azi la lucru. Că e bolnav. Dar atunci s-ar 
duce la el acasă. N-avea importanţă ce zice el, unde se duce, Sandra n- 
avea să renunţe. Ar putea la fel de bine să o înfrunte chiar acum. 

A deschis ușa biroului, în care un fișet prea mare și un birou cu un 
computer vechi și imprimantă făceau spațiul înghesuit să pară că are 
prea multă mobilă. Postere publicitare, fotografii de mașini și un 
calendar de perete din 2012 atârnau pe pereţii verde închis. Sandra 
era o siluetă care stătea foarte dreaptă de cealaltă parte a biroului, 
luminată din spate de soarele care se trudea să răzbată printr-o 
fereastră aflată în mare nevoie de spălare. 

— Bună, Sandra. 

— Bună, Dennis. 

— Cu ce te pot ajuta? a întrebat el cât de nonșalant putea și s-a 
aşezat pe vechiul său scaun de birou mânjit de ulei. 

— Tu ce crezi? 


El i-a susținut privirea peste birou. A ei nu s-a clintit deloc. Și-a 
amintit asta din închisoare. Nou-veniţii încercau uneori s-o agreseze, 
crezând că e mai ușor s-o sperie sau să o domine pentru că e femeie. 
Lucru care cu toții, fără excepţie, descopereau curând că e o mare 
greşeală. 

— Banii, a zis el. 

— Banii, a încuviințat ea din cap. 

— Nu-i capeți înapoi. 

— Nu-s ai tăi. 

— Nuss nici ai tăi. 

— Mai mult decât ai tăi. 

UV şi-a pus coatele pe birou, cu bărbia în palme, și a continuat să o 
privească țintă. Ce știa el? Ce ar putea să folosească? Trebuia să 
rezolve asta, dar cum? 

— Îi vreau înapoi, a zis ea, întrerupându-i gândurile. 

A făcut cu capul un semn spre genunchii săi, UV s-a aplecat într-o 
parte şi a privit sub birou. Întotdeauna i se păruse că e un pic ciudată, 
greu de înțeles, dar nu și-a dat niciodată seama că e complet sărită de 
pe fix. Trebuia să fie, de vreme ce avea o pușcă ațintită spre el. 

— Las-o jos. 

— Îmi capăt banii înapoi? 

— Las-o jos, a repetat UV calm. 

Sandra a ridicat din umeri, și-a împins un pic scaunul și a rezemat 
pușca de tăblie. 

— N-am de gând să te împușc. 

— E bine de știut. 

— În orice caz, nu aici. 

UV a căutat vreun semn că glumește. N-a văzut niciunul. 

— Așadar, dacă nu dau înapoi banii... 

A făcut semn cu capul spre pușcă. 

— O să-i dai, a răspuns ea cu convingere. 

— Dar dacă nu, o să mă împuști? 

— Sau poliția va primi un pont anonim că drogurile sunt aici. 

Şi-a desfăcut brațele, s-a uitat în jur și înapoi la el. 

— Poate o să găsească ceva din ele. 

UV a privit-o în tăcere. Ce știa el? Ce ar putea să folosească? Cum 
să rezolve asta? A presupus că Volvoul dispăruse de acum, așa că nu 
mai avea nimic cu care să negocieze. Prost a fost că nu l-a fotografiat 
în garajul lor. 

N-o cunoștea. În închisoare, ea a păstrat tot timpul o anumită 
distanță profesională, și de cele mai multe ori nu era de față când 
petrecea timp cu Kenneth. În puţinele dăți în care s-au întâlnit, ea a 
fost întotdeauna retrasă. 

Însă era născut în Haparanda, ca ea, știa cum a crescut. Auzise ce 


greu i-a fost la şcoală, hărțuirile, mama alcoolică. Ştia de la alţii că 
dorise întotdeauna să ajungă mai departe, mai sus. Spera că este 
adevărat. Atunci ar putea fi în stare să rezolve problema, cel puţin în 
planul financiar. Merita să încerce. 

— Polițista a zis că erau droguri în mașină. Amfetamine. Mi-a cerut 
să fiu pe fază, a început, presupunând că deja îi spusese Kenneth. 

Sandra stătea tăcută. 

— Cât de multe? 

Ea și-a înclinat un pic capul și s-a uitat la el, încercând, probabil, 
să-și dea seama ce plănuiește, dacă încearcă s-o tragă pe sfoară în 
vreun fel. 

— Nu știu, a zis în cele din urmă. Destule, cred. O geantă plină. 

— Ce o să faceți cu ele? 

— Nimic. Riscul e prea mare. 

UV a tras adânc aer în piept, asta era cheia, următoarele secunde 
vor hotărî viitorul. Nu doar pentru ei doi, ci și pentru mica lui familie. 
— Pot să le vând pentru voi. Să vorbesc cu vechile mele contacte. 

Ea credea, probabil, că pare rece, neimpresionată, însă limbajul 
trupului a dat-o de gol, și-a îndreptat un pic spatele, s-a aplecat un pic 
în față pe scaun, o licărire de interes în ochi. Era ispitită. Avusese 
dreptate în privinţa ei, la urma urmei. 

— Erau şi bani în mașină? a continuat el. 

Muşcase momeala, dar nu era destul, trebuia s-o aducă până la el. 

— Da. 

— Câţi? 

— De ce vrei să știi? 

Bănuiala ei revenise. Ispitită, însă nu convinsă. I-a explicat ceea ce 
credea el și ce credea că ştie. Era vorba despre Rovaniemi, o tranzacție 
de droguri care o luase razna - trebuie să fi citit despre asta —, iar 
șoferul mașinii pe care l-au lovit a fugit cu banii și drogurile. 
Drogurile valorau de zece ori mai mult pe stradă decât banii pe care îi 
găsiseră în mașină. Deci, cât de mulți? 

— 300.000 de euro, a zis ea după ce a dat drumul lung aerului din 
piept. 

UV a fluierat: mai mult decât îndrăznise să creadă. 

— În jur de trei milioane de coroane. 

— Asta înseamnă că valorează treizeci de milioane în bani suedezi? 

— Pe stradă. În cel mai bun caz le pot vinde cu zece. 

Nu era sigur că ea își dă seama, dar Sandra a zâmbit, un zâmbet 
larg, fericit, visător. Atât de aproape acum, ar face bine să isprăvească. 

— Vreau douăzeci de procente, a zis. Două milioane, puteţi păstra 
opt. 

— Ştiu să socotesc. 

UV a încuviințat din cap, lăsând-o să se gândească. Nu voia să pară 


prea nerăbdător, voia să-i dea impresia că le face o favoare, că se 
oferă pentru binele lor, nu al său. Spre încântarea sa, a văzut că ea s-a 
hotărât înainte să spună ceva. 

— Cincisprezece. Capeţi cincisprezece procente. 

— S-a făcut. 


Timpul se târa mai departe. 

Cu ce să se ocupe acum? Vizita la Hotelul Municipal n-a dus la 
nimic. Recepționera l-a văzut, într-adevăr, pe Jari Persson în hol ieri- 
dimineaţă. L-a recunoscut, tatăl lui era în aceeași echipă de hochei în 
sală cu soțul ei. Dar s-a tot mișcat, trebăluind prin hotel, lucrând în 
biroul din spatele recepţiei, așa că n-a observat când a plecat sau dacă 
s-a întâlnit cu cineva. Din păcate. La un moment dat a ieșit în hol, iar 
el nu mai era acolo, și nu-i venea în minte nimeni din hotel pe care ar 
fi putut să-l cunoască sau cu care să se întâlnească. 

Înainte ca Hannah și Morgan să plece, au întrebat dacă pot primi o 
listă cu persoanele cazate în acel moment în hotel. Știau ce răspuns 
vor primi, şi cu siguranță ea n-a îndrăznit să le-o dea fără să verifice 
mai întâi cu șeful său. 

Au primit lista în jurul prânzului. Erau ocupate șaptezeci și opt 
dintre cele nouăzeci și două de camere. Hannah și-a petrecut cea mai 
mare parte a după-amiezii cercetând numele, dar încă nu dăduse peste 
ceva care să iasă în evidență. 

Nimeni dintre cei aflați în hotel nu era acolo când Tarasov a fost 
lovit de mașină și mâncat de lupi. Câţiva s-au cazat în jurul 
momentului în care el a fost descoperit, dar cei mai mulți dintre ei 
plecaseră. Dintre cei rămași, la niciunul nu era nevoie de o cercetare 
mai amănunțită după verificarea inițială. 

Era o muncă monotonă și destul de plictisitoare, dar își îndeplinea 
scopul, îi dădea ceva cu care să-şi umple ziua. Îi ţinea în frâu 
gândurile. Nu putea cere mai mult. 

Când a terminat, l-a căutat pe P-O și şi-a oferit serviciile. 
Începuseră să curgă informaţiile. Ajutoarele, mai ales poliţişti în vârstă 
şi câte un boboc, stăteau într-un centru de apeluri improvizat lângă 
poligonul de trageri și preluau apelurile, apoi dădeau informațiile 
unui grup de decizie condus de P-O, cea mai analitică - și mai 
plicticoasă - persoană din secţie. Grupul lui parcurgea informaţiile, le 
clasifica pe baza urgenţei și trimitea oameni să facă cercetări. 

Din câte știa Hannah, până acum nimic nu dusese la vreun rezultat, 
câteva dintre indicii aveau să fie cercetate a doua zi, dar nu părea că 
publicul o să-i ducă la rezolvare. În orice caz, nu încă. 

Acum nu mai avea mare lucru de făcut, dar nu voia să se ducă 
acasă. Încă nu. Poate niciodată. Și-a întins oasele pe scaun, s-a ridicat 
şi s-a uitat pe fereastră. A privit ţintă norii negri care, pentru prima 
dată după săptămâni întregi, se strângeau la orizont. Și-a înăbușit un 
căscat. S-a dus să-și ia niște cafea. Ușa biroului lui Gordon era 
deschisă. Se dusese să-i dea raportul după ce venise de la Hotelul 
Municipal, însă el a trimis-o la X. Asta a fost tot. 

A deschis ușa chicinetei. El stătea pe canapeaua albastră. 

— Aici erai, a zis ea, mergând spre cafetieră. 


O cană mare, foarte tare, fără lapte. A așteptat ca aparatul să-și 
termine treaba și s-a dus să se așeze pe canapea lângă Gordon. 
Aproape că se aștepta ca el să se ridice și să plece, dar a rămas acolo. 

— Ai ceva ce pot să fac acum? l-a întrebat și a sorbit din cană. 

El a ridicat privirea spre ceasul care atârna pe perete deasupra ușii 
sălii de ședințe. 

— Poţi să pleci acasă. Toţi ceilalți au plecat. 

— Nu vreau. 

— E mânios? 

Hannah știa că n-o să poată evita la nesfârșit. Dacă el voia să 
vorbească, trebuia să-i ofere asta. Până la un punct. El o merita, 
probabil. A lăsat cana din mână și s-a răsucit spre el. 

— Nu, nu e mânios. 

— Dar știe. 

— Da, știe. Se pare că ştie de câtăva vreme. 

Gordon a încuviințat din cap, n-a mai spus nimic, cu siguranță se 
gândea că îi spusese cineva, a primit confirmarea, de aceea ea nu mai 
voia să se culce cu el. 

Soțul ei știa. Un motiv mai bun ca oricare. 

Ar fi putut să-i spună întregul adevăr. El ar înțelege. Mai mult, ar 
ajuta-o în orice fel, ar întreba-o cum se simte, dacă are nevoie de ceva. 
Ar avea grijă. Era ispititor, dar încă nu-și dăduse seama ea însăși cum 
să facă față situaţiei. Să mai implice pe cineva părea prea mult. Cu 
timpul, el o să afle. O să fie cineva de care ea avea nevoie. Întocmai 
cum spusese Thomas. Dar asta era în viitor, prea apropiat, dar încă nu 
ajunsese acolo. Ce nu putea suporta era gândul ca serviciul să devină 
un loc în care să nu se simtă bine, un loc pe care să trebuiască să-l 
ocolească, să fugă de el. Avea nevoie de Gordon. Ca șef, ca prieten. 
Ușa bucătăriei era închisă, clădirea aproape pustie, dar tot a coborât 
vocea. 

— Nu vreau ca lucrurile să fie ciudate între noi. 

— Înţeleg asta. 

— Azi te-ai purtat ciudat. 

— Știu. Am fost surprins și nu mi-a picat prea bine. 

Gordon și-a desfăcut larg braţele, cu un surâs care nu părea cu totul 
sincer. 

— N-o să fie ciudat. Jur. 

— Bine. 

— Așadar, acum ce se întâmplă? Acasă? 

— O să ne descurcăm noi, a minţit ea cu ușurință. Cumva. 

— Dar nu vrei să te duci acasă. 

— Nu, nu încă. Ai ceva ce pot face acum? 


I-a părut rău pe la jumătatea drumului. Nu asta voia sau îi trebuia. 

Să fie singură într-o mașină. Să aibă timp să se gândească. 

La Thomas, desigur, dar tot a ajuns să se gândească cel mai mult la 
Gordon. Nu-l înțelegea cu adevărat. Niciodată nu se pricepuse prea 
bine să citească oamenii, și ar fi fost de așteptat să se priceapă, dată 
fiind meseria ei, și nu descifra reacţia lui de astăzi. Nu era genul care 
să se simtă respins. Nu-i era rănită bărbăţia, însă își amintea cum 
arăta când a ieșit din biroul ei. 

Faţa îi era tristă, nu supărată. Expresia, dezamăgită. 

Zâmbetul din chicinetă nu ajunsese până la ochi, cum se întâmpla 
de obicei. 

Hannah știa că lui îi plăceau întâlnirile lor cel puţin la fel de mult 
ca ei, dar le văzuse oare ca pe ceva mai mult decât sex? Începuse să se 
îndrăgostească de ea? Ce tâmpenie! Era un bărbat de treizeci și șase 
de ani în floarea carierei sale, ea era o femeie măritată, cu doi copii, 
cu bufeuri și la mai puţin de doi ani de pensionare. 

De ce se gândea mai mult la el decât la Thomas? 

De ce se gândea? 

A apăsat pedala de acceleraţie, voia să ajungă acolo cât mai repede 
posibil. Să înceapă iar să lucreze. 

Peste douăzeci de minute a intrat pe o alee pe care era parcat un 
Hyundai, iar un bărbat cam de vârsta ei, poate cu câțiva ani mai 
bătrân, aștepta. Pe când oprea mașina, Hannah s-a uitat la casa 
părăginită. 

Cu ţiglele de azbociment, mansarda și aspectul general de casă care 
are nevoie de reparații, îi amintea de cea în care locuiau Kenneth și 
Sandra, în cealaltă parte a lacului. A ieșit din mașină și bărbatul a 
venit spre ea repede, chiar cu disperare. 

— Sunt Mikael. Mikael Svărd. Salut. 

— Sunt Hannah Wester. Salut. 

— Mă bucur că ați sunat. Agentul cu care am vorbit după-amiază a 
zis că n-au de gând să trimită pe nimeni. 

— Dar acum am venit. 

Hannah și-a scos carnetul și l-a răsfoit până la o pagină goală. 

— Aţi vrut să raportați dispariţia fiicei și a soțului ei, i-a amintit pe 
când mergeau împreună spre casa părăginită. 

— Iubitul, nu sunt căsătoriți. 

— Cum îi cheamă? 

— Anna Svärd și Ari Haapala. În această după-amiază, soţia mea şi 
cu mine trebuia să le-o aducem înapoi pe Marielle; nu erau aici și nu 
reuşim să dăm de ei. 

— Și Marielle e fiica lor? 

— Da. 

— Câţi ani are? 


— În mai a împlinit doi ani. Uneori stă la noi, așa încât Anna și Ari 
să aibă un pic de timp pentru ei. 

Timp pentru ei. Ea și Thomas n-au avut niciodată așa ceva. Tatăl ei 
se purta frumos cu copiii, dar numai cât timp era distractiv. Nu-l 
interesa să le ușureze lor sarcina sau să-și asume responsabilitatea. 
Tatăl lui Thomas s-a mutat în Franța după divorț, iar când s-a născut 
Gabriel, mama lui Thomas avea șaptezeci și cinci de ani și era în 
primele faze ale demenţei. Nu era o persoană cu care să-ți lași copilul. 
Cu Elin oricum n-a fost cazul, locuiau la Stockholm. 

— De ce credeți că li s-a întâmplat ceva? a întrebat Hannah, 
dirijându-și gândurile în altă direcţie și pornind să dea ocol casei. 

— Știau că venim, n-au răspuns la telefoane, iar mașina nu este 
aici. 

— Ce mașină au? 

Hannah s-a oprit şi s-a aplecat. Una dintre ferestrele pivniței era 
spartă. Cioburi pe pământ. Ceva ce ai aduna de acolo dacă ai avea un 
țţânc de doi ani alergând prin curte. 

— Un Mercedes. Tocmai l-au cumpărat. Au dat la fier vechi mașina 
de dinainte. Au câștigat bani la o loterie. 

— Numărul de înmatriculare? 

— Nu-l știu, era nou-nouţ. 

Hannah și-a îndreptat spatele și a mers mai departe în jurul casei, 
totul părea să fie în ordine. În afară de acea fereastră. 

— Aveţi o cheie? a întrebat, arătând spre ușa casei. 

Mikael Svärd a încuviințat din cap și a scos din buzunar un 
mănunchi de chei. 

— Am intrat după-amiază, împreună cu soţia, dar nu era nimeni, a 
zis pe când urcau treptele împreună. 

— Poate că s-au dus undeva? Și-au închis telefoanele. Poate că și- 
au luat mai mult timp pentru ei. 

— Știau că venim azi cu Marielle. N-ar fi plecat fără ea. 

Nu, ce fel de părinți şi-ar părăsi copilul? şi-a zis Hannah pe când 
intrau în antreu. 

Pe perete atârnau haine. Încălțări pe un raft şi pe podea. Perechi, 
aşezate ordonat după mărime. 

— Anna! Ari! a strigat Mikael. 

Hannah l-a lăsat în pace, îi simţise energia nervoasă de când s-au 
întâlnit în grădină. Fireşte, spera că ei s-au întors. Că au apărut brusc. 
Că orele de îngrijorare și neliniște vor fi o paranteză uitată degrabă. 
N-a primit niciun răspuns. Nicio ușurare. 

Au mers mai departe împreună până în bucătărie. Pe Hannah a 
izbit-o ordinea de acolo. Ce-i drept, aveau un singur copil, de doi ani, 
însă chiar și atunci când ea și Thomas încercau să păstreze ordinea îţi 
dădeai seama că în casă sunt copii. Aici totul era aranjat frumos, șters 


şi pus la locul lui. Jucării de-a lungul peretelui, blaturi fără firimituri, 
cuțitele pe fâșia magnetică de pe perete, de la cel mai mic la cel mai 
mare. 

Până și fotografiile și biletele de pe frigider erau aranjate în rânduri 
drepte, cu magneți rotunzi în trei culori. Cei nefolosiți erau aliniați 
perfect pe latura stângă. 

Roșu, verde, albastru. Roșu, verde, albastru. 

— Anna! Ari! a strigat Mikael din nou și a dispărut în casă. 

Hannah l-a auzit urcând. Strigându-le iar numele. Era pe cale să-l 
urmeze când un sunet a făcut-o să se răsucească. La început a crezut 
că cineva aruncase ceva, însă și-a dat seama repede ce este. Ploaia 
bătând în geamuri. Mai întâi câțiva stropi grei, dar curând intensitatea 
a crescut, apa izbea violent în sticlă. 

Privirea lui Hannah a poposit pe o fotografie înrămată care stătea 
pe pervaz între două plante. S-a dus și a luat-o în mână. Marielle. 
Făcută cândva în iarna trecută. Râzând, cu mânuţele în aer, călare pe 
o săniuță care aluneca în jos pe deal. Blană de oaie și căciuliță. Mănuși 
cu un deget prinse de salopetă. Cu obrajii îmbujoraţi. La fel ca Flin 
când venea din frig. Trupușorul transpirat, obrajii reci. Una dintre cele 
două ierni pe care le-a trăit. Hannah s-a uitat pe fereastră la grădina 
sălbatică, fără contururi îndărătul șiroaielor năvalnice care se 
scurgeau pe geam. 


Plouă cu găleata. 

Ștergătoarele de parbriz funcționează la viteza maximă, dar tot abia 
reuşesc să alunge apa. Oamenii fug să se adăpostească de potopul 
brusc, cu umerii încovoiaţi, ţinând deasupra capului orice au în mână 
ca să se protejeze cât de cât. Gurile de scurgere de pe stradă nu pot 
face față la atâta apă atât de repede. Străzile sunt inundate, roțile 
mașinilor aruncă jerbe de apă pe trotuare, udând din cap până-n 
picioare pietonii care se grăbesc în cealaltă direcţie. 

Ar fi trebuit să iau umbrela aia, își zice în vreme ce trece pe lângă 
un şir de mașini oprite lângă un părculeț de pe Söder. Trage în fața 
lor, prea aproape de trecerea de pietoni, dar sigură că niciun taxator 
nu va înfrunta acea vreme. Durează cinci minute. Maximum. Oprește 
motorul. Ploaia bate darabana pe metal. Acoperind radioul din care se 
aude „Cotton Eye Joe” al trupei Rednex. Furtuna face o treabă bună. 
Magazinul de discuri e la doar câţiva metri mai încolo. Destul de 
departe ca să fie udată până la piele. Ar trebui să aștepte până se 
termină? aruncă o privire spre cer. Complet negru. Nu e vreun semn 
că va înceta. Sau măcar că se va mai domoli. Se răsucește spre 
bancheta din spate. Elin a adormit în scăunelul ei. Suzeta îi atârnă din 
gură, ieșită pe trei sferturi. Hannah o împinge la loc și Elin suge de 
câteva ori, încântată, ca regele care își suge degetul mare în Robin 


Hood. Cu siguranță o să se trezească dacă o scoate pe furtuna asta. 
Hannah se uită la magazinul de discuri care promisese să-i găsească 
un Bruce Springsteen piratat. Nu legal, dar nici atât de ilegal încât să 
aibă probleme. Ar fi grozav să-l ia astăzi. Să i-l dea lui Thomas ca să 
sărbătorească noul post pe care e sigură că l-a obținut. Se hotărăște. Își 
desface centura de siguranță și se pregătește. 

Deschide portiera, își încovoaie umerii când apa o lovește, își 
încordează voința, închide portiera cât de încet poate și aproape că 
gonește pe stradă. 

Se scutură ca un câine când intră în magazin. Nu e decât un client 
în faţa ei, la tejghea. Pare să fie acolo mai degrabă pentru taclale 
decât ca să cumpere ceva. Discută despre înregistrări Stax. Ea nu știe 
dacă e o formație, un stil de muzică sau o casă de înregistrări. Se uită 
afară, spre mașină. Aproape nedeslușită prin amurgul care se lasă și 
perdeaua ploii. Apoi vine rândul său. Bărbatul de dincolo de tejghea 
își amintește de ea, îi dă ce voia, ea plătește și, cu discul într-o pungă 
de plastic, se pregătește să înfrunte iar ploaia. 

De cum păşeşte afară îşi dă seama că ceva nu-i în ordine, dar nu 
ştie exact ce anume. Ceva iese în afară pe partea cealaltă a mașinii. 
Ceva ce n-ar trebui să fie acolo. 

O portieră deschisă. 

Flin nu poate să deschidă portiere. 

N-a încuiat mașina? A încuiat-o. Se grăbea să iasă din ploaie, însă 
cu siguranță a încuiat-o, așa-i? Trebuie s-o fi făcut. Însă portiera e 
deschisă. O mână de gheață îi strânge inima pe când goneșşte pe 
stradă, are un noroc chior că nu vine nicio mașină, nici măcar nu se 
gândeşte să se uite dacă vine vreuna. N-are ochi decât pentru un 
lucru. Portiera deschisă spre parc și spre copacii de dincolo. Ajunge, 
aproape căzând, scapă din mână punga, își recapătă echilibrul și dă 
ocol mașinii. 

E goală. Scaunul de copil e gol. 

Ocolește mașina până pe trotuar. Elin trebuie să fie acolo. Orice 
altceva este de neconceput. Dar nu-i acolo. Panica pune stăpânire pe 
ea. Ştie ce trebuie să se fi întâmplat, dar nu poate, nu vrea să 
priceapă. 

Îi strigă numele. Strigă. Vede oameni oprindu-se din căutarea unui 
adăpost. Un sunet care vine din străfundurile disperării și groazei 
pure. Un sunet pe lângă care nu poți să treci, pur și simplu. Îi vede 
apropiindu-se, dar niciunul nu are cu el copilul ei. Îi strigă din nou 
numele. Apoi îl vede. Pe trotuar. Un pantofior de piele roșie. Nu mai 
este pe piciorul care îl purta. Se năruie în genunchi. Nu poate să 
respire. Crede că se poate să fi ridicat pantofiorul, dar nu știe. Nu-şi 
amintește. 

Pantofiorul roșu preface totul în negru. 


— Nuss aici, a zis Mikael Svärd când s-a întors în bucătărie. 

S-a oprit, nedumerit, când a dat cu ochii de ea, iar Hannah și-a dat 
seama că plânge. Și-a dat seama și că Mikael Svărd îi interpretează 
lacrimile ca vestitoare de rău. 

— Ce-i? Ce aţi aflat? a întrebat el, neliniștit. 

— Nimic. Îmi pare rău, nepoata dumneavoastră mi-a amintit de 
cineva. Îmi pare foarte rău. 

Și-a şters obrajii. Supărată pe sine. Supărată pe Thomas. Asta era 
vina lui. O făcuse slabă, vulnerabilă. Nu-şi îngăduia niciodată să se 
gândească la Elin. 

— Nuss aici, a repetat Mikael, ferindu-și un pic privirea, stingherit 
să vadă o polițistă plângând. 

— V-am auzit când aţi zis asta. 

— Ce o să faceți acum? 

Ştia ce o să facă ea, o să plece de acolo. Cât de repede poate. A pus 
fotografia la loc pe pervaz, și-a dres glasul, și-a revenit și a fost din 
nou o reprezentantă a autorităţii. 

— Nu putem face prea multe. Cele mai multe indicii sunt că ei stau 
altundeva de bunăvoie, aşa că nu putem face nimic până ce nu au 
trecut douăzeci și patru de ore. 

— Li s-a întâmplat ceva. N-ar „sta altundeva” niciodată. Ceva nu-i 
în ordine. 

— Îmi pare rău. 

— Puteţi măcar să căutați mașina, să scoateţi un mandat de 
percheziție sau așa ceva? 

— Da, putem face asta, a zis Hannah lăsând în urmă bucătăria, casa 
și, pe alee, un Mikael Svärd care părea perplex pe când ea dădea cu 
spatele și întorcea mașina spre Haparanda. 


Pe la jumătatea drumului a simţit nevoia să vorbească cu cineva. 
Crezuse că vrea să fie singură cu gândurile sale, însă amintirile erau 
atât de puternice, atât de vii, încât se lipeau ca o peliculă slinoasă de 
orice lucru, pătrundeau în el și îl mânjeau. 

S-a gândit să-l sune pe Thomas, ca întotdeauna, ca și cum totul ar fi 
fost normal, însă n-a fost în stare s-o facă. Nu acum. Nu încă. Trebuia 
să păstreze distanța. Așa cum făcea întotdeauna cu fiecare greutate. 
Cu fiecare emoție puternică. Însă avea nevoie să audă altă voce decât 
pe cea din capul său. 

L-a sunat pe Gordon. El a răspuns imediat, a întrebat-o cum a fost 
şi ea i-a spus. Despre Svărd, casă, fereastra spartă, despre toate în 
afară de ploaie şi amintirile sale. 

— Cred în continuare că trebuie să trimitem aici un tehnician, a 
încheiat ea. 

— De ce? 

A şovăit o clipă. De când plecase de acolo apăruse încetul cu 
încetul o teorie. La început a încercat s-o ignore, ca pe o luare a 
dorințelor drept realitate, intenția de a face ca această vizită târzie să 
fie mai importantă, mai semnificativă decât era, însă teoria s-a agăţat 
de ea, a refuzat să plece. Acum voia să verifice cum sună. 

— Ar trebui să verificăm dacă ei sunt cei care au dat peste Tarasov. 

— De ce crezi asta? 

— Locuiesc în zona potrivită, amândoi sunt din partea locului și de 
curând şi-au dat mașina la fiare vechi și au cumpărat una nouă. Am 
aflat de la registrul auto: un Mercedes de aproape jumătate de milion 
de coroane. 

— Înseamnă o grămadă de bani. 

— Tatăl zice că au câștigat la o loterie, dar poate că era felul lor de 
a explica faptul că și l-au permis. 

Gordon n-a spus nimic. Îl putea vedea în faţa sa, cu telefonul la 
ureche, încercând să ajungă pe aceeași pistă cu ea, punând întrebările 
suplimentare corecte. 

— În cazul acesta, unde sunt? 

— Nu știu. 

— Presupun că n-ar pleca de bunăvoie fără fiica lor. 

— Poate că se ascund, au de gând s-o ia mai târziu, vreau să zic, ei 
ştiu unde este ea. 

— Poate. 

— Sau... 

A șovăit înainte să termine propoziția. Restul era mai tras de păr 
decât ce prezentase până atunci, cu mai puţine indicii arătând într- 
acolo. De fapt, niciunul. 

— Sau? a îmboldit-o Gordon când a văzut că nu continuă. 

— Dacă sunt ei, se poate să fi făcut o greșeală. 


— Adică? 

— Adică persoana sau persoanele care s-au ocupat de Fouquier și 
banda lui au pus mâna și pe ei. 

L-a auzit oftând în telefon, nu și-a putut da seama dacă din cauză 
că teoria sa era așa de trasă de păr sau din cauză că se gândea la 
posibilitatea de a mai găsi niște cadavre. 

— Era acolo ceva care să indice asta? a întrebat el, având în voce 
un firișor de speranţă că ar putea primi un „nu” ca răspuns. 

— Nu chiar, a recunoscut ea. Totul era în ordine, însă un tehnician 
ar putea să găsească urme de sânge sau ceva. 

— O să vorbesc cu X, dar nu prea avem cu ce să înaintăm. 

— Știu, însă de data asta avem resurse. 

— O să raportez imediat, dar nu spera prea mult. 

— E încă acolo? 

— Vorbeşte cu cei de la presă, le dă ultimele informații. 

— Ceva nou? 

— Nimic ce nu știi deja. 

— Și tu eşti încă la secţie? 

— Da. 

— Ajung acolo în zece, cincisprezece minute. 

Şi-a mușcat limba, i-a părut imediat rău. De ce a zis asta? 
Obișnuința, probabil. Exista riscul ca el să interpreteze ca invitaţie, că 
voia să stea și s-o aștepte. Poate că voia. Nu știa. Nu prea mai putea 
face mare lucru acum, ce-i făcut e bun făcut, ce-i spus e bun spus. 

— Atunci probabil ne vedem. 

— Da, a răspuns ea scurt, a închis și și-a continuat drumul prin 
ploaie. 


— Asta-i pentru tine, a zis rusoaica, sau ce-o fi fost, când s-a dat jos 
din mașina pe care ținuse s-o conducă până în atelier. 

UV nu pricepea nimic. 

— Poţi s-o păstrezi. Un cadou. 

— De ce? 

— Vreau să mă ajuţi, și am fost cam dură ultima dată când ne-am 
întâlnit. 

A pus o mână pe capota Mercedesului gri metalizat, mergând în 
jurul mașinii. 

— E o ofrandă de pace, a zis, părând sinceră, în vreme ce-i întindea 
mâna. Apropo, mă cheamă Louise. 

— Mulţumesc, a zis UV, i-a strâns mâna, cu faţa deschisă și 
destinsă. Însă nu te pot ajuta. 

Nu era adevărat. Nu era nici data trecută când ea fusese acolo. Ştia 
atunci că Honda albastră e în garajul lui Kenneth, însă o trimisese la 
Jonte. Voia să știe mai multe înainte să hotărască ce să facă cu 
informaţia pe care o avea. Acum știa exact. 

Nu îi era greu să mintă. Se pricepea la asta. Cel mai important era 
să nu iasă la iveală adevărul, că avea o variantă mai bună. Nu fusese 
niciodată mai important ca acum. După luni de sacrificii, neliniște, 
lacrimi şi epuizare care îi umpluseră de durere întregul trup, avea, în 
sfârșit, ocazia să rezolve problemele. Faimoasa luminiță de la capătul 
tunelului, nu crezuse că o să apară. 

Așa că era de neconceput s-o ajute. 

Prin urmare, a minţit fără jenă. 

— René nu mai este, a zis ea cu un ton nonșalant, rezemându-se 
nepăsătoare de mașina udă. 

— Cine-i René? 

— René Fouquier. Nu te uiţi la știri? 

Au început să sune clopote de alarmă, impunându-i să aibă grijă. 
Chiar dacă ea părea reținută, aproape neinteresată, semăna foarte tare 
cu o punere la încercare. A recunoscut numele, s-a bucurat că Raimo a 
trebuit să plece devreme. 

— Am văzut numele pe undeva, dar nu știu cine este. 

Ceea ce era adevărat. UV n-auzise de René până ce a citit astăzi 
despre el. Acum i-a dat prin cap ceea ce spunea cu adevărat femeia 
din fața sa. Ea era motivul pentru care René „nu mai este”. El și alți 
patru. Ea era periculoasă, mult mai periculoasă decât înţelesese el 
data trecută când s-au întâlnit, mai periculoasă decât orice persoană 
întâlnită vreodată. 

— FI era noul tu. S-a răsucit din nou spre el. M-am gândit că, dacă 
noul tu nu mai este, poate că oamenii se vor întoarce la cel vechi. 

UV n-a răspuns imediat. Ce anume știa ea? Mai mult decât spunea? 
Dacă ar fi avut vreo idee despre Kenneth și Sandra și târgul pe care îl 


făcuse el, n-ar fi venit aici — s-ar fi dus direct la ei. Ar fi luat atât 
drogurile, cât și banii. L-ar fi pedepsit. Nu i-ar fi dat o mașină, nu i-ar 
fi cerut ajutorul. Aceste concluzii rapide l-au liniștit. Dar și-a dat 
seama că tot trebuie să procedeze cu prudenţă. Cu cât o putea ține mai 
departe de el, cu atât mai bine. 

— Nu mai fac asta, a zis, foarte conștient că nu va fi prea ușor. 

— Va trebui să te apuci iar. 

— Ce vrei să zici? 

— Dă de veste că te-ai apucat iar de treabă. 

— Nu pot face asta. 

Femeia a făcut câţiva pași spre el. UV a trebuit să-și înfrâneze 
impulsul de a se trage înapoi. Ea s-a oprit aproape, l-a privit drept în 
ochi, a părut că şovăie. 

— Îți aminteşti că data trecută te-am întrebat de amfetamine, 
Dennis? a zis ea, în cele din urmă. Un lot mare. 

— Da. 

— Trebuie să le găsesc. Pentru mine e foarte, foarte important. Tu 
o să mă ajuţi să dau de cel care le are, oricine o fi. 

Să fi auzit el greşit, sau era o urmă de disperare în vocea ei? Părea 
cu totul sinceră. Ori asta era o tactică nouă ca să-l facă s-o ajute? 

— A trecut ceva timp. Dacă René n-a reușit să pună mâna pe ele, ce 
te face să crezi că eu pot? 

— Nimeni nu-l cunoștea. Nici măcar noi. Tu, pe de altă parte, poți 
da de știre că te-ai întors și că vrei să faci afaceri pe picior mare. 
Rapid. Să reîncepi... pentru fiica ta. 

Chiar dacă intenția nu era de amenințare, cu siguranță așa suna. 
Cea mai ușoară cale de ieșire era să-i sacrifice pe Kenneth și Sandra. 
Să-i dea rusoaicei lucrul pentru care venise, ca să poată să dispară 
pentru totdeauna din viaţa lui. 

Însă ea ar lua cu ea milioanele. 

Viitorul lor. 

Așa că nu era o opţiune. Trebuia să câștige jocul. Să scape de ea. 
Fără să complice lucrurile. Să spună că o s-o ajute, să le vândă 
finlandezilor drogurile Sandrei, să lase să treacă vreo două zile, s-o 
caute pe „Louise” și să-i spună că n-a mușcat nimeni momeala, nu l-a 
căutat nimeni. 

Ce putea ea să facă? El era un mincinos iscusit. 

Suna bine, dacă nu altceva, măcar ar câștiga niște timp, i-ar da 
şansa să se gândească bine la toate astea. 

— Ce-mi iese mie de aici? a întrebat, nevrând să cedeze prea ușor și 
să-i stârnească bănuielile. 

— Tocmai ai primit o mașină. 

S-a uitat în ochii ei, s-a uitat la Mercedes, a părut să chibzuiască, 
apoi a ridicat din umeri. 


— E în regulă, o să te ajut... 

A auzit cum o mașină oprește afară, lângă intrare. UV a aruncat o 
privire pe fereastră şi a recunoscut-o imediat. Dintre toți oamenii pe 
care nu voia să-i vadă în clipa asta... 

Peste câteva clipe au răsunat primele acorduri din Fur Elise, în 
vreme ce Sandra intra cărând o geantă mare, neagră. UV s-a silit să se 
destindă, dar își simțea pulsul bubuind în tâmple pe când ridica o 
mână în semn de salut. 

— Bună, du-te în birou, vin imediat, a zis cu o voce fermă, sunând 
normal. 

Avea să se descurce. 

— Bine. 

Sandra s-a uitat un moment la femeia din fața lui, a zâmbit și a 
salutat cu un semn al capului. „Louise” a zâmbit și ea și a urmărit-o cu 
privirea pe vizitatoare, interesată. 

— Amanta ta? a întrebat când Sandra a intrat în birou și a închis 
ușa. 

— Ce? Nu, Dumnezeule mare, nu, nu, a izbucnit el în râs fără să 
vrea, poate un pic prea avântat. 

— Păreai agitat când a intrat. 

— Păi, nu, nu-i chestia aia, oricum. 

Ea n-a zis nimic, doar l-a privit încurajator, părând că vrea să știe 
ce este între ei dacă nu-i „chestia aia”. Ar fi fost mai bine să-i spună că 
şi-o pun. Acum era prea târziu. Şi-a întors privirea de la ușa acum 
închisă pe care intrase Sandra, s-a răsucit înapoi și a coborât vocea. 

— Facem o mică... chestie legată de asigurare. 

— Să fie într-un ceas bun, dar nu uita ce ne-am înțeles. 

— Nu. O să vorbesc imediat cu niște tipi. 

— Mulţumesc. 

Un zâmbet, apoi ea s-a îndreptat spre ușă. El a răsuflat ușurat. 

— Dennis... 

S-a răsucit spre locul în care se oprise ea, cu mâna pe clanță. 

— Descotorosește-te repede de asta, a zis, arătând spre Mercedes. 

— De ce? 

— Mai devreme sau mai târziu, cineva o să vină s-o caute. 

Fur Elise a însoţit-o pe când ieșea, în vreme ce UV se uita la mașină. 
La dracu”! Îi dăduse marfă de furat. Sau ceva şi mai rău. Nu era la 
vedere, putea să hotărască mai târziu ce să facă cu ea. 

În birou îl aștepta Sandra. 


Lumânările încă ardeau în piață când Hannah a trecut pe acolo. Și 
mai multe flori, animăluţe de pluș și cartonașe scrise de mână acum, 
când toată lumea știa cine a murit. Mai multă lume pe afară decât de 
obicei, în ciuda ploii, care se oprise, dar tot mai atârna ca o ceaţă fină 
peste oamenii de pe străzi. Cei mai mulți erau în drum spre sau de la 
biserică, deschisă toată seara. Oamenii, tineri și bătrâni, se adunau în 
grupuri mici. Puţini păreau că vor să fie lăsați singuri în această jale 
colectivă. Voiau s-o împartă cu cineva, fie el și străin. Hannah nu 
înţelegea rostul. 

Grupurile se răreau pe măsură ce se apropia de râu și de secția de 
poliţie, iar în jurul secţiei era aproape pustiu. Numai un jurnalist care 
stătea pe o bancă de lângă ușă. Ceilalți renunțaseră, obținuseră cât de 
mult au putut de la poliție. Acum, că se știa în mod oficial cine sunt 
victimele, căutau unghiul personal, cârligul emoțional care să facă 
posibilă empatizarea cu ei și cu rudele lor. Erau părinţi, profesori, 
colegi de serviciu, iubite cu care să vorbească. Să-i întrebe dacă au 
vreo idee de ce copilul, elevul, colegul, iubitul lor a avut această 
soartă. Să facă rost de citate despre pierdere, prietenie, visuri 
sfărâmate. 

Pe când conducea spre parcarea angajaților, Hannah a văzut că nu 
este un jurnalist. S-a oprit. 

Thomas. Singur în ploaia mânată de vânt. 

O văzuse şi el, dar stătea acolo mai departe, cu o mână ridicată în 
chip de salut. Hannah a închis o clipă ochii, și-a regăsit stăpânirea de 
sine și a ieșit din mașină. 

— Ce faci aici? a întrebat pe când se apropia de el. 

— Te aşteptam. Nu știam dacă ai de gând să vii acasă. 

— Mă gândeam să vin. În cele din urmă. Dar avem cele cinci crime, 
știi... 

O explicație parțială pentru faptul că rămânea la serviciu. Nu 
întreagă, și el știa. S-a așezat lângă el, simțea cum umezeala pătrunde 
prin pantalonii de uniformă. N-a băgat-o în seamă. 

— De când stai aici? 

— De ceva vreme. Ai mâncat? 

— A trecut ceva timp. 

Și-a dat seama că e adevărat când a spus-o. El a scos un rulou de 
lipie cu brânză și şuncă din rucsacul mic aflat lângă el pe bancă. I l-a 
dat. Ea a desfăcut staniolul și a mușcat, flămândă. 

— Nu te merit. 

El a zâmbit și a cuprins-o cu brațul pe după umeri. Un nod din gât 
a făcut-o, brusc, să nu poată înghiți. 

— Cum te simţi? 

Fa aproape că a izbucnit în râs. Tipic din partea lui. Să se 
gândească la ea, să-și facă griji. Nu trecuse nici măcar o zi întreagă de 


când a aflat, dar, totuși... Cum se simţea? Chiar nu știa. 

— M-am gândit azi la Elin, a zis, şi şi-a dat seama că asta probabil 
spunea destul de multe despre felul în care se simte. 

— De ce? 

— Nu știu. Am văzut o fotografie şi... a început ploaia, și tu, și 
toate. Mi-am lăsat garda jos. 

— Ar trebui să faci asta mai des. 

Ea a simțit cum i se umplu ochii de lacrimi, care se amestecau cu 
ploaia. 

Şi-a lăsat capul pe umărul lui. 

— Te iubesc. 

— Știu, a răspuns Thomas, și ea a ştiut că zâmbeşte. 

Şi-a dat seama că e o referire la Star Wars. O amintire a tuturor 
lucrurilor care aveau să-i lipsească. A simțit cum o inundă. Toate acele 
amintiri, tot ce au făcut împreună, toate prin câte au trecut împreună. 
O viaţă întreagă. Cu fiecare zi mai bună, mulțumită lui, iar ea a 
considerat totul de la sine înţeles. N-a apreciat-o niciodată. 

— Te iubesc și îmi pare rău. 

Pentru atâtea lucruri. Pentru Gordon, evident, dar și, poate cel mai 
mult, pentru că n-a fost acolo pentru el atunci când, o singură dată, a 
avut nevoie de ea mai mult decât avea ea nevoie de el. 

— Nu trebuie să-ți pară. 

— Vreau să fiu aici. Pentru tine. Asta... A făcut semn cu capul spre 
secția de poliție din spatele lor. Asta... nu înseamnă nimic. 

— O să fii. Te cunosc. 

Ea și-a îndreptat spatele și s-a răsucit spre el. Era important s-o 
spună, ca el să înțeleagă cu adevărat ce vrea ea, ce și-ar dori să poată 
face. 

— Nu ştiu cum. Nu știu cum să fiu cu tine luni întregi când știu că 
o să mă părăsești. 

— O s-o scoatem noi la capăt. E un început bun să ne apucăm, pur 
şi simplu, să vorbim. 

— N-am fi făcut-o dacă n-ai fi stat aici. 

— Am fi făcut-o. Un pic mai târziu, dar am fi ajuns acolo. 

Și-a pus mâinile pe obrajii lui uzi, l-a privit adânc în ochi, și-a 
apăsat buzele pe ale lui, tare și îndelung, apoi l-a cuprins în braţe. 

— Nu te merit, i-a șoptit la ureche. 

— Ai mai spus asta, dar nu-i adevărat şi o știi. Iubesc fiecare zi 
petrecută cu tine. 

L-a strâns mai tare. Nu voia să-i dea drumul din braţe, dar trebuia, 
dacă nu voia să ajungă udă leoarcă, totuna cu ploaia de pe jos. I-a dat 
drumul, s-a ridicat și și-a şters faţa cu dosul mâinii. 

— Trebuie să intru... să muncesc, a zis, arătând cu capul iarăși spre 
clădire. 


— Da, ar trebui să mă duc acasă și să mă usuc. 

— Vin acasă curând. Promit. 

— Sună bine. 

El şi-a luat rucsacul și a pornit pe jos spre casă. Hannah a făcut 
câțiva pași spre intrare, s-a răsucit şi s-a uitat după el cum merge prin 
ploaie până ce nu s-a mai văzut. 

Carin plecase acasă şi recepţia era pustie, cu luminile stinse, când a 
trecut pe alături şi și-a scos cardul de acces. S-a oprit la scara de 
dincolo de ușă. Era cel mai scurt drum spre biroul său, dacă acolo voia 
să meargă. Nu știa. Nu putea gândi limpede. Nu voia să se ducă acasă, 
dar poate că acolo trebuia să se ducă, oricum. Să-l urmeze. Dacă urca 
scara însemna că trece prin fața biroului lui Gordon. Nu voia acum 
nici asta. Așa că a mers mai departe pe coridorul de la parter, s-a dus 
în vestiar, și-a scos uniforma udă și s-a uscat. Și apoi? 

Unde te duci când nu vrei să fii nicăieri? 

În cele din urmă a urcat pe scara din spate și s-a lăsat greoi pe 
scaunul de birou. Nici măcar n-a aprins lumina. Ca și cum restul lumii 
îi reflecta starea de spirit, afară era mai întuneric decât fusese de ceva 
vreme. Zilele cu soare la miezul nopții trecuseră anul acesta, în 
noaptea asta, soarele avea să coboare sub orizont, în cele din urmă. 
Nu că ar fi fost prea mare diferența, norii întunecaţi care veniseră 
păreau hotărâți să rămână. 

A închis ochii, luptând cu lacrimile. Nu-și mai amintea când 
plânsese ultima dată; acum încerca să se abțină pentru a treia oară în 
seara asta. Din același motiv. 

Totul și toate îi fuseseră luate. 

A deschis ochii, privirea i s-a întors absentă spre panoul de afişaj. 
Harta cu cercul, fotografia lui René Fouquier, investigația pe care 
încercase toată ziua s-o pună pe primul plan. Totul era prins acolo 
ordonat. 

Mai ordonat decât își amintea. 

Şi-a îndreptat spatele pe scaun. Ordinea îi amintea de ceva... 
Margine lângă margine. Linii drepte. Piunezele care nu erau folosite, 
aliniate pe latura stângă a panoului. 

Roșu, verde, roșu, verde, roșu, verde. 

Îi aminteau cu siguranță de ceva, ceva care avea de-a face cu 
cazul... Apoi a izbit-o. I-au trebuit câteva secunde ca să înțeleagă cu 
adevărat ce descoperise. Pentru că era așa de... incredibil. Putea să fie 
adevărat? 

Când şi-a dat seama, în sfârşit, s-a smuls de pe scaun atât de 
violent, încât l-a izbit de peretele din spate și și-a strivit coapsele de 
tăblia biroului. Și-a dus mâna la gură, și-a ținut respiraţia și a știut că 
stă acolo privind drept înainte cu ochii holbaţi. 

— Oh, fir-ar să fie, a zis, în cele din urmă, apoi a ieșit pe coridor, 


cu o ultimă privire spre panoul de afișaj, și s-a îndreptat spre biroul lui 
Gordon. A fost aici. Ea e, aproape că a strigat când a dat năvală 
înăuntru. 

El o auzise alergând pe coridor și era deja pe jumătate ridicat de pe 
scaun. 

— Cine a fost unde? a întrebat Gordon, gata să intervină și, în 
același timp, cu totul nedumerit. 

Hannah s-a silit să răsufle adânc. Cuvintele păreau înțepenite în 
gâtul ei, toate voiau să iasă deodată. 

— Persoana sau una dintre persoanele trimise de ruși. Femeia care 
a fost acasă la Fouquier, la familia Svärd și aici. A fost aici! Face 
curăţenie aici. În secție. 

Vedea pe fața lui că nu pricepe mare lucru. Nerăbdarea era 
amestecată cu iritarea. Trebuia să facă ceva. Imediat. Ea făcuse un 
mare pas înainte în investigaţie şi el nu pricepea. 

— Face curăţenie în biroul meu. Noua femeie de serviciu. Ea e. 

— E aici acum? 

— Nu, la naiba, sigur că nu, s-a răţoit la el iritată. Vino. Vino cu 
mine! 

S-a răsucit şi a pornit repede înapoi, cu Gordon la câţiva pași în 
urma ei. Când au intrat în birou, a aprins lumina și aproape că l-a 
aşezat cu forța pe scaunul pentru vizitatori, după care s-a dus la 
panoul de afișaj. 

— Uită-te aici, la piuneze: verde, roșie, verde, roșie. Aranjate la 
margine alternând culorile. Acasă la familia Svärd aveau magneţi de 
frigider de trei culori şi erau tot pe marginea stângă: roșu, verde, 
albastru, roșu, verde, albastru. 

S-a dus la birou, a pornit computerul și a așteptat cu nerăbdare. 
Gordon încă nu era lămurit de-a binelea, însă a tăcut până ce ea a 
găsit ce căuta. 

— Uite, a zis, punând pe ecran fotografiile pe care cei de la 
serviciul tehnic le trimiseseră din apartamentul lui René Fouquier, și a 
răsucit ecranul ca să vadă și el. În apartamentul lui René, suporturile 
de pahare pe latura stângă a măsuţei pentru cafea, roșu, negru, roșu, 
negru, roșu, negru. 

S-a răsucit spre Gordon, care părea să priceapă în sfârşit ce voia ea 
să spună, importanţa a ceea ce voia să spună. 

— Am crezut că e doar faptul că el e ordonat, însă ea era. Ea a pus 
jucăriile și a atârnat cuţitele în acest fel de ordine și în casa familiei 
Svärd. Şi uite aici... 

Hannah a arătat spre biroul său, unde creioanele, post-it-urile și 
alte rechizite erau aranjate frumos după culoare și mărime. 

— Ea e. A fost aici. 

— Cum naiba a intrat? a mormăit Gordon, însă Hannah își dădea 


seama că în mintea lui este deja altundeva. 
Acolo unde era și ea. 
Mai aproape de o soluţie. 


— Am ştiut că o să veniţi, i-a întâmpinat el cu voce scăzută când a 
deschis ușa apartamentului, apoi i-a condus în living, unde o femeie 
pe care Hannah a recunoscut-o stătea pe o canapea lângă un băiat de 
șapte-opt ani. 

Sofia făcuse curat în secția de poliție timp de câţiva ani. De când 
firma lui Stepan Horvat câștigase contractul cu municipalitatea. 
Hannah a salutat-o cu o înclinare a capului. Sofia i-a zâmbit 
şovăielnic, apoi s-a uitat neliniștită la soțul său, care s-a așezat pe 
canapea lângă ea. 

— Cine este? a întrebat Alexander, mergând drept la ţintă. 

Stepan s-a uitat în treacăt la fotografia împinsă peste măsuța de 
cafea, ca și cum ar fi știut deja ce sau pe cine avea să vadă. 

— Nu știu, a zis, ridicând ochii de la fotografie. 

— A fost făcută de o cameră de supraveghere în fața secţiei de 
poliție, a continuat Alexander, arătând spre fotografie. Femeia este 
angajata ta. Cardul de acces este al soţiei tale. 

— Însă nu este soția ta. Cum explici asta? a întrebat Hannah. 

Stepan a oftat adânc, aruncându-i o privire soţiei. Era resemnare în 
privirile schimbate între ei. Sofia s-a ridicat și s-a dus la biroul 
rezemat de un perete. 

Gordon a făcut câțiva pași spre ea, ca să vadă ce face. Nu se aștepta 
la vreo problemă, dar nu strică să te asiguri. Dacă femeia din 
fotografie era suspectul lor, atunci cei doi de aici erau implicaţi într- 
un masacru. 

— A venit acum câteva zile, a zis Stepan. Avea la ea fotografii. 

— Cine? Femeia din fotografie? a întrebat Hannah. 

Stepan a încuviințat din cap, iar Sofia i-a întins lui Gordon un plic 
mic. El și-a pipăit buzunarele, apoi s-a răsucit spre Hannah și 
Alexander. 

— Aveţi la voi mănuși? 

Amândoi și-au pipăit buzunarele și au clătinat din cap. Gordon a 
prins cu grijă plicul, cu unghiile, de un colț și l-a pus pe masă, l-a 
deschis cu un creion și l-a scuturat un pic ca să iasă ce era înăuntru. 
Hannah și X s-au aplecat în față. 

În toate fotografiile era o fetiță cu păr negru şi ochi căprui, de vreo 
trei ani, aflată în diferite locuri: un teren de joacă, la grădiniță, într-un 
loc care părea să fie grădină. Ce aveau toate în comun era punctul 
roșu al unui laser pus pe fetiță. Pe frunte, pe piept. 

— Fiica noastră, a explicat Stepan. 

— Femeia din mașină vi le-a dat? a întrebat Hannah, ridicând 
privirea de la conținutul plicului. 

Stepan a încuviinţat din cap. 

— De ce n-aţi chemat poliția? a întrebat Gordon. 

— Ne-a spus să nu facem asta, a zis Sofia, ca și cum răspunsul ar fi 


fost evident, și s-a așezat la loc. 

Băiatul s-a ghemuit imediat lângă ea. 

— Voia să intre în secţia de poliție. l-am pus fotografia pe o 
legitimaţie nouă și i-am dat cardul de acces al Sofiei. 

Hannah avea impresia că primiseră toate răspunsurile posibile. 
Știau „cum” şi „de ce”, dar nu erau deloc mai aproape de „cine”. Per 
total, vizita era o dezamăgire, deloc progresul la care speraseră. 

— De ce era așa de important pentru ea să intre în secția de poliție? 
a întrebat Stepan cu îngrijorare sinceră în voce. A făcut ceva? N-a 
rănit pe nimeni, nu? 

— Ba da, credem că da, a răspuns Alexander scurt și s-a ridicat. 

— Am o fotografie a ei mai bună, dacă o vreţi, a zis Stepan. 

S-a ridicat și el și i-a înapoiat lui Alexander imaginea luată de 
camera de supraveghere. 

— De unde? 

— A lăsat două fotografii pentru legitimaţie. 

S-a dus la birou și a revenit cu o fotografie mică, de pașaport, 
făcută la un automat. Tânăra blondă le zâmbea nonșalant. Hannah a 
luat fotografia şi a examinat-o. Nu încăpea îndoială că această femeie 
fusese în biroul ei. Însă mai era ceva acolo. Ceva pe care nu putea 
pune degetul. Ceva aflat atât de dosnic în mintea sa, încât nu putea să- 
şi dea seama, o legătură care nu putea să fie făcută. 

— Când a venit aici avea părul scurt și negru. 

— Tunsoare bob, a intervenit Sofia și a arătat cu mâna lungimea. 
Era tunsă bob. 

— Hannah? 

A ridicat privirea, a văzut mâna întinsă, și-a dat seama că se uită fix 
la fotografia de pașaport și i-a dat-o lui Alexander, care a pus-o în 
buzunar. S-au pregătit de plecare. 

— Acum o s-o arestați? Suntem în siguranţă aici? a întrebat Stepan, 
arătând spre familia sa aşezată pe canapea. 

Alexander s-a uitat la fiu, care stătuse tot timpul tăcut și serios, 
nedezlipit de mama sa, absorbind tot ce se spusese. I-a zâmbit liniștit. 
Expresia băiatului nu s-a schimbat. 

— Probabil, însă soţia ar trebui să plece cu copiii pentru câteva 
zile, ar fi bine. 

— Şi eu? a întrebat Stepan, însă Hannah a avut impresia că știe 
deja răspunsul. 

— Tu va trebui să vii cu noi. 


Îl privea pe Kenneth peste masă. Cum hăpăia ultima bucată de 
carne, încercând să adune cât mai mult sos cu ajutorul cartofilor. 
Faptul că stătea în fața lui era, probabil, singurul lucru care îl oprea 
să-și lingă farfuria ca un copil care mănâncă îngheţată la petrecerea de 
ziua cuiva. Mâncase mușchiuleț de vită. L-a minţit că îl cumpărase la 
reducere, pentru că se apropia data de expirare. Nu era adevărat. 
Plătise preţul întreg. Făcuse o mulțime de lucruri azi. 

Ce n-a făcut era să-i spună că hotărâse să vândă drogurile. Nu știa 
prea bine de ce. Pur şi simplu, părea că e ceva ce el nu trebuie să știe. 
Poate pentru că de la bun început a fost ideea ei să nu le vândă, și îi 
interzisese să încerce măcar. N-avea chef ca el să stea bosumflat zile în 
şir pentru că era o idee proastă când a avut-o el, dar bună când a zis 
ea că da. 

Cu siguranță nu trebuia să știe că a făcut o înțelegere cu UV. Ştia 
cât l-a dezamăgit fostul său prieten, și l-ar durea că ea a răsplătit 
trădarea dându-i omului un milion și jumătate. 

Nu asta fusese intenţia sa, s-a dus la atelier ca să ia înapoi banii pe 
care i-i dăduse Kenneth, însă UV a făcut să pară atât de uşoară 
împătrirea banilor lor. 

Ea avea să ia cea mai mare parte, iar el avea să-și asume toate 
riscurile. 

Dacă era prins și o pâra, avea să nege, el era un fost deținut care 
încerca să se răzbune pe ea cine știe de ce. Oamenii care știau de 
relaţia lor, prietenii lui Kenneth și ai lui UV, ar putea să creadă că asta 
sună ciudat, dar ce dovezi aveau? Niciuna. Absolut niciuna. 

Astăzi gustase din ceea ce ar fi putut să însemne o nouă viaţă. 

Când s-a dus la magazie ca să ia geanta cu drogurile a luat și niște 
bani. După ce a plecat din atelierul auto, a trecut podul și și-a petrecut 
restul după-amiezii făcând cumpărături în Torneâ. În Haparanda 
exista riscul să reacționeze cineva la faptul că plătea în euro. Și-a 
cumpărat haine, cosmetice, pantofi, și-a făcut cadou lenjerie de corp 
scumpă, un ceas nou, nişte mărunțișuri pentru casă şi un LadyShave, 
pe care unele dintre persoanele pe care le urmărea pe Instagram îl 
recomandau pentru picioare netede vara și zona din jurul bikiniului. 
Întoarsă în Suedia, s-a dus în centru, la salonul de cosmetică, sperând 
că vor avea programări anulate. Aveau. Mai mult de o oră s-a lăsat pe 
mâinile cuiva care să o răsfeţe, s-o facă să arate bine. 

Doar pentru că putea, pentru că voia și o făcea să se simtă bine. 

Când s-a oprit să cumpere mâncare, în drum spre casă, nu voia ca 
ziua să se termine cu macaroane, sau crochete de pește, sau ce mai 
aveau prin casă. Așa că a cumpărat mușchiuleț de vită. 

Când a ajuns acasă, a dus toate pungile înăuntru, îngrijorată că 
Kenneth ar putea începe să se întrebe cum și-a putut permite ea totul, 
dar el n-a observat. Nici sfeşnicele noi pe care le-a pus pe pervaz, nici 


hainele noi cu care s-a îmbrăcat ea, nici manichiura, cu toate că ea nu- 
şi făcea niciodată unghiile, iar acum străluceau trandafirii. Numai 
mușchiulețul. 

Într-un fel, a fost dezamăgită că el nu-i acorda mai multă atenție, 
nu aprecia efortul pe care îl făcuse ca să arate bine și să înfrumusețeze 
casa. Totodată, era bucuroasă că nu s-a întrebat cum a plătit ea toate 
astea. Dacă el ar ști că a luat bani din rezerva lor, i-ar fi mai greu să 
fie furioasă din pricina noului PlayStation. Încă nu pomenise faptul că 
a găsit consola în pod, păstra asta pentru momentul în care ar avea 
nevoie de un avantaj, ar vrea să-l facă să se simtă vinovat. 

Și apoi, avea două probleme mai urgente. 

Prima era că, dacă Kenneth se mai furișează vreodată pe la spatele 
ei până la cabană, va observa că a dispărut geanta cu droguri și va ști 
că ea este cea care a luat-o, pentru că celelalte vor fi tot acolo. A doua 
era ce va face cu banii primiţi de la UV. 

Credea că va găsi o soluţie la amândouă. 

După ce UV îi dădea partea ei din vânzare, urma să mute totul într- 
un alt loc. Banii vechi și noi. Avea să găsească un loc despre care n-o 
să-i spună lui Kenneth. Pentru binele amândurora. Nu trebuia să știe 
că făcuse afaceri cu UV, să fie dezamăgit de ea, iar dacă poliția avea 
să-l prindă și să-l preseze, n-avea să fie nevoit să mintă. N-avea să știe 
unde sunt banii. 

Trebuia să se mai gândească bine de câteva ori, să-și dea seama 
dacă există fisuri, dar nu acum. Ziua aceasta fusese cea mai bună din 
câte avusese de multă, foarte multă vreme. Poate că avea să fie destul 
să aştepte un an până să înceapă să folosească banii. Până să înceapă 
să-și trăiască noua viaţă. 

Până ca ei să înceapă să-și trăiască noua viaţă, s-a corectat. 

S-a întrebat de ce era așa de greu să-i intre asta în cap... 


A menținut viteza egală cât a trecut podul spre peninsula care făcea 
parte din Finlanda. Nu prea încet, cu siguranţă nu prea repede. Nu știa 
dacă poliția de frontieră are cameră de supraveghere a traficului de la 
graniță, dar tot şi-a tras șapca pe frunte cât de mult a putut și, practic, 
s-a uitat în jos cât a traversat-o. „Mai devreme sau mai târziu, cineva o 
să vină să-l caute”, zisese ea. UV spera că mai târziu. 

După ce Sandra plecase din atelier, în această după-amiază, a 
încercat să revină la lucru ca de obicei, dar nu se putea concentra. 
Gândurile îi rătăceau înapoi la geanta din biroul său, însă și mai mult 
se îndreptau spre blestemata de maşină. În cele din urmă s-a uitat la 
ea. Polițista nu mai dăduse pe acolo din seara aceea, însă nu 
îndrăznea să țină mașina în atelier. Nu putea să meargă la închisoare 
pentru ceva atât de simplu. S-a hotărât la iuţeală, a dat un telefon și a 
închis atelierul pentru restul zilei. Acum conducea peste următorul 
pod, care l-a dus spre partea continentală și pe autostrada E8, a făcut 
la stânga la primul sens giratoriu și peste câteva minute a virat în zona 
industrială Torpin Rinnakkaiskatu. Mikko aștepta la ușa garajului, el a 
intrat și a oprit mașina. Ușa s-a închis în spatele lui, în vreme ce Jyri, 
cu douăsprezece minute mai mare decât fratele său, a venit să 
cerceteze Mercedesul. 

— Nu-i asta mașina, a zis de cum a ieșit din ea UV. 

— Știu, e alta. 

— N-ai zis că vii cu Mercedesul? 

— Am zis că vin cu un Mercedes. 

— E din Florida? a zis Mikko, adulmecând un pic de snus în vreme 
ce îl urma pe Jyri în jurul mașinii. 

Fraţii Pelttari. UV nu era mic de statură, dar când era lângă ei 
părea un licean. Amândoi aveau doi metri, musculoși, capete blonde 
tunse zero și tatuaje. Mikko avea o cicatrice mare, roșie, peste ochiul 
drept şi în jos pe obraz, care îl făcea să arate foarte periculos. 

Ceea ce și era. Amândoi erau. 

— Încă nu-i gata, a minţit UV. 

N-avea de gând să explice că i l-a împrumutat lui Kenneth, era 
sigur că nu le-ar plăcea. Era o problemă pentru mai târziu. 

— Și atunci de unde o ai pe asta? 

— A furat-o un prieten. 

— Deci, e pe blat? 

— Da, are nevoie de alte plăci de înmatriculare, serie de șasiu, 
revopsită, tot tacâmul, a zis UV. 

— De ce n-ai aranjat-o tu? a întrebat Mikko, trăgându-i un șut 
unuia dintre cauciucurile din spate. 

— Sincer, n-o pot ţine în atelierul meu. Poliţiştii vin pe la mine din 
când în când. 

Fraţii s-au uitat unul la altul peste plafonul mașinii și Mikko a 


ridicat ușor din umeri. 

— Îţi dăm pe ea cinci, a zis Jyri. 

Cinci mii. Un pic mai mult de 50.000 de coroane suedeze. UV nu 
ştia la cât anume se aștepta, dar mai mult de atât. Era o sumă infimă. 

— Valorează o jumătate de milion de coroane, a încercat. 

— Dacă nu-ţi convine, poţi să te duci înapoi cu ea. 

UV a oftat. Și-a dat seama că este în cea mai proastă poziție pentru 
negociere. În niciun caz nu o putea duce înapoi în Suedia. Nu mai voia 
s-o vadă niciodată. 

— Cinci acum și tot atât când o aduc pe cealaltă. 

Jyri a încuviinţat din cap și târgul a fost încheiat. A plecat de acolo 
şi UV l-a urmat. Biroul era mai mare decât al său, mai luminos, mai 
confortabil, cu o canapea într-un colț și un televizor pe perete. Jyri s-a 
dus la seiful care domina un perete, l-a deschis, a numărat cincizeci de 
bancnote verzi de o sută de euro și i le-a dat lui UV, a pus restul 
înapoi și l-a încuiat. 

UV a rămas acolo, privind fix banii din mână. Ştia ce trebuie să 
facă, ştia de ce, dar era greu. Era atât supărat, cât și dezamăgit că 
soluția la problema sa și a Stinei era să facă fără voie câțiva pași 
înapoi. Să redevină delincvent. De-a binelea. Crezuse că n-o să se mai 
atingă vreodată de droguri. Erau o porcărie, văzuse ce le fac 
oamenilor, prietenilor săi, oameni atât de tineri că încă erau aproape 
copii, însă mai ales pentru că s-ar întoarce la închisoare dacă ar fi 
prins. Şi atunci ce s-ar alege de Stina și Lovis? Societatea i-a lăsat de 
izbelişte, a dovedit că nu se sinchisește. Nu dădea vreun semn că va 
interveni și îşi va asuma răspunderea dacă el dispare. Dar ce alegere 
avea? Niciuna. 

— Mai am ceva pus pe roate, a zis, și l-a văzut pe Jyri că se 
răsucește spre el cu curiozitate. 

Le-a spus. Despre amfetamine. Câte sunt, ce vrea el, a început mai 
sus decât ştia că va merge Jyri, așa că s-au înțeles la opt. 

— Avem nevoie de timp ca să aranjez cu banii, a zis Jyri, întinzând 
mâna ca să pecetluiască târgul. 

— Sigur. 

— Te sunăm. Mikko o să te ducă acasă. 

A ieşit din birou și din garaj. Când s-au întors în Haparanda i-a spus 
lui Mikko să-l lase în față la Maxi. A cumpărat mâncare fără să se uite 
măcar la preţ. S-a bucurat să poată lua ce dorea, ce știa că dorește 
Stina. Mulţumit, în ciuda tuturor problemelor. În ciuda împrejurărilor. 
5.000 de euro în buzunar. Tot atâția pe drum. 

Asta ajungea pentru multe ore de asistență socială și, alături de 
banii luaţi deja de la Kenneth și cele cincisprezece procente pe care 
avea să le primească în curând pe amfetamine, totul era luminos. 
Pentru mult, mult timp de acum încolo. 


Stepan Horvat era în arest, procurorul avea să hotărască dacă îl 
pune sub acuzare sau nu. Personal, lui Alexander îi părea rău de el. 
Amenințările împotriva familiei lui erau circumstanţe atenuante, însă 
nu puteau trece peste faptul că săvârșise un delict. În cel mai rău caz, 
blonda ar fi putut să obțină de la poliție informaţii care s-o ducă la 
Fouquier și la ceilalți. Complicitate la crimă. 

Însă toate astea aveau să aştepte până mâine, aveau lucruri mai 
importante de făcut. 

În drum spre sala de ședințe a simţit aceeaşi nerăbdare agitată ca 
atunci când Gordon i-a spus ce a descoperit Hannah. Progresul din 
investigație. Vizita la Horvat n-a adus atâtea informații cât sperase, 
dar aveau o fotografie. A cerut imagini de la toate camerele de 
supraveghere din oraș — nu erau multe, dar erau câteva — care aveau 
program de recunoaștere facială și puteau să compare fotografia de 
pașaport cu toate bazele de date posibile. Atât suedeze, cât și 
internaționale. Gordon era tot acasă la Horvat, așteptând tehnicienii 
pe care îi chemaseră. În cel mai bun caz, ar putea găsi un set de 
amprente sau chiar ADN pe fotografii și plic. 

A împins ușa chicinetei și s-a oprit când a văzut o copiliță care bea 
coca-cola pe canapeaua albastră, cu o pungă de rulouri cu scorţişoară 
și o tabletă pe o masă din fața ei. 

— Salut... a zis el, surprins. 

— Salut, a răspuns ea fără să-și ia ochii de la ecran. 

— Ce faci aici? 

— Olen täällä idiootin kanssa1s. 

Alexander credea că a înțeles o treime din cele patru cuvinte, a 
ghicit că motivul prezenței fetei este în sala de ședințe, și-a continuat 
drumul până acolo și a închis ușa în spatele său. 

— Al cui copil e acolo? 

— Al meu, a zis Ludwig. Sau, mai degrabă, fiica iubitei mele. N-am 
putut să găsesc pe cineva care să stea cu ea. 

Alexander s-a răsucit, a văzut pe peretele din spatele său o 
fotografie dublă care umplea ecranul. Fotografia primită de la Horvat 
şi lângă ea, una în care părul negru tuns bob fusese pus prin 
Photoshop peste părul blond. 

— Ştim cine este? 

Tăcerea a fost ea însăşi un răspuns. 

— Nu, încă nu, a zis Lurch în cele din urmă, când nimeni nu părea 
pregătit să spună ceva. 

— Camerele de supraveghere nu ne-au oferit nimic? 

— Încă n-am văzut-o pe niciuna dintre ele, a zis P-O. Am început 
cu cele aflate cel mai aproape de secţie, n-avem multe, după cum știi, 
probabil, așa că există riscul să fi ajuns aici fără să treacă pe lângă 
niciuna dintre ele. 


— Sau știe cum să le ocolească. Pare foarte abilă, a adăugat 
Ludwig. 

Alexander s-a uitat din nou la fotografii, da, părea foarte abilă. Însă 
Haparanda nu era mare, aveau fotografia ei, el avea la dispoziţie 
oameni, resurse, tehnologie și bazele de date mondiale. 

Aveau s-o găsească. S-o prindă. 

Gândurile i-au fost întrerupte de ușa care s-a deschis și Sami Ritola 
a intrat cu o cană cu cafea într-o mână și trei cornuri în cealaltă. 
Alexander îl chemase în același timp cu ceilalți, însă, ca de obicei, a 
ajuns târziu, fără să se grăbească. Uneori îl bănuia pe colegul 
finlandez că se străduieşte din răsputeri să-l calce pe nervi. 

— Ce drăguţ că ni te-ai alăturat! a zis așa de acru, că sensul a fost 
clar fără traducere. 

Totuşi, Morgan a tradus în finlandeză. 

— Oamenii aleşi ajung târziu, a răspuns Sami. 

A băgat în gură unul dintre cele trei cornuri și s-a dus agale spre 
locul său obișnuit din capătul scurt al mesei. Ochii i s-au mărit când a 
văzut fotografiile de pe perete, a înghiţit și a arătat spre ele. 

— De ce e acolo o fotografie a lui Louise? 

Toţi cei din sală au încremenit, s-au răsucit spre el. Morgan chiar a 
uitat să traducă. 

— Ce-a zis? a întrebat Alexander. O cheamă Louise? 

— O cunoşti? a întrebat Hannah. 

— Nu știu dacă s-ar putea spune că o cunosc, dar m-am culcat cu 
ea. S-a uitat la Alexander, în vreme ce Morgan traducea. Locuim în 
același hotel. 


Se pricepea de minune să aștepte. 

Asta nu însemna că întotdeauna îi şi plăcea. În acest moment, de 
exemplu, când nu avea nimic altceva de făcut decât să spere că vizita 
recentă la Dennis Niemi va da roade, era nerăbdătoare și iritată. 
Plănuise să mai aştepte două zile. Să-l lase să împrăștie vestea că se 
ocupă iarăși de droguri. 

Era cea mai bună șansă a sa. Singura sa șansă. 

Dacă nu mergea, va trebui să regândească totul. Să-și dea seama că 
persoana care a dat peste Vadim Tarasov și l-a îngropat n-are de gând 
să vândă drogurile. Cel puțin nu acum și nu aici. Nu în Haparanda. 

Banii ar fi imposibil de urmărit. Dacă persoana care îi avea îi 
cheltuia pe o casă, o mașină sau o călătorie în altă țară, îi investea în 
acțiuni sau în produse de lux, ea n-avea să afle niciodată. Accesul la 
întreaga secţie de poliție nu i-a adus atâtea informații cât nădăjduise. 
Nu aveau, cel puțin din cât văzuse ea, noi teorii și nu ajunseseră 
nicăieri cu ancheta. Ultima pistă, cercul de pe harta din biroul lui 
Hannah Wester, se dovedise a fi o greşeală. 

Încă una. Lucru neobișnuit pentru ea. 

Însă era o misiune neobişnuită. 

Cu cât se gândea mai mult, cu atât părea de-a dreptul imposibilă. 
De obicei i se dădea numele uneia sau mai multor persoane. Uneori 
erau protejate, aveau alarme, bodyguarzi, supraveghere și geamuri 
securizate. Uneori se aflau în ceea ce credeau că este un loc secret. 
Uneori duceau o viață obișnuită, fără să aibă habar că cineva plătise 
din greu ca să le-o curme. Însă erau oameni, cu alți oameni în jur care 
puteau să fie mituiți, ameninţaţi, cumpăraţi, amăgiţi şi escrocați. 
Informaţiile despre locul în care se află și cum să ajungă la ei puteau fi 
întotdeauna obținute, mai greu sau mai ușor. 

Nu fusese niciodată trimisă într-o misiune ca să recupereze un lucru 
pe care putea să-l aibă oricine, oriunde. Sunase destul de simplu: du-te 
în Suedia, găseşte genţile, omoară-l pe cel care le-a luat și vino înapoi. 
Poate de aceea făcuse greșeli prostești. Ca o echipă sportivă care se 
confruntă cu un adversar mult mai slab pe hârtie și apoi este învinsă. 
Dacă îți dai seama la jumătatea drumului că totul se duce de râpă, e 
greu s-o iei de la capăt, să revii și să învingi. Subestimare, despre asta 
era vorba. A presupus dinainte că va învinge. Apoi a venit Unchiul și a 
pus-o pe gânduri. 

Chestia de aseară era din pricina lui. 

Frustrant, dar nu era prea îngrijorată. 

Poliţia n-avea să înceapă să caute perechea de tineri cel puțin încă 
o zi. În plus, de vreme ce nu erau semne de violență în casă şi totul 
arăta că plecaseră de bunăvoie, va dura și mai mult până să se apuce 
să ancheteze serios. 

Până să devină o anchetă a poliţiei. 


Înainte să afle Unchiul. 

Avea nevoie de timp. Care în acest moment se scurgea. Într-o 
cameră de hotel din Haparanda. Ar trebui să încerce să se gândească 
la faptul că banii și drogurile poate au plecat din oraș? Poliţiştii nu 
păreau să creadă asta, însă dacă Dennis Niemi nu-i oferea nimic, 
trebuia să ia în calcul această posibilitate. Ar crește în mod 
semnificativ şansele să le recapete. 

Telefonul pe care încă îl avea a sunat pe birou. S-a ridicat și s-a dus 
să răspundă. A ascultat câteva secunde şi a spus că o să-i sune. 

În sfârşit! Veşti bune. Primele după o veșnicie. 

A luat din seif Waltherul și amortizorul, și-a prins cuțitul la gleznă, 
a ieșit din cameră și din hotel, pentru prima dată cu nădejdea că în 
curând o să lase în urmă acest oraș și această țară. 


Au discutat foarte concentrați pașii următori și cea mai bună cale 
de urmat. Hannah era sigură că toți simt același lucru, toți vor să 
năvălească afară din sala de şedinţe, să se ducă la hotel și să atace cu 
toate forțele de care dispuneau. Imediat. Însă a trebuit să se 
stăpânească, chiar dacă le era greu. Aşteptarea unei arestări era atât 
de intensă, încât era ca o prezență fizică în încăpere. 

Electrică. Încărcată. 

Alexander a întrerupt discuția sunând întâi la Hotelul Municipal ca 
să vadă dacă Louise era sau nu în camera ei. 

Nu era. 

Tocmai le scăpase. 

Dar nu făcuse formele de plecare. X i-a spus femeii de la telefon să 
nu plece de la recepţie și să-l sune de îndată ce Louise Andersson se 
întoarce. Fără ca ea să prindă de veste, desigur. Recepţionera nici 
măcar n-a întrebat de ce, i-a auzit seriozitatea din voce și a promis să 
facă întocmai. 

Nu știau unde este, dar aveau să știe când se întoarce și să-și facă 
planul în mod corespunzător. Nu îndrăzneau să pună pe nimeni să 
păzească vizibil hotelul. Ea fusese de câteva ori în secția de poliție, așa 
că și-au închipuit că îi recunoaște pe toți. Dacă era să trimită pe 
cineva acolo, ar fi Sami. Locuia acolo, ba chiar la același etaj, și ea ştia 
că este polițist, așa se prezentase când a agăţat-o la bar. 

— Poate de aceea s-a culcat cu tine, a zis Morgan, pe gânduri. 
Încercând să obţină informații în acest fel. 

— Crezi că i-aș fi dat vreuna? a ripostat Sami, evident nemulțumit 
de ideea că tânăra l-ar fi ales pentru orice altceva decât că are farmec 
şi e irezistibil de chipeș. 

— N-ai fi primul, a zis Hannah sec. 

Sami a pus capăt conversaţiei răsucindu-se spre Alexander. 

— Dacă acum camera ei e goală, cred că ar trebui să punem pe 
cineva acolo. 

— De ce? 

— Dublă învăluire. Se întoarce, o urmați înăuntru, urcă în cameră, 
sunteţi în spatele ei, eu sunt acolo, așteptând. 

— Tu? 

— Mă ofer voluntar. 

Hannah s-a gândit că e o idee bună. Dacă, din vreun motiv, nu 
îndrăzneau să se apropie de ea printre ceilalți din hotel și ajungea în 
cameră, se puteau întâmpla multe. Nu ştiau ce arme are și era evident 
că nu se sinchisește de vieţile omenești. Era mai bine să nu evacueze 
piaţa, ar fi fost suspect să înceteze brusc şuvoiul de îndoliaţi care se 
scurgea de ieri încoace. O armă automată aţintită pe fereastră putea să 
provoace curând un dezastru inimaginabil. Să ai pe cineva înăuntru 
care să împiedice asta părea o idee isteață, dar X trebuia să hotărască. 


Așa cum el trebuia să-l sune pe președintele Consiliului Municipal 
şi să se asigure că merge cineva să deschidă Primăria. De acolo ar avea 
o vedere limpede a intrării în hotel. Morgan a fost trimis să-și ocupe 
poziţia într-unul dintre birourile care dădeau spre piaţă. 

Intrarea din spate, care ducea la parcarea hotelului, avea să fie 
supravegheată dintr-o clădire părăginită, aproape pustie, de pe 
Stationsgatan. Magazinele de la parter erau toate goale, pe vitrine era 
lipită de luni de zile hârtie cafenie. Dacă făceau o găurică, puteau să 
vadă fără să fie descoperiţi. Nu era timp să afle cui îi aparținea sau să 
ia legătura cu ei. Alexander a fost de acord ca Lurch și P-O să intre 
prin spargere; în cel mai rău caz, poliția va trebui să înlocuiască o 
încuietoare sau tocul unei uși. 

Dacă Ludwig își punea un hanorac și pălăria, ar fi putut să se 
confunde cu cei care jeleau în piață. 

Hannah a fost repartizată în mașină cu Gordon, care trebuia să 
ajungă acolo în orice clipă — Alexander l-a sunat să se întoarcă din 
apartamentul familiei Horvat de îndată ce Ritola a dat drumul bombei 
că o cunoaşte pe suspectă. Au hotărât să stea pe Packhusgatan, în fața 
pizzeriei. Destul de departe ca să nu atragă atenţia, dar destul de 
aproape ca să poată interveni în câteva secunde oriunde în interiorul 
hotelului. 

— O să stau în biroul din spatele recepţiei, a încheiat Alexander 
instrucțiunile. Arme și veste de protecție. Toate comunicările, cât mai 
puţine posibil, pe canalul trei. Și apoi atacăm. Vreau ca fiecare să fie 
la locul lui când ea se întoarce. 

— Şi eu? a zis Sami. 

— Poţi sta în camera ei, a spus Alexander. 

Sami a zâmbit mulțumit când Morgan a tradus. 

Toţi s-au adunat și s-au pregătit cu hotărâre de plecare. Un plan 
bun, și-a zis Hannah. Nu aveau acces la vreo pregătire sau echipament 
de poliție speciale. Să păstreze asta în cadrul forțelor din Haparanda și 
să nu implice întăririle părea decizia corectă. Nou-veniţii, oricât ar fi 
fost de capabili și bine-intenționaţi, erau întotdeauna motiv de 
îngrijorare. Louise era considerată înarmată și extrem de periculoasă, 
însă ei erau opt polițiști. Cu un avantaj copleșitor. Ea nu știa că o 
descoperiseră, că o așteptau. Ar fi trebuit să reușească. 

În drum spre ușă, Ludwig s-a oprit. 

— Fir-ar să fie, ce mă fac cu Helmi? 

Hannah a presupus că e numele fiicei lui vitrege. A auzit un oftat 
exasperat dinspre Alexander. 

— O, la naiba, Ludwig. Descurcă-te. 

— Eveliina vine acasă târziu în seara asta. 

— Descurcă-te! 

Hannah n-a mai stat cât să audă ce soluţie a găsit. A coborât repede 


scara, şi-a luat arma, și-a pus vesta antiglonț pe sub haina uniformei, a 
luat una și pentru Gordon și a ieșit să-l aștepte. Când a ieșit, el venea 
în goană. 

— Am prins-o? 

— Știm unde o să se arate, a zis Hannah, aruncându-i vesta. Tu și 
cu mine stăm într-o mașină pe Packhusgatan. 

— A mea? 

— De ce nu? 

Peste opt minute și patruzeci şi șapte de secunde, toți confirmaseră 
prin staţie că sunt la locurile lor. 

Acum nu le mai rămânea decât să aştepte. 


Mirosea altfel. Asta era diferența cea mare. Mai puţin strâmt. Mai 
deschis. Nu se gândise la asta înainte, însă a observat acum, pe când 
stăteau încolăciți pe canapea, uitându-se la un film. Stina mirosea 
frumos, a șampon, săpun şi o loțiune pe care o găsise în baie, dar nu 
era numai asta. Atmosfera din întregul apartament era mai curată, mai 
sănătoasă, mai puţin ca într-un spital. 

Tatăl Stinei a adus-o în Haparanda, a lăsat-o acolo fără să vină să-i 
salute, pe el sau pe Lovis. De-abia a intrat ea pe ușă când i-a spus că 
are o surpriză. leşeau iar. Nimic măreț. Ronnie, unul dintre puţinii 
prieteni din copilărie pe care îi mai frecventa, era plecat pentru câteva 
săptămâni la neamuri, în sud, și se ducea la Festivalul Roskilde, așa că 
UV a putut să-i împrumute locuința aflată într-una dintre clădirile 
galbene cu două etaje de pe Akergatan. Un apartament mic, cu un 
dormitor, Ronnie și iubita lui n-aveau copii, însă el și Stina aveau o 
seară, o noapte și o dimineaţă împreună, fără să trebuiască să-și facă 
cea mai mică grijă pentru asistenți sau să-i trezească alarma 
declanșată în camera lui Lovis. Douăsprezece, paisprezece ore în care 
să fie doar ei doi. 

De cum au ajuns în apartament ea l-a îmbrățișat. Nu i-a dat drumul 
din brațe, l-a sărutat și a început să-i descheie hainele. Își amintea el 
ce vorbiseră aseară? Își amintea. Păi, ar face bine să se pună pe treabă, 
ar putea trece o vreme până să se întâmple ceva. Voia cu adevărat să 
fie din nou mamă. Să capete a doua plăcinţică. 

Au făcut dragoste neprotejați în patul lui Ronnie. După aceea Stina 
a rămas pe spate, cu tălpile pe saltea și o pernă sub fese. Din când în 
când își sălta șoldurile spre tavan ca să „curgă în jos”, cum a zis ea. 

— Auzi, chestia cu plăcinţică... a zis UV după ce a zăcut o vreme în 
tăcere, îngăduindu-și să se simtă complet destins lângă ea. 

— Da. 

— Nu poți vorbi despre asta cu lumea. 

— De ce nu? 

— Pentru că plăcinţelele nereușite sunt aruncate. 

— Nu asta aveam în minte, a zis Stina, iar UV și-a dat seama că o 
rănește faptul că el s-a putut gândi măcar la așa ceva. O zic cu drag... 
că lucrurile au mers un pic greşit, așa că încerci mai departe până ce 
capeți una care îţi place. 

UV n-a răspuns, sperând că ea o să se audă ce zice, că nu 
îmbunătăţeşte lucrurile. 

— Nici eu n-am vrut să zic asta, dar înţelegi tu. 

S-a răsucit spre ea. Nu se îndoia nicio clipă că ea s-ar lumina, ar fi 
mai fericită și ar avea mai multă putere dacă ar avea un copil sănătos. 
Ce nu era deloc sigur era dacă prin asta va deveni o mamă mai bună 
pentru Lovis. Dar ce ar avea de câștigat dacă ar pomeni acum asta? 
Ştia cât de greu îi este. Că îşi dorea atât de mult s-o iubească 


necondiționat pe fiica lor, Lovis, că se străduia din răsputeri. 

— Înţeleg, a zis el, mângâindu-i duios obrazul. Dar nu poţi vorbi 
aşa despre Lovis. 

— E în ordine. 

— Bine. 

Ea s-a îndreptat, a aruncat perna și s-a strecurat sub pătura lui. Au 
făcut din nou dragoste. 

Apoi au făcut duș împreună, și-au pus treninguri, au desfăcut masa 
pliantă din bucătăria mică de la Ikea, în culori luminoase, și au 
mâncat ce adusese el. Au dus vin, coca-cola —- UV n-a băut vin, 
sperând că o să iasă mai târziu cu mașina —, chipsuri și alune în living, 
au stat pe canapea și au urmărit ceva de pe telefonul lui pe ecranul 
mare, plat, lipit de perete. Stina a ales ceva de pe Netflix și el a privit 
cu jumătate de ochi și cu braţul în jurul ei, adulmecându-i părul 
proaspăt spălat și mirosul apartamentului. Destins, simțindu-se bine. 
Nici nu-şi mai amintea când mai stătuseră așa împreună. Când 
avuseseră atâta timp unul pentru celălalt, doar ei doi. Erau ani de 
atunci. Însă asta avea să se schimbe. Asta avea să fie noua normalitate. 

I-a sunat telefonul. Jyri. Fără să întrerupă filmul, s-a ridicat de pe 
canapea și a răspuns. A făcut câțiva pași spre ușă, cu spatele la Stina, 
vorbind încet, aproape murmurând. Peste nici treizeci de secunde, a 
închis și s-a răsucit spre Stina, fără să se așeze la loc. 

— Trebuie să ies un pic. 

— Acum? a întrebat Stina, îndreptându-și spatele pe canapea. 

— Da. Trebuie să mă ocup de ceva. 

— Bine. 

Ea ştia, fireşte, că nu atelierul lui auto plătea toate acele ore de 
asistență sau făcea posibilă o seară ca aceasta. Înțelegea şi că mașinile 
reparate din când în când pentru finlandezi nu erau nici ele suficiente, 
că ceea ce se pregătea el să facă nu era legal. 

— O să lipseşti mult? 

— Cel mult o oră. 

— Ai grijă. 

Dacă ar fi vrut să știe mai mult, să știe totul, l-ar fi întrebat. N-a 
făcut-o. Așa că s-a dus la canapea, s-a aplecat și a sărutat-o. 

— Poţi să te uiţi mai departe de pe telefonul tău, a zis, arătând cu 
capul spre film, apoi a plecat. 


Plăcuța cu „Nu deranjați” atârna pe clanță. 

Atârna acolo de când se cazase Louise Andersson. Nimeni nu 
intrase de atunci să facă curăţenie, a zis femeia care i-a descuiat ușa. 
Totuşi, era ordine deplină, a observat Sami cu curiozitate pe când se 
făcea comod. Prosoapele erau împăturite pe barele din baie, tot ce era 
de porțelan era uscat, sticluțele cu șampon, balsam și gel de duș ale 
hotelului erau aliniate pe o parte a chiuvetei, ca și celelalte borcănele, 
sticle și tuburi pe care trebuie să le fi adus cu ea. Două suporturi cu 
peruci pe ele stăteau alături în fața oglinzii. Cea blondă pe care o 
folosise la secția de poliție și una până la umăr, blond cenușiu, cu 
breton. În cameră, patul era făcut, coșul de gunoi era gol, biroul era 
într-o ordine impecabilă, laptopul așezat la mijloc. Nici măcar n-a 
încercat să-l pornească. Cu siguranță era parolat. A deschis dulapul și 
n-a fost surprins să vadă hainele atârnate ordonat și împăturite 
conform unui sistem, chiar dacă el nu-l recunoștea. Seiful era descuiat 
și gol. Nimic nu indica cine este sau de ce se afla acolo. O adevărată 
profesionistă. 

S-a dus la fereastră, a ridicat cu arătătorul una dintre perdelele 
groase și s-a uitat prin deschizătură la piaţa de dedesubt. A hotărât să 
nu mai aștepte, era vremea să ia taurul de coarne, și s-a așezat într-un 
fotoliu. Și-a scos telefonul și a format un număr. 

— Sunt Sami. E acolo? a zis când i s-a răspuns. 

Presupunea că o să aștepte, o să aibă timp să revizuiască ce voia să 
spună, dar a auzit imediat vocea de bas a lui Zagornii. 

— Ce vrei? 

— Ei ştiu unde se află ea. 

— Cine știe și cine-i ea? 

— Poliţiştii știu pe cine ai trimis să-ți recupereze lucrurile, a 
precizat Sami, neîngăduind nici unui strop de iritare să i se strecoare 
în voce, chiar dacă era sigur că Valeri înţelesese de prima dată ce voia 
să spună. Mă aflu acum în camera ei de la hotel. 

Niciun sunet de la Zagornii. Sami n-avea cum să-şi dea seama dacă 
tăcerea este gânditoare sau iritată, și asta îl deranja. 

— Cum au găsit-o? s-a auzit, în cele din urmă. 

Sami s-a gândit un pic, intrau în joc mai mulți factori, cel mai 
important fiind acela că ea lăsase urme sau, cel puțin, avea un 
comportament care putea fi urmărit. Asta, şi faptul că pătrunsese prin 
înșelăciune în secția de poliție. 

— Muncă de poliție bine făcută, a rezumat el, ca să-și ușureze 
situaţia. 

— Am crezut că e mai bună. 

— Se pare că nu. 

— Deci cât de multe știu? 

— Cum arată, dar nu cum o cheamă. Știu că pe ea o caută și unde 


locuiește. 

— Cum au aflat unde locuieşte? 

Iată-l aici, motivul pentru care tremura, ceea ce exersase ca să 
explice. Lucrul pentru care ar putea fi învinuit el, în cele din urmă. 

— Aveau o fotografie a ei şi... a trebuit să spun că știu unde 
locuiește. 

— De ce? 

Oricât s-ar fi pregătit pentru asta, știa cum o să sune, și nu era bine. 
Însă alternativă era să mintă, iar asta era şi mai rău. A răsuflat adânc. 

— Ne-am întâlnit la hotel, nu știam că tu ai trimis-o. M-am culcat 
cu ea și, dacă o prind colegii mei și cineva de la hotel își aminteşte că 
ne-a văzut împreună, cum o să explic de ce n-am spus nimic când i-am 
văzut fotografia la secție? 

Lung. Mai degrabă un discurs în care se scuza decât o explicaţie. 
Nu se auzea decât tăcerea, cu siguranță o tăcere iritată de această dată 
— sau poate vedea în ea mai mult decât era? 

— A trebuit să improvizez ca să ies cu fața curată. 

L-a auzit pe Valeri mormăind ceva și apoi a vorbit cu cineva în 
rusă. Apoi iar a fost linişte. Mult timp. Dar nu închisese. 

— M-am gândit că trebuie să știi, a zis Sami, încercând să 
minimalizeze faptul că el era purtătorul veștilor rele. Ca să poţi lua 
legătura cu ea, s-o avertizezi, sau orice vrei să faci. 

Nu era cea mai bună soluţie. Pentru el. Dacă ea nu se întorcea la 
hotel exista riscul să-și dea seama colegii că cineva o avertizase. Va fi 
el cel bănuit? Era cel venit din afară, cel despre care știau cel mai 
puţin, aveau cele mai puține motive să-i acorde încredere. Alexander 
Erixon, tâmpitul ăla băţos, cu siguranţă ar crede că este el. Ba chiar și- 
ar dori să fie el. Ar putea ei să dovedească ceva? Îndoielnic. 

— Omoar-o. 

Sami a fost smuls din gânduri, cu siguranță nu auzise bine. 

— Ce-ai spus? 

— Omoar-o. 

Dacă avertizarea ei era o idee proastă, asta ar fi de o sută de ori 
mai rea. A închis ochii, a simţit cum i se îngreunează răsuflarea. Era 
imposibil să refuze. Valeri Zagornii nu era omul căruia să-i spui nu. 

Probabil nici măcar cineva pe care să-l poţi influența, dar trebuia să 
încerce. 

— E profesionistă, nu? Adică, chiar și dacă e prinsă, n-o să spună 
nimic, a zis, și s-a gândit că sună bine gândit și logic. Aşa că n-ar fi 
mai bine s-o previi și să te asiguri că... 

— Nu ești îngrijorat pentru propria piele? i-a tăiat vorba Zagornii 
cu gheaţă în glas. 

— Da... 

— Atunci ţine-ţi gura și ai grijă să moară. 


Ploaia era adusă de vânt spre parbriz, dar era destul să pornească 
ştergătoarele doar din când în când, în vreme ce mergea spre Vărstra 
Esplanaden. A ajuns la baia publică, a luat-o la stânga la sensul 
giratoriu mare, ceea ce avea să-l ducă pe lângă Ikea, apoi pe 99 și mai 
departe, spre nord. 

Curând, a apărut la dreapta gazonul îngrijit al terenului de golf. Se 
întindea peste râu și peste graniță, cu unsprezece găuri în Suedia, 
şapte în Finlanda. Nu era nimeni în jurul nici uneia pe vremea asta 
urâtă, dar de obicei parcursul era frecventat în această perioadă a 
anului. Soarele de la miezul nopţii însemna că poți să joci la orice oră 
şi, mulțumită diferenței de fus orar dintre ţări, ai putea nimeri din 
prima cea mai lungă hole in one:9 din lume, dacă aveai noroc. O 
lovitură de la gaura numărul șase din Suedia putea să ajungă peste o 
oră și cinci secunde în Finlanda. 

UV nu jucase niciodată golf și nici n-avea de gând să se apuce. 

Jyri voia să se întâlnească lângă Karungi și peste mai puțin de 
douăzeci de minute a ajuns acolo, a ieşit de pe 99 pe Stationsvăgen, 
care mergea paralel cu calea ferată, a mărit viteza și și-a continuat 
drumul spre vest. 

După mai puţin de un kilometru a virat și a oprit în locul stabilit. O 
barieră ruginită cu un panou deteriorat pe care scria TRECEREA 
VEHICULELOR INTERZISĂ era coborâtă peste un drum destul de 
năpădit de buruieni. În spatele ei, într-un luminiş, era un morman de 
blocuri de ciment, rămase de la vreun șantier de construcţii și 
aruncate acolo. Poate de municipalitate, poate de altcineva. UV s-a dat 
jos din mașină, a ocolit bariera și a coborât spre luminiș. Ploaia 
încetase, dar a simţit cum iarba înaltă și udă îi îmbibă tenișii și 
pantalonii. S-a dus la blocurile de ciment, s-a așezat cu grijă pe 
marginea unuia și s-a uitat la ceas. Părea să fi ajuns primul. În afară 
de foșnetul slab al vântului prin copaci, nu se auzea nimic. Vremea 
umedă amuţise păsările şi alungase gângăniile. 

— Nu m-ai crezut când am spus că avem cunoștințe comune? a 
auzit din spate și a sărit în picioare. 

A recunoscut vocea, a știut cine este înainte să se răsucească. Ea, 
Louise, rusoaica sau orice o fi fost. Rezemată leneş de blocurile de 
ciment, cu un pistol în mână. Nu era acolo când a ajuns și n-a auzit-o 
apropiindu-se. La naiba, îl speria. 

— Fraţii Pelttari m-au sunat imediat, a zis ea, cu o privire care 
aproape părea să spună că îi este milă de el, cu toate că era convins că 
nu-i adevărat. 

— Marfa e în maşină, a zis el, arătând cu capul spre locul în care 
oprise. 

— Ştiu. 

— Poţi s-o iei. 


— Asta am de gând. 

UV avea impresia clară că ea n-o să se mulțumească cu atât, simțea 
că începe să-i bubuie inima în piept. Adrenalina a început să se 
reverse pe când se trăgea înapoi încet, cu grijă. Ea nu se mișcase, erau 
vreo douăzeci de metri între ei. El nu era rapid, nu era într-o formă 
grozavă, însă era speriat, îngrozit, adrenalina și stresul ar fi trebuit să- 
i dea un mic avantaj. În minte s-a pregătit să se răsucească și să fugă, 
în vreme ce mărea treptat distanța dintre ei. 

— Îmi pare rău, a zis, ridicând mâinile în aer, cu speranța că asta o 
s-o facă să se destindă un pic mai mult. 

Ea încă nu se clintise. El avea o șansă, sigur că avea o șansă, te rog, 
spune că are o şansă. 

— De la cine o ai? a întrebat ea. 

— Îmi pare rău, a zis el din nou, simțind cum încep să-i curgă 
lacrimile. Nici măcar nu plângea, doar ochii păreau că i se revarsă. Te 
rog. Îmi pare rău. 

Nu voia să moară. Nu voia deloc să moară. S-a gândit la Lovis, la 
Stina aşezată pe canapea în casa lui Ronnie. Nu putea să moară. 

— La cine sunt banii? 

Drept răspuns a clătinat din cap resemnat, a făcut un pas în spate. 
Cu grijă unde punea piciorul, nu-și putea permite să se împiedice, a 
căutat ceva spre care să se îndrepte, a simțit un smoc de iarbă mai dur 
şi a tras adânc aer în piept. 

Apoi a luat-o la goană. 

Picioarele se mișcau viguros, braţele i se legănau violent pe lângă 
trup. A fugit. Mai repede ca oricând. A văzut mașina mai aproape și s- 
a silit și mai tare să crească ritmul. Nu știa unde este ea, nu îndrăznea 
să se uite înapoi. Doar fugea. Ajunsese la barieră. Putea s-o facă. A 
auzit nişte pufnituri slabe sau i se părea? Trăgea cu pistolul? În cazul 
acesta, cu amortizor, sau sângele îi zvâcnea așa de tare în cap, că abia 
auzea împușcăturile. Oricum, l-a ratat. Era nevătămat. 

Când a văzut mașina lăsându-se într-o parte și-a dat seama că ea nu 
ratase. Trăgea în cauciucuri, nu în el. Mașina și-a lăsat botul în jos 
când a fost spart și celălalt cauciuc din față. Cât de repede putea 
conduce fără aer în cauciucurile din față? Destul de repede ca să 
scape? Dar să se oprească în dreptul portierei, s-o deschidă, să sară 
înăuntru, să pornească motorul... 

N-avea nicio șansă. 

Nu dacă ea era în stare să nimerească în cauciucuri de la Dumnezeu 
ştie câți metri. 

A fugit mai departe, cu pieptul arzând, dar nu l-a băgat în seamă. 
Doar a fugit. Peste drum, privind repede în jur, la dreapta, la stânga, 
rugându-se să vină cineva. N-a venit nimeni. A intrat în șanțul din 
partea cealaltă. Cu toate că a simţit un gust metalic, nu știa, nu știa 


nici măcar dacă mai respiră. Simțea cum își pierde avântul, s-a 
străduit, însă corpul nu l-a ascultat. Şi-a croit cu greu drum printre 
puieții de mesteacăn care îl plesneau peste față și a ajuns la taluz. De 
cealaltă parte era pădurea. Pădure adevărată. Deasă și verde. Putea să 
se ascundă acolo. Să se furișeze, să stea departe. Dacă ar putea ajunge 
dincolo de făgașe. A dat tot ce mai avea în el pe acei ultimi pași la 
ieşirea din șanț, a ajuns sus și era pe cale să dispară pe partea cealaltă 
când ceva l-a izbit în picior și a căzut. Nu auzise împușcătura, însă a 
înţeles că a fost lovit când a urlat de durere și a văzut taluzul pietros 
cum se apropie brusc. S-a rostogolit cu capul înainte pe partea 
cealaltă. Și-a simțit faţa și braţele julite, dar nimic nu se putea 
compara cu durerea din picior. Însă pentru o vreme n-a mai văzut-o 
pe ea. 

Avea o șansă, sigur avea o șansă, te rog, spune că are o şansă. 

S-a ridicat în picioare şi a șchiopătat într-o parte, printre copaci. N- 
a ajuns departe, nu mai putea suporta, s-a lăsat să cadă în spatele unui 
molid înalt și a încercat să-și potolească răsuflarea. Pantalonii îi erau 
plini de sânge de la rana care zvâcnea amarnic în coapsă. 

Atâta sânge! Prea mult sânge. 

Şi-a apăsat mâinile pe rană, respirând cu gâfâieli scurte, șocate. A 
auzit-o cum coboară taluzul cu pași măsurați. A închis gura, răsuflând 
superficial doar pe nas. A auzit-o. Se apropia. Era sângele? Era așa de 
simplu, să urmărească dâra de sânge? A închis ochii până nu s-a mai 
auzit niciun sunet. 

Când i-a deschis din nou, ea stătea pe vine la câțiva metri de el. Cu 
pistolul îndreptat spre pământ. 

— De unde ai marfa? Cine are banii? 

UV a clătinat doar din cap, plângând. Transpiraţie, lacrimi și mucus 
îi curgeau pe față, dar n-a încercat să se șteargă. N-avea putere. 
Începea să-i fie greu să-și concentreze privirea, se simțea ameţit și 
îngreţoșat. 

— O să te las să stai aici dacă îmi spui. 

EI a privit-o absent, nu ştia ce ar fi putut să răspundă nici dacă ar fi 
încercat, respiraţia îi era din ce în ce mai anevoioasă, cu mici 
izbucniri. Şoc. Era în stare de şoc. Ea s-a aplecat în față și l-a prins de 
bărbie, ridicându-i capul. 

— O să iau marfa din mașina ta și o să plec să iau banii. Opreşte 
sângerarea și o să supraviețuiești. 

— Oprești... dacă tu, atunci... spun. 

Ea s-a uitat la piciorul rănit și a ridicat iar privirea, înceţoșat, tot 
mai neclar cu fiecare secundă. 

— Ultima șansă. De la cine o ai? Cine are banii? 

Nicio încercare să facă ceva. Să-l salveze. Și apoi, era prea târziu. 

Trebuia să știe acum ce știe el. El nu voia să moară, dar avea să 


moară. Acum o știa. 

— Lovis... 

— Ce-ai spus? 

— Fiica mea. E bolnavă. 

În mintea lui suna altfel, mai degrabă o declarație de dragoste. Cât 
de mult o iubea, cu toate că ea nu va putea niciodată să-l iubească, și 
cât își dorea să-i ofere o viață cât mai bună posibil, voia să fie acolo 
pentru ea mai mult timp, avea nevoie să fie acolo. Pentru o clipă a 
reuşit să-şi aducă în fața ochilor o imagine cu ea și Stina, duioșia 
vederii lor amestecându-se cu îngrijorarea și tristețea că le părăsește, 
apoi a alunecat în inconștiență. 


— La dracu’! 

A inundat-o dezamăgirea pe când se uita ţintă la UV, mort, rezemat 
de trunchiul copacului. Un nou eşec. Drogurile erau în mașina lui, fără 
îndoială, dar avea nevoie de un nume ca să dea de bani. Finlandezii 
care îi dăduseră pontul nu știau de unde are UV marfa. Asta era 
informaţia pe care trebuia s-o scoată de la el. 

Sigur că ar fi reușit dacă ar fi avut ocazia, dar el s-a așezat și a 
murit. Artera femurală sfâșiată, în combinaţie cu stresul și cu faptul că 
nu mai avea suflu de la fugă l-a făcut să se golească de sânge cât ai 
clipi. 

Nimic nu-i ieșea bine, se părea. 

Dezamăgită, l-a lăsat acolo pe UV, a trecut peste taluz, a traversat 
drumul și s-a apropiat de mașină. Faptul că găsise jumătate dintre 
lucrurile după care fusese trimisă era mai bine decât nimic, dar nu cu 
mult. Nu se putea întoarce până nu avea și restul, și în acel moment 
habar n-avea cine ar putea să i-l dea. 

Așa că a deschis portbagajul. A recunoscut pe loc geanta. 

Geanta neagră pe care femeia o adusese în atelierul lui UV când 
Katia i-a dus Mercedesul. A stat câteva clipe și a încercat să-și 
amintească dacă UV a rostit un nume când i-a spus să aștepte în birou, 
dar a ajuns la concluzia că n-o făcuse. N-avea importanță, nu va fi 
greu să dea de ea. 

Cu o nouă energie, a început să facă ceea ce trebuia făcut. 

Mai întâi, a dus geanta cu droguri în mașina sa, pe care o parcase 
mai departe. Apoi a traversat iar făgașele până în pădurea de pe 
partea cealaltă și l-a adus pe UV. L-a târât, cu oarecare greutate, peste 
făgașe, apoi peste drum. Cele mai multe dintre misiunile sale fuseseră 
în oraşe, cu posibili martori, mobile, camere de supraveghere peste 
tot, fără încetare. Nu încăpea îndoială că era mai ușor să lucreze într-o 
zonă cu puţină populație din extremitatea nordică a Suediei. Nu 
trecuse nimeni pe acolo de când a sosit UV și a parcat mașina, n-a 
venit nimeni nici acum, când timp de câteva minute riscante l-a târât 


peste drum și l-a săltat în portbagajul acum gol. A mers cu mașina 
greu de condus câteva sute de metri înainte să intre în pădure și s-o 
ascundă acceptabil. Important era să nu fie găsită în următoarele ore, 
astfel încât femeia cu geanta să nu afle că UV e mort, să se sperie, să 
ia banii și să dispară. O jumătate de zi, nu mai mult, apoi misiunea sa 
va fi dusă la bun sfârşit. 

Mâine o să fie înapoi în Sankt Petersburg. 

Progres. Succes. În sfârșit. 

Peste o jumătate de oră, văzând cum se ivește Haparanda în 
peisajul cenușiu, simțea cât de multă nevoie avea cu adevărat de asta. 

Când a intrat pe Köpmansgatan dinspre est a observat că erau doar 
câțiva oameni adunaţi în piața de lângă hotel. Probabil că asta se 
datora vremii și orei târzii. Erau două locuri libere în parcarea de 
lângă intrarea principală. Înainte să intre a aruncat ca de obicei o 
privire în sus, spre fereastra sa de la ultimul etaj. Imediat a oprit 
semnalizatorul și și-a continuat drumul cu aceeași viteză. 

O mișcare. O găurică între perdelele trase, doar câteva secunde, dar 
cu siguranță a fost acolo. 

Cineva era în camera sa. 

Şi-a continuat drumul calmă, silindu-se să gândească. Cel mai 
probabil era Unchiul. Dar de ce încă o vizită, la o zi după prima? 

Nu se schimbase nimic. Și apoi, nu era sigură că el poate să intre în 
lipsa ei. Cine altcineva ar putea să fie? Plăcuța cu „Nu deranjaţi” era 
pe clanță și era târziu pentru personalul hotelului. Poliția? Părea 
improbabil să fi ajuns așa de departe așa de repede. Putea să-l sune pe 
Unchiul, desigur. 

Să audă unde este, dacă o așteaptă. Un apel rapid și avea să știe. 


Nu-i plăcea că nu este la hotel, nu-i plăcea deloc, dar n-avea 
încotro. Când a întrebat-o pe Helmi dacă exista cineva la care ar vrea 
să meargă, cineva pe care să-l poată suna, ea doar a clătinat din cap. 
El i-a propus colegi de clasă, sau poate cineva din clasa de dans, dar 
ea tot clătina din cap și zicea că vrea să meargă acasă, la mama. Poate 
că așa era mai bine, era mult prea târziu ca un copil de șapte ani să fie 
încă treaz, şi probabil că ar părea acel tată vitreg groaznic, cum era 
sigur că îl încondeiase deja Helmi, dacă ar încerca să sune lumea 
încercând să scape de ea la această oră a nopții. 

Neavând încotro, i-a sugerat lui Alexander că ea ar putea să-l 
însoţească în piață, să stea acolo cu el. Un tată cu copilul participând 
la jalea colectivă. Asta n-ar pune-o în pericol, încă n-aveau de gând să 
evacueze civilii din piaţă, iar Eveliina putea s-o ia de acolo când se 
întorcea în oraș. 

— Și dacă trebuie să intervii, ce se întâmplă? a întrebat Alexander. 

— Are șapte ani, a zis Ludwig, aruncând o privire spre fiica sa 
așezată pe canapea. Poate sta singură o vreme. Să mă aștepte. 

Privirea cu care s-a ales Ludwig i-a spus exact ce crede X despre 
această idee. 

Acum stătea în fața computerului, simțindu-se ca un tont. Ce-i 
drept, era mult, mult mai târziu decât ar putea fi considerat program 
normal de lucru, și cu adevărat n-aveau pe nimeni care să stea cu 
Helmi, dar era cel mai nou din echipa de aici, nu voia să pară că nu 
contribuie la fel de mult ca ceilalți. 

— Cât mai trebuie să stăm aici? a întrebat Helmi în finlandeză, 
azvârlind creionul cu care desena și privindu-l mânioasă. 

— Până vine mama. 

Ea și-a înălțat sprâncenele arătând că nu înţelege, cu toate că el era 
sigur că a rostit cuvintele în ordinea corectă. 

— Nu mult, a zis, pronunțând amândouă cuvintele încet și extrem 
de clar. 

Helmi a oftat într-un fel care i-a umflat obrajii că ai unui hamster 
de pluș și și-a dat ochii peste cap, plictisită. 

— Poţi să mai desenezi, i-a propus Ludwig, și ea a ridicat un teanc 
de desene, cu o expresie care spunea că n-a făcut nimic altceva în 
ultima jumătate de oră. 

— Ce zici de tabletă? 

Cu alt oftat, ea a plecat din cameră cu o grabă exagerată, și curând 
el a auzit vocile accelerate dintr-un desen animat. S-a întors la lucru, 
dar nu se putea concentra. Ar face mai bine să se lase păgubaș. Doar 
un lucru înainte să plece, mai mult ca să poată spune mâine că l-a 
făcut. 

Să compenseze faptul că nu e la hotel. 

A comandat încă o verificare a numărului de telefon pe care îl 


găsiseră acasă la René Fouquier. Până acum nu ieșise nimic din asta. 
Tele2 nu putea spune care magazin a vândut abonamentul, și de 
fiecare dată când au încercat să-l verifice a fost imposibil să-l 
localizeze. 

— Helmi, acum plecăm acasă, a strigat spre camera de relaxare, și- 
a pus haina și a adunat creioanele și hârtiile pe care ea le împrăștiase 
pe toată masa din sala de şedinţe. Închide-o și pregătește-te. 

Era pe cale să închidă capacul laptopului când a încremenit. Era 
posibil să fie adevărat? Putea să fie chiar atât de norocos? Şi-a tras 
scaunul și s-a așezat la loc. A deschis informaţia pe care tocmai o 
primise. A simțit un nod de entuziasm în stomac când a văzut 
diagrama sectorială viu colorată de pe ecran. 

— Plecăm? a zis Helmi din ușă. 

— Curând, așteaptă un minut, a răspuns Ludwig fără să ridice 
privirea de la ecran. 

Fetiţa s-a răsucit şi a pornit tropăind spre canapea. El a șovăit un 
pic: stația de emisie-recepţie sau telefonul? A ales telefonul. L-a sunat 
pe Alexander, care a răspuns la primul apel. 

— Și-a deschis telefonul! a strigat Ludwig. L-am prins! 


Katia stătea în micul chioșc alb cu roșu din colțul pieţei cel mai 
îndepărtat de hotel, ţinând sub supraveghere clădirea. 

Avea de gând să stea o oră, pentru început, n-avea nicio grabă. 

Din când în când lăsa binoclul să alunece în sus pe zid, spre 
ferestrele camerei sale, dar nu mai observase nicio mișcare. Desigur, 
asta nu însemna că nu-i nimeni acolo, doar că nu se mai dăduse de 
gol. 

După ce s-a gândit bine la situaţie și şi-a cântărit opțiunile, a ales 
un prim pas care nu-l implica pe Unchiul și care, spera ea, ar fi 
dezvăluit dacă poliția era sau nu pe urmele sale. Și-a încheiat drumul 
neplanificat conducând spre marea clădire a gării, a luat-o la stânga 
pe lângă apă, s-a gândit la podul uriaș de cale ferată, verde-albăstrui, 
pe fundaţia lui grea de piatră care traversa râul, dar s-a răzgândit, nu 
voia să riște ca vreun releu finlandez să preia și el semnalul, așa că și- 
a continuat drumul înapoi spre centru. A oprit mașina în dreptul 
micului teren de joacă de lângă promenadă și a intrat pe el. Și-a scos 
telefonul, care fusese închis de când îl lichidase pe René, și l-a deschis. 
A tastat codul de deblocare și a sunat la 90 510 ca să afle ora exactă, 
trebuia să se asigure că se vede că e activ. Apoi l-a pus într-unul dintre 
leagănele făcute din cauciucuri și s-a întors cu mașina în piață. A 
parcat și a mers câțiva metri până la chioșc, cu catargul lui de steag 
disproporționat de lung montat pe acoperiș. 

Apoi a așteptat. 

Nu știa cu adevărat cum s-a întâmplat, însă numărul pe care i-l 
dăduse lui René Fouquier era pe panoul de afişaj al lui Hannah 
Wester, așa că a presupus că vor încerca să dea de urma telefonului cu 
acel număr, însă nu știa dacă l-au pus într-un program de calculator 
care avea să reacționeze automat la deschiderea telefonului, sau 
trebuia să se verifice manual. 

După patruzeci și cinci de minute au început să se petreacă niște 
lucruri. 

O mașină pe care credea că o recunoaște a venit dinspre vest și a 
oprit în fața hotelului. A ridicat binoclul. Desigur. O văzuse parcată în 
fața secției de poliţie. Era a lui Gordon Backman Niska, el stătea lângă 
Hannah Wester, iar în spate era cineva pe care nu-l vedea. Faptul că 
ajunseseră cu aceeași mașină și din direcția opusă staţiei de poliție nu 
însemna neapărat că au fost aproape de hotel, însă a primit 
confirmarea peste câteva secunde, când Alexander Erixon a ieşit pe 
ușa principală și a urcat repede în mașină. Apoi s-au îndreptat spre 
râu. 

Katia a lăsat jos binoclul și a pornit liniștită înapoi spre Audi. 

Ce se petrecea? 

Cu câteva minute în urmă, Alexander îi ordonase lui Lurch să 


părăsească proprietatea de pe Stationsgatan, să li se alăture lui 
Hannah și Gordon şi să vină să-l ia de la hotel. 

Ea și-a deschis iar telefonul. Sau, cel puţin, a presupus că era ea. 
Telefonul ei. 

Dezordonată. Neglijentă. 

Dacă asta nu era o abatere a atenţiei, o manevră de evadare. 

Dar, în acest caz, însemna că ea ştie că i-au luat urma, poate chiar 
că ţin hotelul sub supraveghere. Cum a aflat? A avertizat-o, totuși, 
Zagornîi? Dar atunci de ce să nu dispară și gata, în liniște, nevăzută? 

Sami s-a dus la fereastră și s-a uitat din nou afară. Totul arăta 
normal. Nu știa după ce se uită, de fapt. l-ar fi fost de folos să știe 
măcar ce mașină conduce ea. A lăsat perdeaua la loc și și-a verificat 
iar pistolul, ca să fie sigur că e gata să tragă. Îşi simțea mâinile 
transpirate. Le-a șters pe pantaloni. 

Agitat. Mai mult decât atât, dacă era să fie sincer — speriat. 

Se întâmpla ceva. Ea își deschisese telefonul. 

Ar fi preferat să plece din cameră, din hotel, din Haparanda, din 
Suedia. Să se întoarcă acasă, la Rovaniemi. Însă nu avea de ales. 
Valeri Zagornîi îi dăduse o treabă de făcut. Dacă stătea aici, cel puțin 
avea o șansă să supraviețuiască. Morgan și P-O erau încă pe poziţii, 
aşa că urmau să-i spună prin stația de emisie-recepție când o să se 
apropie ea de hotel. Dacă o vedeau. 

S-a întrebat unde ar fi trebuit să stea, unde să o aștepte. Să stea în 
fotoliu pe întuneric, să tragă de îndată ce silueta ei se desenează în 
cadrul ușii? Însă dacă ar fi ratat-o, ar fi rămas blocat. Poate că n-avea 
importanță; simţea că nu are decât o șansă. La urma urmei, ea 
omorâse cinci bărbați înarmată doar cu un cuţit. Ar trebui s-o lase să 
înainteze mai mult în cameră, ca să poată spune că a fost în legitimă 
apărare? Să se ascundă în baie, după perdele, sub pat? 

A tras adânc aer în piept, şi-a şters iar palmele și a început să 
umble prin cameră, cât îi permitea spaţiul. S-a oprit. 

Nu văzuse asta înainte, sau își imagina? 

În oglinda din antreu văzuse o lumină slabă care clipea pe perete, 
acolo unde cuvertura de pe pat nu ajungea până la podea. A strâns un 
pic pleoapele; putea să fie doar o iluzie a ochilor să-i obosiţi, după ce 
stătuse atât timp în întuneric. Însă când i-a deschis, licărirea era tot 
acolo. Încăperea era supravegheată, de aceea a știut că ei sunt aici? 
ncruntându-se de curiozitate, s-a dus la pat să vadă mai bine. 

Katia stătea în mașină, gândindu-se la ce lăsase în urmă. Nimic care 
ar fi putut duce la ea, și avea foarte puține bunuri cu valoare cât de 
cât emoţională, nu lua niciodată vreunul cu sine în misiuni. De 
asemenea, nu era nimic în cameră care să aibă valoare obiectivă. 
Singurul lucru de care nu puteai fi complet sigur erau urmele de ADN. 


Însă exista un protocol pentru a le evita cât mai mult posibil. 

Îl urmase cu stricteţe. 

Camera era minată. 

S-a aplecat în față, a deschis torpedoul și a scos cutiuța neagră, a 
scos siguranța, a pus degetul pe detonator și a apăsat. A auzit explozia 
puternică, a văzut cum izbucnesc flăcările, azvârlind sticlă, lemn și 
bucăţi din zidul exterior în parcarea de dedesubt. Oamenii care încă 
mai mișunau prin piață au țipat, apoi a fost obișnuitul moment de 
tăcere șocată, când încercau să proceseze faptul că au fost martorii 
unui lucru inimaginabil. 

Katia a dat un pic înapoi mașina și a plecat fără grabă. În oglinda 
retrovizoare vedea gaura căscată sub acoperișul hotelului și fumul 
negru care se înălța pe cerul înnorat. 

— Avea familie, ştim cumva? a întrebat Lurch, spărgând tăcerea 
apăsătoare din sala de ședințe. 

Nu trebuia să explice despre cine vorbește, toți au înțeles imediat, 
le era greu să se gândească la orice altceva. 

O bombă în hotel. În mijlocul orașului. 

Sami Ritola era mort, două persoane cazate erau rănite ușor. 

Din nefericire, bombele și exploziile începuseră să fie un lucru 
obișnuit în Suedia, dar nu în Haparanda. 

— Nu știu, a răspuns Morgan scurt, ridicând din umeri. 

— Se culca cu femeia aceea din hotel, așa că, probabil, nu, s-a auzit 
dinspre Ludwig. 

Afirmația a fost primită în tăcere — nimeni n-avea chef să discute 
dacă Sami Ritola fusese sau nu necredincios. Erau obosiţi, aveau 
nevoie de odihnă, dar nimănui nu-i venea să se ducă acasă, cu toate că 
nu mai era nevoie de ei la hotel. X chemase ajutoare din Boden, Kalix, 
Luleå și primise întăriri de la colegii finlandezi din Torneå. Geniștii 
erau pe drum; cei de la NOA urmau să intervină, probabil, şi ei. Când 
au sosit întăririle, Alexander i-a trimis pe toți de acolo. Ei fuseseră 
aproape de explozie - Morgan şi P-O în clădirea de alături — și își 
pierduseră colegul finlandez. Și apoi, toți munciseră cel puțin 
șaptesprezece ore, iar a doua zi n-avea să fie o zi mai scurtă. Orașul 
zumzăia deja de zvonuri și îngrijorare. 

Mâine toți vor ști, toţi se vor mira. 

Vor fi înspăimântați și se vor simți neprotejați. 

Vor cere răspunsuri, acțiuni, rezultate. 

Ușa sălii de ședințe s-a deschis şi Gordon a condus înăuntru doi 
civili pe care ceilalți nu-i mai văzuseră niciodată. Primul era un bărbat 
cu părul alb, de vreo cincizeci de ani, cu pantaloni de bumbac și 
tricou polo care îl făcea să pară sosit direct de pe terenul de golf. 
Femeia era cu cincisprezece ani mai tânără, cu păr negru, ochi căprui, 


fustă strâmtă, bluză albă de mătase descheiată la gât și botine până la 
gleznă. 

— Ei sunt Henric Isacsson și Elena Pardo, au venit din Stockholm, i- 
a prezentat Gordon și le-a făcut semn să se aşeze pe latura îngustă a 
mesei. 

— Aţi ajuns repede, a zis P-O sceptic. Eraţi deja pe drum când a 
sunat Alexander? 

— Nu sunt de la NOA, a zis Gordon. 

— Zău, atunci ce sunteţi? 

— Lucrăm la divizia internaţională a Serviciului Securității 
Suedeze, a răspuns Elena, în vreme ce se așezau unul lângă altul. Am 
fost informați că ați căutat în baza de date, încercând să identificați 
această femeie. 

Și-a deschis servieta-diplomat, a scos din ea o fotografie a femeii pe 
care o cunoșteau încă sub numele Louise Andersson și a împins-o 
peste masă. Părul altfel de această dată, lung, buclat, de culoare blond 
mai închis. Fotografia era făcută de sus, de o cameră de supraveghere, 
dar nu încăpea îndoială că este aceeaşi persoană. 

— Putem face asta mâine, dacă vreţi cu toții să plecaţi acasă, a 
adăugat Gordon. Însă ar fi bine să fiți la curent când începem. 

Cei cinci din jurul mesei s-au uitat unul la altul și au clătinat din 
cap, ziua lungă putea foarte bine să se mai lungească. 

— Ştiţi cine este? a întrebat Lurch, cu un semn din cap spre 
fotografie. 

— Da și nu, mai mult nu, a răspuns Henric enigmatic. Știm că a 
mai fost în Suedia, imaginea e din Ystad, de acum câţiva ani. 

— Ce făcea acolo? 

— Bănuim că a executat un informator dintr-o anchetă despre 
traficul de droguri aflată în curs de desfășurare. Şi doi paznici. 

Hannah a ridicat fotografia, s-a uitat la ea cu aceeași concentrare 
pe care o avusese mai devreme la fotografia de pașaport din casa lui 
Horvat. 

— Bănuim că ar putea fi și în spatele morții unui ataşat cultural 
ucrainean la Târgul de carte de la Goteborg, în 2017, a continuat 
Elena. Și al mai multor morți din alte țări. 

— N-a fost un accident? La târgul de carte, a întrebat Morgan încet. 
Vântul a doborât vitrina acelui magazin? 

— N-am putut să dovedim că nu a fost un accident, a zis Henric, 
privindu-i cu înțeles. 

— Ce ştiţi despre ea? a întrebat Hannah, punând jos fotografia, 
vizibil mai interesată. 

— Nu mult, frânturi de informaţii de ici și de colo, pe care 
încercăm să le punem cap la cap, însă e o asasină antrenată, și nu e 
singura. Are în spate un soi de organizație, dar nu știm aproape nimic 


despre ea. 

— Dar ceva știți? 

— Credem că recrutează copii, foarte mici, și îi antrenează să 
devină... ca ea. 

— Unde? 

— În Rusia, din câte știm; ar putea exista și altundeva. 

— De ce Rusia? 

Henric și Elena s-au uitat unul la altul și Henric i-a făcut semn cu 
capul să continue. 

— Anul trecut Europol a făcut o căutare online exhaustivă, folosind 
un nou program de recunoaștere facială, și am dat peste asta. 

A pus pe masă altă foaie. O fotografie alb-negru mărită, cu o 
ambulanţă în faţa unei case, câțiva curioşi adunaţi afară. 

— E dintr-un ziar rusesc local. Făcută în satul Kurakino acum zece 
ani. Femeia de pe targă a murit în propria casă într-un accident 
produs de electricitate. Ea e acolo. 

Elena a arătat spre o tânără aflată pe rândul din spate al curioșilor. 
Toţi cei din cameră s-au aplecat în față ca să vadă mai bine. Cu zece 
ani mai tânără, cu părul altfel, dar fără îndoială era aceeași femeie. 

— De ce? 

— Credem că a crescut în acea casă. 

— Aceea este mama ei? 

— După spusele polițiștilor ruşi care ne-au ajutat, vecinii au zis că 
odinioară la soţii Bogdanov locuia o fetiță, Tatiana, însă, conform 
evidenţelor din Rusia, ei n-au avut copii. 

— Și atunci, de unde venea ea? 

— Nu ştie nimeni. A apărut când avea doi ani și a dispărut când 
avea opt. 

— Credem că atunci a fost recrutată, a intervenit Henric. Dacă este 
așa, în fotografie avea optsprezece ani. 

Hannah s-a aplecat în față și a privit iar, fata era în planul 
îndepărtat, nu se vedea foarte clar, dar părea să fie adevărat. O tânără 
serioasă, hotărâtă, spre sfârșitul adolescenței. În urmă cu zece ani — în 
prezent ar avea douăzeci și opt. 

— Cei de la școala la care a fost au spus că era nepoata femeii, a 
continuat Elena. Dar nici asta nu pare să fie adevărat. 

— Ce s-a întâmplat cu „tatăl”? a întrebat Lurch. 

— S-a înecat cu câteva săptămâni înainte să moară „mama”. 

Toţi au tăcut, lăsând informaţia să se așeze. Greu de imaginat 
cineva care recrutează o copiliță de opt ani, o antrenează pe tot 
parcursul copilăriei, și în zece ani o transformă într-o ucigașă 
profesionistă, bine pregătită. Ca și cum la anul cineva ar lua-o pe fiica 
vitregă a lui Ludwig şi ar crește-o să fie o ucigașă. Însă pe baza a ceea 
ce știau despre femeia din fotografii, despre lucrurile de care era 


capabilă şi ce reușise în acest oraș în ultimele zile, din păcate părea 
foarte verosimil. 

— Vecinii zic că nu se purtau bine cu fata, credem că a fost 
recrutată, antrenată... 

— ... şi s-a întors să se răzbune, a terminat Hannah fraza lui 
Henric, iar el a încuviințat. Însă a ajuns în acea familie la doi ani, ai 
zis, a continuat Hannah. 

— Avea doi ani când a apărut în Kurakino, da. 

— Când era asta? 

— În 1994. 

— Dar nu știți de unde venea? 

— Nu, nu ştim decât ce ne-au spus vecinii, iar acum știți la fel de 
multe ca noi. 

Hannah a încuviințat din cap, s-a aplecat și a luat iar prima 
fotografie, cea de la camera de supraveghere din Ystad, s-a lăsat pe 
spătar și a cercetat-o cu atenţie. 

— Așadar. E rândul vostru, ce ne puteți spune despre ea? a întrebat 
Henric, luând un carnet, în vreme ce se uita în jurul mesei. 

Ce puteau să spună? 

Toate gândurile li se învârteau, într-un fel sau altul, în jurul ei, însă 
când încercau să le rezume, erau uimiți cât de puţin știu, de fapt. Cum 
arată, că a fost în secția de poliţie, că a ucis cinci oameni și a aruncat 
în aer o cameră de hotel, că vorbește suedeza. 

— Vorbește fluent cel puţin patru limbi, din câte știm, a intervenit 
Henric. 

— Oricum, suedeza e mai ciudată, vorbită de mai puţini, a zis 
Morgan. 

— Ea operează în Scandinavia, știm că vorbește și finlandeza. 

Le-a făcut semn cu capul să continue, dar până să poată vorbi 
cineva, Hannah și-a împins scaunul în spate și s-a ridicat brusc. Cu 
fotografia în mână, fără să spună nimic, a părăsit încăperea și pe 
colegii săi surprinși. 


Plouă în vreme ce orașul se trezește încet la viață. 

Se așteaptă la o zi cu multe discuţii, întrebări și îngrijorare. În 
ciuda ploii, mulți vor zăbovi lângă barierele care înconjoară hotelul 
avariat și vor spune că nu se simt în siguranță aici, vor spune că se 
gândesc să se mute. 

Nimeni n-o va face. 

Oricum, nu din acest motiv. 

A mai trecut prin asta. Se întâmplă ceva, trec vreo două săptămâni, 
totul revine la normal. Peste un an va fi „aniversarea” și doar o 
amintire printre multe altele. 

Ca jefuirea și uciderea poștașului din Harrioja, în 1906, izbucnirea 
holerei, explozia din Palovaara la închiderea minei, în 1944, victimele 
din războaiele finlandeze, revolta pricinuită de foamete din Seskarö, 
1917, invalizii de război. 

Dacă întrebi locuitorii, vor răspunde că este un oraș bun, sigur, 
prielnic copiilor, apropiat de natură, un pic plictisitor, are niște 
probleme cu drogurile, șomajul, drumurile proaste, dar tot poţi să 
priveşti înainte. Să crezi într-un viitor în care el va crește iarăși. 

Legăturile internaționale îl vor pune iar pe hartă. De data aceasta, 
China. Noul Drum al Mătăsii. Proiectele de infrastructură au ajuns la 
Kouvola și ar putea trece prin el spre Narvik. Încă are singura legătură 
feroviară din ţară cu Finlanda. 

Nu consideră nimic de la sine înţeles. Împreună cu locuitorii săi, 
de-a lungul anilor a învăţat să-și păstreze aşteptările la nivel scăzut. N- 
au reușit să-l lege iar de Luleå și Boden, ce să mai zicem de China? 

Lucruri bune, speră el. 

Îi este dor să fie în lumina reflectoarelor. 

Totuşi, sincer vorbind, crede că acele zile probabil au dispărut pe 
vecie. Dar asta e ceva ce numai viitorul poate să arate. 

Acum ploaia îmbibă pământul care o soarbe însetat, spală 
acoperișurile, mașinile și străzile. Ca un potop. Iar viitorul apropiat 
este deja aici. 

Nu toți îi vor supraviețui. 


S-a trezit mai târziu decât de obicei; aseară luase un analgezic şi un 
somnifer. Partea de pat a lui Hannah era goală. Nu părea să fi dormit 
deloc. În cele din urmă avea să vină acasă, la el. Când va fi pregătită. 
Erau implicate o mulțime de emoţii, iar ea nu s-a priceput niciodată să 
le facă față. N-a fost încurajată să le exprime în copilărie. O mamă 
care nu le putea suporta, un tată care nu le-a înțeles niciodată rostul. 

Gânditul prea mult nu făcea nimic să fie mai bine. 

Thomas știa cât de mult pierduse ea deja. Mama, firește, dar mai 
ales pe Flin. Despre care nu vorbeau niciodată. Cu toate că ea depăşise 
toată acea jale suprimată, atâta spaimă, o infinită vinovăţie. 

Când mama ei și-a curmat viaţa, Thomas a ajutat-o pe Hannah să 
meargă mai departe. Ea a recunoscut, mult mai târziu, cât de 
important a fost pentru ea când i-a spus că nu-i vina ei. Însă cu Elin... 
Nimic din ce a spus el n-a contat. Nu putea ajunge la ea. Chiar dacă 
vinovăția față de sinuciderea mamei a fost zdrobitoare, n-a fost nimic 
în comparaţie cu asta. Jalea și căutarea au devenit o obsesie care o 
ucidea, literalmente, și cu siguranță le distrugea relaţia. 

În cele din urmă, a fost silit să-i dea un ultimatum. 

Să meargă mai departe sau să se scufunde. 

Să plece din Stockholm, pentru început. Să înceapă vindecarea în 
altă parte. S-au mutat acasă. Sau destul de aproape. Înapoi în nord. În 
Haparanda. 

Încetul cu încetul s-a întors și Hannah la cele de toate zilele, la 
viață. La trei ani după ce Flin a dispărut a rămas din nou însărcinată. 
Ar fi putut să aibă efect rău sau bun, însă ea s-a implicat în viața cu un 
prunc, acei ani haotici ai unui copil care abia începe să meargă. Un 
pic mai protectoare decât ar fi trebuit, un pic mai puţin implicată 
uneori, dar, per total, din nou o familie. Până acum, când era pe cale 
să-l piardă și pe el. 

Thomas s-a dat jos din pat și a ieşit din dormitor. S-a încruntat 
când a văzut ușa podului deschisă. 

— Hannah...! a strigat spre deschizătura întunecată. 

Niciun răspuns, aşa că a închis ușa și s-a dus în bucătărie. Ea stătea 
la masă, cu o cutie alături, pe podea, una pe care nici nu știa că o mai 
aveau și cu siguranță nădăjduia să nu mai trebuiască s-o vadă 
vreodată. Hârtii, dosare, fotografii împrăștiate pe masă în fața ei. 
Aceleași haine cu care plecase de acasă ieri-dimineaţă. Cu ochii un pic 
roşii de nesomn, însă avea ceva nebunesc în privire când s-a răsucit 
spre el. 

— E Elin. 

— Poftim? 

— Femeia, femeia pe care o vânăm. E Elin. 

Tulburată, aproape fără suflare, părea să fie atât de încordată pe 
dinăuntru, încât el era surprins că încă mai poate sta dreaptă pe 


scaun. 

— Bine, bine, stai un pic... a zis, a întins mâinile spre ea, și-a tras 
un scaun și s-a așezat. 

Nu înţelegea, dar vedea că, indiferent ce se întâmplase, indiferent 
cum ajunsese la faptul că asta era legat de Elin, totul era prea mult 
pentru ea. 

— Linişteşte-te, liniștește-te... 

— Tânăra pe care o vânăm, a continuat ea fără cel mai mic semn că 
s-ar linişti. Ţi-am spus de ea? a întrebat, și el abia a avut timp să 
clatine din cap când ea s-a pornit. 

Nu-și amintea ce îi spusese, așa că a început repede și, cumva, 
incoerent să-i spună de Tarasov, banii, drogurile, că rușii au trimis pe 
cineva, crimele, disparițiile, bomba din hotel. 

— A explodat o bombă în hotel? a izbutit el să intervină, surprins. 

— Da, aseară. Ea și-a aruncat în aer camera. 

Se părea că asta de-abia dacă merită o notă de subsol, pentru că a 
continuat, spunându-i că această femeie, care își zicea Louise 
Andersson, fusese în secția de poliţie, că s-au întâlnit, și apoi tot ce îi 
spuseseră agenţii de la Säpo cu doar câteva ore înainte. 

Că fata a apărut într-un sat din Rusia. Când avea doi ani. În 1994. 

— Ea este. Este Elin, a încheiat, acum cu ochii plini de lacrimi, 
plină de nerăbdare și de speranța că el o să-i împărtășească bucuria 
acestei descoperiri. 

— Nu, nu este, a zis el liniștit. 

Silit s-o dezamăgească. 

— Ba da, este. O știu. 

— Hannah... nu este Elin. 

— De cum i-am văzut fotografia acasă la familia Horvat, cei care 
fac curăţenie la secţie, a continuat ea, fără să bage în seamă ce spunea 
el. Era ceva... 

Thomas n-a răspuns. A urmărit-o cu tristeţe în ochi cum caută ceva 
prin hârtiile din față. 

— Seamănă un pic cu Alicia. Nu m-am gândit la asta când am 
văzut-o în biroul meu, cu peruca, dar uite aici... 

I-a pus în față ceva care semăna cu o fotografie de la o cameră de 
supraveghere. 

— Vezi? Cu siguranță e ea. Uită-te. Este la secţie o fotografie mai 
bună a ei. 

Thomas nici măcar nu s-a uitat, a dat deoparte fotografia, s-a 
aplecat în față şi i-a prins mâinile, cu privirea serioasă ațintită asupra 
ei. 

— Hannah, scumpo, încetează, nu este Elin. Nu-ţi face singură asta. 

— Totul are sens... 

— Nu este ea. 


A simţit-o cum înțepenește înainte să-şi smulgă mâinile din ale lui. 
Hannah a tras adânc aer în piept și şi-a şters singura lacrimă de pe 
genele de jos. El a observat schimbarea întregii ei atitudini și apoi a 
văzut cu câtă răceală îl privește. 

— Așadar, sunt eu nebună. 

— Nu. 

— La fel ca mama. 

— Nu, nu eşti nebună, a zis el cât de blând și duios a putut. 

Trebuia să-și aleagă cu atenţie cuvintele. Se pricepea la asta. 

— N-ai dormit, n-am vorbit cu adevărat despre, știi tu, eu, boala, ce 
o să se întâmple. A încercat din nou să-i prindă mâinile, să stabilească 
un contact fizic, însă ea s-a ferit. Te agăți de orice. Te înțeleg, dar nu 
poți începe să speri asta. Te rog. O să fii rănită. 

— Nu sunt nebună, a repetat ea încet, ca și cum n-ar fi auzit nimic 
din ce a spus el. 

— Dar ești tristă. Vrei să iei înapoi ceva, nu doar să-ți fie luat totul. 

— Ea este, a zis Hannah cu hotărâre. 

A împins scaunul în spate și s-a ridicat brusc. I-a aruncat o privire 
rănită. Părea mai dezamăgită că el nu-i împărtășește această trăire 
decât supărată că el n-o crede. 

Apoi, fără o vorbă, s-a întors spre ușă. 

— E imposibil, a continuat el din spate. Fata aceea, toate prin câte 
a trecut, persoana care a devenit, apoi a ajuns nicăieri altundeva decât 
în Haparanda și e anchetată de tine. 

Niciun răspuns. I-a auzit paşii pe trepte, apoi ușa băii trântită, 
clanța răsucită. S-a oprit în dreptul mesei și s-a uitat la fotografii, 
ancheta din Stockholm, pe care o scosese ea din cutie, pantofiorul de 
piele roșie. 

Știuse tot timpul că ea n-o să facă față prea bine morții lui, însă 
pentru prima dată era îngrijorat că n-o să facă față deloc. 


Era ceva cu ploaia. Când răpăia furios pe un acoperiș de metal o 
supăra. Asta se întâmpla dintotdeauna. În general, n-o deranja ploaia, 
sau orice fel de vreme. 

Dar nu-i plăcea să stea într-o mașină când ploua. 

Poate pentru că acoperea aşa de bine toate celelalte sunete, iar ea 
voia să-i funcționeze deplin toate simțurile. Acum nu auzea decât 
plescăitul persistent al stropilor pe metal. Potopul reducea și 
vizibilitatea. Chiar dacă pornea din când în când ștergătoarele de 
parbriz, tot era greu să deslușească intrarea în atelierul aflat la numai 
cincisprezece metri. 

Telefonul i-a sunat în buzunar. A răspuns scurt, cu un „da”. 

— Ai distrus camera. 

Vocea cunoscută a Unchiului, o declaraţie fără nicio urmă de 
mustrare. 

— Da. 

O recunoaștere, nu se întâmpla prima dată, nu era un eșec, era ceea 
ce se aștepta de la ea în anumite situații. 

— De ce? 

— Existau indicii că au găsit-o. 

— Au găsit-o. În explozie a murit un poliţist. Zagornii e furios, era 
unul dintre oamenii lui. 

— A trimis pe altcineva în afară de mine? a zis ea, fără să arate cât 
de neplăcută era surpriza. 

— Un ajutor din interior. Dacă poliția găsea marfa înaintea ta. 

— Ai ştiut? 

— Nu. 

Doar atât. Faptul că Zagornii trimitea alți oameni, își trimitea 
propriii oameni, ar trebui să fie considerat de Unchiul o declarație 
personală de lipsă de încredere. Faptul că nu părea să facă asta a 
făcut-o să se gândească mai bine la relația lor și la cine era cu 
adevărat Valeri Zagornii. 

— Termin astăzi treaba. Mă întorc, a zis, ca să schimbe subiectul și 
să evite întrebarea despre cum îi merge, care era sigură că avea să 
vină. 

— Eşti sigură? 

Katia a văzut cum apare cineva în fugă de după colțul atelierului. 
Fără umbrelă sau altceva care să-l apere de ploaie, era deja ud 
leoarcă. A pornit iar ștergătoarele și l-a văzut pe tânărul angajat, 
Raimo Haavikko, cum ajunge grăbit la ușă, trage de ea și apoi începe 
să se scotocească după chei, când și-a dat seama că e încuiat. 

— Absolut sigură, a zis, privind cum tânărul deschide ușa și dispare 
înăuntru. 

— Bine. Ne vedem atunci. 

Apoi tăcere. Ea a lăsat jos telefonul, a ieșit din mașină și a fugit 


spre garaj. Für Elise a întâmpinat-o pe când pășea înăuntru și își 
ştergea ploaia de pe faţă. După câteva minute, Raimo a ieşit dintr-una 
dintre încăperi încheindu-și salopeta, cu stropi încă prelingându-se din 
părul negru, scurt. 

— Bună, Raimo, a zis ea, zâmbindu-i cu căldură. 

El a privit-o cu aceeaşi expresie „te cunosc de undeva” pe care i-a 
arătat-o UV prima dată când s-au întâlnit, a făcut câțiva pași spre ea și 
şi-a trecut mâna prin părul ud. 

— Bună. 

— Mă poţi ajuta cu ceva? 

Raimo s-a uitat în jur nesigur, clar neobișnuit sau, poate, nedorind 
să-și asume vreo responsabilitate. 

— Poţi să aștepți până se întoarce Dennis? Ştii, el e șeful aici. Ar 
trebui să apară repede. 

— Nu, nu pot să aștept până se întoarce Dennis. 

Katia i-a zâmbit din nou. 

— Sunt sigură că mă poţi ajuta. Caut pe cineva. 

— Păi, cineva de aici sau cum? 

— O clientă de-ale voastre. Destul de înaltă, poate 1,75, păr 
castaniu-deschis, lung până aici. A arătat cu mâna un pic mai jos de 
umăr. Pistrui, ochi verzi. 

— Sandra. 

Katia pregătise o minciună pentru cazul în care el întreba de ce 
vrea să știe, dacă credea că nu poate destăinui oricui numele 
clienților, dar el părea sincer bucuros că poate s-o ajute. 

— Sandra? 

— Iubita lui Kenneth. A fost aici ieri. 

— Kenneth. 

— Ea e gardian. Lucrează la închisoare, a zis el și a făcut semn cu 
mâna în direcția în care se afla clădirea. 

— Are și nume de familie? Sau, și mai bine, o adresă? 


„Salvează ca” şi apoi a selectat stickul USB pe care îl introdusese. În 
vreme ce computerul lucra și-a strâns documentele investigaţiei pe 
care nu le avea în formă digitală, dar simțea că s-ar putea să-i 
trebuiască. 

Nu se așteptase ca Thomas s-o creadă necondiţionat, dar nici nu se 
așteptase să-i respingă descoperirea aşa de ușor, așa de hotărât, fără să 
se gândească nicio clipă la posibilitatea ca ea s-o fi găsit pe fiica lor. 

Dar asta este. Înțelegea. 

Nu era cu adevărat supărată pe el. 

El avea destule pe cap deja. Desigur, merita ca ea să se implice mai 
mult. Voia s-o facă, avea s-o facă, dar mai întâi trebuia să urmeze 
acest fir cât de departe putea. 

„Vrei să iei înapoi ceva, nu doar să-ţi fie luat totul”, spusese el. Nu 
era vorba de asta, nu era nimic de luat înapoi. Trecuseră douăzeci și 
şase de ani, iar Elin cea de doi ani nu mai exista demult, nu era cea 
care ar fi devenit când avea să fie mare. 

Visuri, planuri, speranţe, toate acestea dispăruseră. 

Era vorba despre nevoia de a fi sigură. Așa cum era important să 
găsești un cadavru chiar și atunci când știai că cineva dispărut e mort. 
Ca să fii împăcat. 

A stabilit o întâlnire cu Henric și Elena, voia să ştie mai multe, să 
ştie totul. A spus că ar putea să-i ajute, însă ei aveau să fie cei care o 
ajutau pe ea. Apoi avea să se ducă la cabană -— nu voia să stea la 
secție, nu putea fi acasă cu Thomas - și, în tihnă și liniște, să parcurgă 
toate materialele strânse, tot ce știa, și să-şi dea seama cum este cel 
mai bine să procedeze. 

A fost întreruptă de apariţia lui Gordon în ușă. A rămas acolo, n-a 
intrat ca să se așeze. Părea obosit, de obicei nu arăta obosit. 

— Cum te simţi? a întrebat-o. 

— Bine, de ce? 

— Mă gândeam, după ieri, vreau să zic cu Ritola și tot restul. 

Sigur că da. Evenimentele din săptămâna trecută care au dus la 
moartea unui polițist — fireşte că Gordon umbla pe acolo ca să vadă 
cum se simt toți. 

— Sunt bine, a zis Hannah. Adică, asta este, presupun. 

A clătinat din cap un pic tristă, în acest moment nu se putea 
implica mult mai mult. Absolut sincer, nu se mai gândise la colegul 
mort după întâlnirea cu Henric și Elena. 

— Ce se întâmplă acum? 

— Au ajuns cei de la NOA. X se ocupă de asta chiar în acest 
moment, cred, așa că o să știm curând ce au pentru noi. 

— Am nevoie de câteva ore libere. 

— Astăzi? 

I-a înțeles surprinderea. Trecuseră de la accidente în natură - niște 


bătăi și şoferi băuţi la volan - la masacre și explozii de bombe. Dacă 
exista un moment în care ea n-ar fi trebuit să ceară ore libere, era 
acum, dar nici vorbă să-i poată explica. 

— Da, a intervenit ceva. 

Vedea că el ar fi vrut să întrebe dacă asta are de-a face cu Thomas 
şi, mai pe larg, cu ei doi, dar s-a abținut. 

— Nu sunt eu cel care conduce acum, așa că... 

— Poți să spui doar că astăzi fac altceva, apoi mă descurc eu. 

— Sigur, du-te. 

— Mulţumesc. 

Hannah s-a oprit. El părea cu adevărat obosit. 

— Tu cum te simți? Arăţi stors de puteri. 

— E în ordine, putem vorbi altă dată. 

— Eşti sigur? 

De cum a rostit cuvintele, i-a părut rău că i-a lăsat o deschidere. 
Henric și Elena așteptau, nu voia să audă ce are Gordon pe suflet, voia 
să coboare, să-și pună uniforma, astfel încât vizita sa să arate mai 
oficial și apoi să plece de acolo cât mai repede posibil. Să afle mai 
multe despre Elin. 

— Da, sunt sigur. 

Și el a plecat, l-a auzit cum vâră capul în biroul lui Morgan, mai 
departe pe coridor, și îl întreabă cum se simte. Hannah și-a adunat 
ultimele lucruri pe care trebuia să le ia cu ea. 

Imposibil, spusese Thomas, ca femeia pe care o vânau să fie fiica 
lor. Imposibil. Însă lucruri imposibile se petrec tot timpul. Fraţi sunt 
reuniți după treizeci de ani, gemeni despărțiți la naștere se regăsesc la 
maturitate, câini se întorc după ce au lipsit un deceniu. 

Nimic nu-i imposibil. 


— Am sunat, dar nu răspunde. 

Sandra simțea cum buna dispoziţie pe care o avusese toată 
dimineaţa începe să scadă. Se trezise mult înainte să sune ceasul, cu o 
nerăbdare care îi dădea furnicături în stomac, ca în Ajunul 
Crăciunului de care n-avusese niciodată parte în copilărie. Fredonând, 
şi-a pus halatul de baie și și-a pregătit micul-dejun. S-a uitat din nou la 
SMS-ul primit de la UV aseară, și nici de această dată nu și-a putut 
stăpâni zâmbetul. 

Poţi să vii mâine-dimineaţă / Dennis Niemi, Garajul auto. 

Corect, neutru, ca și cum ar fi fost vorba despre o mașină sau o 
piesă de schimb, nimic suspect dacă polițiștii ar reuși să-l citească 
vreodată, cine știe de ce. N-aveai cum să-ți dai seama că se referă la 
opt milioane de coroane. Pe care ar trebui să le ia. Astăzi. A șters 
mesajul - probabil ar fi trebuit s-o facă de cum l-a primit, însă era 
fericită la simpla lui citire — și s-a ridicat să se îmbrace. A luat câteva 
dintre hainele abia cumpărate. Pantofi noi. Voia să se simtă frumoasă. 

A plecat de acasă ca de obicei. A ajuns la închisoare. Și-a pus 
uniforma, a răspuns afirmativ când una dintre colege a întrebat dacă 
are un pulover nou. O cană de cafea, apoi a venit timpul să descuie 
celulele. 

Întocmai ca în oricare altă zi. 

Însă nu era. Era o zi foarte, foarte specială. S-a pomenit de câteva 
ori că zâmbeşte ca proasta, cu gândul la altceva. La opt milioane de 
alte lucruri. Planul era să se ducă la atelierul auto în timpul pauzei de 
prânz, dar timpul se scurgea, nu mai putea să aştepte atât, înnebunea 
umblând de colo colo prin atelierul de tâmplărie. 

S-a scuzat și a spus că nu se simte bine, se părea că are ceva care 
apare și dispare, și-a pus hainele civile și s-a dus cu mașina la atelier. 
A întrebat de UV când a întâmpinat-o Raimo. Nu era acolo. Încă nu 
venise. Nici nu spusese că o să ajungă târziu. 

Raimo nu știa unde este. 

— Am sunat, dar nu răspunde. 

Sandra a ieșit din atelier, a alergat prin ploaie și a urcat iar în 
mașină. De cum a trântit portiera l-a sunat pe UV. A intrat direct 
căsuţa vocală. 

Enervată, a închis, trebuia să se gândească. Primul lucru care i-a 
venit în minte a fost că el a tras-o pe sfoară. A luat banii și a fugit. A 
fost naivă să aibă încredere în el, orbită de posibilități. A simţit cum i 
se îngreunează respiraţia, cum furia i se umflă ca un ghem de foc în 
diafragmă. Gândurile i-au revenit la pușca aflată încă sub o pătură din 
portbagaj. El avea să-și muşte degetele. Dar cum rămânea cu fiica, 
Lovis? N-o puteau muta așa de ușor. Și iubita? Poate că ea știa mai 
multe. Sandra şi-a scos iar telefonul și a căutat numărul Stinei. 


Nu se putea opri din plâns. Pentru a treizecea oară, probabil, a 
sunat și a ascultat. 

Sunt Dennis Niemi de la gar... 

Stina a închis, a lăsat telefonul la loc în poală, habar n-avea ce să 
facă. Se întâmplase ceva rău. Orice se dusese el să facă, trebuie să fi 
ieșit rău. În cel mai bun caz era ascuns pe undeva, așteptând să treacă 
ce se întâmplase. În cel mai rău caz... 

Nu putea nici măcar să se gândească la cel mai rău caz. 

S-a înfășurat mai bine în pătură acolo unde stătea, în acest 
apartament necunoscut. Nu putea să sune la poliție, nu putea să-i 
implice în asta, dar pe cine putea să sune, ce avea să facă dacă el n-o 
suna curând, dacă i se întâmplase ceva? Telefonul a vibrat. S-a repezit 
să răspundă. Nu era el, ci un număr pe care nu l-a recunoscut, dar 
poate că el împrumutase telefonul de la cineva și îl aruncase pe al său. 

— Da, salut. 

Atâta nerăbdare și speranță în aceste două cuvinte. 

— Bună, sunt Sandra. Fransson. Prietena lui Kenneth. 

— Da, bună. 

Stina și-a dres glasul, și-a tras nasul iute, ca să-şi acopere plânsul. 
Sandra Fransson. De la închisoare. Ce voia? Era Dennis împreună cu 
Kenneth? Atunci cu siguranță ar fi dat un semn. 

— E acolo Dennis? a întrebat Sandra. 

— Nu, nu-i aici. 

— Ştii unde e? 

— Nu. De ce întrebi? 

— Trebuia să ne întâlnim în atelier, avem o... mă ajută la ceva. 

— Nu-i aici. Nu ştiu unde e. 

Sandra şi-a mușcat buza de jos, gânditoare. Stina încerca s-o 
ascundă, dar era evident că e necăjită. Era ceva ce Sandra trebuia, pur 
şi simplu, să ignore? Nu se cunoșteau una pe alta. Oare plângea din 
cauză că UV o abandonase? Luase zece milioane care nu erau ale lui și 
le părăsise. 

— S-a întâmplat ceva? a întrebat, încercând să sune ca și cum i-ar 
păsa cu adevărat. Mi se pare că plângi. 

Stina n-a răspuns imediat, s-a luptat iarăși cu lacrimile, s-a gândit 
la ce ar putea să spună și ce nu. Sandra era gardian, dar trebuia să 
vorbească cu cineva, O scoteau din minți nesiguranța, îngrijorarea. 

— Stina? a auzit-o pe Sandra întrebând la telefon. 

Şi-a dat seama că tăcea de o vreme. 

— A plecat undeva aseară. A zis că trebuie să facă ceva și nu s-a 
mai întors. 

— Ce anume să facă? 

— Nu știu, dar era ceva, ştii tu, nu cu totul legal, știi tu... 

— Crezusem că nu se mai ocupă ce chestia aia, a zis Sandra, 


prefăcându-se neștiutoare, așa încât Stina să nu-și dea seama că este 
implicată în lucrul acela nu cu totul legal. 

— Așa a fost, însă ne-au tăiat atât de multe ore, și atunci... 

— Da, mi-a spus Kenneth despre asta. 

Sandra şi-a turnat un pic mai multă compătimire în glas, în 
realitate o durea în cot, nu voia decât să știe unde sunt banii. Cu alte 
cuvinte, unde este Dennis. Era sigură că n-avea să afle de la Stina. 

— Avem nevoie de ajutor, a continuat Stina cu voce răgușită. Însă 
costă așa de mult, așa că... se ducea să facă ceva. 

— Şi nu s-a întors. 

— Nu. 

— N-ai idee unde este? 

— Nu. 

Sandra a crezut-o. Asta era tot ce știa. Era posibil ca UV să fi 
încercat s-o păcălească pe ea, însă nu și-ar fi lăsat baltă familia. Stina 
părea răvășită, n-avea niciun motiv să creadă că se preface că e 
tulburată și tristă, să creadă că plănuiau să dispară împreună. Cu banii 
ei. 

— Probabil o să apară curând, o să vezi, a zis, dornică să încheie 
discuţia. Și n-o să suflu o vorbă nimănui despre ceea ce tocmai mi-ai 
spus. 

— Mulţumesc. 

— Dă-mi de ştire dacă afli ceva. 

— Da, şi tu. 

Apoi a închis. Sandra a rămas cu privirea aţintită la ploaie. Ce se 
întâmplase? Ceva trebuie să se fi întâmplat. Și părea probabil să aibă 
de-a face cu vânzarea. Cine putea să ştie ceva despre asta? A deschis 
portiera și a fugit înapoi la Raimo. 

— Ai dat de el? a întrebat-o el de cum a pășit pe ușă. 

— Nu. Când vine, spune-i să mă sune imediat. 

— Sigur. 

— Sau, și mai bine, sună-mă tu imediat. 

Ea s-a dus spre unul dintre bancurile de lucru, scormonind prin 
geantă după hârtie și pix. 

— Apropo, ea a dat de tine? a întrebat Raimo pe când ea scotea o 
chitanță și începea să scrie pe dos numărul de telefon. 

— Cine? 

— A fost mai devreme aici o fată care a întrebat de tine. 

Sandra s-a oprit din scris, şi-a îndreptat spatele și s-a uitat la 
Raimo. 

— Ce fel de fată? 

— Nu știu. Ştia cum arăţi, dar nu-ți ştia numele. 

— Și i l-ai spus? 

— Da... a zis Raimo șovăielnic, părând să-şi dea seama acum, când 


se gândea la asta, că poate n-a fost o idee așa de bună. 

— Cum arăta? 

Raimo i-a spus, și Sandra și-a dat seama imediat cine este. Femeia 
cu Mercedesul scump. Despre care UV a refuzat să vorbească după ce 
a venit în birou. A spus că este o clientă. Acum, că se gândea la asta, 
chiar păruse neobișnuit de agitat. De parcă femeia cu maşina scumpă 
i-ar fi dat mai mult de gândit decât o clientă obișnuită. 

Şi-a scris citet numărul de telefon pe bucata de hârtie și i-a dat-o lui 
Raimo. 

— De îndată ce vine, a zis și s-a întors la mașină. 


Un apel ratat, l-a văzut de cum a ieșit de sub duș. Sandra. Kenneth 
a luat telefonul și a sunat-o pe când se ducea în dormitor să se 
îmbrace. 

— Bună, ai sunat, a zis când ea a răspuns la primul apel. 

— Dacă UV nu-i la lucru şi nici acasă, știi unde ar putea să fie? 

— Poftim? Nu. De ce? 

— N-are vreo, cum îi zice, ascunzătoare sau așa ceva? 

— Nu, de ce întrebi? a zis el pe când îmbrăca un tricou curat. 

A auzit-o cum trage adânc aer în piept înainte să-i spună. N-a 
întrerupt-o decât când a ajuns la partea în care îi dăduse lui UV 
drogurile să le vândă. Ce mama dracului avusese în cap? Nu trebuia să 
se atingă de ele, doar căzuseră de acord. 

Era ceva despre care va trebui să discute mai târziu, i s-a spus, 
acum trebuia să tacă și să asculte. 

Așa că a tăcut și a ascultat. 

O femeie întrebase de ea de dimineață, a doua zi după ce UV a 
dispărut. Era vorba despre droguri care valorau o mulțime de bani. 
Care aparținuseră altcuiva înainte să ajungă în mâinile lor. Dacă le 
dăduseră de urmă? Dacă UV o scrântise în vreun fel? Vorbise cu cine 
nu trebuia. 

— Cum arăta femeia? a întrebat Kenneth, stând în fața ferestrei 
dormitorului. 

Sandra i-a descris-o în linii rapide, scurte. 

— E aici acum, a întrerupt-o Kenneth, făcând un pas în spate. 

Vedea mașina oprită pe alee şi o femeie cam de vârsta sa coborând 
din ea. A văzut-o cum scoate un pistol și îi trage siguranța, apoi îl 
pune la loc în buzunar. 

— E înarmată, a şuierat el, făcând încă un pas înapoi, înspăimântat. 

— Ascunde-te. 

— Ce? 

— N-o lăsa să te găsească. Orice s-ar întâmpla, mă auzi? Ascunde- 
te. Repede. 

Kenneth a lăsat în jos telefonul, s-a uitat prin dormitor, cuprins de 
panică. Unde? Unde ar putea să se ascundă? Rareori se jucase de-a v- 
aţi ascunselea în copilărie, și în puţinele dăți când a făcut-o nu s-a 
dovedit prea iscusit. 

În dulap? Sub pat? După draperii? 

Acelea sunt primele locuri în care cauţi. S-a auzit soneria. Kenneth 
a scos un mic vaier, dar asta l-a smuls din paralizie. Avea o casă 
întreagă în care să se ascundă. A luat-o la goană, făcând cât mai puţin 
zgomot. Soneria s-a auzit din nou. De această dată mai lung, mai 
agresiv. Kenneth s-a dus la parter. S-a gândit la pivniță, însă ușa era 
înțepenită și ea stătea afară chiar acolo, ar fi auzit. Iarăşi soneria. 
Patru, cinci sunete scurte. Kenneth stătea acolo, uimit. Ce avea să facă 


ea dacă nu deschidea? Avea să renunţe? Să aștepte în mașină până 
apare cineva? Atunci tot ce trebuia să facă era să nu se arate, să sune 
la poliție. De ce îi căuta o femeie înarmată, asta va trebui să încerce să 
explice mai târziu, acum era vremea să scape. 

N-a mai sunat la ușă. Kenneth s-a uitat în jur, era perfect vizibil 
dacă ea intra în casă. S-a retras în sus pe scara fără ferestre. Poate că 
se putea uita pe furiș de sus, să vadă dacă s-a întors în mașină. Nu se 
întorsese, a știut când a auzit cum este spart un geam al pivniței. A 
urcat cu spatele treptele, să pună o distanță cât mai mare cu putință 
între ea și el. 

Panica era atât de aproape. Trebuia să gândească. Repede. Nu 
fusese niciodată cea mai puternică trăsătură a sa, acum era aproape 
imposibil. Mintea îi era cu totul golită. 

A auzit cum este deschisă cu forța ușa înțepenită a pivniţei. Ea era 
în casă și el nu se putea gândi la nimic. Oriunde ar fi fost mai bine 
decât unde era, aşa că s-a furișat cu grijă înapoi în dormitor, până la 
dulapul deschis. Coșul cu rufe murdare. Mare ca o valiză, împletit din 
nuiele, sau mesteacăn, sau plută, sau așa ceva. S-a gândit că s-ar putea 
strecura înăuntru. Să închidă capacul. O ascunzătoare foarte, foarte 
proastă, însă nu-i venea în minte nimic altceva. 

A reușit să se împingă înăuntru, dar era tare înghesuit, s-a întrebat 
pe când închidea capacul cât timp ar fi în stare să stea așa. 

— Kenneth, a auzit de jos și și-a ţinut instinctiv răsuflarea. Sandra? 
E cineva acasă? 

A auzit-o cum se mișcă pe acolo, umblă prin încăperi, vine în sus pe 
scară. A închis ochii. Nimic, în afară, poate, de Mercedesul de afară, 
nu spunea că este acasă. Putea să fie plecat. Prin ploaie. Luat cu 
mașina de cineva. Nu putea fi sigură că el este în casă. 

A auzit-o urcând ultimele trepte. 

— Kenneth! 

A stat neclintit, nici măcar n-a respirat, ignorând durerea din 
picioare și şale. Ea a deschis ușa băii. Trebuie să fi fost încă ud pe jos 
de la dușul pe care îl făcuse. 

Nu însemna neapărat ceva, n-aveau încălzire în podea, putea 
rămâne udă ore în şir. Doar dacă dispăruse aburul de pe oglindă. 

Peste o clipă a auzit-o intrând în dormitor. A părut să se 
mulțumească să stea nemișcată și să asculte un timp care a părut o 
veşnicie, apoi s-a răsucit și a coborât scara. Kenneth a dat drumul 
aerului din piept cât de încet a putut, încercând să-și schimbe poziţia, 
însă spaţiul nu-i îngăduia. A auzit-o umblând prin living, apoi s-a 
făcut liniște. Tăcere deplină. 

Ea nu s-a mișcat. El nu s-a mișcat. 

A trecut un sfert de oră. Apoi altul. Trupul îl durea atât de rău, 
încât s-a gândit că ar putea să izbucnească în plâns. Oare mai era 


acolo măcar? Nu mai auzise nimic de mult timp. A așteptat încă zece 
minute, apoi n-a mai putut să rabde. A ridicat cu băgare de seamă 
capacul și a încercat să se îndrepte. Mușchii țipau de durere la cea mai 
mică mișcare, dar a ieșit din coș încetul cu încetul. A rămas complet 
nemișcat o vreme, nesigur că picioarele îl vor asculta, nu voia să cadă 
cu o bufnitură zdravănă. A făcut o încercare. Acum avea un plan. S-a 
furișat încet până la fereastra dormitorului, unde era prinsă pe 
dinafară scara de incendiu. A privit cu fereală afară. Autoturismul 
Audi era tot acolo, ea nu era înăuntru, așa că a presupus că e tot în 
casă. Așteptând în tăcere. 

A desfăcut închizătoarea ferestrei, apoi s-a oprit şi a ascultat. 
Niciun sunet de jos. A pus mâna pe rama ferestrei și a împins. 
Fereastra nu s-a clintit. Tocmai voia să împingă mai tare, când a văzut 
cum mașina Sandrei intră derapând pe alee. A auzit cum femeia de jos 
începe să se miște. A vrut să strige la Sandra, dar n-a îndrăznit. N-a 
putut decât să vadă cum ea coboară iute, deschide portbagajul, se 
apleacă în el și se ridică ținând în mâini o pușcă. 

Era încărcată. Sandra știa asta, dar tot a verificat pușca, pe când se 
îndrepta hotărâtă spre casă. 

Atâtea gânduri pe drumul spre casă, care niciodată nu păruse mai 
lung. Cele mai multe despre Kenneth, despre ce ar face dacă el era 
rănit sau mort. Sigur, cochetase cu câteva scenarii ale viitorului în 
care el nu juca întotdeauna un rol prea important, putea chiar să nu 
fie prezent deloc, însă în cele patruzeci și cinci de minute care i-au 
trebuit ca să ajungă în Norra Stortrăsk nu s-a putut gândi decât la 
faptul că el trebuie să scape cu viaţă. Mai ales acum, când ar fi vina ei 
dacă nu. 

Nici măcar nu i-ar zice nimic despre tâmpenia aia de PlayStation, 
numai să supravieţuiască. 

Acel Audi de pe alee trebuie să fi fost al femeii. Era încă acolo. Era 
de bine sau de rău? 

Nu l-a putut găsi pe Kenneth, sau l-a omorât fără să găsească ce îi 
trebuia? Sandra înclina spre prima. Dacă femeia l-ar fi găsit, nu i-ar fi 
fost greu să-l facă să spună tot ce ştie, și-a zis Sandra, a urcat repede 
treptele de piatră, a scos siguranţa puștii și a deschis ușa. A intrat și s- 
a oprit imediat. Deplin concentrată și simțindu-se mai la largul său 
decât ar fi crezul vreodată, cum stătea în antreu cu o pușcă încărcată. 
În casă era linişte deplină. Sandra habar n-avea ce ar trebui să facă. 
Cu spatele încă spre un perete, s-a apropiat de bucătărie. A aruncat 
repede o privire. Goală, cel puţin din cât vedea. A auzit un sunet 
familiar. Până și-a dat seama că trebuie să fie ușa înțepenită de la 
pivniță, femeia cu Audi a avut timp să vină și să-i apese arma pe 
spinare. 

— Lasă jos pușca, te rog. 


Sandra s-a supus, nu se pricepea la lupta corp la corp. A pus pușca 
pe cel mai apropiat blat. 

— Unde e iubitul tău? 

— Nu știu. 

— N-ai dat năvală aici ca să-l salvezi? 

— Dacă ai fi pus mâna pe el, dar n-ai pus. 

Femeia a înclinat un pic capul într-o parte și a privit-o cu un surâs 
amuzat. Sandra a fost ea însăși surprinsă, nu știa de unde îi venise 
curajul. 

— Kenneth! a strigat femeia, împingând-o pe Sandra câțiva pași în 
bucătărie. Ieși, altfel o rănesc pe Sandra. 

Au așteptat amândouă. Sandra s-a întrebat dacă ar trebui sau nu să- 
i spună să stea unde este, dar se părea că el înțelesese asta singur. 

Nicio mișcare, nici cel mai mic sunet. 

Sau reușise să se furișeze afară? Sandra s-a răsucit spre femeie cu o 
umbră de zâmbet mulțumit. O mică victorie. Dar înainte să poată 
reacționa, femeia i-a prins braţul, l-a răsucit în sus, i-a lipit mâna de 
perete, a apăsat pe ea pistolul și a tras. 

Împușşcătura a fost înăbușită, dar Sandra a urlat. 

S-a uitat la mâna sa. O gaură. Dintr-o parte în cealaltă. Lucru 
ciudat, durerea s-a potolit un pic când a început să curgă sângele. 

— Kenneth! a strigat femeia. 

Sandra gemea neputincioasă, apăsându-și cu cealaltă mână pe 
stomac mâna rănită. Noul său pulover a absorbit o parte din sânge, 
însă nu pe tot. Restul picura pe podea. Dar nici urmă de Kenneth. În 
casă era la fel de liniște ca înainte. 

— Stai jos, a zis femeia, împingând-o spre masa din bucătărie. 

Sandra a făcut ce i s-a spus. Cu mâna încă apăsată pe stomac, 
respira greu, nu putea să gândească limpede, vitejia dispăruse de mult. 
Femeia a prins-o de bărbie și i-a ridicat cu de-a sila capul. 

— Ştii unde sunt banii? a întrebat liniștită. 

Sandra a încuviinţat din cap imediat. 

— Câţi sunt acolo? 

La început, Sandra n-a priceput întrebarea. Câţi? Nu știa? Sau era o 
întrebare-capcană? Ca să nu-și piardă timpul cu cineva care n-o putea 
duce la ei. 

— Două genţi. Cam 300.000 de euro. 

Femeia a încuviințat din cap mulțumită și a tras-o în picioare. 

— O să bandajăm asta și apoi mergem să-mi arăţi. 

De-abia după ce a auzit mașina plecând a îndrăznit Kenneth să se 
miște. Un ghem de neliniște din stomac îi îngreuna respiraţia. „Orice 
s-ar întâmpla”, spusese Sandra. A ascultat-o, așa era întotdeauna cel 
mai bine. A avut nevoie de toată voința ca să nu se repeadă jos când a 


auzit-o urlând, dar, cumva, a reușit. 

A închis ochii, și-a astupat urechile, și-a încleștat dinţii. 

A înțeles că asta era cea mai mare șansă a lor să scape cu viaţă. 
Femeia n-avea nevoie decât de unul dintre ei ca să-i arate banii. 
Celălalt ar fi fost de prisos. Acum reușiseră s-o convingă că el nu este 
acasă, așa că nu se gândea că cineva ar face ceva. 

Dar ce anume? Ce ar fi trebuit el să facă? Ce ar fi putut el să facă? 

Să meargă cu mașina după ele? Atunci s-ar ivi din nou aceeași 
situație. Și apoi, ea avea să ia banii și nu mai exista niciun motiv să-i 
lase pe vreunul în viață, însă o luase cu ea pe Sandra. Trebuia să facă 
ceva. Și-a căutat telefonul cu mâinile tremurând. A derulat lista până 
la un număr și a sunat. S-a plimbat prin încăpere în vreme ce telefonul 
suna, însă a încremenit în clipa în care a auzit o voce cunoscută. 

— Trebuie să mă ajuţi, sunt într-un mare rahat. 


A mărit viteza ştergătoarelor de parbriz și a aruncat o privire spre 
materialele care stăteau pe scaunul pasagerului. N-a obținut prea mult 
din întâlnirea cu Elena pe lângă ce adusese cu ea de dimineaţă, din 
secţie. 

Doar un lucru. Un cuvânt. 

Academia. 

Asta a fost tot, singurul lucru pe care i l-a putut da Elena, în afară 
de presupuneri și teorii. 

A deschis ușa și a invitat-o în camera de hotel din Torneå când 
Hannah a ajuns, la ora stabilită. Nu erau decât ele două. 

— Unde-i Henric? a întrebat Hannah intrând. 

— La Hotelul Municipal, e cu echipa de criminaliști. 

— Înţeleg, a zis Hannah şi s-a așezat. 

Elena i-a oferit cafea, pe care a refuzat-o, apoi s-a așezat și ea și și-a 
pus în poală un carnet. 

— Așadar, spuneai că ai informaţii care ne-ar putea ajuta, a zis, 
drept la ţintă, fără pălăvrăgeală. 

— Da, însă am minţit. Elena a ridicat privirea, surprinsă. Nu știu 
mai mult decât aţi aflat aseară la secție. 

Elena a închis încet carnetul. Încordată, prudentă, ca şi cum 
Hannah era brusc o ameninţare. 

— Atunci de ce ești aici? 

Era clar bănuială în vocea ei. Hannah știa că întrebarea avea să 
vină. Era pregătită pentru ea. Și-a spus că trebuie să fie în continuare 
sinceră şi să spere că este cea mai bună cale de a obține lucrul pe care- 
l voia. De care avea nevoie. 

— Am întâlnit-o la secție, când făcea curat în biroul meu. 

— Bine. 

— Era ceva, n-am putut să-mi dau seama atunci, dar apoi, când aţi 
venit... 

— Da... 

Era vremea. Partea cea mai grea. Hannah și-a păstrat privirea 
calmă, era important să nu fie respinsă imediat ca nebună, și a spus 
mai departe adevărul. 

— Fiica mea a dispărut la Stockholm în 1994, avea doi ani. Cred că 
văd asemănări. 

Reacţia Elenei a arătat că Hannah nu reuşise complet să nu pară 
nebună. Elena a fulgerat cu privirea într-o parte și pe față i-a apărut 
un zâmbet nesigur, îngăduitor. 

— Asta este, într-adevăr, o coincidenţă stranie. 

— Ştiu, şi poţi să crezi ce vrei. N-ai decât să crezi că sunt nebună, 
asta crede soțul meu, dar poți, te rog, să-mi spui ce știi? 

— Depinde. Mai destinsă acum, dar cu siguranță încă prudentă. Ce 
ai de gând să faci cu informațiile? 


— Nimic, a minţit Hannah fără să clipească. Ce aş putea să fac? Voi 
lucraţi în permanență cu toate resursele europene și tot n-aţi putut da 
de ea. 

— Și atunci de ce...? 

— Vreau să știu cât mai mult posibil. Tot ce pot. S-ar putea să-mi 
dau seama că n-are cum să fie ea. Și asta ar fi bine... Mai bine, de 
fapt, s-a corectat, nefiind sigură că ultima parte e adevărată. 

Elena a tras adânc aer în piept și a oftat. Chibzuind. S-a uitat cu 
atenție la Hannah, ca pentru a-și da seama dacă mai erau și alte 
motive, dacă îi scăpase ceva. În cele din urmă s-a hotărât. 

— Așa cum spuneam ieri, nu știm multe, dar este câte ceva... 

Academia. 

Asta era ceea ce aveau, ceea ce era, i-a spus Elena. 

Locul în care duceau copiii ca să-i antreneze. Timp de zece ani. 
Dacă supraviețuiau. Un cuvânt pe care oamenii îl rosteau în șoaptă, 
pomenit într-un singur document, mai mult zvonuri, însă apărea 
destul de des ca să merite să fie luat în serios. Nu ştiau unde se află, 
dacă este într-un singur loc sau mai multe. 

Academia. 

De aici avea să înceapă Hannah când ajungea la cabană. 


Sandra stătea pe locul pasagerului, cu durerea din mâna bandajată 
zvâcnind în ritmul inimii. Analgezicele normale pe care le aveau în 
casă nu erau de niciun ajutor. 

La început a încercat să explice. Cum au ajuns la bani, că i-a dat 
drogurile lui UV. Că a fost un accident, că n-au vrut niciodată să facă 
ceva rău. Doar nu s-au gândit. Au fost copleșiți și s-au repezit înainte 
orbește. 

— A fost o tâmpenie, a fost singurul comentariu al femeii. 

— Ce i s-a întâmplat lui UV? a întrebat Sandra după câţiva 
kilometri. 

— Chiar vrei să știi? a fost răspunsul, și Sandra l-a considerat destul 
de lămuritor. 

Au mers mai departe în tăcere. La un moment dat, Sandra s-a 
gândit să se arunce din mașină, să încerce să fugă pe jos, însă o privire 
la vitezometru a făcut-o să alunge ideea. Să-i dea o adresă greșită, să 
încerce s-o amăgească pe femeie nu păruseră nici astea opțiuni bune, 
aşa că acum aveau să ajungă curând acolo. Dacă Kenneth n-a găsit o 
cale de a o ajuta, singurul lucru pe care îl putea spera era ca femeia s- 
o lase să plece când găseşte lucrul pentru care a venit. Ceva îi spunea 
că era prea mult să-i ceri așa ceva. 

— Poţi opri aici, a zis Sandra, arătând spre drumul din față. E pe 
acolo. 

Au parcat la marginea drumului și au ieșit amândouă din mașină. 
Femeia i-a făcut semn să meargă prima, în vreme ce își scotea pistolul. 
Cerul era de un cenușiu uniform, copacii, mușchiul, iarba, toate din 
pădure erau ude. Părul i se lipea de cap și de față, bandajul de la 
mână a devenit roșu deschis în ploaie. Un gând a fulgerat prin mintea 
Sandrei, nu îşi etanșase la apă pantofii cei noi. O prostie, dar era mai 
bine decât să se gândească la ce o să se întâmple după ce ajung la 
magazie. 

— E acolo, a zis, arătând spre cei patru pereți năruiți când au 
apărut. 

Femeia a încuviințat din cap și au mers mai departe. Au trecut prin 
locul în care fusese cândva ușa și Sandra i-a arătat trapa închisă. 
Femeia s-a oprit la câțiva metri într-o parte, a făcut semn cu capul 
spre podea. 

— Deschide-o. 

Sandra s-a lăsat într-un genunchi și, cu trudă, a ridicat trapa. La 
început a crezut că nu vede bine, că cerul întunecat și ploaia joacă 
feste ochilor săi. Nu vedea sacii. A avut nevoie de câteva secunde 
groaznice ca să-și dea seama că nu sunt acolo. 

— Ce mama dracului? 

Și-a îndreptat spatele, nu pricepea nimic. Femeia s-a apropiat cu un 
pas, s-a uitat în gaură și a ridicat imediat pistolul. Sandra și-a acoperit 


capul cu brațele și s-a ridicat cu stângăcie în picioare. 

— Nu, nu, nu, erau aici! Jur. Aici i-am ascuns. Jur. 

— Iubitul tău... 

— Nu, nu, sau poate da, nu știu, numai că în acest caz o să-i găsim. 
Dacă el a fost, o să-i găsim. Atunci, atunci, atunci trebuie doar să-l 
sunăm. 

— N-a fost Kenneth. 

Femeia s-a răsucit repede în direcția vocii, cu pistolul ridicat, în 
vreme ce aluneca în spatele Sandrei dintr-o singură mișcare lină, 
ținând-o în față ca pe un scut. Sandra a încercat să deslușească ceea ce 
vedea și auzea. Nu reușea să înțeleagă. 

Thomas în ploaie. Cu o pușcă îndreptată spre ele. 

— Banii sunt la mine. Am de gând să li-i dau copiilor mei. 

— Dă-mi-i sau ea moare, a răspuns femeia liniștită și a răsucit 
pentru un moment pistolul dinspre el spre tâmpla Sandrei. 

— Las-o să plece şi o să-i primeşti. Te poţi întoarce în Rusia. 
Misiune îndeplinită. Nu-i nevoie să moară nimeni. 

Sandra nu înțelegea ce se petrece. Nimic din toate astea. De ce era 
Thomas aici? Când a luat banii? Știa cine este femeia? Nu părea să fie 
singura surprinsă. 

— Ştii cine sunt, a zis femeia din spatele ei, pe un ton întrebător. 

— Nu, însă știu de ce ești aici. Soția mea e polițistă. 

— Hannah. 

— Sunt singurul care știe unde sunt banii. Las-o să plece și o să-ți 
arăt. 

— Dacă o las să plece o să mă împuști. 

— Am avut o mulțime de ocazii să te împușc, dacă voiam asta. 

Apoi tăcere. Singurul sunet erau stropii de ploaie care cădeau pe 
frunze şi pe acoperișul lăsat într-o rână. Sandra abia îndrăznea să 
răsufle, cu siguranță nu putea întoarce capul ca să vadă dacă își poate 
da seama ce gândește femeia din spatele său. Se uita țintă la Thomas. 
Ploaia îi lipea părul de cap, i se prelingea pe față și gât, dar nu părea 
să-i pese. Doar clipea din când în când. Stătea ferm, cu picioarele 
depărtate, gata să tragă cu pușca. 

— O să mă lași să mă duc înapoi? Femeia din spatele său a fost cea 
care a spart tăcerea. Soţia ta trebuie să-ți fi spus ce am făcut. 

— Te vor vâna în continuare. Eu nu vreau decât să-i salvez pe 
Sandra și pe nepotul meu. Au murit destui oameni. 

Din nou tăcere. Apoi Sandra a simțit cum strânsoarea puternică de 
pe braţul ei începe să slăbească. A fost împinsă deoparte cu o mișcare 
puternică și aproape s-a împiedicat. Femeia și-a îndreptat pistolul spre 
Thomas. 

— Foarte bine, să mergem. 


Katia n-avea încredere în el, desigur, nu s-a destins nicio clipă pe 
când mergea la câțiva pași în urma lui. Păruse sincer când a spus că 
nu vrea să mai moară nimeni și, gândindu-se la cele întâmplate, el 
chiar avusese ocazia s-o împuște când era pe drum spre magazia 
dărăpănată împreună cu Sandra, dar a lăsat-o în pace. 

Prin urmare, dacă acum o ducea la bani, ce ar trebui să facă? 

Misiunea era clară. 

Găseşte bunurile, omoară-i pe cei care le-au luat. 

Ar putea să-l înșele pe Unchiul în privința celui care le avea cu 
adevărat, să spună că a fost tot timpul UV? UV care era, indiscutabil, 
mort. Nu că i-ar fi păsat ce vrea soțul lui Hannah, dar i-ar fi plăcut să 
înhaţe ce îi trebuia și să se întoarcă la Sankt Petersburg. Să nu 
trebuiască să-i vâneze pe Sandra și Kenneth și să-i omoare. Nu trebuia 
să hotărască acum. Banii încă nu erau în mâna sa. Se puteau întâmpla 
multe. 

— Cum ai știut că suntem aici? a întrebat când a zărit printre 
copaci o cabană roșie. 

— M-a sunat Kenneth și a zis că veniţi încoace să luaţi banii. 

Prin urmare, fusese tot timpul în casă. Katia a trebuit să 
recunoască, era impresionată că el nu s-a arătat când i-a împușcat 
iubita. Decizia corectă, fără îndoială, dar nu mulți ar fi înţeles asta. 

— Când i-ai mutat? 

— Aseară. 

Au ieșit din pădure, au ocolit colțul și au dat de o mașină care a 
presupus că îi aparține lui Thomas. 

— Cum te cheamă? 

— Thomas. Pe tine cum te cheamă? 

— Louise. 

— Care ţi-e numele adevărat? 

— N-am un nume adevărat. 

— Nici măcar Tatiana. 

Ea s-a oprit brusc. A strâns și mai tare pistolul, aţintindu-l spre 
capul lui. Cine era? Soţul lui Hannah, îi spusese el, dar putea fi 
absolut oricine. Poliţiştii o găsiseră, dar n-aveau cum să fi ajuns așa de 
departe încât să știe numele pe care i-l dăduseră „părinții”. 

Greu de crezut. 

— Ştii cine sunt? 

— Nu, dar soția mea crede că știe. 

— Oprește-te! a zis ea cu răceală. 

— Putem vorbi despre asta în maşină, a zis el şi a mers mai 
departe. 

— Nu. Oprește-te. Aruncă pușca. 

El s-a oprit, s-a răsucit spre ea, cu pușca încă aţintită în jos. Părea 
că e pe cale să spună ceva când a auzit pârâitul cauciucurilor care 


intrau pe alee. Katia a rămas cu pistolul îndreptat spre Thomas, care 
părea la fel de surprins ca ea când s-a deschis portiera înainte ca 
mașina să se oprească de tot și Hannah a sărit afară. Cu mâna 
îndreptându-se deja spre tocul pistolului. Katia a întors pistolul spre 
ea, l-a auzit pe Thomas strigând „Nu!” şi l-a văzut cu coada ochiului 
că ridică pușca. Din apropiere, o armă care acoperea o arie mai mare, 
făcând mai multe stricăciuni. S-a răsucit iute înapoi, ţintind spre el. 

— Elin! a auzit-o pe Hannah ţipând prin răpăitul ploii. Habar n- 
avea ce vrea să zică. Elin! 

A apăsat pe trăgaci înainte ca el să aibă timp să aducă pușca în 
poziție, glonţul a pătruns deasupra ochiului lui drept, iar el s-a oprit la 
jumătatea mișcării și s-a năruit în tăcere pe pământ. Hannah a ţipat. 
Katia a auzit o împușcătură și s-a răsucit iar spre mașină. A văzut-o pe 
Hannah adăpostindu-se după portiera deschisă, cu un pistol în mână. 
A mai tras un glonț. A ratat iar. Katia era complet neprotejată. 
Picioarele lui Hannah dedesubtul portierei ofereau o ţintă mică, greu 
de atins. A treia împușcătură din pistolul lui Hannah și Katia a simțit 
cât de aproape a trecut glonţul. A luat o hotărâre. A tras repede trei 
gloanţe spre mașină fără să țintească de-a binelea. Apoi s-a răsucit și a 
fugit în pădure. 

Hannah a văzut-o cum dispare printre copaci. Și-a îndreptat 
spatele, s-a uitat în jur cu o privire goală, ca și cum ar fi încercat să se 
orienteze înainte să înceapă să meargă. Îi era greu să tragă aer în 
plămâni, ceva o împiedica. Dădea aerul afară din piept în gemete 
scurte, disperate. 

L-a împușcat. 

Hannah a încercat să priceapă ce s-a întâmplat, cum a putut să se 
întâmple, dacă chiar s-a întâmplat. Ei doi, amândoi înarmaţi, în vreme 
ce ea oprea mașina în fața cabanei. 

Dumnezeule mare, l-a împușcat! 

Încă mai avea pistolul în mână, și-a dat seama acum. L-a lăsat să 
cadă pe pietriș şi a mers mai departe. S-a năruit în genunchi lângă 
trupul fără viață al lui Thomas, nu știa ce să facă cu mâinile, a șovăit 
înainte să pună blând una pe pieptul lui ud. Ploaia cădea drept în 
ochii lui cu privire încremenită, dilua mica șuviță de sânge care 
curgea din gaura din frunte. 

Tot ce era înțepenit în pieptul său s-a eliberat deodată. Forța care o 
ținuse dreaptă a părăsit-o și s-a prăbușit peste el. A plâns, doar a 
plâns, deznădăjduită. 

— Hannah? 

A tresărit și s-a răsucit spre voce. Sandra venise de după casă. Și 
asta era cu totul de neînțeles. Întocmai ca soțul său zăcând pe pământ 
cu o gaură de glonț în cap. 


— Ce faci aici? 

— E mort? a întrebat Sandra, trântindu-și o palmă peste gură pe 
când se apropia încet. 

Hannah doar a urmărit-o cu privirea. Când a ajuns acolo, s-a lăsat 
în genunchi pe pietriș. 

— Dumnezeule mare... 

Hannah s-a uitat la ea, încă nu știa de ce se află acolo. 

— Ce faci aici? a întrebat din nou. 

— Ea unde e? a întrebat Sandra, ocolind pentru a doua oară 
întrebarea și privind în jur neliniștită. 

— A fugit. 

— N-o urmărești? 

— Nu știu... a răspuns Hannah sincer, mai mult pentru că nu prea 
ştia cum ar putea s-o facă. 

Părea greu să facă orice, greu să se ridice, greu să gândească. 

— Maşina mea e la câteva sute de metri de aici, a zis Sandra, 
arătând cu mâna. Poți s-o ajungi din urmă. 

Hannah a șovăit, s-a uitat în jos la Thomas și a început iar să simtă 
apăsarea în piept, să i se îngreuneze respiraţia, să i se umple ochii de 
lacrimi. 

— O să stau eu cu el, a zis Sandra încet. Trebuie s-o prinzi. 

Hannah i-a întâlnit privirea. Surprinzător de calmă și stăpână pe 
sine. Era plăcut să aibă pe cineva care să-i spună ce să facă. Să se 
ferească să ia singură hotărâri. Cele pe care le luase până acum erau 
proaste, rele şi fatale. 

S-a ridicat în picioare şi s-a înapoiat la mașină. A reușit s-o 
pornească, a dat înapoi și a plecat. Farurile au luminat-o pe Sandra, 
care era în genunchi lângă Thomas. S-a gândit că asta ar putea s-o 
facă să piardă contactul firav cu realitatea pe care reuşise să-l facă, 
dar, spre surprinderea sa, a făcut-o mai hotărâtă, mai rațională. În 
vreme ce punea schimbătorul de viteze într-a întâia și pleca, a simțit 
chiar un început de furie împingându-i gândurile în altă direcție, 
departe de o genune de jale, cu toate că știa că e doar temporar: jalea 
avea s-o însoțească mereu mult timp de acum înainte. 


Gâfâind doar un pic, Katia a ieșit din pădure și a sărit în mașină. 
Avusese timp să se gândească bine la situaţie în vreme ce alerga. Nu 
arăta bine. Dacă Thomas spusese adevărul, și credea că îl spusese, 
acum n-avea cum să mai pună mâna pe bani. N-avea de ce să mai stea. 
Să se întoarcă doar cu jumătate din ceea ce promisese să livreze nu 
era o variantă bună, dar ce altceva putea să facă? 

Ratase. Pur și simplu. 

Această văgăună suedeză o făcuse să rateze. 

Pentru prima oară. Asta era salvarea sa. Era un agent, unul dintre 
cei mai buni din Academie, dacă nu cel mai bun. Avea să fie pedepsită, 
dar i se va îngădui să continue. Investiseră prea mult în ea ca s-o 
elimine. 

A pornit mașina, a ieșit de pe acel drum, a mers mai departe cu 
viteză mare, dar nu prea mare. Spre drumuri mai mari. Oare actul ei 
de identitate fals încă mai era bun? Putea să rişte să cumpere un bilet 
de orice fel? Probabil că au trimis numele Louise Andersson în toate 
locurile de plecare imaginabile. Va trebui să parcurgă cu mașina tot 
drumul? Atunci va trebui să schimbe mașina, curând vor da 
publicității descrierea acesteia. 

Era atât de cufundată în gândurile despre posibilele căi de fugă și 
transportul până acasă, încât de-abia când a ajuns pe autostrada 99, la 
întoarcerea în Haparanda, a observat că este urmărită. 

Hannah a prins-o din urmă după doar câţiva kilometri. A presupus 
că a fost văzută şi recunoscută, așa că a păstrat o distanță care 
însemna că nu scăpa din ochi mașina Sandrei, lăsând totuși spațiu de 
reacție dacă vehiculul din fața ei făcea orice fel de manevră. Pregătită 
pentru ce este mai rău. În toate felurile. 

Şi-a conectat telefonul la staţie și l-a sunat pe Gordon. 

— Ştiu unde este, a zis Hannah de îndată ce el a răspuns. 

— Cine? 

— Louise, sau Tatiana, sau oricum naiba o chema-o. Ea! aproape că 
a strigat. L-a auzit pe Gordon cum trage brusc aer în piept și se ridică 
de pe scaun. E pe autostrada 99 înapoi spre oraș. 

— Cum de... 

— L-a împușcat pe Thomas, l-a întrerupt Hannah. Nu știa de ce. O 
prostie. Să spună cu glas tare făcea totul mai real, și uneori nu prea 
ştia să se descurce cu realitatea. Dar trebuia s-o spună, să i-o spună 
lui. E mort, a continuat, auzind cum i se îngroașă vocea, cum 
cuvintele se poticnesc. 

Tăcere la celălalt capăt timp de câteva secunde. Era ca și cum l-ar fi 
avut în faţa ochilor, văzându-l că se trudește să-și dea seama cum să 
continue discuţia. Cine ar trebui s-o continue. Gordon, colegul grijuliu 
care ar vrea să-i pună întrebări, s-o încurajeze, sau Gordon, șeful 


poliţiei, care vâna un ucigaș care săvârșise un masacru. 

— O urmărești pe 99, o vezi? 

Se părea că învinsese șeful poliției. Cel puţin, deocamdată. 

— Da. 

— O să-i chem pe ceilalți, te sunăm în două minute. 

— Grăbiţi-vă, ajungem la Haparanda în zece minute. 

— Ai grijă, nu face nimic necugetat. 

Era clar că voia să spună mai multe, să n-o părăsească pe ea și 
conversaţia, așa că l-a ajutat închizând telefonul și concentrându-și 
toată atenţia la mașina din fața sa. 


Gordon s-a uitat la telefonul din mână, încercând să priceapă cele 
auzite. Dar s-a smuls repede din încremenire și a fugit pe coridor până 
la Morgan, care era în picioare în spatele biroului, prevenit de pașii 
care alergau spre el. 

— Adună-i pe toți acum, repede, a zis Gordon de cum a ajuns la 
ușă. 

— Ce e? Ce s-a întâmplat? 

— A sunat Hannah. 

— Ce a zis? 

Era îngrijorare în vocea de obicei calmă a lui Morgan pe când făcea 
un pas spre Gordon. 

— Thomas e mort. 

Nu asta întrebase el. Era o informaţie de care n-avea nevoie, însă 
Gordon trebuia s-o spună. 

— Femeia care a pus bomba în hotel l-a împușcat. 

— Ce? Când? Unde? 

Morgan putea să absoarbă informaţiile mai repede și mai bine 
decât oricine altcineva pe care îl cunoștea el, însă Gordon vedea în 
privirea nedumerită a colegului că nici chiar el nu pricepea nimic. 

— Nu știu, n-am întrebat. Sunt pe drum încoace. 

— Poftim? Împreună? 

Era clar că nu pricepea nimic. Gordon a simțit cum clocotește în el 
nerăbdarea. 

— Nu! Hannah îi urmărește mașina. Ajung în oraș în zece minute. 

— Bine, atunci să ne grăbim. 

— Unde-i X? 

— La hotel. Să-l chem? 

— Fir-ar să fie, n-avem timp. Adună-i pe toţi în sala de ședințe. 

Era pe cale să se repeadă afară când Morgan l-a oprit. 

— Gordon... 

— Da, ce-i? s-a răstit Gordon, neputând să-și alunge din voce 
stresul și, astfel, iritarea. 

— O să fie bine. 

Morgan a făcut câțiva pași spre el. 

— Ştiu ce simţi pentru ea. O să fie bine. O s-o ajutăm. 

A pus o mână fermă pe umărul lui Gordon, l-a strâns scurt și l-a 
privit drept în ochi. Ştia. Sigur că știa. Morgan Berg ştia totul. Gordon 
ar fi trebuit să-și dea seama de asta până acum. 

— Adună-i pe toți, a zis mai încet, sperând că i se aude în voce 
recunoştinţa. 

Morgan a încuviințat din cap, iar Gordon a pornit repede pe coridor 
şi a urcat două câte două treptele spre sala de ședințe. 


Katia s-a uitat în oglinda retrovizoare. Hannah era la o sută de 
metri în urmă, nu făcea nicio încercare să se apropie, să întoarcă 
mașina sau să o oprească. Pe moment, Katia era mulțumită să păstreze 
distanța. Tocmai îl omorâse pe soţul lui Hannah. Să-i omori sau să-i 
rănești pe cei care te-au rănit e satisfăcător, Katia o știa din proprie 
experiență, și unii oameni erau gata să-și asume mari riscuri pentru 
răzbunare. Aşadar, să o ţină la distanță pe Hannah nu era rău. Dar 
asta arăta și că Hannah sunase după ajutoare, probabil era în contact 
permanent cu ele și le putea dirija în funcţie de ceea ce hotăra Katia 
să facă. Trebuia să scape de ea, dar n-ar fi fost ușor câtă vreme 
Hannah se ţinea departe. Era imposibil să se apropie, era clar că nu 
vrea să riște nimic. 

Katia s-a hotărât. Dacă făcea o întoarcere rapidă și mergea înapoi, 
ar fi trecut chiar pe lângă Hannah, ar fi ajuns aproape. Cel puţin 
destul ca să-i scoată din funcțiune mașina. Să dispară pe drumurile 
înguste. Să treacă peste pod în Finlanda, la Overtorneâ. Era măcar o 
secție de poliție acolo? În orice caz, nu una cu mult personal sau 
resurse, de asta era sigură. Era pe cale să facă această manevră pe un 
drum de ţară pustiu, însă a văzut la o ultimă privire în oglinda 
retrovizoare că lui Hannah i se alăturase o maşină de poliție venită 
dinspre nord. 

Girofarurile funcționau, dar sirenele, nu. N-avea cum să treacă de 
amândouă. Un moment s-a gândit să se oprească, să părăsească 
mașina şi să încerce să fugă pe jos, dar asta nu mai era o opțiune. 
Înjurând, a mers mai departe, sperând să se ivească pe drum altă 
șansă. 

Cinci oameni erau aplecați deasupra unei hărți mari desfășurate pe 
masa de şedinţe, cu toții gravi şi concentrați. 

— Din câte știm, se îndreaptă încoace, a zis Gordon, punând 
degetul pe hartă în locul în care 99 venea dinspre nord. 

— Şi acum avem două mașini care o urmăresc? a întrebat Lurch. 

— Da, asta va face să-i fie mai greu să întoarcă, dar nu vrem să iasă 
pe E4. 

— Așa că o oprim aici, a zis Morgan, arătând spre sensul giratoriu 
de lângă Ikea. Dar nu vrem nici să ajungă în Finlanda, a continuat. 

— Nu, a confirmat Gordon. 

— Atunci am sili-o s-o ia spre centru, a constatat P-O, uitându-se la 
hartă. 

Gordon a ridicat privirea când a simţit critica din voce. 

— Sunt oameni acolo, dacă ia ostatici? 

Gordon s-a gândit repede. Obiecţia lui P-O era perfect justificată. 
Puținele lucruri știute despre femeia care se apropia de orașul lor 
dovedeau că n-are niciun respect față de vieţile omenești. 


— Plouă. De obicei nu sunt mulți oameni pe acolo, oricum. Va 
trebui să ținem pumnii. O vreau aici, a zis Gordon, punând din nou 
degetul pe hartă. 

Spera că tonul lui arăta că nu se așteaptă la alte obiecţii. Cu 
siguranță nu mai era niciuna. Ceilalți s-au uitat la locul pe care îl arăta 
el. Au încuviințat din cap și au aruncat o privire la ceasul de pe 
perete. 

N-aveau mult timp. 

Hannah și-a păstrat viteza și distanţa. Întăririle erau în spatele său, 
fără sunet, dar lumina albastră fulgera încurajator în mașina sa. 
Gordon revenise la difuzor. Luase legătura cu celelalte mașini 
disponibile, îi pusese şi pe finlandezi să stea pe pod, așa că nu mai 
exista cale de scăpare. 

— Avem un plan. 

Hannah a ascultat concentrată. 

Ura orășelul ăsta, sentimentul a copleşit-o de îndată ce a văzut 
vechiul turn de apă înălțându-se pe cerul întunecat. Spera să nu-l mai 
vadă în viaţa ei. Încă era convinsă că ar fi în stare să iasă din această 
situație, dar era nevoie de mult mai mult acum, când era așa de 
aproape de Haparanda. Mai mulți polițiști, un efort mai mare. 
Primiseră întăriri din sud? De la Stockholm? Probabil. Cineva trebuie 
să-i fi spus lui Hannah despre ea. Despre Tatiana. 

Totul se dusese dracului în mod spectaculos și acum avea de 
înfruntat probleme adevărate. Unchiul, Zagornii, faptul că fața ei era 
cunoscută, că cineva știa lucruri despre copilăria ei. Probleme mari de 
tot. 

Să scape de o echipă de polițiști dintr-un orășel, fie şi cu întăriri, n- 
ar trebui să fie una dintre ele. Nu trebuia decât să fie atentă, să prindă 
ocazia când se ivea și să reacționeze rapid. 

Prima mașină de poliţie pe care a văzut-o a venit în trombă pe E4. 
A patinat și s-a oprit, blocând eficient amândouă benzile din vestul 
sensului giratoriu. Poliţişti înarmaţi au sărit din ea și s-au așezat pe 
poziţii. 

Mașinile din spatele ei au ieșit din formaţie la sensul giratoriu, 
silind-o să o ia la stânga, spre graniţa cu Finlanda. Nu mai era un 
drum accesibil, și-a dat seama la următorul sens giratoriu, când a 
văzut girofarurile pe pod. Silind-o s-o ia la dreapta, în jos pe 
Storgatan. Hannah și cealaltă mașină erau încă în spatele ei. Acum, 
mai aproape. O mânau undeva, aveau un plan. 

Şi-a continuat drumul prin centrul orașului. Puţinii oameni care 
sfidaseră vremea s-au oprit pe trotuare când a fulgerat pe lângă ei cu 
viteză prea mare, cu celelalte mașini pe urmele ei. Pe lângă magazine, 


bănci, H.M. Hermanson şi apoi mai departe, până ce strada a fost 
mărginită de case și blocuri de locuinţe. Se apropia de șine, la capătul 
străzii vedea micul pod de piatră al căii ferate. I-a venit o idee. Sub 
pod era o singură bandă. Dacă se izbea de peretele din dreapta în mod 
controlat, oprea mașina de-a curmezișul și era pregătită să sară afară 
repede. Ar fi putut să dispară într-una dintre casele de pe partea 
cealaltă. Nu părea să fi trimis nicio mașină pe partea aceea și nu 
văzuse sau auzise vreun elicopter. 

Avea să meargă. Era iute de picior. 

Până ce urmăritorii își opreau mașinile, treceau de mașina ei și 
ieşeau pe partea cealaltă, avea să fie ascunsă bine, avea să aștepte 
până ce ei pleacă. 

Se pricepea de minune să aștepte. 

A revăzut la iuțeală planul. Nu era cel mai sigur, dar era silită să 
improvizeze, era vremea să termine cu chestia asta. Mai avea în spate 
două mașini. Una după alta, aşa că cea mai apropiată de pod era 
Hannah. Cu siguranţă nu era așa de iute de picior. Șansele erau din ce 
în ce mai mari. Și-a desfăcut centura de siguranţă, și-a îndreptat din 
nou atenția în față și a apăsat brusc pe frână. O mașină de poliție 
venise din partea cealaltă și bloca total pasajul cu o singură bandă de 
sub pod. 

Rahat, rahat, rahat! 

Aici voiau să ajungă. 

Nu erau alte ieșiri, tocmai trecuse pe lângă ultima. A aruncat o 
privire în oglinda retrovizoare. Mașinile din spatele său știau ce e pe 
cale să se întâmple, erau alăturate, blocându-i orice posibilitate de a se 
întoarce. Pe partea dreaptă a văzut o fabrică veche, părăsită, cu 
ferestrele astupate cu scânduri, așa că trebuia să fie la stânga. În jos, 
spre râu. A trecut repede în viteza întâi și a întors pe platoul cu pietriș 
mărginit de un deal care ducea în sus la șine și la podul vechi de un 
secol spre Finlanda. Katia a condus în sus pe pantă cât de mult a 
putut. La stânga erau fortificaţii de la vreun război; la dreapta era un 
gard cu o deschidere spre şine. 

S-a aruncat din mașină, s-a ridicat în genunchi și a tras spre 
mașinile care veneau după ea. S-au oprit când gloanţele le-au lovit 
parbrizul. Poliţiştii s-au ghemuit dedesubtul bordului. Katia s-a ridicat 
în picioare în vreme ce reîncărca pistolul, apoi a luat-o la fugă prin 
deschizătura din gard, ieșind pe pod. 

Hannah a rămas în mașină, privind aproape șocată la cele două 
găuri din partea dreaptă a parbrizului. Gordon și Morgan au trecut în 
goană pe lângă ea. 

Gordon s-a oprit, a privit-o şi a făcut un semn întrebător cu 
degetele mari ridicate. Ea a încuviințat din cap, iar el a alergat mai 
departe și curând l-a prins din urmă pe Morgan în susul dealului. 


Hannah şi-a desfăcut centura de siguranță și a ieșit. Probabil ar fi 
trebuit să fugă după ei, dar n-ar fi reușit să-i ajungă, iar pistolul său 
era la cabană, așa că ce ar fi putut să facă? 

Dar, în același timp... 

Trebuia să vadă cum se termină. Nici măcar nu mai știa ce speră. 
Voia să știe? Voia să aibă dreptate? Femeia care îl împușcase pe 
Thomas fără să clipească. N-ar fi mai bine ca ea să dispară, pur și 
simplu? 

În timp ce urca dealul l-a auzit pe Gordon strigându-i femeii care 
fugea să se oprească, și Hannah a iuțit pasul. A fost o împușcătură. 
Gordon a strigat din nou, alte împușcături. Când a ajuns pe culme, i-a 
văzut pe Morgan și Gordon cu pistoalele scoase. Aţintite drept înainte. 
Hannah a trecut prin gard și a înaintat cu prudenţă spre colegii săi. A 
văzut ce vedeau ei. 

La câteva sute de metri mai încolo, pe uriașa structură de metal, 
femeia era în genunchi în mijlocul șinelor. Hannah vedea cât de greu 
respiră. Toată spinarea i se mișca la fiecare răsuflare. Încet, cu mare 
greutate, s-a ridicat în picioare. 

— Aruncă arma și întinde-te pe pământ! a strigat Gordon mergând 
spre ea cu pistolul ridicat. 

Hannah parcă prinsese rădăcini, observând că femeia ținea încă 
pistolul în vreme ce îşi îndrepta spatele. A făcut un pas clătinat într-o 
parte, spre grinzile masive de metal. Fusese lovită de cel puțin două 
gloanţe. Unul în picior, unul într-o parte a burții. Gordon i-a strigat 
din nou să arunce arma și să se întindă pe jos. 

Ea n-a făcut niciuna, nici alta. 

Dintr-odată s-a echilibrat și a ridicat pistolul. Morgan și Gordon au 
tras în același timp. Amândoi au nimerit-o. Femeia s-a împleticit, o 
clipă a părut că o să-și recapete echilibrul, apoi a căzut în stânga. 
Acolo unde înainte fusese o grindă, acum nu mai era nimic. A părut 
surprinsă în vreme ce mâna îi bâjbâia prin aer, apoi s-a prăbușit în apa 
care făcea vârtejuri. Gordon și Morgan s-au repezit înainte. 

Hannah s-a răsucit şi a plecat. 

În jos pe deal, încet, înapoi spre mașină. Furia care o mânase, valul 
de adrenalină declanșat de urmărire, concentrarea sa deplină. 

Totul dispăruse. 

Rămânea doar un gol imens. 

Au sosit mai multe mașini de poliție din Suedia și Finlanda. 
Oamenii alergau spre ea, pe lângă ea, pe pod, în jos spre râu. Erau 
date ordine, erau coordonate eforturi de salvare. Hannah se uita la 
toate ca printr-un filtru. N-o priveau, părea că totul se întâmplă 
altcuiva, altundeva. Sunetele erau înăbușite, mișcările încete. 

S-a aşezat iar în mașină. Aveau să întrebe. Ce făcea Hannah la 
cabană. Ce făcea Sandra acolo, cu Thomas. De ce fusese acolo femeia, 


femeia care era acum în râu. 

De ce se dusese Hannah acolo? Într-un moment critic al 
investigaţiei. Imediat după întâlnirea pe care o avusese cu cei de la 
securitate. Era vreo legătură? 

Nu încăpea îndoială că aveau să întrebe, însă ea n-avea să spună ce 
gândea cu adevărat. Ce a condus-o acolo. Cine l-a ucis pe Thomas. Că 
era Elin. Că fiica sa pierdută le provocase tuturor atâta jale și durere. 
Cel mai mult lui Hannah. Iarăşi. 

N-avea importanţă ce gândea ea. Toţi dispăruseră. 

Se terminase. 

Totul se terminase. 


O zi frumoasă de vară de la jumătatea lui iulie, dintre cele pe care 
cei mai mulți le petrec pe plajă, lângă apă, mâncând o îngheţată, 
culcați la umbră. Prea cald pentru cumpărături, însă oamenii din 
magazine căutau un loc în care să se mai răcorească. 

O zi pe care cei mai mulți oameni n-ar asocia-o cu jalea, cu 
pierderea, cu o înmormântare. 

Văzuse atât de multe. 

Cinci mii de ani de la prima, iar de atunci un șuvoi iute, nesfârșit. 

Desigur, asta nu făcea să le fie mai uşor vreun pic celor care stăteau 
lângă mormântul săpat. Femeia și cei doi copii ai ei aproape adulți. 
Jelindu-și soțul și tatăl. Ea este curajoasă, se străduiește, se luptă să nu 
se piardă cu firea. Fiul plânge, amintindu-și de tatăl său și simţindu-i 
lipsa. Fiica plânge și ea, însă în jale este şi bănuială, o acuzaţie tăcută, 
că mama sa ar putea să aibă ceva de-a face cu moartea tatălui. 

Sunt și alți invitați la înmormântare. Bărbatul care o iubește. Care 
nu se poate hotărî dacă să accepte acel post din Umeå care îi fusese 
oferit. Sau să rămână aici. De dragul ei. 

Alți câţiva colegi de-ai ei. Nişte vecini. Nu prieteni cu adevărat. 
Nimeni care să fie cu adevărat apropiat. 

După înmormântare se împrăștie. Fiecare pe drumul său, nu e vreo 
adunare după aceea. Mama și copiii se duc acasă. În casa în care n-au 
trăit niciodată fără el. Bărbatul pe care l-au lăsat în cimitir. 

Îi vede, îi pare rău de ei, dar ce poate să facă? E un oraș. 

Doar există și continuă să existe. 

Așa cum face întotdeauna. Cum a făcut întotdeauna. 

Îi întâmpină pe cei nou-veniţi şi îi jelește pe cei care pleacă, în 
vreme ce stă liniștit, răbdător, lângă curgerea veşnică a râului. 


— Gândeşte-te! 

— M-am gândit, nu știu. 

— Tu l-ai cunoscut cel mai bine. 

Kenneth n-a răspuns, doar a ridicat din umeri, obosit. Sandra s-a 
abținut să mai spună ceva. Îl credea. Credea că se străduieşte cu 
adevărat să fie de folos. L-a întrebat același lucru în fiecare zi timp de 
aproape o lună. Pur și simplu, nu știa. 

Unde mama naibii a putut ascunde Thomas banii? 

Banii ei. 

Banii care aveau să-i ofere o viață nouă, ușoară. Ca să nu mai 
trebuiască niciodată să-și facă griji din pricina unor lucruri ca facturile 
care zăceau pe masa lor din bucătărie. Era în concediu medical din 
cauza mâinii, Kenneth, ca de obicei, n-aducea niciun ban în casă. 
Viaţa era oricum, numai ușoară nu. 

Poliţiştii fuseseră aici, punând o droaie de întrebări. De ce era 
Sandra la cabană când a fost împușcat Thomas? De ce s-a dus acolo cu 
femeia care l-a împușcat? 

Din fericire, reușiseră să vorbească unul cu altul înainte de primul 
interogatoriu, așa că amândoi s-au ţinut de povestea pe care o 
repetaseră: femeia aia nebună a apărut din senin acasă la ei, convinsă 
că au ceva de-a face cu rusul călcat de mașină din pădure. De ce 
credea asta, n-aveau habar. Trebuia s-o scoată din casă, să-i cânte în 
strună, să spună că o vor conduce la ceea ce căuta. Kenneth l-a sunat 
pe Thomas, care s-a dus acolo și... ei bine, restul se știa. 

De ce n-au sunat la poliție în loc să-l sune pe Thomas? 

Kenneth nu și-a putut reține lacrimile când le-a spus că își dorea s-o 
fi făcut, dar nu i-a dat prin cap. Thomas îi ajutase întotdeauna, cu 
toate... 

La început au părut neîncrezători, dar când au găsit drogurile în 
mașina femeii și pe UV mort în portbagajul propriei mașini au părut 
să-și piardă interesul față de ea și Kenneth. Probabil au ajuns la 
concluzia că, dacă UV avusese drogurile, avusese şi banii, atâta doar 
că n-au dat de ei. 

De îndată ce polițiștii nu s-au mai interesat de ei, Sandra și Kenneth 
s-au întors la magazie, s-au convins că banii nu mai sunt în 
ascunzătoare, apoi au început să-i caute. Zile întregi au umblat pe 
proprietate şi prin pădure. În cercuri din ce în ce mai mari. Căutând 
orice semn că cineva a săpat, a târât sau a ascuns ceva. Nimic. Ba 
chiar au spart cabana, au scotocit peste tot, și prin latrină. Nimic. 

— Ar fi putut să-i ascundă în casă, ce crezi? l-a întrebat acum, 
ştiind foarte bine că renunțase la subiect doar de câteva clipe. 

Însă îi ocupa toate ceasurile în care nu dormea. 

— Atunci i-ar fi găsit Hannah. 

— Nu neapărat. A zis că o să-i dea copiilor lui. Crezi că a avut timp 


să le spună unde i-a ascuns? 

— Nu. 

— Sun-o pe Hannah, spune că vrem să mergem la ei, să vedem cum 
se simte, și atunci ne putem uita un pic pe acolo. 

— Sandra... 

S-a răsucit spre el. Lui nu-i plăcea ideea, o știa, mai ales de vreme 
ce se simțea vinovat pentru moartea lui Thomas, dar ce simțea el nu 
era important acum. 

— Ce e? 

Era limpede din acele două cuvinte mici că ea n-are chef în clipa 
asta să fie contrazisă sau vorbele să-i fie puse la îndoială. El a priceput 
pe loc. 

— Nimic, a zis și şi-a scos telefonul, oftând. 

Bine. Mai întâi Hannah, Gabriel și Alicia, apoi o să stea de vorbă cu 
colegii lui Thomas, poate cu unii dintre vecini. Ştia cam la ce oră 
trebuie să fi luat el genţile, putea să-și dea seama unde s-a dus după 
aceea, până în momentul în care a fost împușcat. Oare putea o 
persoană particulară să afle informaţii din telefonul lui? Unde a fost? 
Merita să încerce. 

Avea să recupereze banii aceia. 

Banii săi. 

De-ar fi ultimul lucru din lume pe care îl face. 


Celălalt pat era gol. Sigur că era. Așa era întotdeauna în ultima 
vreme, indiferent de oră. Hannah s-a ridicat, și-a pus blugii și un 
pulover și s-a dus în bucătărie. În cele mai multe zile doar până acolo 
ajungea. 

Ce să facă? De ce să facă? De ce să facă ceva în loc de nimic? 

De dragul copiilor? Amândoi erau încă acasă. Părea să le fie mai 
uşor să facă față decât ei. Erau mai conștienți de sentimentele lor, le 
era mai ușor să vorbească. Unul cu altul. Cu prietenii lor. Uneori se 
prăbușeau, dar, per total, se descurcau bine. 

Cu ea era altfel. Se simţea înjumătăţită. Un clișeu, dar nu-i venea în 
minte alt fel de a descrie asta. Vieţile lor fuseseră împletite atâta timp. 
Acum el nu mai era, și ea trebuia să care totul, toate acele amintiri. 
Numai ea. 

Asta era suferința. 

Să porți povara iraţională de a păstra viu timpul petrecut împreună, 
atât de speriată că acele amintiri s-ar putea înceţoșa, până ce într-o zi 
ea nici măcar n-ar mai ști dacă au fost adevărate. 

Asta însemna să fii lăsat în urmă. 

Fusese lăsată în urmă. Era singură. 

Cu siguranţă fuseseră puse întrebări. 

Hannah a explicat că s-a dus la cabană ca să treacă în revistă în 
liniște investigația. Niciun alt motiv. Nicio vorbă despre Flin. Ei s-au 
mulțumit cu asta. 

Și răspunsurile date de Kenneth și Sandra păreau să-i fi mulțumit 
pe colegii ei. Acum lucrau pe baza presupunerii că UV dăduse cu 
mașina peste Tarasov. Drogurile fuseseră găsite, dar nu și banii. Au 
interogat-o pe Stina, iubita lui, dar ea a zis că nu știe nimic. 

Nici Hannah nu știa. Fără îndoială, mai erau semne de întrebare. 

Trebuia s-o scoată din casă pe femeia aia, a zis Sandra, așa încât 
Kenneth, despre care femeia nu știa că este acolo, să poată suna după 
ajutor. De ce credea femeia că Sandra și Kenneth sunt implicați? Cum 
a ştiut Kenneth unde s-au dus? De ce s-o ducă la cabană? Care era 
planul? Să-i cânte în strună. Dar cât timp? Ce s-a întâmplat cu 
adevărat chiar înainte să apară Thomas? 

Întrebări. 

Kenneth îl cunoștea pe UV din închisoare. Mașina lui, pe care o 
avea de câţiva ani, lipsea. Câteodată, Hannah bănuia că Kenneth și 
Sandra îl loviseră cu mașina pe Vadim Tarasov în pădure. Că luaseră 
banii și drogurile. Că rusoaica avea dreptate. 

Totul era posibil. 

N-a cercetat mai departe. A făcut foarte puţin. Nimic. Gordon a 
venit în vizită de câteva ori. A fost colegul grijuliu. S-a oferit să ajute 
în orice fel, a întrebat-o dacă are nevoie de ceva, a arătat că îi pasă. I- 
a spus că îl poate suna oricând. 


Nu l-a sunat. N-a făcut nimic. 

Era singură. Lăsată în urmă. 

Însă alte zile fără să facă nimic, cu prea mult timp pentru gândire, 
n-aveau să schimbe asta, nici să îmbunătăţească situația. Era destul. 

Gânditul prea mult nu făcea nimic să fie mai bine. 

Orice ar fi simţit, oricum s-ar fi simţit: trebuia să meargă mai 
departe. Ştia cum și cu ce. A pornit cafetiera și, în vreme ce aștepta, a 
scos materialele luate de la secţie înainte să se îndrepte spre cabană. 
Înainte să vadă cum Thomas e împușcat. De către femeia al cărei corp 
n-a fost găsit, dar despre care Hannah credea în continuare că se poate 
să fi fost cândva fiica sa. 

Cineva a luat-o pe Elin de la ea, a distrus-o, a antrenat-o să devină 
ucigașa soțului ei. Cineva, undeva, era răspunzător. Avea să-l 
găsească. 

Academia. 

Asta era tot ce avea. 

De aici avea să înceapă. 

Notes 


[<—1] 


Personaj din Familia Addams. 


[<—2] 


Probation/Parol Officer - ofițer de probaţiune. 


[<—3] 


Praf de tutun umezit, care se așază între gingie și buză. 


[+4] 


Nu consumaţi droguri, copii (în limba engleză în original). 


[<—5] 


Centrul Naţional de Criminalistică din Suedia. 


[<—6] 


Ticălos, nenorocit, nemernic, tâmpit etc. (în limba engleză în original). 


[<—7] 


Feodor Ingvar Kamprad, om de afaceri suedez miliardar, care a fondat Ikea. 


[<—8] 


Nu, nu, am terminat (în limba engleză în original). 


[<—9] 


Am învăţat de la cel mai bun. 


[<—10] 


Da, rusoaică (în limba rusă în original). 


[<—11] 


Vieţi tinere sfârşite înainte să înceapă. Asta-i o rugăciune pentru sufletele celor 
plecaţi dintre noi (în limba engleză în original). 


[<—12] 


(aprox.) Hazliu fin'că-i adevărat (în limba engleză în original). 


[<—13] 


Nationella Operativa Avdelningen - Divizia Operativă Naţională. 


[<—14] 


Pagube colaterale (în limba engleză în original). 


[<—15] 


Listă cu lucruri de încercat într-o viață (în limba engleză în original). 


[<—16] 


Scuze, acum (am) terminat. (în limba engleză în original). 


[+17] 


Nu, nu, acum (am) terminat. (în limba engleză în original). 


[<—18] 


Sunt aici cu idiotul (în limba finlandeză în original). 


[+19] 


Introducerea mingii în gaură dintr-o singură lovitură (în limba engleză în original). 


